
Summary 


N Philipp Melanchthon: The thinker, teacher 
and educator of the Reformation 


Philipp Melanchthon (1497-1560) was one of the most important theologians 
of the 16th century. He was Martin Luther’s colleague in Wittenberg, Germany. 
Without Melanchthon, the Protestant Reformation would not have been 
successful. He was a genius. At the age of 12, he enrolled at the University of 
Heidelberg after only a few years of schooling. At 14, the University of 
Heidelberg barred him from enrolling for a Magister of Atrium in Greek. Still, 
with the help of a famous relative, Johannes Reuchlin, he was allowed to study 
Greek in the Magister of Atrium programme at the University of Tübingen. 
Melanchthon, at the age of 17, completed the Magister of Atrium in Greek 
programme, and in 1518, he was appointed a professor in Greek at 21, whereafter 
he immediately became a compatriot of Martin Luther. In 1519, he received the 
degree Baccalaureus biblicus and began with private lectures on Paul's letter 
to the Romans. In 1521, he published his Loci communes / Common topics of 
theology - the first systematic handbook by a Protestant or Evangelic 
theologian. He would rework this book many times until the last version in 
1559. In 1530, he was responsible for writing the Confessio Augustana, which 
would later be accepted as the first official confessional document of the 
Protestant movement. Melanchthon became the leading negotiator of this 
movement at the various diets (formal deliberative assemblies) that were to 
follow. He became the ‘bishop’ of the Reformation, and many influential 
theologians, such as Calvin, sought his advice on a variety of matters. 
Melanchthon is known as the ‘teacher of Germany and Europe’. He was the 
intellectual of the Early Reformation, the lecturer on most subjects of those 
years, the youth and the church educator, and the author of thousands of 
letters, handbooks and lectures. His works are well-preserved. The first 28 
volumes of the Corpus Reformatorum contain an extensive selection of his 
oeuvre (available in the 19th century). 


Tragically, Melanchthon is not known to the many Afrikaans-speaking 
people around the globe. This book is the first on Melanchthon by a South 
African. | do not follow any interpretation-tradition. The book is based on my 
own reading of the primary sources - but with my background, church 
environment and socio-political challenges in mind. The main idea is to 
introduce Melanchthon to the Afrikaans-speaking communities from the 
sources and not the secondary literature. This book will hopefully act as the 
starting point of a Melanchthon reception by South Africans, and thanks to 
new technologies, English-speaking people can read the book in translated 
versions. 

Summary 


The book comprises nine chapters, an introduction, a life overview, a register 
of people mentioned in the book and an index of regular terms. The nine 
chapters are: 


1. 


Life and work: His role in the history of the Reformation; writings; editions; 
theological training and development - the ideals of theology at a university, 
the original languages, how does one learn theology?; catechetical 
education, academic dreams; still the teacher of the Reformation? 


. Biblical theology: The Bible as starting point, commentaries, the break 


with Roman scholasticism, exegetical methods; ecumenical confession and 
new ideas, the role of the state; systemising the exegetical insights, the law, 
what is the law? uses of the law, morality and reason, the gospel. 


. Anthropology: What is man?, man as God's image, free will, man in 


communion, the developed human being - school-education, general 
university education, elegant speech; sin and original sin; suffering and 
comfort, why suffering?, philosophical and theological comfort, sickness, 
prayer and medical science, suffering under guilt, the evil of magicians, 
suffering of the teacher, suffering under the mother-in-law; poverty. 


. Eschatology: Death, sin and death, sickness and old age as forerunners 


to death, theology and prayer as preparation for death, Christian comfort; 
wages and punishment, earthly punishment and wages, good works, 
wages and punishment, the stars predict punishment and suffering; What 
is expected eventually?, the spiritual kingdom of Christ, let thy kingdom 
comel, the resurrection and eternal life, images of eternal life, the holy ones 
in the purgatory, salvation only through Christ. 


. God: Knowledge and adoration of God, knowledge, and prayer through 


Christ - the development of Melanchthon’s Christology, Christology within 
the framework of the confession, the liturgical calendar and Christology; the 
triune God, the case of Servetus; the Christian understanding of God, the 
first commandment, the first petition, religious tolerance? 


. Justification and election: The grace of justification by faith, two types 


of righteousness, grace, what is justification by faith alone?, conflict with 
Andreas Osiander, justification and good deeds; justification, faith and the 
Holy Spirit, the Holy Spirit, the ‘Charismatic movement’; aesthetic life of 
faith; election, election and trusting history? 

Christian life: Christian ethics and morality, spirit and letter; obedience to 
God's law, the first, fifth, and seventh commandments; Repentance and 
obedience to the commandments; natural law and the commandments; 
Christian morality and jurisprudence, obedience to state laws, the law and 
fairness; boundaries of laws and regulations; Christian morality and virtues; 
life of prayer, prayer, and the sciences. 

Summary 


8. The church: What is it?, marks of the church, structures, and properties; 
offices; sacraments, baptism, holy communion; Church law; unity in 
confession and ecumenism, the general church, unity with Rome, 
confessional unity; the future of the church. 

9. Reasonable religiosity: Only the Bible, the Word and the confessions; 
theology and philosophy, his understanding of ‘philosophy’, no theology 
without philosophy, philosophy and natural sciences, faith and development; 
the eighth commandment and the truth of the Christian religion. 


The book ends with a chronological overview of Melanchthon’s life and 
significant events during his lifetime. 

Voorwoord 


Philipp Melanchthon is naas Martin Luther die belangrikste reformator van die 
eerste generasie. Hy was Luther se vertroueling en bondgenoot; hy het die 
eerste (later) erkende belydenisskrifte opgestel; hy was die hoofwoordvoerder 
van die Protestantisme tydens die godsdiensgesprekke met die Rooms 
Katolieke Kerk tot en met sy dood in 1560; die organiseerder, gestaltegewer 
en leermeester van die Duitse kerke, skole en universiteite; en die grootste 
geleerde van sy tyd. Sonder Melanchthon sou die Reformasie van die sestiende 
eeu nie suksesvol deurgevoer kon word nie en sou die skool- en universiteitswese 
nie hervorm en vernuwe kon word nie. Kortweg, sonder Melanchthon sou die 
Europese, en daarom tot 'n mate, die Suid-Afrikaanse geskiedenis, heel anders 
ontwikkel het. Ten spyte van hierdie feit, is Melanchthon 'n onbekende figuur 
vir die meeste Afrikaanssprekendes (en anderstalige Suid-Afrikaners). Een 
rede is dat daar geen enkele monografie oor Melanchthon in Afrikaans bestaan 
nie, en dat daar feitlik nooit na hom in akademiese werke verwys is nie. Dit is 
jammer dat Christene wat daarop roem dat hulle in die Reformatoriese tradisie 
staan, niks van Melanchthon weet nie. Met hierdie boek sal die leemte hopelik 
gevul word. 


Die gebrek aan kennis oor Melanchthon is nie nét 'n verskynsel onder 
Afrikaanssprekendes nie. Selfs onder Europese en Noord-Amerikaanse 
Christene is dit die geval. Daar is minstens twee redes: Eerstens, die duografiese 
geskiedskrywingsmetode het Melanchthon aanhoudend in die skadu van 
Luther geplaas. Melanchthon is nooit as 'n onafhanklike denker geskilder nie, 
maar slegs as Luther se regterhand; en tweedens het die latere negatiewe 
Melanchthon-beeld in sekere Lutherse kringe mense huiwerig gemaak om in 
die navorsing op Melanchthon te konsentreer. Gelukkig het hierdie tendense, 
danksy 'n reeks herdenkingsgeleenthede in die twintigste eeu, verdwyn. Daar 
word sedert 1960 (die herdenking van sy 400ste sterfdag) uitgebreide 
navorsing in talle lande oor Melanchthon gedoen. Hierdie tendens het 
aanleiding gegee tot talle publikasies en nuwe uitgawes van sy werke. Die 
jubileumsjare 1997 (500ste herdenking van sy geboortedag) en 2010 (450ste 
herdenking van sy sterfdatum) was belangrike jare vir die Melanchthon- 
navorsing. Dit is juis die nuwe publikasies wat in die handel beskikbaar geraak 
het, wat dit vir 'n Suid-Afrikaner moontlik maak om 'n boek oor Melanchthon 
in Afrikaans te skryf. Hierdie boek berus op selektiewe leeswerk, aangesien 
hier grootliks op teologiese temas gefokus word. Die navorsing oor 
Melanchthon se bydraes tot die anatomie, astrologie, Griekse grammatika, 

Latynse grammatika en digkuns, die regswetenskap, retoriek, dialektiek, 
musiekwetenskap en filosofiese etiek word hier net ligweg aangeraak. 


Daar is 'n paar redes waarom ’n boek oor Melanchthon noodsaaklik is. 
Die Afrikaanse joernalistiek het daarin geslaag om ’n negatiewe beeld van die 
Reformasie te skep. Reformatoriese teologie word gelykgestel aan bespotlike 
“Calvinistiese godsdienstigheid'. Die bekendstelling van Melanchthon aan 
die Afrikaanse leserspubliek kan meehelp om 'n meer ingeligte beeld van die 
Reformasie (en veral ook iemand soos Calvyn self) te vorm. Melanchthon was 
die ouer kollega en raadgewer van Calvyn (val. M. van den Berg 2011 vir 'n 
goeie Nederlandse oorsig oor die verhouding tussen die twee reformators).' 
Calvyn kan in 'n beter lig geplaas word wanneer daar op grond van 
Melanchthon-navorsing, meer kennis en insig na vore tree oor die godsdienstige 
en politieke realiteite van daardie tyd, en oor hoor-sê-beskuldigings wat 
akademies ongegrond en onvanpas is. Die een klassieke voorbeeld het te 
make met die teregstelling van Michael Servet in 1553. Die storie is onder 
Afrikaanssprekendes versprei dat Calvyn verantwoordelik was vir sy 
teregstelling (of nog erger, dat Calvyn die teregstelling self hanteer het). Die 
Melanchthon-briefwisseling vertel ’n totaal ander verhaal - 'n verhaal wat 
verdien om gelees te word. 'n Verdere rede waarom Melanchthon-navorsing 
belangrik is, is omdat hy die mentor van Zacharias Ursinus, die waarskynlike 
hoofouteur? van die Heidelbergse Kategismus, was. Ursinus het soms as 
student by Melanchthon aan huis gewoon en kon sodoende by hom persoonlik 
teologie leer. Ursinus het saam met Melanchthon die Colloquium van Worms 
(1557) bygewoon, en op grond van Melanchthon se aanbevelingsbriewe kon 
hy Zürich en Gen&ve besoek. Op aandrang van Melanchthon se skoonseun, 
Caspar Peucer, is Ursinus as opvolger van Caspar Olevianus in Heidelberg 
benoem (vgl. Sparn 2017:630). Melanchthon se teologiese invloed op die 
Heidelberger moenie onderskat word nie. Alhoewel die meeste Gereformeerde 


1. Calvyn het byvoorbeeld in 1543 die wens uitgespreek om Melanchthon in die hemel te ontmoet vir lang 
gesprekke oor gemeenskaplikhede, asook hulle geskille oor die nagmaal, adiafora, predestinasieleer en 
eksegetiese metodes. Ten spyte van hierdie geskille was Calvyn afhanklik van Melanchthon se ondersteuning en 
goedkeuring. Sedert 1583 sou Johann Casimir in Heidelberg poog om ’n sintese tussen Calvyn en Melanchthon 
aan te bied. Die Ursinus-leerlinge, Quirin Reuter en David Pareus, sou ook hard werk om Melanchthon se 
gedagtegoed binne die Calvinistiese universiteitswese lewend te hou (vgl. Freudenberg 2017:179-181). 


2. Vergelyk Van Wyk (2013:1-2 van 9) vir volledige inligting oor die moontlike outeurskap van die Heidelbergse 
Kategismus. 


3. Zacharias Ursinus (1534-1583) studeer in Wittenberg (1550-1557), en woon selfs af en toe aan huis by 
Melanchthon. Sö kom hy onder die invloed van Melanchthon en word selfs ’n 'Philippist' genoem. Die invloed 
van Melanchthon se dogmatiekhandboek, Examen ordinandorum (1552), is veral duidelik by Ursinus se indeling 
van die Kategismus onder die temas: sonde, verlossing en dankbaarheid. Die gedagte van ‘troos’ (vraag 1) 
gaan ook terug op Melanchthon. Vrae 21, 53, 54, 75 en 76 het hy ook aan Melanchthon te danke. Verder volg 
hy Melanchthon se standpunt oor Christus se teenwoordigheid by die nagmaal soos dit verwoord is in die 
Wittenberger Konkordie (1536) en die Confessio Augustana Variata (1540) - ‘cum pane et vino’ (met brood en 
wyn’) is Christus teenwoordig en nie ‘Christus is in die brood teenwoordig’ nie] (vgl. Freudenberg 2017:179-181; 
Ehmann 2010; 2012:33-40; Van Wyk 2013). 

teolo& nooit eksplisiet by Melanchthon aansluiting gevind het nie, het hy tog 
'n beduidende invloed op die Gereformeerde teologie uitgeoefen. Die één 
naam waarna verwys moet word, is Gisbertius Voetius wat minstens op die 
sendinggeskiedenis in Suid-Afrika 'n invloed uitgeoefen het (vgl. Beck 2011 vir 
volledigheid). Sy invloed op Friedrich Schleiermacher en die invloedryke 
konsensusdokument van die twintigste eeu, die Leuenberger Konkordie (1973), 
staan uit. Nog 'n rede was die volgende: Die Afrikaanse kerke verkeer tans 
onder groot druk weens 'n stroom negatiewe persepsies. Kennis van 
Melanchthon kan meehelp om 'n meer gerespekteerde beeld van die kerk en 
die teologie te skep. Melanchthon se intellektuele benadering tot teologie kan 
meehelp om ons enersyds uit die verleentheid van anti-intellektualisme, en 
andersyds van onbillike bespotting te bevry. Die openlike vyandigheid jeens 
die tradisionele kerklike leer is 'n lastigheid. In talle gevalle berus die venynige 
kritiek op oningeligtheid oor die primêre menings van die reformatore en die 
steun op swak sekondêre opinies van negentiende-eeuse Nederlandse teoloë. 
'n Studie wat die primêre bronne van die Reformatoriese teologie blootlê, kan 
meehelp om minstens die oningeligtheid hok te slaan. 'n Bekendstelling van 
Melanchthon se teologie sal hopelik ook bydra tot die herstel van die beeld 
van Protestantse teologie, nadat dit in die verleentheid gebring is deur ’n 
resepsie-tradisie wat dienstig was aan 'n onhoudbare ideologiese utopie. 
Hopelik sal kennis van Melanchthon kan meehelp om 'n ander teologiese koers 
in te slaan wat groter respek kan afdwing. Melanchthon was ’n unieke teoloog. 
Aan die een kant was hy die intellektueel van die Reformasie, en aan die ander 
kant, was hy die voorbeeld van diep godsdienstigheid. Geen ander geleerde 
van daardie tyd het méér gedoen vir die wetenskaplike ontwikkeling van 
teologie, die bevordering van algemene geleerdheid, en die kulturele 
ontwikkeling van die kerklike jeug en die Europese beskawing nie. Sy teologie 
was 'n teologie van gebed, maar tegelyk ook 'n teologie wat deur sy universele 
geleerdheid ondersteun is. Geloof en denke, vertroue in die barmhartige God 
en waardering vir die filosofie en ander wetenskappe is kenmerkend van sy 
arbeid oor 'n tydperk van meer as 40 jaar. Dit is onaanvaarbaar dat 
Afrikaanssprekendes niks weet van die man wat die basis vir die wetenskaplike 
beoefening van teologie (wat op kinderlike geloof berus) gelê het, die impulse 
vir die ontwikkeling van die ander wetenskappe (van die mediese wetenskap 
tot die regswetenskap) verskaf het, en die motiverings vir die intellektuele en 
kulturele ontwikkeling van volke binne die dampkring van die Christelike 
geloof, geskryf het nie. Die krisis wat tans in die tersiêre onderwys bestaan, 


4.Friedrich Schleiermacher het by Melanchthon die bevestiging gekry dat die antropologie as uitgangspunt van 
die dogmatiek gebruik kan word. Melanchthon se Affektenlehre' - die affekte van menslike liefde, haat, hartseer 
en woede, en Schleiermacher se 'gevoel van afhanklikheid' stem daarom minstens in terme van vertrekpunt, 
ooreen. Heinrich Heppe verdien ook vermelding as 'n bekende teoloog wat deur Melanchthon beinvloed is. Karl 
Barth het slegs eklekties met Melanchthon omgegaan. In die konsensus wat in 1973 tussen die Gereformeerde 
en Lutherse kerke in Europa bereik is en saamgevat is in die Leuenberger Konkordie, was Melanchthon 
voortdurend as toonbeeld van ekumeniese konsensus-soeke voorgehou (vgl. Freudenberg 2017:181-189). 

kan versag word met verhelderende inligting oor Melanchthon se bydrae tot 
die ontwikkeling van die universiteitswese in Europa. Melanchthon kan ons 
help om weer duidelikheid te kry ten opsigte wat 'n universiteit, en veral ook 
wat 'n fakulteit teologie veronderstel is om te wees. Die leermeester van 
Duitsland en Europa (praeceptor Germaniae et Europae) se werke is daarom 
van aktuele belang, en verdien om in Afrikaans gelees te word. Melanchthon 
se teologie het 'n diep pastorale inslag. Dit mag dalk juis hierdie inslag wees 
wat in hierdie COVID-19-pandemie-tyd aantreklik kan wees vir mense wat met 
talle onsekerhede gekonfronteer word. 


'n Boek met beperkte ruimte kan slegs uit 'n seleksie van onderwerpe 
bestaan. Hierdie seleksie is gedoen met die outeur se eie konteks in gedagte. 
Aanhalings uit en verwysings na die debatte onder Afrikaanssprekendes, sal 
vermy word (hoofsaaklik weens 'n gebrek aan ruimte vir sekondêre literatuur). 
Die meeste lesers van hierdie boek sal egter goed weet wat agter die diskoerse 
lê. Die seleksie van temas en aanhalings sal 'n Suid-Afrikaanse, en meer 
spesifiek, 'n Afrikaanse Melanchthon-resepsie inlui. Hopelik sal hierdie boek 
nie die laaste oor Melanchthon wees nie, en jong teoloë en geesteswetenskaplikes 
behoort die belangrikheid van voortgesette navorsing te besef. 


Aangesien Suid-Afrikaanse biblioteke geen verdere belangstelling in die 
Europese teologiese tradisie toon nie, was ek aangewese op literatuur wat ek 
self kon aankoop. Gelukkig is Melanchthon se belangrikste geskrifte in nuwe 
uitgawes op die mark beskikbaar. Die elektroniese handel het die aankoop van 
die literatuur vergemaklik. Wat nie tans in druk beskikbaar is nie, kon nie vir 
hierdie boek gebruik word nie. Volgens die uitgewers van die nuwe 
vertalingsreeks, Melanchthon Deutsch, is die bronne in die eerste 28 volumes 
van die Corpus Reformatorum [Melanchthon-geskrifte] wat wel elektronies 
beskikbaar is, uiters onbetroubaar en is daar nie van hierdie groot bron gebruik 
gemaak nie. Wat egter bymekaar gemaak kon word, is in elk geval genoeg om 
'n betroubare beeld van Melanchthon as mens en as teoloog te skets. ’n 
Uiteenlopende versameling van bronne is gebruik. Nuwe Latyn-Duitse 
uitgawes van sy sistematiese teologie (die Loci van 1521 en 1559), die 
1553-Duitse weergawe van sy leerboek en 'n nuwe Amerikaanse vertaling van 
die 1535-uitgawe van sy Loci, nuwe kritiese uitgawes van sy belydenisskrifte, 
versamelings van sy persoonlike briewe en ses volumes van sy voordragte, 
lesings en kleiner geskrifte is met vrug gebruik. Die teks bevat ook hier en 
daar gebede, gedigte, geskiedenisvertellings en wyshede van Melanchthon - 
alles in ’n poging om ’n betroubare beeld te skets van ’n universele geleerde 
uit die sestiende eeu. Vanselfsprekend is daar ook van sekondêre literatuur 
gebruik gemaak, maar slegs ter ondersteuning van, of verduideliking van die 
primêre bronne. Dit was en is juis hierdie gebrekkige bronbestudering wat die 
Afrikaanse teologiese bedryf onder verdenking geplaas en in die verleentheid 
gebring het. Melanchthon word nou bekendgestel aan die hand van die 
primêre bronne wat oorspronklik in Latyn en laat-Middeleeuse Duits geskryf is. 

Alle aanhalings en verwysings is (deur myself) in verstaanbare, idiomatiese 
Afrikaans vertaal. 


Die meeste name van persone en plekke behou die Duitse spelling. Om al 
die name te verafrikaans, gee net aanleiding tot groot verwarring en kan 
nadelig wees vir toekomstige navorsing, verwysings en sitasies. 


Prof. Dr. Andries van Aarde word bedank vir sy aanmoediging om die boek 
te skryf en deur AOSIS te laat publiseer. Dr. Margot von Beck en me. Bertha 
Oberholzer word bedank vir hulle noukeurige taalversorging en ortografiese 
regstellings. Hulle het ’n belangrike bydrae gelewer om die kwaliteit van die 
teks te verbeter. 

_ Hoofstuk1 | 
Lewe en werk 


Een hoofstuk in een boek kan nie reg laat geskied aan die lewensverhaal en 
werk van een van die grootste geleerdes wat die kerk opgelewer het nie. 
Melanchthon se skriftelike nalatenskap (Opus Melanchthonis) is geweldig 
groot. Wat hier aangebied word, is selektief en totaal onvolledig. Hierdie boek 
moet hoogstens as 'n inleidingswerk beskou word. Hopelik sal diegene wat nie 
met die lewe en werk van Philipp Melanchthon vertroud is nie, nogtans 'n 
goeie idee kry van sy enorme bydrae tot die Reformasie van die sestiende eeu 
en waarom ’n boek oor hierdie man in Afrikaans belangrik is. 


E 1.1. Lewensverhaal 


Philipp Melanchthon was die invloedrykste universeelgeleerde van die Vroe& 
Moderne Tyd. Hy was vroeg in sy lewe al bekend as ‘leermeester van Duitsland’ 
(Praeceptor Germaniae’)® op grond van sy talle bydraes oor Griekse, Latynse 


5. Sy digkuns en geskrifte oor die antieke literatuur (vgl. Fuchs 2017 vir 'n oorsig) kry byvoorbeeld min aandag 
in hierdie boek, terwyl die verband tussen die antieke geletterdheid en goeie moraliteit vir Melanchthon van 
groot belang was ([1534] 1989b). In vorige artikels (Van Wyk 2017a en 2017b) is aspekte aangeraak wat nie nou 
weer hier aandag kry nie. 


6. Die uitdrukking ‘leraar van Duitsland’ word gereeld in die boek gebruik en dikwels verder verduidelik. In die 
begin van die boek, kan die volgende opsommend gestel word: Studente uit al die provinsies en koninkryke 
van Europa, Frankryk, Engeland, Hongarye, Zevenburgen, Pole, Denemarke, Boheme, Italië en Griekeland het 
by Melanchthon in Wittenberg studeer; hy stig privaatskole vir oorbruggingsonderwys, en ontwikkel die statute 

en Hebreeuse grammatika, teologie, geskiedenis, regte, mediese wetenskap, 
astrologie, astronomie, fisika, wiskunde, retoriek, dialektiek, filosofie, politiek 
en ekumeniese betrekkings. Sy statute en leerplanne vir skole en universiteite, 
sowel as sy handboeke en voordragte wat alreeds tydens sy eie leeftyd in die 
meeste Europese tale vertaal is, het daartoe bygedra dat hy later in sy lewe 
bekend gestaan het as die ‘leermeester van Europa’ (Praeceptor Europae’). 
Hy was die man aan Martin Luther se regterhand, en sonder hom sou die 
Reformasie nie suksesvol gewees het nie. Melanchthon was die intellektuele 
leier van die Reformasie en die vader van die ekumene. Hy is die grondlegger 
van wetenskaplike eksegese en die outeur van die eerste Reformatoriese 
dogmatiekhandboek. As apologeet vir die katolisiteit van die kerk en die 
normatiwiteit van die ekumeniese belydenisse, het hy die koers aangedui vir 
'n belydenis-gebonde ekumene. Sy akademiese aanslag het met deursigtigheid, 
openlikheid en duidelikheid (perspicuitas) te make gehad. Hy het van mense 
verwag om mekaar oor God en die etiek te onderrig, maar alles in 'n goeie 
gesindheid (vgl. Köpf 2010; Rhein 1998:43-47). 


Philipp Melanchthon’ is op 16 Februarie 1497 in die dorpie Bretten, naby 
Stuttgart en Heidelberg gebore. Hy kom uit 'n familie met aansien in die 
gemeenskap. Sy oupa, Johann Reuter, was 'n suksesvolle verkoopsman en het 
'n indrukwekkende huis op die stadsplein besit. Reuter se dogter, Barbara, 
trou in 1493 as sestienjarige met 'n wapensmid, Georg Schwarzerdt, uit 
Heidelberg. Hy was in diens van keurvors, Philipp die Opregte, en so vernoem 
hy sy oudste seun na sy werkgewer. 'n Verdere vier kinders, genaamd Anna, 
Georg, Margarete en Barbara word uit die huwelik gebore. Die naam van sy 
broer, Georg Schwarzerdt, 'n invloedryke stadsamptenaar, het in die historiese 
bewussyn gebly. Vir een jaar was hy ’n skolier aan die plaaslike Latynskool. Sy 
ouers het daarna toegesien dat hy vir drie jaar lank goeie Latynse tuisonderrig 
by Johannes Unger uit Pforzheim ontvang. Nä die afsterwe van sy pa op 27 
Oktober 1508 en oupa (tien dae tevore), en ten volle bewus van sy intellektuele 
begaafdheid, het sy moeder hom en sy broer, Georg, na 'n naburige dorpie, 


(voetnota 6 gaan hier voort ...) 

en leerplanne; hy skryf ook nuwe leerplanne vir die volkskole; hy hervorm die onderrigmetodes en -inhoude aan 
universiteite onder Protestantse beheer; danksy die visitasiesisteem, hervorm hy die gemeentelike praktyke en die 
kennisvlakke van die predikante; opvoeding en vorming word die onderbou van opleiding; die belangrikheid van 
etiese opleiding word opnuut besef; algemene opvoedkunde word bevorder, sodat die kennis van die evangelie 
kan verbeter; die klem op die antieke tale sou teologiese opleiding radikaal verander (vgl. Klautke 2011). 


7. Sy oorspronklike naam was Philipp Schwarzerdt (letterlik: Swartaarde). Sy van is deur Johannes Reuchlin 
verander. Op 15 Maart 1509 skenk Reuchlin aan hierdie twaalfjarige kind 'n Griekse grammatika saam met 'n 
Kopie van 'n digbundel met Latynse gedigte uit Philipp se pen. Reuchlin het hom aangemoedig om die bundel te 
voltooi, aangesien hy sy begaafdheid opgemerk het. In sy wydingswoord en op die titelblad vergrieks Reuchlin, op 
humanistiese wyse, sy van na Melanchthon - die (vereenvoudigde) Griekse weergawe van Schwarzerdt. Hy sou vir 
die res van sy lewe hierdie weergawe van sy van behou. Aangesien talle mense met die moeilike spelling gesukkel 
het, was hy sedert 1531 tevrede dat mense hom 'Melanthon' noem (vgl. Mundhenk 2017b:25; Scheible 2016:17). 

Pforzheim, gestuur om by ’n familielid, Elizabeth Reuchlin, die suster van die 
beroemde Johannes Reuchlin,” te gaan woon sodat hy 'n goeie Latynskool 
kon bywoon. Hy kon Latyn en Grieks by Georg Simler en Johannes Hiltebrant 
leer, beide wie later bekende professore in Tübingen geword het. Simler het 
die eerste Griekse grammatika in Duits geskryf (vol. Mundhenk 2017b:25-26; 
Rhein 1998:10-17; Scheible 2016:12-18). 


Nä slegs een jaar skoolonderrig, stuur die familie hom na die Universiteit 
van Heidelberg.” Hy woon in by die teologieprofessor, Pallas Spangel, wat 
deel van Johann von Dalberg se humaniste-kring en vriend van Johannes 
Reuchlin was. Deur hom ontmoet Melanchthon die humanis, Jakob Wimpfeling, 
wat in 1511 Melanchthon se eerste Latynse digbundel gepubliseer het. In 
Heidelberg raak hy bevriend met die latere reformatore, Johannes Brenz en 
Erhard Schnepf. Hy registreer op 14 Oktober 1509 vir die verpligte, algemene 
voorstudie aan die Fakulteit Lettere en Wysbegeerte”, soos wat die 
Artistenfakultät by ons in Suid-Afrika in Afrikaans bekend staan. Hy behaal in 
die kortste moontlike tyd op 10 Junie 151 (dus op veertienjarige ouderdom) 
die graad Baccalaureus artium. Aangesien hy te jonk was om in Heidelberg vir 
nagraadse studie te registreer, hou hy hom vir ’n jaar met selfstudie besig (vgl. 
Mundhenk 2017b:26). 


In Julie 1512 sterf Pallas Spangel en hy is verplig om 'n ander heenkome te 
vind. Op 17 September 1512 herregistreer hy as 'Philippus Schwarzerd ex 
Preten' (Lorenz 2010:29) voorlopig vir 'n magister aan die Universiteit van 
Tübingen op grond van 'n spesiale vergunning.” Hy bestudeer die artes 
liberales verder binne die raamwerk van die via antigua. Hy slaag die 
magistereksamen op 25 Januarie 1514 onder die voorsitterskap van die dekaan 


8. Volgens Irene Dingel (2018:72) was Philipp nie bloedfamilie van Johannes Reuchlin nie. 'n Familielid van sy 


grootouers was met Reuchlin se suster, Elisabeth, getroud. Die twee families het egter ’n noue ‘familieband’ 
gevorm. 


9. Johannes Reuchlin word beskou as een van die humanistiese voorlopers tot die Reformasie wat, deur sy 
filologiese studies, toegang tot die bybelse en patristiese brontekste moontlik gemaak het. Hy was die eerste 
kenner van Grieks en Hebreeus noord van die Alpe. Hy het ook 'n Latynse woordeboek saamgestel wat talle 
kere herdruk is. Luther, Melanchthon en die ander Bybelvertalers, het sy Hebreeuse grammatika met leksikon, 
De rudimentis hebraicis, met vrug gebruik. Hy was ’n pleitbesorger vir die bewaring van Joodse geskrifte in 
Duitse biblioteke (waarin Luther hom ondersteun het). Deur sy toedoen is Melanchthon na Wittenberg beroep 
(vgl. Rhein 2015). 


10. Die Universiteit van Heidelberg (gestig op 18 Oktober 1386) is die oudste Duitse universiteit wat nooit op 
een of ander stadium gesluit is nie. Erfurt, waar Luther studeer het, is ouer as Heidelberg. Dit is in 1379 gestig, 
maar in 1816 gesluit om gelukkig in 1994 te heropen. 


11. In Heidelberg doen Melanchthon die verpligte voorstudie (die artes liberales genoem) en bestudeer die 
vakke grammatika, dialektiek, retoriek, wiskunde, meetkunde, astrologie, astronomie en musiek. Hy het in 
teenstelling met Luther, die via antigua gekies en nie die via moderna as breë rigting van studie nie (vgl. 
Mundhenk 2017b:26; Scheible 2016:18-24). 


12. Sy Heidelberg-graad is eers op 11 Desember 1512 deur Tübingen (gestig op O1 Januarie 1477) erken en 
daarom het hy aanvanklik op grond van voorwaardelike toelating begin studeer (vgl. Scheible 2016:24). 

van die ‘Fakulteit Geesteswetenskappe’, Johannes Kress.” Volgens tradisie 
was Melanchthon verplig om as 'Magister' (in ons tyd is dit gelykstaande aan 
'n gedoktoreerde persoon) vir twee jaar in Tübingen te doseer en verdere 
navorsing te doen.“ In hierdie tyd het hy 'n belangrike vriendskap met 
Johannes Oekolampadius gesmee. Oekolampadius het in 1515 na Basel verhuis 
om dáár teologie te studeer en om Erasmus van Rotterdam te help met die 
samestelling van die Griekse Nuwe Testament. Op grond van hierdie 
jeugvriendskap, het Melanchthon vir Erasmus persoonlik leer ken" - en só kon 
hy toesien dat Luther 'n eksemplaar van die Griekse Nuwe Testament in 1521 
in Wartburg kry (vgl. Lorenz 2010; Rhein 1998:14-17; Scheible 2016:24-33). 


Danksy die voorspraak van Johannes Reuchlin (wat hom as sy eie seun 
beskou het), word Melanchthon as 21-jarige na Wittenberg beroep as professor 
in Grieks. Die bedankingsbrief wat Melanchthon aan Reuchlin geskryf het, 
verklap sy innige verhouding" met sy wêreldberoemde ‘stiefpa’. Melanchthon 
(Mundhenk, Dall’Asta & Hein 2017) skryf onder andere: 


Wees gegroet my liewe Reuchlin, my vader! [..] Wat u ook al vir my onderhandel 
het; ek belowe om u nie teleur te stel nie; ek sal eerder sterf as om u in die steek 


13. Johannes Kress word later doktor in die teologie en predikant van die klooster by Ellwangen. Hy sluit hom by 
die Reformasie aan en tree in die huwelik. Ten tye van die Boere-opstand in 1525 word hy tereggestel. Volgens 
Melanchthon was Kress die eerste Protestantse martelaar en daarom het hy hom die humanistiese bynaam 
Croesus (vermoedelik iemand wat as ’n salige geprys word) gegee (vgl. Scheible 2016:25). 


14. In hierdie tyd woon Melanchthon lesings in teologie, astronomie, wiskunde (met Johannes Stöffler wat hom 
beindruk) en filosofie by. Saam met sy vriende, Johannes Oekolampadius en Ambrosius Blarer, bemeester hy 
Grieks ten volle en leer ook Hebreeus, as taal, aan by Johannes Reuchlin. Hy begin hierdie periode om lesings 
aan te bied (meestal in die koshuise) oor Aristoteles (vanuit die Griekse oerteks), Virgilius (Virgil) en Terensius 
(Terenz). Hy konsentreer op hulle digkuns, prosa en komedies. Sy ideaal was om 'n nuwe Latynse vertaling van 
Aristoteles te maak, aangesien daar te min mense was wat Grieks geken het. Hy bestudeer die Roomse skolastiek 
grondig. Spoedig ontvang hy die opdrag om oor die retoriek voor te lees. Hy behandel Cicero (wat hy reeds as 
jong seun gelees het) en Livius. Intussen woon hy die lesings van sy oudskoolonderwyser, Simler, in die regte by. 
Hy skryf selfs ’n boek oor die regswetenskap. Hy studeer ook medies, en sou later 'n gerekende handboek, De 
anima, oor die menslike liggaam skryf. In hierdie tyd het dit duidelik geword dat hy 'n uitsonderlike genie was. 
Tussen 1514 en 1516 werk hy ook in die drukkery van Thomas Anshelm en leer om sy eie boeke te druk en te 
versorg. In 1516 word 'n boek oor die literatuur- en onderwysgeskiedenis gedruk en in Mei 1518 een oor Griekse 
grammatika. In hierdie tyd dring Melanchthon ook daarop aan dat die kanon van die artes liberales met die vakke 
geskiedenis en poësie uitgebrei word. In 1516 nooi die kanselier van die Universiteit van Cambridge in Engeland, 
die Verenigde Koninkryk, hom uit as gasdosent (vgl. Lorenz 2010; Mundhenk 2017b:26; Scheible 2016:27-33). 


15. Erasmus het 'n deurslaggewende rol in Melanchthon se lewe en denke gespeel in terme van sy ideale 
vir onderwys en sedelike ontwikkeling. Erasmus (Geert Grote) se ‘Moderne Devotie’, of sy 'nuwe lewe van 
godsdienstige toewyding' het Melanchthon beindruk. Die 'huise vir broeders en susters vir 'n gemeenskaplike 
lewe', wat van die kloosterwese wegbeweeg het, was vir Melanchthon 'n positiewe ontwikkeling. Die feit dat 
hierdie huishoudings nie afsydig gestaan het van die algemene lewe nie, was vir Melanchthon positief. Hulle 
betrokkenheid by byvoorbeeld die boekdrukkuns, was 'n goeie ontwikkeling. Die invloed van Erasmus op 
Melanchthon moet dus nie beperk word tot die taalkunde nie (vgl. Hage 2011). 


16. Die hartlike verhouding tussen Melanchthon en Reuchlin het ongelukkig verkrummel weens Melanchthon 
se lojaliteit aan Luther. Nog in 1519 het Reuchlin sy kosbare biblioteek en argief aan Melanchthon bemaak. Hy 
poog om hom na Ingolstadt te laat skuif om van Luther af weg te kom. Toe Melanchthon weier om te gaan, het 
hy hom onterf en sy boekery ná sy dood in 1522 aan die Michaelisstift in Pforzheim geskenk (vgl. Mundhenk 
2017b:29). 


Hoofstuk 1 


te laat. My besluit staan vas soos die Marmorberg op Paros: Dit is om u te volg en 
u te gehoorsaam. Waarheen u my ook al in die wêreld mag stuur of sekondeer, 
daarheen sal ek gaan. Ek is egter daarvan oortuig dat ek u roem sal vermeerder op 
grond van my kennis, my begaafdheid en hardwerkendheid. (p. 24) 


Melanchthon het op Woensdag 25 Augustus 1518 in Wittenberg aangekom en 
het op Saterdag 28 Augustus” sy intreerede gelewer. Hy sou 42 jaar lank aan 
hierdie jong universiteit? verbonde wees. Hy het elke dag vir twee ure klas 
gegee in elke erkende vakgebied van daardie tyd. Melanchthon, 'Graeculus' 
(‘die klein Griek”), soos Luther hom genoem het, het van die begin af nie slegs 
Grieks doseer nie, maak ook Nuwe Testament vanuit die oerteks.” Studente 
en dosente het oor die hele bekende wêreld van daardie tyd na Wittenberg 
gekom om na Melanchthon se voordragte te luister. Daar word berig dat hy 
500 toehoorders per lesing gehad het. Hy was die beroemdste geleerde van 
sy tyd. Talle universiteite in Duitsland en die buiteland het hom met die beloftes 
vanfabelagtige salarisse probeer lok. Hy het nooit belang gestel om Wittenberg 
te verlaat nie (vgl. Rhein 2010). 


Melanchthon het op 26-27 November 1520 in die huwelik getree met die 
23-jarige Katharina Krapp, die dogter van die vorige burgemeester, wat 


17. Melanchthon het die ‘beroepsbrief’ CBestallungsurkunde') uit Wittenberg aan die einde van Julie ontvang. 
Aan die begin van Augustus reis hy na Augsburg waar die keurvorste byeen was vir 'n Ryksdag. Däär voorsien 
Frederik die Wyse hom van 'n perd waarmee hy oor Nirnberg en Leipzig na Wittenberg gereis het. Hierdie 
inligting is ontdek in 'n Wittenbergse Bybel van 1540. Luther se sekretaris, Georg Rêrer, het hierdie nota (wat 
ook die berig bevat dat die 95 Stellings op 31 Oktober 1517 teen die kerkdeure van Wittenberg geslaan is) in 
die Bybel geplaas, wat in die Universiteitsbiblioteek van Jena bewaar word (inligting deur Rhein 2018:72-73). 


18. Die jong Universiteit van Wittenberg (gestig 1502) was die plek waar die Reformasie sy belangrikste impulse 
gekry het. Die Reformasie was veel meer as Luther. Met Melanchthon se aankoms in Wittenberg was daar 
reeds 'n invloedryke gespreksgroep wat, met die goedkeuring van keurvors Frederik die Wyse, planne beraam 
het vir die hervorming van die universiteitswese, kerk en samelewing. Die leidinggewende persoonlikhede 
van hierdie groep was Luther, Johann Lang, Bartholomäus Bernhardi, Nikolaus von Amsdorf en Andreas 
Karlstadt. Een van die eerste doelwitte was om 'n leerstoel vir Grieks in te stel. Luther het aanbeveel dat Petrus 
Mosellanus van Leipzig (die enigste professor in Grieks in Duitsland) aangestel word. Die keurvors het egter 
raad by die bekende geleerde Johannes Reuchlin, ingewin wat sy verlangse familielid en nog onbekende Philipp 
Schwarzerdt aanbeveel het. Enkele geleerdes was egter bewus van sy Griekse grammatika, Insitutiones Graecae 
grammaticae, wat in Mei 1518 gepubliseer is. Inligting oor die akademiese prestasies van hierdie kind het die 
mense in Wittenberg uit Heidelberg en Tübingen ook spoedig bereik (vgl. Rhein 2018:72). 


19. Volgens Luther was Melanchthon 'n uitstaande leermeester van die heilige Skrif. Hy wou hom graag as 
kollega gehad het in die teologiese fakulteit, ten spyte van die feit dat Melanchthon slegs oor 'n baccalaureus 
in die teologie beskik het (wat hy eers op 19 September 1519 ontvang het). Hy wou nooit verdere grade in die 
teologie verwerf nie, aangesien hy dit in elk geval nie nodig gehad het nie. 'n Verdere vermoede is dat hy in 
daardie tyd verplig was om tot 'sententiarus' te vorder - iemand wat die 'sententia' van Petrus Lombardus kon 
uitlê. Hy wou dit waarskynlik doelbewus nie doen nie (vgl. Treu 2016:68). Hy is ook nooit as predikant georden 
nie, ten spyte van die feit dat hy aan die Evangeliese Kerk gestalte gegee het. Hy was tevrede om professor in 
Grieks te bly. In September 1525 het keurvors Johann (reg. 1525-1532) egter aan hom 'n groot salarisverhoging 
gegee, met die bedoeling dat hy sal voortgaan om, naas sy ander werk, ook teologie te doseer. Dit het hy 
dan ook tot die einde van sy lewe gedoen. Naas sy 'dogmatiekhandboeke' het hy ook talle kommentare op 
Bybelboeke geskryf. Melanchthon se eksegetiese voorlesings was baie gewild. Volgens Luther het 500 studente 
sy vroeë voorlesings oor Romeine bygewoon. In 1556 skryf Johannes ä Lasco aan Calvyn dat nagenoeg 1500 
studente sy voorlesings oor die Bybelboeke bywoon. Hy was dus by uitstek die leermeester van die Reformasie. 
By hom het ons geleer dat ware teologie op die bestudering van die Bybel neerkom (vgl. Kuropka 2010:39-54). 

alreeds in 1515 gesterf het. Alhoewel sy kollegas die huwelik gereël het en hy 
aanvanklik nie wou trou nie, het hy (Mundhenk et al. 2017) tog op 18 Augustus 
1520 in 'n brief aan Johannes Lang, die volgende onthul: 
Johanna Krapp is as huweliksvrou aan my gegee. Ek sê nie dat ek nie daarop 
gehoop het nie en dat ek koud teenoor haar staan nie; inteendeel: sy is 'n vrou met 


só 'n besondere karakter en verstand, dat jy sê iemand slegs van die onsterflike 
gode kan afsmeek. (p. 28) 


Alhoewel die huwelik vir hom gedurende die eerste maande nie aangenaam 
was nie, aangesien hy gemeen het dat hy sy vryheid verloor het, is daar tog uit 
die huwelik vier kinders gebore: Anna (1522-1547), Philipp (1525-1605), Georg 
(1527-1529) en Magdalena (1531-1576). Philipp het ontsettend lief geraak vir 
Katharina. Hulle het 'n goeie lewe gelei, aangesien Philipp 'n baie groot salaris 
en 'n drieverdieping baksteenhuis van die keurvors Johann Friedrich in 1537 
ontvang het. Deur die jare het talle studente (soos Zacharias Ursinus, opsteller 
van die Heidelbergse Kategismus) by Melanchthon tuisgegaan. Die hele 
huishouding het bekendgestaan as 'n 'privaat onderrigsentrum’ (‘schola 
domestica’). Johannes Koch, sy huishouer en sekretaris (famulus), het die 
gesin ook lewenslank getrou en verantwoordelik gedien (vgl. Jung 2010:27-30; 
Rhein 1998:31-34). 


E 1.2. Sy rol in die geskiedenis van die 
Reformasie 


Melanchthon het 'n enorme rol in die vestiging en uitbouing van die Reformasie 
gespeel. Martin Luther, aan wie hy 28 jaar lank verbonde was, het baie groot 
respek en waardering vir sy kennis en sy geskrifte gehad (vgl. byvoorbeeld 
Beyer 2011; Greschat 2017; Hahn 2010 en Kolb 2018 vir talle verwysings). 
Luther ([1531-1546] 1919:290; WA TR 5, 290, Il. 22-29, nr. 5646). Luther het by 
'n geleentheid gesê dat die persoon wie Melanchthon nie as leermeester 
respekteer nie, 'n dom esel is. Hy kon alles bied in terme van die wetenskappe 
en die ware filosofie. Hy is slegs met die nederige titel van Magister vereer, 
maar hy het veel meer as al die doktore en professore geweet. Wie hom 
geringskat, sal geen aansien voor God geniet nie. Melanchthon het natuurlik 
ook groot waardering vir Luther gehad.2° Hy het hom selfs teenoor Erasmus 
van Rotterdam verdedig. Die argument waarmee hy Luther verdedig het, is 
beslis vandag nog steeds van belang. In 'n brief van 30 September 1524 aan 
Erasmus, stel hy (Mundhenk et al. 2017) die volgende: 


Jy is woedend oor Luther se saak en sy leer. Jy hou waarskynlik aan jou oordeel 
vas aangesien jy meen dat dit redelik is. Ek, daarenteen, is bevrees dat juis hierdie 


20. Klaas Zwanepol (2011) gee ’n goeie oorsig oor die verhouding tussen Luther en Melanchthon. Sy fokus op 
die nagmaalsleer en die Christologie bied aan hom die geleentheid om op die ooreenkomste en die verskille 
te konsentreer. Die vraag of Melanchthon Luther voltooi het, en of hy uiteindelik van hom afgewyk het, bly ’n 
vraagstelling wat nog steeds verskillend beantwoord word. 

redelike argumente ’n gevaar vir die evangelie inhou [...] [verder meen ek dat] dit 
magsugtig is om iemand in die kerk te verbied om sy eie menings te lug. Dit moet 
vir alle mense moontlik wees om sonder vrees hulle menings te lug, op voorwaarde 
dat hulle nie hulle eie belange daardeur wil bevorder nie. (pp. 33-34) 


Dit is vreemd dat talle mense nie besef dat Melanchthon ’n belangrike bydrae 
tot Luther se Bybelvertalings gemaak het nie. Luther sou nooit sonder 
Melanchthon die vertalings suksesvol kon doen nie. Melanchthon se 
kennis van Grieks, Hebreeus, Latyn en Duits was véél beter as dié van 
Luther. Melanchthon se verklarende aantekeninge (annotationes) van die 
Romeinebrief (1521), het 'n groot rol in Luther se vertaling van die Nuwe 
Testament gespeel (September 1522). Melanchthon was ná 1527 deel van die 
span wat die Luther-vertaling verbeter het en van inleidings en kommentare 
voorsien het. Die inleidings tot Daniël en Openbaring, sowel as die vertaling 
van 1en 2 Makkabeërs is belangrik. Wengert (2017:248) is reg dat die Luther- 
Bybel eerder bekend moet staan as die Wittenberg-Bybel, aangesien Luther 
nie alleen verantwoordelik was vir die vertaling nie (vol. Jung 2010:15-17; 
Mundhenk 2017b:27-39; Rhein 1998:23-29). 


Die verhouding tussen Melanchthon en Calvyn? behoort vir 
Afrikaanssprekendes interessant te wees. In 1539-1540 het Calvyn op eie 
inisiatief, die godsdiensgesprekke in Frankfurt en Hagenau bygewoon. Daar 
het hy Melanchthon persoonlik ontmoet, en beide het aanklank by mekaar 
gevind. Tot en met 1543 het hulle oor die meeste sake saamgestem, buiten die 
uitverkiesingsleer. In 1552 het 'n nuwe vlaag van konflik oor die nagmaal 
opgevlam na aanleiding van die Consensus Tigurinus.Z2 Dit was veral die 
menings van Joachim Westphal wat ontstel het. Op 27 Augustus 1554 versoek 
Calvyn Melanchthon om duidelik 'n skriftelike standpunt in te neem en leiding 
te gee aan die Protestantisme. Op 14 Oktober antwoord hy Calvyn, en stel dat 
hy die konflik deur gespreksvoering wil besleg. Op 05 Maart 1555 stuur Calvyn 
aan Melanchthon sy strydskrif wat teen Westphal gerig was, en moedig 
Melanchthon aan om hom hierin te steun. Op 12 Mei 1555, in ’n kort briefie, 
weier Melanchthon om hierdie veglustige styl te volg. Calvyn maak dan ’n 
fatale flater deur hom op O5 Januarie 1556 in sy tweede verweerskrif teen 
Westphal op die Confessio Augustana Variata te beroep. Hy maak dus van 
Melanchthon die kroongetuie van die Gereformeerde nagmaalsbeskouing. 
Melanchthon reageer met verontwaardiging, en begin om Calvyn te vermy. In 
1557 skryf Calvyn 'n derde nagmaalsgeskrif teen Westphal, en beroep hom 
met groter drif op Melanchthon. Op 07 September 1557 versoek Calvyn 
Melanchthon om persoonlik met hom in gesprek te tree, maar Melanchthon 
antwoord hom op 08 Oktober 1557 in 'n niksseggende briefie, dat hy nie 


21. Vir sy uitgebreide en konstruktiewe verhouding met ander Gereformeerde teoloë en sy invloed op die 
Gereformeerde tradisie, vergelyk Freudenberg (2017). Vir sy invloed op die groter Nederlande in die sestiende 
en sewentiende eeu, vergelyk Selderhuis (2011). 


22. Die Consensus Tigurinus was 'n ooreenkoms tussen Genève en Zürich oor die nagmaal in 1549. 

belangstel nie. Dit was die einde van 'n verhouding wat aanvanklik hartlik en 
positief was (vgl. Mühling 2017:62-65). 


Volgens Jakob Heerbrand® (vgl. Weng [1560] 2011:28-39) lê Melanchthon 
se groot bydrae daarin, dat hy die kerk geleer het om bybelse eksegese met 
die teologie van die kerkvaders en die insigte van die wetenskappe te verbind. 
Hy het van teologie 'n gerespekteerde wetenskap gemaak, wat nie skuldig is 
aan biblisisme en fundamentalisme nie. Naas 'wetenskaplike teologie’, was 
Melanchthon die man wat die kerk weer die belangrikheid van gebed geleer 
het. Sy voorbeeld in geleerdheid, hardwerkendheid, waarheidsoeke, vaderskap, 
Kuisheid, mentorskap en mededeelsaamheid het aan die kerk en sy ampsdraers 
nuwe statuur gegee. Hy kon as ’n baie ryk man gesterwe het, maar hy het sy 
groot inkomste op arm studente en leerlinge spandeer. As opsteller van die 
Augsburgse Geloofsbelydenis, het hy die Protestantisme aan die leerbeslissings 
van die Vroeë Kerk gekoppel, en so verseker dat die ekumenisiteit van die 
Reformasie beskerm word. Vir Melanchthon was die teologie ’n intellektuele 
voorbereiding op die dood. In sy 63 jaar, twee maande en drie dae wat op 
19 April 1560 geëindig het, het hy genoeg tyd gehad om navorsing te doen, na 
te dink en te skryf oor temas soos sterflikheid, die dood en lewe na die dood. 
Sy intellektuele nalatingskap het dus ’n sterk eskatologiese dimensie. 


Melanchthon het ook 'n groot bydrae gelewer tot die ontstaan van Protestantse 
kerkordes. Kerkordes het ontwikkel uit die visitasies (amptelike kerklike besoeke) 
by die eerste Protestantse gemeentes.” Melanchthon was van die begin af - teen 
sy eie wil en begeerte - deel van die komitees wat dié ondersoeke gedoen het. 
Die visitasies was om verskeie redes noodwendig: die afdanking van die biskoppe 
het ’n leierskapsvakuum gelaat wat op 'n manier gevul moes word; daar moes 'n 
eenvormige vergoedingstruktuur vir predikante uitgewerk word; die predikante 
se kennisvlakke moes vasgestel word, en planne moes beraam word vir 
voortgesette onderrig en ontwikkeling; onsekerheid oor vraagstukke soos die 
Christelike vryheid moes opgehelder word; eiendomme soos die voormalige 
kloosters, moes omskep word in doelmatige geboue vir, onder andere 
onderwysdoeleindes; die armoedeprobleem moes op 'n gestruktureerde wyse 
aangepak word; en die verhouding tussen die kerk en die staat moes uitgepluis 
word. Melanchthon is om verskeie redes by hierdie werksaamhede betrek. Een 
belangrike rede was dat hy op 29 September 1521 die voortou in Wittenberg 


23. Ná Melanchthon se dood op 19 April 1560, het die geleerdes in die Evangeliese (of Protestantse) gebiede 
van Duitsland hulle rou in talle gedigte en herdenkingsredes tot uitdrukking gebring. Jakob Heerbrand was vyf 
jaar lank (1538-1543) ’n student van Luther en Melanchthon. Sedert 1557 was hy teologieprofessor in Tübingen. 
Op grond van sy geskrif, Compendium theologiae, was Melanchthon die leidinggewende teoloog in Suid-Wes 
Duitsland. Sy akademiese herdenkingsrede van 15 Mei 1560 in Tübingen word van groot belang geag, en is in 'n 
verwerkte vorm in die reeks, Melanchthon deutsch, opgeneem (vgl. Weng [1560] 2011). 


24. Speelman (2011) bied 'n goeie oorsig oor die agtergrond en bedoelings van die visitasies. Hy stel ook ’n 
Nederlandse vertaling van Melanchthon se riglyne vir visitasie beskikbaar. Die kerkleiding in Suid-Afrika behoort 
hierdie bydraes onder oë te kry! 

geneem het om die Protestantse nagmaal, naas die Roomse mis te vier (hierdie 
gebeure is na alle waarskynlikheid die werklike begin van die Reformasie). Hy is 
met kwessies soos die verwydering van beelde uit die kerkgeboue, die 
vaardigheidsontwikkeling van voormalige priesters, en die stigting van ’n 
algemene fonds vir barmhartigheidswerk toevertrou. Keurvors Johann het in 
1525 stimulus aan die proses van kerkhervorming gegee, deur te versoek dat 
Protestantse begrafnisrituele en erediensordes opgestel moes word (wat op 
Luther se Duitse mis van 1526 uitgeloop het). In 1527 het die eerste amptelike 
visitasies in Thüringen, in opdrag van die keurvors plaasgevind. Die komitee 
waarvan Melanchthon en die juris Hieronymus Schurff, lede was, moes aandag 
gee aan leer- en finansiële aangeleenthede. Ná verskeie besprekingsdokumente 
en konferensies oor kerkordes, het Melanchthon op 29 Januarie 1528 die eerste 
weergawe van sy Onderrig van die visitatore, saamgestel. Hierdie was die eerste 
konsensusdokument binne die Protestantisme oor kerkordelike aangeleenthede. 
Later het Luther en Johannes Bugenhagen sekere veranderings laat aanbring, 
terwyl Luther vir hierdie geskrif 'n beroemde voorwoord geskryf het. Interessant 
is die aandrang op gehoorsaamheid aan 'n kerkorde, aangesien dit 'n onderdeel 
van Christene se gehoorsaamheidsplig aan die staat gevorm het. Nog 'n stukkie 
merkwaardigheid is, dat hierdie ‘eerste kerkorde’ ’n afdeling bevat het oor die 
ontwikkeling van ’n skool- en opvoedingsplan vir die jeug. Later in sy lewe, op 02 
Augustus 1552, het Melanchthon nog ’n belangrike bydrae tot kerkordelike denke 
gemaak. Hy publiseer as 'n bylaag tot die Kerkorde van Mecklenburg, sy Examen 
ordinandorum Cndogmatiekhandboek virkandidate virdie ‘proponentseksamen’). 
Hierdie boek behoort vandag weer in herinnering geroep te word, in die lig van 
die gebrek aan dogmatiese kennis onder studente. In Oktober 1528 het die eerste 
amptelike visitasies in Sakse (Weimar, Gotha en Eisenach) plaasgevind. Die 
stryery oor geldsake het Melanchthon moedeloos gehad. Deur die genade is sy 
plek deur die regsgeleerde, Justus Jonas, oorgeneem. Johannes Bugenhagen 
was gelukkig daar om die eerste formele kerkordes vir Protestantse gebiede op 
te stel. Kerkreg was die één terrein waarin Melanchthon geen vreugde gevind het 
nie; nogtans het hy aanvanklik belangrike insette gelewer in die ontwikkeling van 
hierdie vakgebied (vol. Krentz 2017). Melanchthon se onvergenoegdheid met 
kerkordes, is duidelik in die Duitse Loci in die gedeelte oor die Christelike vryheid 
geformuleer. Daar stel Melanchthon ([1553] 2010) duidelik: 


Niemand is veronderstel om julle te veroordeel oor die verskil [in smaak] van 
Spys en drank, ensovoorts nie. Dit beteken, geen mens het die mag, om buiten 
God se Woord, ander werke as diens aan God, op julle af te dwing nie. En die 
gewete behoort te besef dat gehoorsaamheid aan menslike reëls en kerkordes nie 
vergewing van sondes verdien nie, en ook nie geregtigheid voor God is nie. Daarom 
is dit nie sonde om menslike reëls in kerkordes nie ernstig op te neem nie.” (p. 315) 


25. Melanchthon se eie woorde: ‘niemand soll euch richten von Unterschied der speyf oder getrank etc. Das ist, kein 
Mensch hatte Gewalt, außer Gottes Wort andre Werk alß Gottesdienst auß zu gebieten. Und die Gewissen sollen 
diesen Bericht haben, das menschensatzungen und kirchenordnungen nicht Vergebung der Sünden verdienen, sind 
auch nicht Gerechtigkeit vor Gott. Item es ist nicht Sünde, Menschen satzungen in Kirchenordnung unterlassen. 

Ten spyte van al Melanchthon se eksegetiese en sistematiese geskrifte, word 
hy egter onthou en geken as die man wat naas Luther, tot die vorming van die 
Lutherse belydenisstand bygedra het. Sy belydenisskrifte is in die Lutherse 
Konkordienbuch (1580), die amptelike korpus van Lutherse belydenisskrifte, 
opgeneem. Elke katkisant in die Lutherse Kerk neem dus minstens kennis van 
Melanchthon se dokumente oor die belydenis. Dit is egter nodig om kortliks 
iets oor Melanchthon se eie verstaan van belydenis te s&, aangesien dit nie 
noodwendig ooreenstem met dit wat uiteindelik van sy belydenisse gemaak is 
nie. Melanchthon ([1521] 1997:16, Il. 12) het in die voorwoord tot die eerste 
uitgawe van sy Algemene temas van die teologie [Loci communes] gestel, dat 
hy (met hierdie en ander geskrifte) slegs studente wil help wat die Bybel met 
erns wil bestudeer. Hy het dus aanvanklik geen ideaal gehad om belydenisagtige 
dokumente met 'n normatiewe aanspraak te skryf nie. Hy wou slegs mense, 
veral jongmense, in hulle geloof ondersteun. Die jong Melanchthon het 
‘belydenis’ as 'n daad verstaan, terwyl die formulering van belydenisskrifte nie 
op sy agenda was nie. Om belydenis van geloof te doen, was eerstens, om die 
weldade van Christus te loof; tweedens, om vas te glo aan die vergewing van 
sondes, die regverdiging van die sondaar en te hoop op die ewige lewe; en 
derdens, om in gebed God te loof en te dank en om voorbidding vir jouself en 
ander te doen. Weens die politieke en godsdienstige omstandighede, was 
Melanchthon egter later verplig om ook belydenismatige tekste op te stel, wat 
uiteindelik as amptelike Lutherse belydenisskrifte aanvaar is (vgl. Stössel 
2017). Daar word deurlopend aan sy twee bekende belydenisskrifte, die 
Augsburgse Geloofsbelydenis of Confessio Augustana (CA) (Melanchthon 
[1530] 2014c) en die Apologie van die Augsburgse Geloofsbelydenis, of 
Apologie van die Confessio Augustana (ApolCA) (Melanchthon [1531] 2014b), 
aandag gegee. Gedetailleerde historiese inligting word, as terugskouing op 
die Reformasie, in Hoofstuk 9 gegee. 


E 1.3. Geskrifte 


Melanchthon is die persoon uit die sestiende eeu met die grootste skriftelike 
nalatenskap. Sy werke handel oor feitlik elke wetenskaplike dissipline en 
literatuursoort (Gattung) van sy tyd. Die Opus Melanchthonis is enorm, en dit 
is moeilik om te glo dat één mens soveel oor so 'n groot verskeidenheid 
onderwerpe kon skryf. Die verwysings, aanhalings en bronne in die 
literatuurlyste van hierdie boek, verteenwoordig 'n klein seleksie van sy 
geskrifte. Die versameling geskrifte wat in die negentiende eeu saamgestel en 
in die Corpus Reformatorum opgeneem is, beslaan 28 volumes - té veel om in 
enkele boek aan aandag te gee. 


In hierdie boek word slegs aan die volgende geskrifte aandag gegee: 'n 
Aantal briewe waarin insiggewende teologiese uitsprake gemaak is (9750 
briewe het in bewaring gebly) (Mundhenk 2017a): belydenisskrifte wat deur 

Melanchthon opgestel is; openbare voordragte (180 het in bewaring gebly - 
Rhein 2010:17); voorwoorde; postille; gebede; gedigte; sy vroeë 
Romeinebriefkommentaar; en sy dogmatiese geskrifte van 1521, 1535, 1553 en 
1559. Drie handige, kort oorsigte oor sy totale leer geniet ook gereeld aandag. 
Die eerste kom uit die pen van die vroeë Melanchthon ([1524] 2012c)?° met 
die titel: 'n Kort uiteensetting van die vernuwende kerklike leer aan die 
landsgraaf van Hessen. Die tweede (Melanchthon [1543] 2011a)?” is: 'n Ontwerp 
vir Reformatoriese teologie vir die aartsbiskop van Keulen (1543), wat dit 
oorweeg het om na die Reformasie oor te stap. Die laaste een is van die latere 
Melanchthon ([1559] 2012a) - 'n uitvoerige Antwoord op die goddelose artikels 
van die Beierse inkwisisie.?® 


Aangesien daar uitvoerig aan sy sistematiese werke aandag geskenk 
word, is dit nodig om hierdie werke bekend te stel. In 1521 verskyn die eerste 
gedrukte weergawe van die 24-jarige Melanchthon se sistematiese teologie 
(ook bekend as die 'Protestantse oerdogmatiek’ [1521] 1997:11) onder die 
titel: Loci communes rerum theologicarum seu hypotyposes theologicae 
[Die grondbegrippe van die teologie of teologiese sketse1.2* In die literatuur 
word daar kortweg na die Loci communes [Algemene temas], of slegs die 
Loci [Hoofbegrippe] verwys. Hierdie werk is in al die bekende Europese tale 


26. Hierdie traktaat of vlugskrif is een van die betekenisvolste dokumente van die jong Melanchthon. Dit bevat 


'n samevatting van die Evangeliese leer (wat akkurater is as die Protestantse leer), sodat die landgraaf 'n 
vinnige geheeloorsig oor hierdie nuwe teologiese benadering kon kry. Die twee het mekaar persoonlik in Mei 
1524 naby Frankfurt ontmoet, en op grond van die gesprek was Melanchthon oortuig dat hy dit wat die nuwe 
leer behels, vir die landgraaf op skrif moet stel. Die geskrif is in Latyn opgestel, en daar was in dieselfde jaar 
drie herdrukke. Aan die einde van 1524 het daar ook drie Duitse weergawes in Wittenberg, Leipzig en Augsburg 
verskyn (vgl. die voorwoord tot Melanchthon [1524] 2012c:135-136). 


27. Die aartsbiskop van Keulen, Hermann von Wied, het belang gestel om sy bisdom volgens die Reformatoriese 
teologie te hervorm. Melanchthon het vir hom ’n kort samevatting geskryf oor die belangrikste aspekte van die 
Reformatoriese leer, en het duidelik uitgespel waar en hoekom dit van die Roomse leer verskil. Hierdie geskriffie 
is handig vir iemand wat vinnig 'n verduideliking wil hê ten opsigte van wat die Reformasie oor die hooftemas 
van die Bybel leer. Keiser Karel V het hierdie 'sagte Reformasie' met militêre mag verhinder, aangesien dit die 
magsbalans in sy ryk sou versteur (vgl. inleiding tot Melanchthon [1543] 2011a:38-39). 


28. Nadat hertog Albrecht V van Beiere, op grond van die godsdiensvrede van 1555, aanvanklik sedert 1556 
toegeeflik teenoor sy Protestantse onderdane opgetree het, het hy nogtans die Roomse inkwisisie (Jesuiete) 
na sy land ontbied om hulle te ondervra en te vervolg. Die inkwisisie het 31 vrae opgestel wat die Protestante 
moes beantwoord. Melanchthon ontvang die vrae in 1558, en in 1559 publiseer hy by Georg Rau in Wittenberg 
die vrae met die volledige antwoorde. Hierdie teks is in 1560 in die ‘corpus doctrinae Philippicum' opgeneem, as 
'n versameling belydenisse en belydenisagtige geskrifte wat deur Melanchthon alleen opgestel is. Melanchthon 
het in sy testament van 18 April 1560 hierdie polemiese geskrif as ‘sy belydenis’ beskryf (vgl. voorwoord tot 
[1599] 2012a:185). 


29. Preus (Melanchthon [1521] 2014a:19) vertaal die titel in die boek korrek as Common topics of theology, or 
theological outline. Die titel op die voorblad ‘Commonplaces: Loci communes 152T is ook korrek, aangesien die 
Latynse woorde oorspronklik letterlik ‘die algemene plekke' beteken het. Idiomaties word egter die 'hoofpunte, 
grondstellings of grondwaarhede' bedoel. Die Latynse woord, hypotyposis, wat uit die Grieks ontleen is, 
beteken 'oerbeeld, voorbeeld of model’ (vgl. voetnotas 1en 2 van Melanchthon [1521] 1997:12). 

van daardie tyd vertaal.“ Alhoewel die Latynse titel op meer as een wyse 
vertaal kan word, is die bedoeling van hierdie boek eenduidig. Hierdie 
publikasie lui die breuk met die Roomse skolastiek in. Dit is ’n inleiding tot 
die bybelse teologie, met die hoofargumente van die Romeinebrief as 
vertrekpunt. Melanchthon se agenda was om van ‘dogmatiek’, teologie van 
die Bybel te maak. Hy wou deur middel van hierdie ‘dogmatiekhandboek’ 
mense uitnooi om weer die Bybel te bestudeer. Die Skolastieke spekulatiewe 
teologie was die rede waarom mense nie meer die inhoud van die Skrif geken 
het nie, maar ook die bybelse taalgebruik verleer het. Sy bedoeling met 
hierdie geskrif was dus om die kerk te oorreed om weer uit die bronne van 
die geloof (die Bybel) te skep. Al was die derde verwerkte uitgawe van die 
Loci, bekend as die Belangrikste temas van die teologie, vier keer die omvang 
van die eerste uitgawe, sou hierdie eerste uitgawe die Reformatoriese 
projek inlui, en méér aandag geniet as enige ander geskrif uit die vroeë 
reformasiegeskiedenis. 


Melanchthon se leerboek het verskeie uitgebreide verwerkings ondergaan. 
Die groot aantal uitgawes word in drie tydvakke of fases (aetates) ingedeel. 
Die Loci van 1521, met sy vertalings en korreksies, tel onder die eerste fase 
(orima aetas). Die tweede fase (secunda aetas) begin met die uitgawe van 
1535 met die titel: Die algemene teologiese temas [Locicommunes theologici] 
(Melanchthon [1535] 2019). In 1542 begin Melanchthon met die derde fase 
(tertia aetas) van sy Loci, deur self die Duitse weergawes van sy handboek 
te verbeter. Hy laat dit by die uitgewer Veit Creutzer druk onder die titel: 
Heubtartikel Christlicher Lere? Melanchthon se Hoofartikels van die 
Christelike leer ([1553] 2010) is sy omvangrykste Duitse geskrif. Die teks is 
opgeneem in band 22 van die Corpus Reformatorum en is in 1558 die laaste 
keer redaksioneel verbeter. Die kritiese uitgawe van Ralf Jenett en Johannes 
Schilling wat gebruik word, steun egter grootliks op ’n afskrif wat in die 
wetenskaplike biblioteek van Olmütz (Tsjeggi&) bewaar word. Melanchthon 


30. Die eerste Duitse vertaling is in 1522 deur Georg Spalatin gedoen onder die titel: Die haubt artickel vnd 
furnemesten punct der gantzen hayligen schrift. Tot en met 1526 het Spalatin toegesien dat daar ook ’n 
Nederduitse vertaling gedruk is (vgl. inleiding van Schilling tot Melanchthon [1553] 2010:50). 


31. In September 1519 behaal Melanchthon die graad Baccalaureus biblicus, en was van toe af geregtig om aan 
die teologiese fakulteit lesings aan te bied. Aan die einde van 1519 en gedurende 1520 het hy die Romeinebrief 
intensief bestudeer. Sy Loci communes is uit hierdie navorsing gebore. Die eerste druk verskyn in Desember 
1521. Melanchthon het vöör die publikasie van sy Loci drie ander geskrifte oor Romeine gepubliseer, te wete 
Theologica Institutio, Rerum Theologicorum capita seu loci en 'n Artifitium epistolae Pauli ad Romanos (vgl. 
voorwoord van G. Müller in Melanchthon [1521] 1997:8). 


32. Justus Jonas vertaal die werk in 1536 onder die titel: Die furnemesten Artikel Christlicher lere Philippi 
Melanch. 


33. Melanchthon verbeter die boek in 1544, 1549, 1553, 1555, 1556 en 1558. Die uitgawe wat vir hierdie boek 
gebruik word (1553), is dus nie die laaste verwerking nie; die finale produk is egter nie in 'n kritiese uitgawe in 
die handel beskikbaar nie (vgl. Melanchthon [1553] 2010:50). 

het aan sy 7heologia germanica op 10 April 1552 begin werk, waarna hy die 
werk op 13 November 1552 voltooi. Die voorwoord (op 24 Februarie 1553 
geskryf) is aan Anna Camerarius, die eggenote van sy vriend Johannes 
Camerarius in Leipzig, opgedra. Op 18 Maart 1553 is die eerste eksemplaar 
van die boek verkoop. Die laaste Latynse weergawe van sy Loci (1559) wat 
deeglike aandag in hierdie boek geniet, is vanselfsprekend ook deel van die 
derde fase van sy leerboek. Hierdie omvattende 'sistematiese teologie' 
verskil nie van die eerste weergawe sover dit die diepste bedoeling aangaan 
nie. Dit is ten diepste 'n troosboek wat mense wil onderrig oor die troos wat 
in die evangelie van Jesus Christus vervat is (vgl. Grosse 2017:335). In die 
voorwoord (Melanchthon [1559] 2018:2-4) wys hy die leser op die volgende 
kenmerke van sy leerboek: eerstens, die Bybel self kom aan die woord; 
tweedens, hy verkondig geen nuwighede nie, maar hou hom aan die sentrale 
leerstellings van die kerk soos in die kerklike belydenisse verwoord; derdens, 
dat Jesus Christus sy kerk byeenroep om te leer, te onderrig en leiding te 
gee; en vierdens, dat die waarheid van die evangelie nie uitgedoof sal word 
weens die ondergang van state en ryke nie. 'n Ander belangrike kenmerk van 
hierdie ‘dogmatiek’ is dat dit 'n ‘dogmatiek in gebed’ is (Grosse 2017:337). 
Talle leerstukke word ingelui of afgesluit met 'n gebed. In hierdie boek word 
kerklike leer en vroomheid (eruditio et pietas) as 'n eenheid aangebied. ’n 
Laaste opmerking: Melanchthon beoefen sy teologie in gesprek met kollegas, 
opponente, filosowe en vakwetenskaplikes. Om hierdie rede is daar tientalle 
verwysings in sy boeke na filosowe, digters, geskiedskrywers en ander 
geleerdes. 


E 1.4. Uitgawes van sy werke 


Die Corpus Reformatorum (bande 9-28), 'n produk uit die negentiende eeu, 
bly die grootste gepubliseerde uitgawe van sy werke. Die eerste band is in 
1834 deur C. Schwetschke gedruk en deur Karl Bretschneider uitgegee. Hierdie 
reuseprojek was 'n poging om versoening te bewerkstellig tussen die strydende 
Lutherse faksies. Zwingli en Calvyn se geskrifte moes ook in hierdie projek 
opgeneem word, sodat 'n eendragtige Protestantse front voorgehou kon 
word. Die groot jammerte is dat al Melanchthon se geskrifte nie in hierdie 28 
volumes opgeneem is nie. Nä die herdenking van die reformator se 400ste 
geboortedag in 1897, is besluit om die korpus aan te vul deur die Supplementa 
Melanchtoniana. Hierdie versameling is elektronies toeganklik deur die portale 
van verskeie navorsingsuniversiteite. In die twintigste eeu is daar begin met 
enkele gekommentarieerde uitgawes van spesifieke geskrifte. Nuwer uitgawes 
wat vermelding verdien, is die volgende: die Latyn-Duitse uitgawes van sy 
Retoriek (1531) in 2001 en Ethica doctrinae elementa (1550) in 2008. Wat 
verder van belang is, is die uitgawe van Robert Stupperich se Melanchthon- 
studieuitgawe (nege bande) wat gemaak is ter voorbereiding vir die 450-jarige 

herdenking van sy geboortedag. In 1970 is daar begin met wetenskaplike 
uitgawes van Melanchthon se 9 750 briewe** wat behoue gebly het. 


Wat vir navorsers buite Europa en sekere Noord-Amerikaanse universiteite 
nuttig is, is die verskillende werksuitgawes wat tog op een of ander manier 
gevind kan word. Die eerste versameling van die Melanchthon-geskrifte (vyf 
bande) is in 1541 in Basel gedruk. In 1560 het Melanchthon se skoonseun, 
Caspar Peucer, versoek dat hierdie uitgawe vollediger gemaak en uitgegee 
moes word as die Omnia opera reverendi viri Philippi Melathonis. Eers in die 
negentiende eeu is daar weer gepoog om 'n versameling van Melanchthon se 
werke uit te gee. Georg Strobel en Johannes Detzer het sedert 1828 'n reeks 
onder die titel, Phillipi Melanchthonis Opera Omnia, uitgegee. 


Die Corpus Reformatorum (bande 9-28 met Melanchthon se werke) is nie 
meer in druk in die handel beskikbaar nie. Gelukkig is daar in 2008, danksy die 
samewerking van verskeie instansies, begin om 'n DVD, bekend as Melancthonis 
Opera Database, beskikbaar te maak. Op hierdie DVD is al Melanchthon se werke. 


In 1997, tydens die 500-jarige herdenking van sy geboortedag, verskyn die 
eerste band in die reeks, Melanchthon deutsch. Hierdie reeks bevat belangrike 
lesings, voordragte en briewe in moderne Duitse vertalings, aangevul deur 
verduidelikende notas. Teen 2021 is ses boeke gepubliseer, waarop ek uitvoerig 
op hierdie publikasies steun. 


Sedert 1897 is daar 'n kritiese uitgawe van Melanchthon se werke beplan. 
Hierdie ideaal is besig om te realiseer, danksy 'n groot netwerk van kundiges 
en navorsingsinstansies, waarvan enkele boeke reeds by Walter de Gruyter- 
Uitgewers gepubliseer is. 


E 1.5. Teologiese opleiding en ontwikkeling 


Sistematiese temas in hierdie boek word deur middel van Melanchthon se 
beskikbare geskrifte, wat voorwoorde, openbare lesings en briewe insluit, gedoen. 


34. Die 9 750 briewe van Melanchthon wat behoue gebly het, is 'n belangrike bron vir die blootlegging van sy 
teologie. Die oudste brief is 'n voorwoord tot 'n uitgawe van Johannes Reuchlin se briewe in 1514. Die volgende 
woorde van die sewentienjarige leermeester uit Tübingen, kan as ’n inleiding tot sy lewenstaak beskou word: 
‘Die belangrikste sake word meestal in briewe uitgepraat / Epistolis enim res maximae plaerungue aguntur. 
Onder 'briewe' word ’n hele aantal genres verstaan: persoonlike briewe aan familie en vriende, 270 voorwoorde 
tot boeke (meestal openbare teologiese menings), troosbriewe, die behandeling van teologiese vraagstukke, 
amptelike briewe as rektor en dekaan en 20 brief-gedigte (om die verveling te verdryf). Melanchthon het nie 
briewe versamel nie. Sy skoonseun, Caspar Peucer, asook Christoph Pezel en Johannes Saubert het hiervoor 
gesorg. Johannes Manlius het in 1563 vir die eerste uitgawe van briewe, bekend as Locorum communium 
collectanae, gesorg. Karl Gottlieb Bretschneider kry die eer vir die Corpus Reformatorum. Tussen 1834 en 1842 
het hy 7 000 briewe van Melanchthon versamel en gepubliseer. Sedert 1960, ter ere die 400ste herdenking 
van sy sterfdatum, word al die bewaarde briewe in ’n kritiese uitgawe, Melanchthons Briefwechsel (MBW), 
gepubliseer (vgl. Mundhenk 2017a). 


35. Inligting kan verkry word by www.melanchthon-edition.com ook dr.frank@melanchthon.com en hjselderhuis@ 
refo500.nl (vgl. Frank 2017 vir volledigheid). 

Die bedoeling is om die bronne aan die woord te kry. Nie net enkele aanhalings 
of gedagtes word aangebied nie, maar ook die groter argumente. Aangesien 
hierdie boek hoofsaaklik op Melanchthon se teologie konsentreer, word daar 
met sy ideale vir universiteitsteologie begin. 


1.5.1. Die ideale van universiteitsteologie 


Melanchthon ([1518] 2011d) se fulminerende intreerede op 28 Augustus 1518, 
Oor die noodwendigheid om die studie van die jeug grondliggend nuwe 
gestalte te gee, is een van sy belangrikste geskrifte. As 21-jarige professor in 
Grieks®® het hy klaar ’n duidelike visie gehad vir die hervorming en verbetering 
van die totale skool- en universiteitswese. Sy rede was gerig op die studente, 
aangesien hulle moes besef hoe belangrik die hervorming van die 
universiteitswese op daardie stadium was (vgl. Gößner 2010 vir sy verhouding 
met die studente). Hierdie voordrag het die studie van teologie aan ’n 
universiteit vir die volgende 500 jaar bepaal. 


Melanchthon ([1518] 2011d:47) begin sy voordrag deur daarop te wys dat 
wat hy te sê het, uit sy 'verantwoordeliksbewuste wetenskaplike arbeid en die 
respek vir sy amp' voortspruit. Hy kondig aan dat hy veral drie vakgebiede 
wil bevorder, naamlik Grieks, Hebreeus en filosofie. Selfs skoolkinders moet 
naas Latyn, ook Grieks en filosofie leer, aangesien die opvoedings- en 
beskawingsvlakke van die samelewing só verhoog kan word. Vir Melanchthon 
gaan dit dus uiteindelik om 'Bildung' - dit is die intellektuele, vakkundige, 
Kulturele en sedelike ontwikkeling en karaktervorming van die jeug (vol. Huizer 


36. Melanchthon het in sy intreerede aangekondig dat hy sy werksaamhede met lesings oor Homerus en die 
Titusbrief gaan begin. Aangesien daar in Wittenberg nie Griekse tekste beskikbaar was nie, moes die studente 
aanvanklik die Griekse teks afskryf. Melanchthon het egter spoedig 'n drukker en uitgewer in Leipzig, Melchior 
Lotter, oortuig om ook 'n drukkery en boekwinkel in Wittenberg te open. Lotter kon wel Griekse tekste druk en 
verkoop. Wittenberg het gesukkel om dosente in Hebreeus te behou. Albei eerste dosente, te wete Johannes 
Böschenstein en Matthäus Adrianus, het gou ná hulle aankoms in Wittenberg die dorp weer verlaat. Melanchthon 
was verplig om intussen ook Hebreeus te doseer. Dit het hy gedoen aan die hand van die Psalms. In 1521 is 
hierdie pos in Hebreeus deur Matthäus Aurogallus (1490-1543) gevul. Melanchthon het egter gedurende sy 
hele lewe volgehou met studies in Hebreeus en hy het selfs enkele Ou-Testamentiese kommentare geskryf (vgl. 
Kuropka 2010:37-49). 


37. Die opskrif van die oorspronklike druk het soos volg gelui: 'sermo habitusapud Juventutem Academiae’. 
Die aanduiding dat die rede 'n ‘sermo’ was, beteken dat ons hier met ’n voorlesingstyl te make het, wat na aan 
'n gesprek is. Luther ([1501-1520] 1931192; WA Br. 1, 192, II. 13) het in 'n brief aan Spalatin egter beweer dat die 
intreerede nader aan ’n 'oratio' was - met ander woorde, dat dit die voorgeskrewe reëls van die voordragkuns 
gevolg het. In die Corpus Reformatorum verskyn die intreerede egter onder die 'declamationes'. Hierdie 
groepering is voordragte wat die reëls van die kunswetenskappe gevolg het. Volgens die vertaler van hierdie 
intreerede, Gerhard Steinger, (Melanchthon [1518] 2011d:45-46), vertoon die voordragkenmerke van al drie 
style, dat dit 'n vaderlik-versorgende inslag het; dat dit op akademiese bewysvoering berus; en dat dit van 
aanhalings uit die wetenskap en letterkunde gebruik maak. Vir volledige inligting oor die verskillende tipes van 
voordragte in daardie tyd, moet daar na Gößner (2017) gekyk word. 

2011 vir 'n deeglike ondersoek oor Melanchthon se bydrae tot skoolonderrig). 
Hierdie omvattende menslike beskawingsontwikkeling, kan deur goeie 
onderrig in die antieke tale en die filosofie bevorder word. Melanchthon ([1518] 
2011d:49-50) wys daarop, dat die Romeinse ryk ten gronde gegaan het weens 
die verwaarlosing van die wetenskappe en die vernietiging van die biblioteke. 
Die Duitse samelewing beweeg in dieselfde rigting, en daarom moet die skool- 
en universiteitsleerplanne aangepas word. Hy herinner daaraan dat keiser 
Karel die Grote (800 n.C.), die Duitse volk gemaan het om nie op militêre mag 
staat te maak nie, maar om die wetenskappe en kunste te ontwikkel. 
Wetenskaplike ontdekkingslus verseker 'n groter kans op oorlewing as 
strydlustigheid. Melanchthon ([1518] 2011d:51-59) stel dit ook gou duidelik, 
dat wanneer hy van 'wetenskappe' praat, die mediese- en regswetenskappe 
hierby ingesluit is. Vir die ontwikkeling van hierdie twee wetenskappe, gaan hy 
hom ook beywer, aangesien 'n hoogsontwikkelde beskawing nie slegs op die 
geesteswetenskappe kan steun nie. Om die kulturele ontwikkelingsvlak van 
die samelewing te bevorder, moet onthou word dat die drie basiese 
wetenskappe nie agterweë mag bly nie, naamlik die taalkundige wetenskappe 
(logika), die natuurkundige wetenskappe (fisika) en die etiek (protreptiek). 
Daarbenewens is die wetenskaplike metodeleer (dialektiek) ook onontbeerlik, 
aangesien die 'kuns van ordening en onderskeiding' juis wetenskap moontlik 
maak. Melanchthon noem ook dat wiskunde en digkuns belangrike vakke is vir 
die voorstudie van die ‘drie hoë wetenskappe’, te wete teologie, regte en 
medies. 


Melanchthon ([1518] 2011d:59-61) se eie voorstel vir studie (veral teologie) 
aan die Universiteit van Wittenberg, met sy vernuwingsprogram vir die Duitse 
universiteitswese, kom op die volgende neer: ‘Suksesvolle universiteitsonderrig 
begin by die senior laerskoolkinders” (Progymnasmata). Van hulle word 
verwag om grammatika, dialektiek en retoriek te bestudeer met die oog op 
nagraadse studie (teologie, regte en medies). Om oordele te vel en om in die 
openbaar te argumenteer en te redeneer, is die basis van suksesvolle studie. 
Griekse en Latynse grammatika moet ook literatuurstudie in hierdie tale insluit, 
aangesien hierdie kennis sal help om filosofie, teologie en geskiedenis te 


38. Matthias Asche (2010:79-85) wys daarop dat Melanchthon sy eie weg rakende ‘Bildung’, gevolg het. Hy het 
dit reeds met sy intreerede bekendgestel. Vanselfsprekend moes hy aansluiting by die tradisionele ‘Trivium’ en 
‘Quadrivium vir sy ontwikkelingsprojekte vind, maar hy spits hom op die 'studia humanitatis’, naamlik die drie 
antieke tale, retoriek, poësie, geskiedenis (as ‘magistra vitae’ [onderrig in lewenswysheid']) en moraalfilosofie 
toe. Hy het ook, vreemd genoeg vir daardie tyd, waardering gehad vir die wiskunde, astrologie en astronomie. 
Die titel ‘praeceptor Germaniae' (skriftelik toegeken deur Joachim Camerarius in 1566), het Melanchthon onder 
andere verdien danksy die statute wat hy, in samewerking met sy oudstudente, vir die volgende universiteite 
opgestel het: Wittenberg, Marburg, Tübingen, Leipzig, Frankfurt/Oder, Greifswald, Heidelberg en Jena. 
Melanchthon se bydrae tot die ontwikkeling van mense, word deur twee invalshoeke gekenmerk, naamlik ten 
eerste die antiek-humanistiese metode van navolging, herhaling en opdieping van vorige kennis (‘imitatio’), en 
tweedens die poging tot lewenskragtige oorspronklikheid (aemulatio) soos die skep van nuwe literêre genres, 
byvoorbeeld openbare voorlesings, geleentheidsgeskrifte en briewe in die vorm van traktate. Vir die verhouding 
tussen geloof en intellektuele ontwikkeling, vergelyk Jung (2011). 

bemeester. Wat ook vir Melanchthon van belang is, is dat hierdie vooronderrig 
belangrik is vir die sedelike vorming van leerlinge en studente. Die lees van 
tekste” soos Aristoteles se etiek (Melanchthon [1534] 1989b), Plato se wette 
en Homerus se prosa, help die vorming van sedelike oordele. Studie en begrip 
van die geskiedenis kan studente ook help met volwasse en verantwoordelike 
sedelike oordeel. Hy herinner daaraan dat die 'hele familie van kunste en 
wetenskappe hulle oorsprong in die geskiedskrywing het'. Ter opheldering 
van verwarring wat oor sy voorstel mag bestaan, gee hy 'n definisie van 
‘filosofie’: ‘Filosofie is vir hom ’n samevattende beskrywing van 
natuurwetenskap, sedeleer of etiek en impulse uit die geskiedenis, rakende 
verhewe menslike aktiwiteite soos die maak van musiek. 


Teologie is volgens Melanchthon ([1518] 2011d:61-65) die wetenskap wat 
besondere aandag verdien, aangesien teologie, meer as enige ander 
studieveld, die hoogs moontlike denkvaardigheid, intensiewe bemoeienis 
en sorgvuldigheid benodig. Teologie is nie 'n toevallige menslike wetenskap 
nie, maar is 'n aktiwiteit wat onder leiding van die Heilige Gees plaasvind, 
en daarom verdien dit die wydte en diepte van wetenskaplike kennis. In 
hierdie verband het Melanchthon ([1518] 2011d) die volgende belangrike 
uitspraak gemaak: 

Aangesien die teologiese geskrifte deels in Hebreeus, deels in Grieks geskryf is [...] 

moet ons [hierdie] vreemde tale aanleer, sodat ons nie soos 'doofstom maskers' 

teenoor die [Roomse] teoloë staan nie. Eers aan die hand van die oorspronklike tale 
sal ons die woorde in hulle glans en eintlike betekenis ontdek, en soos die ligstrale 
van die middagson sal [die woorde] hulle ware en eintlike betekenisveld, waarna 
ons op soek was, aan ons openbaar [...] en wanneer ons al ons navorsingspogings 
op die bronne gerig het, sal ons begin om Christus te begryp; sy opdrag sal vir ons 
duidelik word en sal ons met daardie geluksalige soete wysheid geheel en al gevul 
word. (p. 62) 


Melanchthon ([1518] 2011d:64-65) vermaan egter om balans te behou. Die 
studie van Latyn en die Latynse skrywers bly belangrik - nie net ter wille van 
goeie karaktervorming nie, maar ook om Grieks goed te verstaan en om ’n 
breë akademiese onderbou te vestig. 


1.5.2. Die grondtale 


Melanchthon het danksy sy 'peetpa', Johannes Reuchlin, die waarde van 
Hebreeus geleer. Hy het hom lewenslank beywer vir die bestudering van 
Hebreeus deur teologiestudente en ander belangstellendes. Sy Voordrag oor 


39. Melanchthon sluit hier aan by die slagspreuk van die humanisme: ‘ad fontes’ (terug na die bronne”. Daar 
moet besef word dat sonder die humanisme (die bestudering van klassieke tekste in die oorspronklike tale), 
daar geen Reformasie was nie. 


Lewe en werk 


die bestudering van die Hebreeuse taal in 1549, is ’n bron van inligting oor 
die redes waarom hy Hebreeuse taalstudies bevorder het. In 'n tyd waar al 
minder en minder kerke vereis dat hulle predikante oor Hebreeuse taalkennis 
moet beskik, is dit belangrik om die oorspronklike redes vir die bestudering 
van Hebreeus weer na vore te roep. Melanchthon ([1549] 2012f:51) begin sy 
voordrag met 'n klagte wat vandag nog meer aktueel is as destyds. Hy 
argumenteer dat die kerk die taak het om die profetiese en apostoliese 
geskrifte te verkondig, maar dat die gebrek aan belesenheid en die 
belangstelling in kennis, deur die begeerte na geld en besittings oorwoeker 
word. Die afgrond van ‘welvaartsgodsdiens’ was dus alreeds aan Melanchthon 
bekend. ‘Hervorming van die universiteitswese’ was vir Melanchthon afgestem 
op die toenemende gebruik van die filosofie Cn versamelwoord vir die 
wetenskappe), ter wille van die nut van die filosofie, sodat die ware kennis van 
God en die ontwikkeling van die samelewing daardeur gedien kan word. 
Kennis van God wat nie op die ware aanroeping van God uitloop nie, het min 
waarde. Die bestudering van die geskrifte van die Ou Testament in Hebreeus, 
kan meehelp om met begrip tot God te bid (Melanchthon [1549] 2012f:53). 
Die verstaan van menswees kan kwalik sonder die tekste oor die oorsprong 
van die mens gedy; daarom is Hebreeuse taalkennis nodig om tekste oor die 
mens en sy geskiedenis reg te verstaan. Teologiese antropologie sonder 
spesialiskennis van die bronne van die teologie, is nie moontlik nie (Melanchthon 
[1549] 2012f:54-55). Die ander basiese begrippe van die teologie soos sonde, 
geregtigheid en geloof kan nie reg geleer word sonder kennis van die 
Hebreeuse betekenis van hierdie woorde nie. Sonder kennis van die 
oorspronklike betekenisse van Ou-Testamentiese begrippe, kán die teologie 
nie vorder nie. Selfs Paulus kan nie sonder Hebreeuse taalkennis reg verstaan 
word nie (Melanchthon [1549] 2012f:56-58). Melanchthon ([1549] 2012f:62- 
65) sluit sy rede af met ’n beroep op ‘weetgierigheid’. Studente en predikante 
moet van harte wil weet - weet van die wysheid van die profete; weet van die 
menslike ellende; weet van die Joodse staatswese wat God na aan die hart 
gelê het; en weet hoe daar in die Ou Testament gebid is. Die lig van die 
evangelie kan nie skyn sonder kennis van die tale en die filosofie nie! 


Melanchthon het sedert sy intreerede in 1518 nie opgehou om die 
opvoedingswaarde van die Griekse taal te beklemtoon nie. In 1549 is sy 
Voordrag oor die bestudering van die Griekse taal deur een van sy studente 


40. Melanchthon het reeds as kind by Johannes Reuchlin aan huis Hebreeus geleer. By hom het hy geleer 
dat die bestudering van die Bybel uit die grondtale gedoen moet word, en nie aan die 'Sofiste' (die Roomse 
skolastiek) oorgelaat kan word nie. Die algemene gebruik van Latyn moes teoloë nie verhinder om die skatte 
van Hebreeus te ontdek nie; só ook nie die Jode se vyandigheid van daardie tyd nie. In 1549 het die adiafora- 
stryd teen Matthias Flacius Illyricus gewoed. Melanchthon se argument in hierdie stryd was, dat regte geloof 
op die korrekte verstaan van die Bybel berus, en dít beteken onder andere, dat die Ou Testament as Hebreeuse 
teks verstaan moet word (vgl. inleiding tot Melanchthon [1549] 2012f:50). 

voorgelees.” Aangesien die evangelie deur taal versprei word, en geloof op 
die hoor van woorde berus, is die taalwetenskap van uiterste belang vir die 
teologie. Grieks is die belangrikste taal vir die teologie en die filosofie, 'n wat 
byvoorbeeld wiskunde insluit. Die feit dat God Grieks gekies het as die taal 
van die evangelie, moet goed oordink word. Grieks is die taal waarin die 
verborgenhede van God opgeteken is en wat deur die eerste verkondigers 
gebruik is. Grieks is saam met die evangelie, 'n geskenk van God aan die 
mensdom. Die Griekse taal verhoed denkfoute en fanatiese idees, aangesien 
dit ’n taal is wat nie verwarring en onsekerheid veroorsaak nie. Verwarrende, 
onduidelike en slordige taalgebruik gaan hand aan hand met onsedelikheid 
op talle terreine van die lewe. Swak taalgebruik en 'n gebrek aan moraliteit is 
verlengstukke van mekaar (Melanchthon [1549] 1989a:200; [1549] 2012e:46). 
Melanchthon ([1549] 1989a:202; [1549] 2012e:47-48) herinner ten slotte aan 
Luther se waarskuwing, dat die verwaarlosing van Grieks en goeie taalgebruik 
uiteindelik tot die ondergang van die kerk sal lei. 


1.5.3. Hoe word teologie aangeleer? 


Melanchthon het moeite gedoen om aan studente leiding te bied oor hoe 
teologie aangeleer moet word.” Sy Kort handleiding vir die aanleer van 
teologie (Melanchthon [1530] 2012d),** gee 'n goeie aanduiding van wat hy 
voorgestel het. In die eerste plek, moet studente die Bybelteks leer ken. 
Soggens en saans moet daar uit die Bybel gelees word: minstens een hoofstuk 
op ’n slag. Die hoofgedagte van die hoofstuk moet kortliks neergeskryf word 
as bewys dat daar met begrip gelees is. Tweedens moet die hele Bybel aan die 
hand van die hooftemas van die teologie soos geloof, regverdiging, wet en 
genade gelees word. Hierdie hooftemas word veral in die Romeinebrief gevind, 
en daarom moet daar deur die dag uit hierdie brief gelees word. Wanneer 
Romeine goed bekend is, moet Galasiërs, aan die hand van Luther se 
kommentaar, bestudeer word. Kolossense is die volgende Paulusbrief wat 


41. Die lesing is deur sy student, Veit Oertel, voorgelees. Hy het dikwels namens Melanchthon die Griekse lesings 
behartig. In 1541 verkry hy 'n permanente aanstelling. In 1550 promoveer hy egter ook in die mediese wetenskap. 
Hy lewer ook die grafrede ná Melanchthon se afsterwe (vgl. inleiding tot Melanchthon [1549] 2012e:34). Twee 
weergawes van die teks is beskikbaar: 'n korter Latyn-Duitse teks ([1549] 1989a); en 'n nuwe, uitgebreide Duitse 
weergawe ([1549] 20126). 


42. Melanchthon het nie net aan studente se onderrigmetodes en -behoeftes aandag gegee nie, maar ook 
aan hulle finansiële behoeftes. Hy ([1540] 2011b) het in sy Voorstelle vir die hervorming van die Universiteit 
van Leipzig, aangedring op staatsbefondsing vir arm studente. Hy het die adel aangemoedig om studiebeurse 
beskikbaar te stel en hy het daarop aangedring dat die kloosters se oortollige goedere verkoop en die geld vir 
studente-ondersteuning aangewend word. Melanchthon was die eerste invloedryke persoon wat die gedagte 
bevorder het dat die universiteit ook vir arm kinders toeganklik moet wees. Daar is verdere inligting deur 
G. Schmidt (1989) en M. Wriedt (2017) beskikbaar. 


43. Die bedoeling van hierdie kort handleiding, was om die studente te laat afsien van die ou skolastieke 
leermetodes en om die nuwe, humanistiese Loci-metode baas te raak. 'n Nuwe teologie het nuwe studiemetodes 
benodig. 

intensief gelees moet word. Matteus, Lukas en Johannes moet so gou doenlik 
deurgelees word, met kort aantekeninge oor belangrike temas. Naas die Bybel 
moet die Niceense Geloofsbelydenis en dan die Loci van 1521 gelees en geleer 
word. Die Ou Testament kan veral in die aand voor slaaptyd aandag geniet. 
Genesis, met Luther se kommentaar, die ander 'boeke van Moses’ en die 
Psalms moet eerste aandag geniet. Die Psalms moet as onderrig in gebed 
gelees word. Die profetiese boeke moet gelees word met die beloftes oor die 
komende Messias in gedagte. Die verhalende literatuur moet gelees word met 
die bewussyn van die onderskeid tussen wet en evangelie, en die gedagte van 
die Christelike vryheid. Nadat studente die Bybeltekste deurgewerk het, moes 
hulle begin om teologiese literatuur te lees - beginnend met Augustinus se 
geskrif teen Pelagius. Senior studente moes ten slotte die politiek begin 
bestudeer. Hulle moes leer dat die staat God se goeie weldaad aan die 
booswillige mensdom is, en ook wat God van Christelike leiers verwag. Literêre 
belesenheid is goeie voorbereiding op latere debatte en dispute oor geloof en 
lewe. Kennis van grammatika, retoriek en dialektiek sal studente later in hulle 
lewe help om die regte koers en rigting aan te dui. Om die groot Griekse en 
Latynse digters en skrywers vir ontspanning te lees, is noodwendig om 'n 
ontwikkelde predikant te kan wees.“ 


1.5.4. Kategismusonderrig 


Vir Melanchthon was kategese, en spesifiek kategismusonderrig, een van die 
primêre take van die kerk (vgl. Gerner-Wolfhard 2017 vir volledigheid). In ’n 
brief gedateer Oktober 1551, skryf hy (Mundhenk et al. 2017:127-129) aan die 
geestelikes in Denemarke, dat dit van grondliggende betekenis is dat 
Kategismusonderrig aan kinders en ongeletterdes gegee moet word. Dit is 
belangrik dat hulle die grondbegrippe van die Christelike godsdiens sal leer 
ken en verstaan, en dat hulle die taal - die uitdrukkings en voorstellings - van 
die evangelie sal leer ken. Hierdie onderrig moet hand aan hand gaan met 
gereelde gebedsoefeninge, dat die kinders gereeld en goed geleer word, is 
belangrik, aangesien hulle deel is van die ware kerk. Die predikante wat hierdie 
onderrig verskaf, moet van boeke gebruik maak wat deur verantwoordelike 
teoloë van die kerk geskryf is. Indien die teoloë self nie deeglik studeer nie, 
kan hulle nie deeglike onderrig verskaf nie. 


44. Melanchthon tree in 1523-1524 die eerste keer as rektor op. Hy beywer hom om elke student van ’n mentor 
te voorsien. Vir elke student is daar 'n leer- en studieplan uitgewerk. 'n Voorbeeld (Melanchthon [1554] 20110) 
is te vind in 'n latere geskriffie, Hoe 'n mens moet leer en studeer? Die Poolse student, Adrian Chelmicki, word 
in hierdie geskrif leiding gegee. Wat uniek is, is dat hy vir elke dag 'n leesprogram voorlê, byvoorbeeld dat die 
student elke Vrydag en Saterdag Cicero moet bestudeer. 

1.5.5. Akademiese ideale 


Wittenberg, die eerste Protestantse universiteit, het spoedig erkenningsprobleme 
ontwikkel. Die ontneming van pouslike voorregte, het die erkenning van grade 
in die gedrang gebring. Die grootste krisis was die ontneming van die 
promosiebevoegdheid deur die universiteit. Danksy die keurvors en hertog 
van Sakse, Johann Friedrich |, is die promosiebevoegdheid van die Universiteit 
van Wittenberg in 1533 herstel. Melanchthon (15331 2012b) se voordrag, Oor 
die teologiese grade, was 'n keerpunt in die Protestantse universiteitswese.* 
Melanchthon verweer hom teen die kritiek van die 'Charismatiese beweging' 
(‘Schwärmer) dat Christene nie aan universiteitsgrade gekoppel moet word 
nie. Terselfdertyd waarsku hy dat 'n doktorsgraad in teologie nie 'n alledaagse 
verskynsel mag wees nie. In hierdie moeilike vakgebied, mag daar net enkele, 
uitstaande studente promoveer word. 'n Doktorsgraad moenie nét 'n teken 
van buitengewone groot geleerdheid wees nie, maar ook van uitnemende 
godsdienstigheid en sedelikheid. Kennis, leergebondenheid, vroomheid, 
sorgvuldigheid, matigheid en pligsbesef is deugde wat met hierdie graad 
vereenselwig word (Melanchthon [1533] 2012b:156). Hierdie graad open nie 
die weg na rykdom, roem en genot nie, maar van uitsonderlike moeite, 
jammerhartige besorgdheid en selfs lewensgevaar. Bespotting en haat kan op 
die verdere lewensweg verwag word. Die grootste taak is egter om kampvegter 
vir die waarheid van die evangelie te wees (vgl. Melanchthon [1533] 2012b:159- 
160). Alhoewel dit hier oor doktorsgrade handel, geld al hierdie argumente 
onverkort ook vir die ander grade in teologie. 


E 1.6. Nog steeds die leermeester van die 
Protestantisme? 


Dit is duidelik dat Melanchthon se ideale vir teologiese opleiding by talle 
Protestantse opleidingsinstansies vervaag het. Talle redes kan hiervoor 
aangevoer word. Of daar in die toekoms pogings gaan wees om die 
Melanchthon-ideale in ere te herstel, is onseker. Dit is egter belangrik dat daar 
tög pogings aangewend sal word om die akademiese aansien van teologiese 
opleiding te herstel. In die lig hiervan, 'n kort gedagte oor die Melanchthon- 
ideaal: Stefan Rhein (2018:75) is korrek dat Melanchthon se akademiese ideaal 
met die spreuk, ‘aude sapere’,*° saamgevat kan word. Volgens Melanchthon is 


45. In 1525 is die Universiteit van Wittenberg se promosiebevoegdheid tot stilstand geruk. In 1533 dring die 
kerk in Hamburg daarop aan dat hulle superintendent, Johann Aepinus, gedoktoreer word. Naas Aepinus, moes 
Caspar Cruciger en Johannes Bugenhagen ook doktorsgrade verwerf. Die keurvors het gelukkig administratief 
ingegryp en ook die befondsing vir die herstel van die graadbevoegdheid bewillig. Op 18 Junie 1533 word die drie 
persone in die kasteelkerk gepromoveer onder toesig van die keurvors. Die dekaan van die teologiese fakulteit, 
Justus Jonas, het die voordrag, deur Melanchthon geskryf, voorgedra (vgl. inleiding tot [1533] 2012b:155). 


46. Die algemene vermoede is dat hierdie woorde, 'gebruik jou eie verstand’, van Immanuel Kant afstam. Dit is 
egter onwaar - die oorsprong daarvan is by Horaz (Epist. 1, 2, 40) te vind (vlg. Rhein 2018:75). 

dit noodsaaklik dat geleerdes hulle krities met die bronne moet besighou, en 
op grond hiervan, hulle eie menings en opinies moet vorm, en nie op vae 
vermoedens en bewerings moet steun nie. Geleerdes moenie populêre 
menings ondersteun nie. Laasgenoemde kan dikwels nie vanuit die bronne 
begrond word nie. Die eie, selfstandige mening wat op bronnavorsing berus, 
is Melanchthon se wetenskapsideaal. Indien Afrikaanssprekendes hierdie 
ideaal in die verlede nagestreef het en dit vandag opnuut wil respekteer, sou 
en sal dit met ons beter gaan in terme van ons internasionale aansien. Mag 
bronnavorsing en selfstandige denke tog in ons teologiese landskap heers! 


E 1.7. Oorsig 


In hierdie inleidende hoofstuk word daar op Melanchthon se lewensverhaal 
gefokus. Sy kinderjare, sy studiejare aan die universiteite van Heidelberg en 
Tübingen, en sy eerste jare as professor in Grieks aan die Universiteit van 
Wittenberg geniet aandag. 'n Kort oorsig oor sy geskrifte en die uitgawes van 
sy werke word gegee. Aan die hand van enkele voordragte word 'n inleiding 
verskaf oor sy ideale vir teologiese opleiding. Sy redes vir die bestudering van 
die grondtale en die filosofie geniet aandag. Sy praktiese raad oor die 
wyse waarop teologiestudente behoort te studeer, geniet ook aandag. 
Die belangrikheid van kategismusonderrig naas die bestudering van klassieke 
tekste, word belig. Die hoofstuk word afgesluit met 'n pleidooi dat die 
Melanchthon-ideale nie uit die kurrikula van teologiese opleidingsinstansies 
verwyder moet word nie. 

Bybelse teologie 


Philipp Melanchthon was ’n teoloog van die Woord van God. Die inhoud van 
die Bybel het sy denke bepaal. Hy het ook denkend met die Bybel omgegaan. 
Sy denke is hoofsaaklik deur die filosofie, die taalwetenskappe en die kerklike 
belydenisse beïnvloed. Taalkunde, eksegese, hermeneutiek, leerbeslissings 
van die kerk en filosofie is sistematies deur Melanchthon saam deurdink. Hy 
was in die eerste plek ’n taalkundige wat lief was vir die bybelse tekste; hy het 
die inhoud van die tekste binne die verstaanshorisonne van die Griekse 
filosofie, die Romeinse reg en al die ander wetenskappe van sy tyd sistematies, 
as belydende Christen, verhelder en verduidelik. 


E 2.1. Die Bybel as vertrekpunt 


2.1.1. Kommentare 


Melanchthon het reeds by sy intreerede op 28 Augustus 1518 aangekondig dat 
hy sy werksaamhede gaan begin deur op die Titusbrief te konsentreer. Sy 
bedoeling was om die Griekse grondteks van die brief te gebruik in sy onderrig 
van Grieks, en nie om ’n teologiese kommentaar te produseer nie. Op 
19 September 1519 behaal hy die graad Baccalaureus biblicus, wat hom die 
reg gegee het om lesings oor die Bybelboeke in Latyn aan te bied. Hy het 
egter spoedig vanuit die oorspronklike Griekse en Hebreeuse grondtekste 
begin werk. Gedurende 1519-1520 het hy sy teologiese lesingprogram met 

Matteus begin. Hy volg dit op met lesings oor die Romeinebrief (1520-1521), 
Korintiërs 1 en 2 (1521-1522), en die Johannesevangelie (1522-1523). Luther 
gee opdrag dat die Romeinebriefvoorlesings in 1522 en die aantekeninge 
(annotationes) oor die Johannesevangelie in 1523 gedruk word. Die lesings 
oor die 'n word ook in 1523 deur 'n uitgewer in Basel gepubliseer. Melanchthon 
het waarskynlik nie kommentare oor die Markusevangelie, Jakobus, Johannes 2 
en 3, Hebreërs en Openbaring gepubliseer nie. In die jare 1523-1524 gee hy 
wel talle teologiese lesings, maar publiseer min, aangesien hy as rektor optree. 
In 1525 publiseer hy 'n kommentaar oor Spreuke. In die inleiding van hierdie 
kommentaar, maak hy die onderskeid tussen wet en evangelie, maar gee toe 
dat wet sowel as evangelie in hierdie Ou-Testamentiese boek te vind is. In 1527 
publiseer hy self sy geleerde besinnings of ekskursies (scholia) oor Kolossense 
- dit bevat 'n belangrike besinning oor die verhouding tussen teologie en 
filosofie.” Hierdie kommentaar word in 1528 en weer in 1534 verwerk. In 1529 
word sy kommentare op Daniël en die Psalms gepubliseer. Tussen 1529 en 
1532 werk hy aan omvangryke publikasies oor die Romeinebrief (waarna 
meermale verwys sal word). In die dertigerjare word talle kommentare 
gepubliseer. In die kommentaar op Kolossense (1534) verwys hy die eerste 
keer na die drievoudige gebruik van die wet. Gedurende hierdie jare begin hy 
ook om gereeld Sondagvoorlesings in Latyn vir die buitelandse studente, wat 
nie Duits magtig was nie, te hou. Die tekste en temas wat deur die liturgiese 
kalender voorgeskryf is, is om 06:00 soggens verklarend voorgedra. Die 
voordragte is met talle geskiedenisvertellings en aanhalings uit antieke literêre 
werke aangevul.“ In 1540 begin Melanchthon, op versoek van die stadskerk in 
Wittenberg, om vir die Bybelstudies op Woensdagaande kommentare 
beskikbaar te stel oor 'n seleksie van teksgedeeltes uit die Matteusevangelie. 
Die predikant, Sebastian Fröschel, het hierdie tekste versamel en in 1558 as ’n 
kommentaar uitgegee. In 1540 word 'n verdere verwerkte weergawe van sy 
Romeinekommentaar gepubliseer en in 1543, ook van sy Daniëlkommentaar. 
Nä die heropening van die Universiteit van Wittenberg na die burgeroorlog, 
het Melanchthon talle teologiese lesings oor Bybelboeke aangebied, wat 
uitgeloop het op gepubliseerde kommentare: Psalms (1548); Spreuke (1550/1552); 


47. In 89.2.2. aandag gegee aan die scholia oor die verhouding tussen teologie en filosofie in hierdie kommentaar. 


48. Hierdie 'Sondagsvoorlesings' het in die hoof- lesingsaal (Collegio Maiore) van die universiteit plaasgevind. 
Die 'Bybelstudies' is met talle anekdotes en verhale aangevul, wat met lewenswyshede verband hou. 
Melanchthon het baie aandag aan Genesis en Daniël (1522 en weer 1533-1534) gegee, maar meestal is daar 
op die Nuwe-Testamentiese perikope wat vir die spesifieke Sondag voorgeskryf is, gekonsentreer. Die laaste 
aanbieding was in 1560, een week vöör sy dood. Die eerste versameling van hierdie voordragte is in 1544 
gepubliseer onder die titel ‘Annotationes in Evangelia'. In 1594-1595 het sy student, Christoph Petzel, 'n nuwe 
uitgawe, bekend as die 'Postilla Melanthoniana’, in vier dele laat druk. Hierdie uitgawes is kritiekloos in bande 
24 en 25 van die Corpus Reformatorum oorgeneem. 'n Seleksie uit hierdie omvangryke werk is vertaal en in 
Melanchthon deutsch, Band 6, opgeneem, waarna daar meermale in hierdie boek verwys word (vgl. voorwoord 
tot Melanchthon [1560] 2020e:11-14). 


24 


Hoofstuk 2 


Prediker (1551); Romeine (1556); Kolossense (1559); Timoteus 1 en 2, Korintiërs 
1en 2 ([1561]; vgl. ook Wengert 2017:234-238). 


2.1.2. Die breuk met die Roomse skolastiek 


Melanchthon het op 25 Januarie 1520 'n Voordrag oor die leer van die heilige 
Paulus*® in die Aula (die kasteelkerk) van die Universiteit van Wittenberg 
gelewer. Hierdie voordrag®® bevestig Melanchthon se breuk met die Roomse 
skolastiek. Die kernaangeleentheid waaroor verskil is, handel oor die 
verhouding tussen teologie en filosofie (daar word weer aan hierdie tema in 
§9.2.5' aandag gegee). Hiermee saam gaan dit oor die vraag, wat dit beteken 
om in Jesus Christus te glo. Die antwoord wat hy hier as 23-jarige gegee het, 
sou vir die res van sy loopbaan die aard van sy teologie bepaal. Die skolastiek 
het Paulus uit die teologiese debat geneem, aangesien die fokus op wette, en 
dus op moraliteit geval het. Jesus is dus verlaag tot 'n voorbeeld van goeie 
lewensvoering. Hy, as sedelike ideaal, het die fokus van die teologie geword. 
Volgens Melanchthon was hierdie benadering 'n groot fout, aangesien die 
heidense filosowe ook uitnemende etici was. Om geloof aan die hand van 
etiek te wil bevorder, is dwaas, aangesien die Christelike moraal nie noodwendig 
ander beindruk nie. Daarom stel Melanchthon ([1520] 2020f) die volgende: 


Om Christus te ken, beteken om nie slegs aan sy dade”? vas te hou nie, maar om 
met 'n dankbare gemoed aan sy weldaad** vas te hou, wat die hemelse Vader, deur 
Hom, oor die ganse aarde uitgestort het, en wat die verskil tussen heidendom en 
Christendom aandui. (p. 35) 


49. Volgens die statute van die Universiteit moes daar jaarliks op die herdenkingsdag van Paulus se bekering, 
'n openbare voordrag oor Paulus gelewer word. Nadat Melanchthon in 1519 die graad Baccalaureus biblicus 
behaal het en as privaat dosent 'n reeks lesings oor Paulus se Romeinebrief gelewer het, was hy die aangewese 
persoon vir hierdie taak. Hy het sy voordrag ’n ‘kort toesprakie’ (‘declamatiuncula’) genoem, terwyl dit eerder ’n 
inleiding oor die verhouding tussen filosofie en teologie was. Met hierdie voordrag het hy ook van die Roomse 
skolastiek wegbeweeg, deur die aandrang om Paulus die kern van teologiese besinning te maak. Hy beklemtoon 
ook die belangrikheid van die werk van die Heilige Gees. Die voordrag is aan die keiserlike gesant, Hieronymus 
Brunner opgedra, wat die geleentheid saam met die keurvors, Frederik die Wyse, bygewoon het (vgl. inleiding 
tot Melanchthon [1520] 2020f:29). 


50. Naas hierdie voordrag, word die breuk met die skolastiek ook bevestig deur sy Inleiding tot die Pauliniese 
filosofie (Melanchthon [1520] 2020d). Nä sy openbare lesing op 25 Januarie 1520 oor Paulus, het hy private lesings 
vir die studente oor die Romeinebrief aangebied, met behulp van Erasmus se Latynse vertaling van die brief. Hy 
motiveer hulle om Paulus in die sentrum van hulle studie in te ruk. In hierdie lesings begin hy om die algemene 
hooftemas (/oci communes) van die brief, te wete sonde, vrye wil, wet, genade en sakramente uit te lê. Hy begin om 
Paulus se brief met behulp van die retoriek te verklaar (vgl. inleiding tot Melanchthon [1520] 2020d:51-52). 


51. Wanneer daar na 'n spesifieke afdeling in hierdie boek verwys word, sal dit voortaan deur die hoofstuk- en 
verskillende afdeling- (en onderafdeling) se nommers aangedui word. 


52. Melanchthon ([1520] 2020d:61) omskryf dit in sy /nleidende lesing beter: ‘Om Christus te ken beteken nie om 
aan die geskiedenis van sy volbragte dade vas te hou nie, maar om erkenning te gee aan sy groot weldade [...]’. 


53. Melanchthon het alreeds in sy stellings vir die baccalaureusgraad, wat hy op O9 September 1519 verdedig 
het, van hierdie uitdrukking gebruik gemaak. Hy ([1519] 2011b:18) stel: ‘9. Gevolglik is die geregtigheid ’n 
weldaad van Christus. 10. Al ons geregtigheid is ’n gratis toedeling van God. 

Volgens Melanchthon ([1520] 2020f:36) sien die filosowe geluksaligheid in 
deugdelikheid, wat berusting in die gemoed bring. Alhoewel dit 'n redelike 
argument is, is die probleem dat die mens op grond van sy deugdelikheid, nie 
totale berusting kan vind nie, aangesien die deugdelikheid wankelend is. 
Christus is die enigste toevlug vir die geknelde gewete, aangesien sy weldade 
dan genade aan die onvolmaakte deugsame mens bied en sê vrede in die 
gemoed skep. Hierdie insig het Jode en Grieke nie geken nie. Paulus is die man 
wat hierdie insig aan die lig gebring het. Danksy Paulus, hoef daar nie net op 
Plato en Aristoteles** gesteun te word nie, aangesien ‘die filosofie van Christus’ 
(Melanchthon [1520] 2020f:39) die lewe, die waarheid en die lig is. Volgens 
die filosowe word deugdelikheid bemeester deur oefening en gewoonte, maar 
die ervaring leer dat dit nie werklik gebeur nie. Selfs Plato het ingesien dat die 
mens ’n “innerlike katarsis’ nodig het om 'n deugsame mens te wees. Volgens 
Paulus is dit die Heilige Gees wat die menslike gemoed verander om deugdelik 
te lewe. Die weldade van Christus, en die geskenk van die Heilige Gees, kan 
mense tot deugsaamheid begelei. Ware deugsaamheid is die pligsgevoel om 
liefde te beoefen uit dankbaarheid, vir die goedheid wat God aan ons bewys. 
Die filosofie is 'n dwaalweg, aangesien die blote menslike gemoed nie 
opgewasse is om God se wet te gehoorsaam nie. Die 'Goddelike weldadigheid 
van Christus' wat deur Paulus verkondig word, is die antwoord op die uitdaging 
van die wet, of menslike deugdelikheid (vgl. Melanchthon [1520] 2020f:40- 
43; [1520] 2020d:57-58). 


Terwyl die skolastiek Christus as gawe agterweë gelaat het, en slegs op 
Christus as voorbeeld gekonsentreer het, het die priesters van Christus ’n 
‘teatergod’ (Melanchthon [1520] 2020f:43-45) gemaak - 'n god wat siektes 
genees, familie-inkomste laat verdubbeld en onsinnige gunste uitdeel. 
Gemeentes het begin om vermaak aan te bied, grappies te maak en nuwe 
rituele te beproef. Om die kerk weer op die regte koers te kry, moet die regte 
kennis van Christus weer aangeleer word, en daarvoor is 'n wending in die 
eksegese nodig. Melanchthon (15201 2020f) stel dit reguit: 

Die [ware] kennis van Christus bestaan nie daarin om die omstandighede van sy 

geboorte of sy wonderbaarlike inkarnasie te ondersoek nie, maar om sy weldade te 

erken, waarmee Hy die heil vir die wêreld geopen het, met ander woorde, om die 


werklike redes vir sy koms te ken [...] sowel as die redes vir sy kruisiging, wat ter 
wille van ons plaasgevind het. (p. 46) 


Die genade van Christus is Paulus se filosofie. In hierdie filosofie gaan dit nie 
om die mens wat sy eie geluk deur deugsaamheid probeer bevorder nie, maar 
om dit wat die innerlike van die mens kán verander, sodat die beste 
deugsaamheid, die liefde, beoefen kan word (vgl. Melanchthon [1520] 
2020f:46-49). 


54. In sy Inleiding tot Paulus se filosofie, verwys Melanchthon ([1520] 2020d:59), ongelukkig heel onvanpas, na 
die Griekse filosofie as die ‘ryk van die dwase'. Hierdie tipe uitsprake het hy gelukkig nie later in sy lewe weer 
herhaal nie. 

2.1.3. Eksegetiese metodes 


Melanchthon was ’n humanis. Dit beteken dat hy met die oortuiging geleef en 
gewerk het dat die mense van sy tyd inspirasie en oriëntasie uit die geskrifte van 
die klassieke antieke kon put. Hy het daarom geglo dat die oorspronklike bronne 
van die Europese beskawing opgediep en nuut bestudeer moes word (ad 
fontes). Om dit te kon doen, moes die antieke tale weer aangeleer word. Naas 
Latyn, moes Grieks en Hebreeus weer bestudeer word. Dit het meegebring dat 
die bestudering van die Bybel by die nuwe vaardigheidsvlakke gebaat het. 
Teologiese eksegese kon daarom, danksy die humanistiese gees, nuwe vlakke 
van wetenskaplikheid bereik (dAssonville 2011; Jung 2010:15-17; Kuropka 
2010:11-23; Scheible 2016:12-33). Melanchthon se taalkennis was instrumenteel 
in sy eerste eksegetiese deurbraak, naamlik die bewys van ongeldigheid van die 
Middeleeuse viervoudige verstaan en uitleg van die Skriftekste (guadrigia). Hy 
het egter wel die geldigheid van 'n allegoriese interpretasie van tekste, wat met 
beloftes te make het, verdedig (Wengert 2017:238). 


Een van die kenmerke van Melanchthon se eksegetiese metode was om 
Bybelboeke in hulle geheel te bestudeer. Om te ontdek wat 'n bepaalde outeur 
wou sê, is dit belangrik dat die hele Bybelboek bestudeer moet word. Uit 
enkele, losstaande gedeeltes of teksverse kan die boodskap van die outeur nie 
reg begryp word nie. Die geheel van 'n bepaalde Bybelboek laat die sentrale 
boodskap van die boek deurskemer. In sy eerste lesings® oor die Romeinebrief, 
as 'n privaat dosent in Julie 1519, het hy begin om die brief in sy geheel aan die 
studente te verduidelik (Melanchthon [1519] 20209). Hy het hiermee in 1520 
volhard in sy eerste volledige hantering van die brief (vgl. Melanchthon [1522] 
2020a). In die wydingsbrief van sy Romeinebriefkommentaar van 1529 aan 
Hermann von Neuenahr, het Melanchthon ([1529] 2000) sy oortuiging soos 
volg geformuleer: 


Net so min as wat iemand die skoonheid en afmetings van 'n standbeeld vanuit 
sy dele [kan] bepaal [..] wanneer hierdie standbeeld in stukke gebreek is, net so 
min sal iemand die bedoeling van 'n outeur kan vasstel wanneer hy nie die werk 
in sy geheel ken nie. [...] Aangesien die brief van Paulus aan die Romeine van die 
belangrikste Christelike leerstellings bevat, en tegelyk ook 'n metode bevat wat op 


55. Een jaar ná sy aankoms in Wittenberg (waarskynlik begin Julie 1519), het Melanchthon privaat lesings oor 
die Romeinebrief begin aanbied. Die enigste gedeelte van hierdie lesingreeks wat behoue gebly het, is hierdie 
inleidende gedeelte oor Paulus se retoriese sisteem (/nstitutio genoem). Sy vriend, Johannes Hess, se kopie 
word in die 'Biblioteek van die Christendom' in Hamburg bewaar. Melanchthon verdeel Paulus se leersisteem 
onder die temas regverdiging, predestinasie, roeping van die heidene en lewenswandel. Die temas sonde, wet 
en genade is belangrik vir die verstaan van die regverdiging (vgl. inleiding tot Melanchthon [1519] 2020g:11). 


56. In Mei 1529 reis Melanchthon saam met die Saksiese keurprins, Johann Friedrich, na die Ryksdag van Speyer. 
Dáár ontmoet hy 'n humanis, wat hy sedert 1515 uit geskrifte geken het, nou in persoon: Hermann graaf von 
Neuenahr. As die kanselier van die Universiteit van Keulen was hy 'n invloedryke persoon wat toegang tot die 
keurvors- aartsbiskop van Keulen kon bewerkstellig. Samewerking tussen Sakse en Keulen kon die magsbalans 
in die Duitse ryk verander, en daarom het Melanchthon sy kommentaar aan hierdie magtige man opgedra (vgl. 
inleiding tot Melanchthon [1530] 2020c:235). 

die ganse Skrif aangewend kan word, is dit nie voldoende om die een of ander vers 
uit hierdie brief uit te lig nie. 'n Mens moet die hele brief lees en daaroor nadink hoe 
die afsonderlike hoofstukke en hulle onderafdelings sinvol saam pas en ineenvleg. 
'n Mens moet na die sekere, volhoubare en eenvoudige betekenis van die leer van 
die apostel soek, sodat die noukeurige leser deur hierdie belangrike leer onderrig 
kan word. (p. 471) 


Melanchthon ([1522] 2020a) het hom in 1520 vir 'n jaar lank met die 
Romeinebrief besig gehou. Alhoewel Melanchthon nie toestemming gegee 
het vir die publikasie van sy Aantekeninge oor die Romeinebrief nie, het Luther 
hierdie materiaal laat druk en van 'n voorwoord voorsien.” Hierdie eerste 
(ongewensde) kommentaar op Romeine is egter die hoeksteen van dit wat 
later sou volg. Daar word later in die boek weer na hierdie eerste eksegetiese 
insigte verwys. 


Melanchthon se Kommentaar op Romeine (1529/30/32)%8 is 'n goeie 
voorbeeld van sy verstaan van hierdie brief sowel as die Skrif in sy geheel. Die 
Romeinebrief as geheel (en nie net Rom. 1:17 nie), is vir Melanchthon die hart 
van die evangelie. Die eksegetiese metode wat aangewend word, moet dus 
die sentrale boodskap van die evangelie na vore bring. 'n Metode wat dit nie 
kan doen nie, is nie geskik vir bybelse eksegese nie. 


Melanchthon het in sy eksegese die prinsipes van die retoriek gebruik. 
Volgens hom is Paulus se Romeinebrief 'n samestelling van retoriese eenhede. 
Op grond hiervan werk hy met die aanname, dat ons hier met 'n groter ‘leerrede’ 
te make het. Paulus begin sy brief met ’n inleiding (exordium) wat bestaan uit 
Romeine 11-15. Die inleiding berei die leser voor vir die eintlike rede wat hierna 
volg. Volgens 'n ou gebruik, begin Paulus sy rede met ’n aantal stellings 
(propositiones) in Romeine 1:18-31. Die twee belangrikste stellings is dat (a) 
alle mense aan die sonde, en daarom aan die dood onderworpe is, en dat hulle 
hulself nie daarvan kan bevry nie; en (b) dat mense sondevergewing ontvang 
op grond van die grenslose barmhartigheid van God vanweë Christus, deur die 
geloof, en nie vanweë hulle goeie werke nie. Romeine 4-5:11 is 'n samevatting 
en 'n bevestiging (confirmatio) van wat tot hier gesê is. Met Romeine 5:12-8:39 


57. Nadat Melanchthon hom in 1519 met die Matteüsevangelie bemoei het, het hy hom in 1520 met die 
Romeinebrief besig gehou. Vyfhonderd studente het hierdie lesings bygewoon. Melanchthon was onwillig om 
sy aantekeninge te laat publiseer; Luther het egter sonder Melanchthon se medewete, hierdie inligting by ’n 
drukker in Nürnberg, Johann Stuchs, laat publiseer. Hy het dit ook van 'n voorwoord voorsien. Melanchthon was 
ontevrede, aangesien hy nog regstellings wou maak. Hy het hom eers weer in 1529-1530 met hierdie brief besig 
gehou. Hierdie publikasie is egter die basis waarop die latere kommentare en sistematiese handboeke gebou 
sou word (vgl. inleiding tot Melanchthon [1522] 2020a:68-70). 


58. Die tweede weergawe van die Loci communes het met 'n nuwe verwerking van sy Romeinebriefkommentaar 
in 1532 gepaard gegaan. Hierdie weergawe van die kommentaar het Melanchthon meer sistematiese ekskursies 
aangebied as die vorige uitgawes. Hy het gekonsentreer op die hooftemas van die Reformasie wat tydens die 
Ryksdag van Augsburg (1530) aan die orde gekom het. Hierdie kommentaar is aan aartsbiskop Albrecht van 
Mainz, Luther se groot vyand, en later bemiddelaar by die Godsdiensvrede van Nürnberg in Julie 1532, opgedra. 
Melanchthon het hierdie kommentaar verstaan as 'n baken in 'vredeskeppende waarheidsoeke' (vgl. inleiding 
tot [1532] 2020b:317-319). 

begin Paulus eintlik 'n nuwe rede, alhoewel hy slegs vanuit verskillende 
perspektiewe die hoofargument verder verduidelik. Volgens Melanchthon volg 
Paulus die dialektiese tradisie, en analiseer en ondersoek hy die belangrikste 
Loci van die Christelike leer, naamlik sonde, wet en genade. Al drie temas word 
volgens Melanchthon in die oorkoepelende tema van die regverdiging 
saamgevat. Paulus kon sy brief, aldus Melanchthon, net hier afgesluit het, maar 
omdat hy homself teenoor die Jode moes regverdig en verduidelik wat die 
ware kerk is en wie daaraan deel het, moes hy voortgaan in Hoofstukke 9-1. 
Ten slotte volg in Hoofstukke 12-15 'n uiteensetting van Christelik- 
sedelike voorskrifte, met ’n groetewoord in die laaste hoofstuk (vol. Kuropka 
2018:23-25). 


Melanchthon konsentreer in sy Romeinebriefkommentaar van 1532 op twee 
belangrike temas, te wete die vraag na die regverdiging en die vraag na die 
betekenis van die werke vir die heil van die mens. Hier word slegs op sy 
hantering van die vraag na die werke gekonsentreer, aangesien die vraag na 
die regverdiging nog uitvoerige aandag gaan kry. Hy verdeel die vraagstelling 
indrie groepe: eerstens, die betekenis wat die werke virdiemensseregverdiging 
het; tweedens, die betekenis wat dit vir geregverdigde mense het; en derdens, 
die betekenis van die werke vir Christenwees in die wêreld. Hy gee aandag aan 
hierdie drie temas in die gedeelte oor die regverdiging by Romeine 6 en 
Romeine 12-15. Oorkoepelend wil Melanchthon twee dinge sê: Geen goeie 
werk dra by tot iemand se regverdiging nie, maar nogtans is goeie werke 'n 
bestanddeel van die gelowige se gehoorsaamheid aan God. Melanchthon 
probeer om hierdie dialektiek met behulp van die onderskeiding tussen 
persoon en werke te verduidelik. Hy (soos aangehaal deur Kuropka 2018) sê: 


Die persoon en die werke moet onderskei word. Die persoon word deur die 
vertroue op [God se] barmhartigheid versoen - sodat daar sekerheid kan wees - 
dat versoening nie van die voorwaardes van ons waardigheid en deugde afhang 
nie. Om hierdie rede ontvang ons die regverdiging alleen uit die geloof, dit is, alleen 
uit vertroue op die barmhartigheid, wat om Christus wil belowe word. En 'n mens 
kan God nie reg dien of aanroep wanneer die persoon twyfel nie [...]. Daarom moet 
die twyfel eers uit die persoon verdryf word. Dit geskied alleen in vertroue op die 
barmhartigheid. Later, omdat dit ook nodig is om goed te handel, word die werke 
na goeie waarde geskat, omdat die persoon na waarde geskat word en van twyfel 
bevry is. En alhoewel die werke onwaardig is - aangesien die natuur van die mens 
sedelik onvolmaak en ver weg van absolute vervulling van die wet is - word dit 
nogtans na waarde geskat en tot 'n mate as vervulling van die wet beskou. (p. 26) 


Melanchthon se argument kom nie neer op die gedagte dat goeie werke nie 
gedoen moet word nie. Vanselfsprekend moet mense goeie werke doen - 
werke wat aan die eise van die wet voldoen - maar die vraag is: wat motiveer 
mense, en wat stel hulle in staat om dit te doen. Melanchthon, op grond van 
Paulus, argumenteer dat die grond vir goeie werke die wete is dat die persoon 
deur God se barmhartigheid aanvaar word, en dat daar nie op sy werke of sy 
sedelikheid staatgemaak moet word as motivering nie. Die belofte dat ek as 
persoon waardigheid voor God besit, bevry my van die las om waardigheid 

deur my doen en late af te dwing - en dit is die evangelie soos wat ons dit in 
die Romeinebrief lees. 


Een van die belangrike bydraes wat die Melanchthon-navorsing tot ons 
huidige debatvoering lewer, is die herinnering dat die Christelike geloof nie tot 
moraliteit verlaag mag word nie. Die vloedgolf Christelik-etiese voorskrifte, 
wat bloot bestaande staatswetgewing ondersteun of verder wil aktualiseer, is 
oorbodig en beteken niks vir niemand nie. Melanchthon het in sy 
Romeinebriefkommentaar daarop gewys dat Paulus se etiek nie uitvoerig 
genoeg is om maatskaplike gestaltegewing te bevorder nie, daarenteen het 
die filosowe en wetgewers dit uitvoerig en grondig gedoen. Om hierdie rede 
steur wetgewers hulle nie aan die gebrekkige etiese voorskrifte van die Skrif 
nie. Met hierdie argumentvoering breek Melanchthon met die Middeleeuse 
tradisie, wat die Skrif beskou het as ’n leerboek vir maatskaplike moraliteit. Die 
Roomse teoloë het die saak van die Christendom verswak, deur die Skrif met 
die filosowe te laat kompeteer oor 'n saak wat nie die kern van die Skrif raak 
nie, naamlik die reëls en regulasies vir die openbare orde. Paulus konsentreer 
nie op die openbare moraal nie, maar op die eksistensiële vraag na die 
regverdiging en die betekenis van Christus se weldaad vir die mensdom. Hy, 
SOOS aangehaal deur Kuropka 2018, betoog soos volg: 

Die verskil tussen die apostels en die filosowe is die volgende: Eerstens leer die 

filosowe nie die evangelie nie. Tweedens leer die filosowe niks oor die eerste tafel 

van die dekaloog, die ware godsdiens, die kruis, die Goddelike hulp en die gebed 


nie. Hulle lewer slegs bydraes tot burgerlike wetgewing wat voortspruit uit die 
tweede tafel [van die dekaloog]. (p. 29) 


Melanchthon se betoog is dat die kerk hom met sy eie temas moet besig hou, 
en nie napraters van denkers oor die maatskaplike lewe moet wees nie. Die 
kerk doen niemand 'n guns om bloot te herhaal wat die filosowe en 
regsgeleerdes (en sosioloë en sielkundiges) sê nie. Die kerk moet sy eie saak, 
en nét sy eie saak stel, hoe vreemd dit ook al vir ander mense mag klink. Baie 
oortuigingswerk moet dus deur die kerk gedoen word. Om te argumenteer 
(soos so dikwels in ons samelewing gehoor word) dat dit met dade en nie met 
woorde gedoen moet word nie, plaas ons natuurlik terug by die oortuigings 
van die Roomse Kerk van die Middeleeue. 


Melanchthon se laaste kommentaar, naamlik sy kommentaar op Kolossense? 
van 1559, Enarratio in Epistolam Pauli ad Colossenses, lewer ook 'n paar 
belangrike eksegetiese insigte op - insigte wat belangrik behoort te wees vir 
diegene wat nog in kerklike identiteit en tradisie belangstel. Dit gaan oor die 
eksegetiese verskille tussen Melanchthon en Calvyn. Melanchthon word 
voorgehou as die persoon wat die derde gebruik van die wet (tertius usus 
legis) uitgedink en in die teologiese debat ingebring het. Hy het dit egter vir 


59. Melanchthon het vier kommentare oor die Kolossensebrief geskryf, naamlik in 1527, 1528, 1534 en 1559. Elke 
uitgawe het nuwe stof bevat. Dit was dus nie bloot verbeterde uitgawes van die eerste uitgawe nie. 

die eerste keer eers in die Kolossensekommentaar van 1534 ter sprake gebring. 
Calvyn wat hierdie gebruik breedvoerig uitgewerk het, moes die gedagte in 
hierdie kommentaar raakgesien het. Melanchthon, in teenstelling met Calvyn, 
het die ewige wet van God egter nie vermoraliseer nie. Hy was in die eerste 
plek, in ’n kritiese debat met die antinomiste wat gemeen het dat die wet nie 
vir Christene geld nie; en tweedens met die ‘Hervormingskatolieke’, wat 
gemeen het dat die evangelie deels uit wette bestaan. Hierteenoor het 
Melanchthon geargumenteer dat Christene wel volgens die wet moet lewe, 
maar dat die wet nie 'n aspek van die evangelie is nie. Calvyn het hierdie derde 
gebruik van die wet - riglyn vir die Christelike lewe - tot die belangrikste 
verhef, en verder geargumenteer dat (bekeerde) Christene, en net 
hulle, die wet ten volle kan gehoorsaam. Hierdie uitleg van die derde gebruik 
van die wet is grotendeels die rede vir die verval van die Calvinisme in 
moralisme. Dit verklaar die rigiditeit en morele verwaandheid van sekere 
Gereformeerde groeperings (vgl. Wengert 2018:33-35). 


Die 1559-kommentaar, wat op sy lesings van 1555 en 1556 berus, wyk af van 
die styl en aanslag van sy vorige kommentare. Hy het veel minder aandag aan 
taalkundige en retoriese kwessies gegee, en grootliks op teologiese temas 
in Kolossense gekonsentreer. Sy laaste eksegetiese arbeid getuig van drie 
kenmerke, wat juis by Calvyn ontbreek. Melanchthon was op sy oudag oortuig 
dat eksegese tematies benader moet word - net soos wat ‘dogmatiek’ 
eksegeties beoefen moet word. 'n Kommentaar kan dus tematies georden 
word, terwyl 'n ‘dogmatiek’ van eksegetiese noukeurigheid moet getuig. 
Bybelse tekste moet dus binne groter teologiese temas en die hoofgedagtes 
van die evangelie uitgelê word. Dit is hierdie deurdringing van eksegese en 
teologie wat by Calvyn 'n swakheid is. Tweedens lê Melanchthon Kolossense 
nie teksvers vir teksvers uit nie, maar hy konsentreer eerder op die groter 
tema wat ter sprake is. Dit is juis Calvyn se teks-vir-teks-eksegese wat die 
grondslag lê vir die biblisisme en fundamentalisme, wat 'n lang skadu oor 
Afrikaanse teologie gooi. Wanneer 'n teksvers belangriker is as die groter 
samehang of tema, verloor die kerklike boodskap sy geloofwaardigheid. 
Derdens het Melanchthon op die vrae van sy tyd in sy eksegetiese arbeid 
gereageer. Die Woord van God is nie dooie letters nie, maar 'n lewegewende 
boek. Die destyds van die outeur teenoor die vandag van die eksegeet, was 
nie vir Melanchthon aanvaarbaar nie. Paulus se woorde is die saak van vandag, 
en vandag kan opgehelder word met behulp van Paulus se teks in die verlede 
(vol. Wengert 2017:238-246; 2018:36). 


N 2.2. Eksegese, ekumeniese belydenis en 
nuwighede 


Melanchthon was 'n bybelse teoloog en daarom was die hart van sy 
teologiebeoefening die eksegese van die Skrif. Sy eksegetiese arbeid was 
egter aan die ekumeniese belydenisse gebonde. Eksegese binne die breë 

raamwerk van die vroeg-kerklike belydenisse, was vir hom vanselfsprekend.‘° 
Hierdie oortuiging kom duidelik na vore in die Voorwoord tot die voorlesing 
oor die Niceense Geloofsbelydenis (Melanchthon [1550] 2011h).® Die kerk is 
volgens Melanchthon, die bewaarder van die ware leer - die leer oor die wese 
en die wil van God soos in Christus geopenbaar.° ‘Die kerk skep daarom geen 
nuwe leer nie, aangesien [die leer van] die kerk voorgestel kan word as die 
grammatika van die Goddelike Woord’ (Melanchthon [1550] 2011h:45). 
Die kerk behoort die jeug slegs te leer wat die woorde van die Skrif en 
die belydenisse beteken. Die kerk dra oor wat ontvang is, en dink nie nuwe 
leerstellings uit nie. Om dit goed te kan doen, maak die kerk van 
die wetenskappe as hulpmiddel gebruik, sodat daar slim gewerk kan word en 
die waarheid in eensgesindheid®* gedien kan word. In die omgang met die 
oorspronklike bronne (die Skrif en die belydenisse), is die kennis van die tale 


60. Melanchthon ([1559] 2012a:201-205) het in sy persoonlike belydenis, Antwoord op die Goddelose artikels 
van die Beierse inkwisisie, dit nadruklik beklemtoon dat Bybelnavorsing onderhewig is aan die riglyne van die 
drie belydenisse van die Vroeë Kerk. In die teologie gaan dit uiteindelik oor leerbeslissings. Hierdie beslissings 
bepaal of iemand binne of buite die kerk is. Om buite die kerk te wees, is nie die gevolg van 'n kerkordelike 
proses nie, maar die konsekwensie van die eie leerbeslissing. 


61. Op aandrang van Melanchthon, het die Teologiese Fakulteit in Wittenberg 'n lesing ingerig wat oor die 
Niceense Geloofsbelydenis gehandel het. Caspar Cruciger het met die lesings oor die Symbolum Nicaenum 
in 1546 begin. Nä Cruciger se dood, het Melanchthon die lesings in 1550 oorgeneem, alhoewel sy tekste deur 
Georg Major voorgelees is. Melanchthon het die lesings oor die Geloofsbelydenis verstaan as die saaklike 
voortsetting van die Loci praecipui theologici, wat aanvanklik op die verklaring van die hoofpunte van die 
Romeinebrief berus het. Reformatoriese teologie moes vir Melanchthon, in ooreenstemming wees met die leer 
van die Vroeë Kerk (vgl. inleiding tot Melanchthon [1550] 2011h:43). 


62. Ná die mislukking van die godsdiensgesprekke van 1540-1541 in Worms en Regensburg, het die Roomse 
pous aangedring op 'n ‘pouslike konsilie” om die teologiese verskille uit te klaar. Die Protestante was nie vir 
'n konsilie te vinde nie, en het op 'n sinode aangedring. Op 15 September 1541 het Melanchthon ’n artikel 
voorgelê vir die promosie-disputasie van Georg Burmann oor die outoriteit van 'n sinode. Volgens Melanchthon 
([1541] 2011d) het die kerk die outoriteit om oor Skrifuitleg beslissings te vel. By konflikte oor Skrifverstaan en 
Skrifuitleg, moet ampsdraers en geleerdes in die teologie byeenkom om leerbeslissings te maak, sodat verdere 
verwarring en onenigheid gestop kan word. Die finale riglyn vir die beoordeling van eksegetiese verskille is 
die belydenisse, en veral die Niceense Geloofsbelydenis, aangesien die sinode moet toesien dat die kerk sy 
Katolisiteit behou. 


63. Melanchthon het hierdie argument en woordgebruik herhalend geopper. In sy Voorwoord tot die geskrif 
van Matthias Flacius Illycirus, ‘De voce et re fidei’ (Melanchthon [1549] 2012c:180), wat aan Thomas Cranmer, 
die aartsbiskop van Canterbury opgedra is, het hy weereens gesê dat die verkondigers van die Woord die 
“grammatika van die Goddelike Woord’ is, en nét moet leer wat in die Bybel en die belydenisse geleer word. 
Hulle het nie die taak om nuwe gedagtes uit te dink en te leer nie. Die bybelse gedagtes van wet en evangelie 
sowel as die wil van God soos dit tot openbaring kom in die lewe en werk van Jesus Christus, is 'n groot genoeg 
opgawe. 


64. Sedert Luther se dood in 1546 is daar gereeld op sy geboortedag openbare lesings (Declamationen) 
in die kasteelkerk oor sy lewe en werk aangebied. Melanchthon ([1548] 2011c:199-200) beklemtoon in sy 
voorlesing van 1548, dat Luther daarop aangedring het dat die kerk en fakulteit aan die kerklike belydenis moet 
vashou. Wanneer dit nie gebeur nie, sal onenigheid in kerk en samelewing losbars, die begeerte om te bid sal 
verdwyn, met die uiteindelike gevolg dat haat teen die godsdiens gaan ontstaan. Melanchthon verstaan die 
Reformatoriese terugkeer tot respek vir die Vroeë Kerk se belydenisse as 'n nuwe fase in die kerkgeskiedenis, 
wat hoop vir die toekoms van die kerk bied (vgl. Melanchthon [1548] 2011:203-204). 

en die filosofie van waarde. Die aanwending van hierdie kennis sal meehelp 
om die kerklike kategese goed en verantwoordelik te doen, sodat daar by die 
Skrif en die leer van die Vroe& Kerk gehou sal word (vgl. Melanchthon [1550] 
2011h:46-49). 


Die kern van Melanchthon ([1553] 2010) se verstaan van teologie, word 
uitvoerig gevind in die wydingsbrief van sy Hoofartikels van die Christelike 
leer (1553) aan Anna Camerarius. Aangesien ons hier met 'n belangrike 
uitspraak te make het, word gedeeltes van sy argumentvoering woordeliks 
aangebied (Melanchthon [1550] 2011h): 


Alle Christelike harte moet daagliks oor die genadige Goddelike openbaring en 
leer nadink, om [hierdeur] die vrese van die Here, geloof, troos, lofprysing en 
danksegging, deur [die bestudering van] God se Woord en kennis daarvan, op 
te roep en te vermeerder. Daarbenewens moet die geskrifte van die profete en 
apostels en die geloofsbelydenisse die bron en fondament van die geloof wees en 
ten alle tye bly. Daar is egter naas hierdie geskrifte ook talle ander boeke geskryf, 
wat aanleiding gegee het tot allerhande strydpunte, aangesien die Goddelike spreke 
en die uitsprake in die geskrifte van die profete en apostels verkeerd uitgel& is. Om 
hierdie rede moet die opregte leraars die oorspronklike betekenis van die uitsprake 
van die profete en apostels verklaar en bewaar. Opregte leermeesters dink nie nuwe 
of eie leerstellings oor God uit nie, maar hou hulle presies aan die één betekenis, soos 
wat God dit in die redevoerings geopenbaar het van die geskrifte van die profete, 
apostels en geloofsbelydenisse. Die amp van predikant, wat God vir die openbare 
byeenkomste ingestel het, en ook vir die skryf [van teologie], het die uitsluitlike 
diens om aan die volk die geskrifte van die profete, apostels en geloofsbelydenisse 
voor te lees of voor te dra, en om daarmee - soos 'n grammatika - in herinnering 
te roep wat die letterlike betekenis is; wat met 'God' bedoel word [...] sê ook 
met begrippe soos ‘liggaam’, ‘gees’, ‘persoon’ [ens.] [...] Om die regte verstaan 
van hierdie begrippe te bemeester en te behou, is groot wysheid en Goddelike 
verligting nodig. Hiertoe kan hierdie kategismus bydra.°® (p. 77) 


65. Hierdie brief kan gedeeltelik in Mundhenk et al. (2017:139-140) en volledig in Melanchthon ([1553] 
2010:77-79) gevind word. Anna Camerarius (geb. Truchsess von Grünsberg) was sedert 1527 getroud aan 
Melanchthon se beste vriend en professor in Grieks in Leipzig, Joachim Camerarius. So ver bekend was sy 
die eerste vrou aan wie 'n teologiese handboek opgedra is. Sy was welbelese, en so ook Melanchthon se 
geesgenoot en vertroueling. 


66. Melanchton ([1550] 2011h) se eie woorde lui soos volg: ‘Alle Christliche hertzen sollen teglich die gnädige 
Göttliche Offenbarung und Lere betrachten, Gottes forcht, glauben, trost, anruffung, dancksagung durch 
Gottes Wort und erkentnis zu erwecken und zu stercken. Und sollen der Propheten und Aposteln schrifften und 
die Symbola der born und quell und der grund des glaubens sein und bleiben zu allen zeiten. Das aber hernach 
viel Bücher geschrieben sind, ist ursach, das allerley geszenck fürgefallen ist, darinn die Göttliche Reden und 
die sprach in den Propheten und Aposteln in frembden verstand geführet sind. Da haben die rechten Lerer den 
eigentlichen verstand in der Propheten und Aposteln sprach erkleren und erhalten mussen. Denn rechte Lerer 
tichten nicht neue oder besondere Lere von Gott, sondern bleiben stracks in dem einigen verstand, wie sich Gott 
durch diese Reden geoffenbart hat, die in der Propheten und Aposteln Schriften und in den Symbolis gefasset 
sind. Und ist das gantze Predigtampt, das Gott geordnet hat in offentlichen versamlungen, auch das schreiben, 
nicht anders denn der Propheten und Aposteln Schriften und die Symbola dem Volck für lesen oder sprechen 
und dabey eine erinnerung thuen - wie eine Grammatica - was der Sprache warhafftiger verstand sey, was Gott 
genennet ist [...] was diese namen: Leib, Geist, Perfon [...] etc. bedeuten. Und ist eine hoho, grosse Weißheit 
und Göttlich Liecht, dieser Namen und der Sprach rechten verstand, empfahen und behalten, und sol dazu der 
Catechismus dienen. 

Bogenoemde perspektief is die kern van Melanchthon se teologie. Om hierdie 
rede word ’n tweede gedeelte wat hiermee verband hou, aangehaal. Dit kom 
uit die groetwoord aan die leser van die finale weergawe van sy groot leerboek. 
In hierdie aanhaling word groter klem geplaas op die oortuiging dat daar in 
die teologie nie met nuwighede gespeel moet word nie. Melanchthon ([1559] 
2018) stel dit soos volg: 


Ek kom nie na vore met nuwe menings nie en ek voel dat daar geen groter oortreding 
in die kerk is nie, as om met nuwe menings rond te speel, wat uitgedink moes word, 
om op hierdie wyse van die geskrifte van die profete en apostels en van die ware 
getuienis van die kerk van God, af te wyk nie. Ek, egter, volg en bly naby die leer van 
die Wittenbergse [teologie] en met die kerke wat daaraan gebonde bly, wat sonder 
enige twyfel in ooreenstemming met die algemene kerk van Christus, [en naamlik] 
met al die geleerdes in hierdie kerk. Paulus wil dat daar beslissings oor die leer van 
die kerk gemaak word, sodat die waarheid onvervals bewaar word en die eendrag 
nie blindelings in wankeling gebring word nie. (p. 2, Il. 25-32) 


Melanchthon ([1559] 2018:4, Il. 1-30) beklemtoon dit ook weer in sy brief dat 
daar in die teologie by die leerbeslissings van die kerk gebly moet word, sodat 
die waarheid van die evangelie gedien en die eenheid in die kerk bewaar kan 
word. Wie dit nie wil doen nie, doof die lig van die evangelie uit. 


Melanchthon het sy mening oor die regte wyse van teologiebeoefening tot 
en met sy dood verdedig (vgl. [1558] 2011a:90).68 Dit is interessant dat 
Melanchthon ([1539] 2011f) dit selfs in sy Testament (1539) gedoen het. Sy 
‘testament’ was niks anders as 'n geloofsbelydenis nie, en 'n pleidooi aan sy 
kinders om getrou aan sy teologie en die Evangeliese of Protestantse Kerk te 
bly. Die vergewing van sondes, die regverdiging deur die geloof en die 
verwagting van die ewige lewe was vir hom die kern van die bybelse boodskap - 
en hieraan moes sy kinders vashou. Hy het hulle ook vermaan om nie vir 
ketterye soos dié van Servet, vatbaar te wees nie. Die Apostoliese en Niceense 
Geloofsbelydenisse moes naas die Bybel die hoekstene van hulle lewe bly. Hy 
vermaan die teoloë om die Bybelboeke (veral Romeine) duidelik en sonder 
verwarring en misverstande uit te lê, sodat die jeug aan die hand van 
Bybeluitleg goed onderrig kan word. Hy sluit sy 'testament' af deur Luther, 


67. In sy eie woorde: 'non gigno novas opiniones nec aliud maius scelus esse in Ecclesia Dei sentio, guam ludere 
fingendis novis opinionibus et discedere a Prophetica et Apostolica scriptura et consensu vero Ecclesiae Dei. 
Seguor autem et amplector doctrinam Ecclesiae Wittebergensis et coniunctarum, quae sine ulla dubitatione 
consensus est Ecclesiae catholicae Christi, in die est, omnium eruditorum in Ecclesia Christi. Vult autem Paulus 
esse judicia doctrinae in Ecclesia, ut veritas servetur incorrupta et non temere labefactetur concordia: 


68. Twee jaar voor sy dood het Melanchthon ([1558] 2011a:90) in sy Antwoord op die beskuldigings van 
Staphylus en Avius, dit weer eens teenoor sy Roomse teenstanders herhaal dat bybelse eksegese binne die 
raamwerk van die drie kerklike belydenisse gedoen moet word, aangesien die doelwit van die teologie die 
behoud en die bevordering van konsensus is. 


69. Melanchthon het twee testamente nagelaat, die een opgestel kort voor sy dood en die ander een op 12 
November 1539 toe hy baie siek was en vir sy lewe gevrees het. Hy het hierdie testament in die sorg van sy 
vriend, Caspar Cruciger, gelaat (vgl. inleiding tot Melanchthon [1539] 2011f:27). 

keurvors Johann Friedrich van Sakse en sy broer Georg te bedank vir hulle 
ondersteuning, en hy sien uit na hulle verdere vriendskap in die hemelse lewe. 


2.2.1. Die rol van die owerhede 


Dit was gedurende die sestiende eeu die owerhede (keurvorste, konings, 
keisers en hulle amptenare, wat regters of magistrate ingesluit het) se 
verantwoordelikheid om die regte leer en die welsyn van die kerk te verdedig 
en te bevorder. Melanchthon het die maghebbers voortdurend aan hierdie 
verantwoordelikheid herinner.” Koning Hendrik VIII van Engeland is onder 
andere, deeglik oor hierdie verantwoordelikheid onderrig, onder meer in 'n 
brief gedateer 26 Maart 1535 (vgl. Melanchthon [1535] 2019:133-145), wat 
later as voorwoord tot die 1535-uitgawe van sy Loci (vol. Melanchthon [1535] 
2019:15-25) opgeneem is. Sy argument is dat die heerskappy van die staat (of 
die koningskap) ’n instelling van God is en deur Hom beskerm word, met die 
verwagting dat die koning (of die staat) weer die belange van die kerk moet 
beskerm. Dit is ook die regent se verantwoordelikheid om die kerk en so ook 
die evangelie, met militêre mag teen tiranne te beskerm. Hiervoor sal hulle die 
hemelse loon ontvang. Die koning het nie net die verantwoordelikheid om die 
kerk en die ware leer te beskerm nie, maar moet ook die wetenskappe en die 
kunste bevorder.” Die verhoging van die algemene geletterdheidsvlakke is 
ook die koning se verantwoordelikheid. Deur dit alles te doen, sal die koning 
tot die hervorming van die kerk bydra. 


Melanchthon het teen alle verwagting in hoë agting vir keiser Karel V 
gehad. Sy agting het met drie sake te make gehad. Eerstens het hy keiser 
Karel gesien as 'n keiser wat die Christelike godsdiens met alle erns beoefen 
het. Hy was 'n vroom en opregte Christen wat 'n voorbeeld in godsdienstige 
ywer en toewyding was. Tweedens het hy die insig gehad om nie aan pous 
Clemens VII se eis in 1530 toe te gee, om 'n konsilie byeen te roep nie. Hy het 
ingesien dat die Reformasie nie oor die grondwaarhede van die kerklike leer 
(die twee-natureleer en die triniteitsleer) gehandel het nie, en daarom nie ’n 
konsilie benodig het om die leerverskille te besleg nie. Hy het ook ingesien dat 
die leerverskille deur teologiese debatvoering besleg kan word. Derdens het 
hy verstaan dat hy, as keiser, die taak het om die wetenskappe te bevorder, 
aangesien die leer en aansien van die kerk op hierdie wyse bevorder kan word. 


70. Dit het Melanchthon uitvoerig in sy leerboeke gedoen (vgl. ([1521] 1997:364-370; [1553] 2010:450-475; 
[1559] 2020:362-437). 


71. Melanchthon ([1524] 2012b:146) het in sy Kort uiteensetting van die vernuwende kerkleer aan landgraaf 
Philipp von Hessen, dieselfde gedagtes geopper. Hy het die landgraaf daarop gewys dat 'n Protestantse vors 
veronderstel is om volgens die 'Christelike gewete' te regeer; om vrede in die samelewing te verseker; die 
kerklike leer te beskerm; en om die wetenskappe en kunste te bevorder, sodat die jeug, die 'plantskool vir 'n 
suksesvolle samelewing', daarby kan baat. 

In hierdie opsig het die keiser die regte voorbeeld vir die keurvorste gestel 
(vgl. Melanchthon [1559] 2011e:256-268). 


N 2.3. Sistematisering van die eksegetiese 
insigte 

Melanchthon was nie net 'n uitstaande eksegeet nie, maar ook 'n gerespekteerde 
sistematiese denker. Sy kommentare het op sistematiese leerboeke uitgeloop, 
terwyl sy leerboeke oor die Christelike geloof op eksegetiese arbeid berus het. 
Wat hier volg, is ’n daarstelling van sy sistematiese denke oor sy eksegetiese 
ontdekkings. Vervolgens word dus gekonsentreer op die sentrale perspektief 
van sy Reformatoriese leer, naamlik die onderskeid tussen wet en evangelie.” 


2.3.1. Die wet 


Volgens Melanchthon kan die evangelie nie sonder die wet (de /ege) begryp 
word nie. Die begrip, wet, is een van die hoofbegrippe van die Romeinebrief 
(3:20; 7:7) en sodoende ook van die Christelike godsdiens. Daarom het hy in 
al die uitgawes van sy leerboeke uitvoerige aandag aan hierdie begrip gegee: 
‘Die wet dui stellend aan wat goed is en dit verbied wat sleg is vir die lewe’ 
(Est autem lex sententia, qua bona tum praecipiuntur tum mala prohibentur’) 
(Melanchthon [1521] 1997:100, Il. 4). Dat die ‘wet’ gehoorsaam moet word, is 
so duidelik soos daglig. Die vraag is egter: Moet alles wat beveel word, 
gehoorsaam word? Is alles wat as ‘wet’ aangebied word, die wet van God 
wat onverkort vir alle mense geld? Laastens, wat baat dit om wette te 
gehoorsaam, en in wie se belang is dit dat daar wetsgehoorsaamheid is? Dit 
behoort dus duidelik te wees dat daar nie ongenuanseerd oor ‘wet’ gepraat 
kan word nie. Daar moet duidelik gevra word wat onder die begrip wet 
verstaan word, wat deur wetsgehoorsaamheid godsdienstig bereik kan word, 
en wat wetsgehoorsaamheid sosio-polities tot die goeie funksionering van 
die samelewing bydra. Talle onnodige en venynige debatte kan vermy word, 
deur kenniste neem van Melanchthon se presisering van hierdie vraagstellings. 


2.3.2. Wat word onder ‘wet’ verstaan? 


Melanchthon ([1521] 1997100, Il. 5) wys daarop dat ‘daar noukeurig onderskei 
moet word tussen natuur-, Goddelike- en menslike wette’ (legum aliae 
naturales sunt, aliae divinae, aliae humanae’). Indien hierdie drie gestaltes van 
die wet nie noukeurig onderskei word nie, kan die unieke boodskap van die 
evangelie verlore gaan. Hy het reeds in die eerste uitgawe van sy Algemene 


72. Die onderskeid tussen wet en evangelie was 'n vreemde gedagte vir die Roomse skolastiek. Melanchthon het 
hierdie beginsel uit Luther en Erasmus se Paulus-eksegese geleer en oorgeneem (vgl. Van Wyk 2019:135-136 
vir meer inligting). 

temas van die teologie [Loci communes], aangedring op verskillende 
hanteringsmaniere van die tema: wet. Melanchthon ([1521] 1997:110, Il. 46) 
verwag dat wanneer daar oor die bybelse wette gepraat word, noukeurig 
tussen moraal-, justisiële- en seremoniële- wette (aliae morales, aliae iudiciales 
et aliae ceremoniales) onderskei moet word. Indien daar nie onderskei word 
nie, sal die Christelike godsdiens maklik bespotlik gemaak kan word. Die tema 
oor die wet geniet in Hoofstukke 83 en 87 verdere aandag. In verskillende 
paragrawe, onder verskillende opskrifte sal in diepte aandag gegee word aan 
die verskillende gestaltes van die wet. Hopelik sal die behandeling van die 
tema in verskillende hoofstukke, tot beter begrip bydra. 


2.3.3. Die gebruike van die wet 


Volgens Melanchthon ([1559] 2018:264, |. 20-266, |. 6) is dit duidelik dat die 
wet van God absolute gehoorsaamheid verlang, maar dat die mens as gevolg 
van die sonde (d.i. twyfel aan, wantroue in, disrespek asook gebrekkige liefde 
vir God) nie aan hierdie verwagting kan voldoen nie (Rom. 7 en 8). Om hierdie 
rede is die mens, volgens die oordeel van God, nie regverdig” nie. Die wet en 
wetsgehoorsaamheid kan daarom nie as die weg tot regverdiging gebruik 
word nie. Die evangelie van sondevergewing en genade is die weg tot 
regverdiging voor God. Daarom die vraag: Wat is die nut of die belang van die 
wet? Hoekom nog aan die wet aandag gee? Volgens Melanchthon ([1559] 
2018:266, Il. 6) is daar drie verantwoordelikhede (tria legis officia) gekoppel 
aan die wet; of anders gestel, daar is 'n drievoudige gebruik van die wet 
(triplicem usum). 


Die eerste gebruik, of verantwoordelikheid of nuttigheid van die wet, het 
met opvoedkunde (paedagogicus) en politiek (politicus) te make. God wil 
dat alle mense, ook nie-Christene (1 Tim. 1:9), deur die wet binne grense en 
perke gehou word. Deur middel van die wet moet die samelewing ordelik en 
vreedsaam bestaan. Die mensdom moet daarom oor die volgende vier sake 
onderrig word: Dat dit God se wil is dat sy wet gehoorsaam sal word; dat 
straf vermy sal word deur gehoorsaamheid; dat die openbare vrede deur 
wetsgehoorsaamheid bevorder sal word; dat almal op grond van wetsonderrig 
Christus eventueel sal kan ontdek (vol. Melanchthon [1559] 2018, 266, |. 
7-268, |. 15). 


Die tweede gebruik, of verantwoordelikheid van die wet, is om mense te 
onderrig oor sonde en die oordeel van God. As gevolg van die sonde word ons 
voor God aangekla, en kom ons voor sy oordeel te staan. Sy oordeel is ’n 
toornige oordeel, en ons kan alleenlik op grond van die versoeningswerk van 


73. Om nie ‘regverdig te wees nie’, beteken minstens die volgende: Om nie aan God se verwagtings te voldoen 
nie; om nie sy guns deur gebrekkige gehoorsaamheid te wen nie; om nie mens te wees soos God dit verlang 
nie; en om nie deur God aangeneem te word nie. 

Jesus Christus vrygespreek word. Op grond van Romeine 1:18 stel Melanchthon 
([1559] 2018:270, Il. 6-8): ‘L...] dat die hemelse stem in die kerk weerklink deurdat 
dit God se toorn oor die sonde verkondig’ (‘Hic testatur coelestem vocem in 
Ecclesia sonare, guae iram Dei denuntiat adversus hominum peccata’). Die 
voordra van die wet in die kerk het daarom die funksie, dat onvolmaakte 
wetsgehoorsaamheid die toorn van God oproep, en dat hierdie wete gelowiges 
in die arms van Christus dryf. Politici en regsgeleerdes heg geen waarde aan 
hierdie funksie nie, aangesien dit oor God en sy reaksie op die sonde gaan. 


Die derde gebruik of funksie van die wet, het met die ‘wedergeborenes’ 
Crenata’) soos Melanchthon die gelowige Christene noem, te make. Diegene 
wat deur die geloof geregverdig is, word nie van wetsonderhouding 
vrygespreek nie. Ten spyte van die belofte van sondevergewing, word daar 
nogtans van gelowiges verwag om die wet te gehoorsaam. Melanchthon 
([1559] 2018) vat dit mooi saam as hy stel: 


Ook wanneer ons daarom bevry is van die wet, naamlik van die verdoemenis 
[van die wet], omdat ons geregverdig is deur die geloof in die Seun van God, 
bly die wet nogtans geld, omdat dit tot die gehoorsaamheid hoort, dat [ook] die 
geregverdigdes gehoorsaamheid aan die wet moet betoon.” (p. 272, Il. 23-26) 


2.3.4. Die sedewet en die natuurwet 
(moraliteit en denke) 


Een van die uniekhede van Melanchthon se teologie, is dat daar ’n noue band 
tussen geloof en rasionele denke bestaan. Geloof is denkende geloof, en 
Christelike moraal kan nie sonder intellektuele oordeel oortuig nie. Die wyse 
waarop Melanchthon geloof en rasionaliteit saambind, is om die natuurreg 
(lege naturae) in sy teologiese nadenke te inkorporeer. Net soos God lig in 
mense se oë gegee het, so het Hy ook aan mense die vermoë gegee om dinge 
te ken en te beoordeel. Mense kan wetenskap beoefen, maar kan ook tussen 
goeie en slegte handelings onderskei, en weet daarom ook dat God se wet 
gehoorsaam moet word. Mense bereken, analiseer en beoordeel gedrag op ’n 
daaglikse basis, maar weens twyfel (dubitatio), word God nie altyd vereer en 
sy gebooie gehoorsaam nie. Die rede hiervoor het met 'menslike trots’ 
(contumacia) te make. Die twyfel en die trots is die bewys dat die natuur van 
die mens beskadig is (weens die sonde). Een van die gevolge van die sondeval 
is dat mense nie noodwendig geregtigheid ken nie, nie huiwer om 
ongeregtigheid te institusionaliseer nie, omdat God se wil nie geken en 
gerespekteer word nie, maar om eerder op eie krag en insig te vertrou. Volgens 
Melanchthon ([1559] 2018:256, |. 11-258, |. 11) beteken dit egter nie dat alles 


74. Melanchthon se woorde is: ‘/deo etsi liberati sumus a lege, videlicet a damnatione, quia iusti sumus fide 
propter filium Dei, tamen quod ad obedientiam attinet, manet lex, videlicet, guia manet ordinatio divina, ut 
lustificati obediant Deo.’ 

verlore is nie. Die Goddelike wet is in die natuurwet (die natuurlike aanvoeling 
vir reg en geregtigheid) ingeplant. Die mens as beelddraer van God’ het ten 
spyte van die sondeval, tog nie alles verloor wat menswees uitmaak nie. Die 
mens is nog steeds beelddraer van God, al is hy dit nie meer ten volle nie. Met 
sy redelike vermoëns kan hy nog steeds vermoed dat daar 'n God moet wees, 
en kan hy nog steeds morele oordele vel, al ken hy nie in 'n absolute sin die 
verskil tussen goed en kwaad nie. Die belangrike punt is egter dat die mens, 
naas gehoorsaamheid aan God se wet, nog steeds sy menslike verstand moet 
gebruik om so menslik moontlik te handel. 


2.3.5. Die evangelie 


Melanchthon werk met die hermeneutiese sleutel van die onderskeid tussen 
wet en evangelie. Nadat sy verstaan van die wet daargestel is, word daar nou 
aandag aan sy verstaan van die evangelie gegee. 


Melanchthon het in die eerste weergawe van sy Loci ([1521] 1997:162-175), 
epogmakende verklarings van die begrip evangelie gemaak. Die volgende 
aanhaling (Melanchthon [1521] 1997) lui die tema goed in: 


Die Skrif, in sy geheel gesien, bestaan uit twee dele; uit die wet en die evangelie. Die 
wet hou die onde voor oë, Len] die evangelie die genade; die wet wys die siekte uit, 
[en] die evangelie die geneesmiddel. Die wet is 'n dienaar van die dood - om die 
woorde van Paulus te gebruik - die evangelie [daarenteen dien] die lewe en vrede. 
‘Die wet is die krag van die sonde' [7 Kor. 15:56], die evangelie is 'krag tot heil vir 
elkeen wat glo’ [Rom. 1:161/* (p. 158, |. 4-160, |. 4) 


Wat egter goed begryp moet word, aangesien daar gereeld misverstande na 
vore kom, is dat ‘wet’ nie tot die Ou Testament en ‘evangelie’ nie tot die Nuwe 
Testament beperk word nie. In die Ou Testament is daar ook evangelie, terwyl 
daar in die Nuwe Testament ook wet is.” Die geheim van teologiebeoefening 


75. Daar word in §3.1.2. en §7.4.2 verdere aandag aan die mens as beeld van God en die verliese na die sondeval gegee. 


76. Melanchthon beweer: ‘Duae in universum scripturae partes sunt, lex et evangelium. Lex peccatum ostendit, 
evangelium gratiam. Lex morbum indicat, evangelium remedium. Lex mortis ministra est, ut Pauli verbis utamur, 
evangelium vitae ac pacis: Lex virtus peccati est, ‘evangelium virtus salutis omni credenti. 


77. Melanchthon ([1553] 2010:307-309) het in die Duitse weergawe van sy Loci, die Hoofartikels van die 
Christelike leer, 'n kort hoofstuk oor die verskil tussen die Ou en Nuwe Testament, waarin die kern van sy 
argumentvoering verduidelik word, opgeneem. Hy wys daarop dat die woord testament in Hebreeus verbond, 
belofte of verpligting beteken. Die Ou Testament of die ou verbond bevat ook beloftes, en hierdie beloftes is 'n 
voorspel tot die beloftes oor die weldade van Jesus Christus. Die wette en die seremonies in die Ou Testament 
het wel waarde en betekenis op sigself, maar maak nie die kern van die Ou Testament uit nie. Die kern is in 
die beloftes van die profete te vind. Die kern van die Nuwe Testament daarteenoor, is in die beloftes van 
sondevergewing en nuwe lewe te vind. Die beloftes van genade is die nuwe verbond, of die nuwe ooreenkoms 
tussen God en die mens. Die wet en voorskrifte vir die moraal kom ook in die Nuwe Testament voor, maar daar 
moet voortdurend tussen wet en evangelie onderskei word. Die geregtigheid waarvan die Nuwe Testament 
getuig, berus nie op die vervulling van moraalvoorskrifte nie, maar op geloof wat deur die Heilige Gees gewek 
word. Dieselfde gedagtes word gevind in die laaste Latynse weergawe van sy Loci praecipui theologici, en wel 
op 'n omvattender wyse (Melanchthon [1559] 2018:462-498). 

is om voortdurend tussen wat wet is en wat evangelie is, te onderskei 
(vol. Melanchthon [1521] 1997:160, Il. 5-6). Die volgende verklaring ten opsigte 
van wat Melanchthon ([1521] 1997) onder evangelie verstaan (quid evangelium), 
verdien om aangehaal te word: 


Soos wat die wet aandui wat reg is en die sonde ontbloot, so is die evangelie die 
belofte van die genade of die barmhartigheid van God, en sö die vergewing van 
sondes en die getuienis van God se toewending tot ons. Deur hierdie getuienis 
moet ons harte, danksy die sekerheid van die goedheid van God, glo dat al ons 
skuld vergewe is, en moet ons [onophoudelik] met opgewektheid God liefhê, loof, 
[en] in God vreugdevol en juigend bestaan [...].”8 (p. 162, II. 10) 


Melanchthon verstaan onder ‘evangelie’ al die beloftes van nuwe lewe. Die 
eerste belofte, die eerste evangelie (ea prima promissio est, primum 
evangelium), is aan Adam gerig. Hy word 'n nuwe lewe (al is dit oos van Eden) 
belowe. Die tweede is aan Abraham gerig. Hy ontvang die belofte van 'n groot 
nageslag en derhalwe van voortbestaan. Die beloftes wat deur die profete 
bekendgemaak is, word Christologies deur Melanchthon geinterpreteer. 
Tekste soos Deuteronomium 18:17, 2 Samuel 7:12 en Esegiël 34:23 word almal 
as heenwysend na Christus verstaan. Die beloftes van nuwe lewe in Christus 
het, volgens Melanchthon nie ewe skielik uit die lug geval nie, maar is eeue 
lank deur die profete voorspel. Ook in die Ou Testament is die evangelie (van 
Jesus Christus) te vind. Die Ou Testament is nie net wet nie, en handel nie net 
oor moraliteit nie. Jesus is nie die nuwe Moses nie, en Moses het nie niks met 
Christus te make nie. Wat uiteindelik belangrik is, is volgens Melanchthon 
([1521] 1997) die volgende: 

Nogtans is dit nie die eerste en eintlike amp van Christus om wette te maak nie, 

maar om genade mee te deel. Moses is die wetgewer en regter, Christus is [egter] 

die redder [..] Die wet verdoem, aangesien dit nou eenmaal nie deur ons [ten volle] 


nagekom kan word nie. Christus gee, ten spyte van die sonde, genade aan hulle wat 
glo.’? (p. 174, Il. 46) 


Melanchthon ([1521] 1997) het 'n bondige samevatting in 34 stellings gemaak - 
dit handel oor die verhouding tussen wet en evangelie en bied ’n handige oorsig 
oor die hele tema. Enkele van hierdie stellings verdien om aangehaal te word: 


|. Die wet is 'n grondstelling (doctrina) wat voorskryf wat te doen en te late is. 
ll. Die evangelie is die belofte van die genade van God. 
Ill. Die wet verlang die onmoontlike: die liefde tot God en die naaste. 


78. Melanchthon verduidelik: 'Sicut lex est, qua recta mandantur, qua peccatum ostenditur, ita evangelium est 
promissio gratiae seu misericordiae dei adeoque condonatio peccati et testimonium benevolentiae dei erga nos, 
quo testimonio certi animi nostri de benevolentiae dei credant sibi condonatam omnem culpam et erecti ament, 
laudent deum, exhilarentur et exultent in deo [...]. 


79. Melanchthon stel: ‘Tamen non est Christi primarium ac proprium officium legem condere, sed gratiam 
donare. Moses legum lator est et judex, Christus salvator [...] Lex damnat, guandoguidem per nos ei satisfieri 
nequit, Christus gratiam peccati donat credentibus. 

IV. Die pogings om die wet met die kragte van die natuur of die vrye wil 
uit te pers, bring slegs uiterlike werke voor; dit bring egter nie affekte 
[emosies, gevoelens of drange] voor wat die wet verlang nie. 


VI. Daarom is die regverdiging nie ’n werk van die wet nie. 

X. Ons geregtigheid is die geloof waarmee die evangelie geglo word, wat 
heenwys na Christus [...] deur wie die genade geskenk word. 

xI. Aangesien hierdie geloof alleen regverdig, word ons verdienstes en 


ons werke glad nie in ag geneem nie, maar die verdienste van Christus 
alleen (‘sed solorum meritorum Christi’). 

XII. Hierdie geloof skenk vrede en opgeruimdheid (pacificat et exhilarat’). 

XII. En [hierdie geloof] bring mee dat ons aan God wederliefde skenk 
weens hierdie groot weldaad [...] só is die liefde tot God 'n vrug van die 
geloof (adeoque amor dei fructus fidei est’). 

XVI. Die menslike rede vrees God nie en glo ook nie in Hom nie, maar wil 
niks van Hom weet nie en verag Hom [...] 

XIX. Eers dán wanneer God die menslike hart met die evangelie ophef en 
troos, deur te wys op Christus, gee die mens erkenning aan God, 
aangesien hy sy mag en liefde leer ken het. 

XXIV. Deur die wet word slegs aardse dinge, soos die land Kanaän, belowe. 

XXV. Die evangelie is die belofte van die genade (‘Evangelium est promissio 
gratiae’), of die vergewing van sondes deur Christus. 

XXXI. Die beloftes van die Ou Testament is heenwysings na die kommende 
Christus, en in soverre beloftes van die genade [...] 

XXXIII. Slegs diegene het egte geloof [...] wat die blik op [...] Christus, as die 
waarmerk van God se barmhartigheid, rig. (pp. 280, |. 200-286, |. 234) 


In die tweede, nuutverwerkte weergawe van sy Loci ([1535] 2019:116-126), wys 
Melanchthon op inligting wat nie algemeen bekend is nie, naamlik dat die 
woord evangelie nie 'n nuutskepping van die Bybelskrywers was nie. Hy wys 
op Homerus, Aristophanus en Isocrates wat ook die woord gebruik het en met 
die idee van goeie nuus in verband gebring het. Die apostels het egter ’n eie 
inhoud aan die woord gekoppel, naamlik dit wat in teenstelling tot die 
wetsgodsdiens van die Jodedom staan, te wete die beloftes van nuwe lewe en 
genade wat in die geloof aangeneem moet word. 


Die Duitse weergawe van Melanchthon se Hoofartikels van die Christelike 
leer ([1553] 2010:249-258) bevat 'n veel omvattender verduideliking van die 
begrip evangelie en verdien om aangehaal te word, aangesien hierdie 
bewoording die brug slaan na die regverdigingsleer en die ekklesiologie. 
Melanchthon ([1553] 2010) formuleer dit soos volg: 


Die evangelie is Goddelike prediking, waardeur alle mense, nadat hulle die prediking 
van God se toorn as gevolg van die sonde gehoor het, en werklik geskrik het vir 
God se toorn, hierdie allergenadige belofte voorgedra word, dat God aan hulle 
werklikwaar, om die Heer Christus se ontwil, genadiglik, sonder hulle verdienste, 
vergewing van die sonde, toerekening van die geregtigheid, die Heilige Gees en die 

erflating van die ewige lewe wil skenk, [op voorwaarde dat] die belofte deur die 
geloof in ontvangs geneem sal word.®° (p. 250, Il. 7-13) 


Melanchthon ([1553] 2010:250, |. 14-251, I. 30) is van mening dat hierdie 
prediking van Christus,®' indien dit reg verstaan en eerbiedig word, die verskil 
tussen die kerk van God en ander volke aan die lig laat kom. Hierdie 
troosboodskap is die kern van die kerklike verkondiging, en waar hierdie 
boodskap nie reg verkondig word nie, is daar nie sprake van kerk nie. Plato, 
Aristoteles en ander filosowe het uitnemende dinge oor die wet geleer, maar 
hierdie natuurlike insig het hulle nogtans nie aanleiding gegee om oor 
vergewing van sondes te skryf nie. Hierdie geregtigheid, die geregtigheid van 
rasionele insig oor wat goed en wat reg is, is nie die geregtigheid wat Christus 
as 'n gawe skenk nie. Daarom is die kerk iets anders as wat menslike insigte na 
vore kan bring. 


In die finale uitgawe van sy Loci, beantwoord Melanchthon ([1559] 
2018:308-318) die vraag hoekom die belofte van die evangelie vir die mens 
van belang is. Die mens, as rasionele wese, het 'n natuurlike aanvoeling van 
wat reg en verkeerd is, maar het geen behoefte aan vergewing en nuwe lewe 
nie. Dat God barmhartig is en die troos van nuwe lewe skenk, weet ons slegs 
op grond van sy openbaring. God het sy beloftes van vergewing en lewe aan 
Adam, Moses en die profete bekend gemaak, en sê het 'die troos nie in die 
eerste kerke ontbreek nie’ (ne deesset consolatio primae illi Ecclesiae’). Die 
filosowe (soos Xenophanes en Cicero) het soos Moses, voortreflike dinge oor 
die wet geleer, maar getwyfel of daar 'n God is, en indien Hy bestaan, of Hy 
genadig is en gebede aanhoor en verhoor. Die besef dat onvolmaakte 
wetsgehoorsaamheid sonde is, en dat vergewing van sondes in die mens se 
beste belang is, ken die filosowe nie - dit kan slegs aan hulle geopenbaar 
word. Die openbaring of die bekendmaking van God se barmhartigheid danksy 
Christus, open die oë vir die sonde, God se toorn en sy genade. Wanneer die 
belofte van die evangelie deur die kerklike verkondiging bekendgemaak word, 
open dit die oë van diegene wat op grond van hulle eie menslike insig, nie 
hieraan sou dink nie. Die verkondiging van die evangelie open dus nie net die 
hart nie, maar ook die verstand vir die bestaan en goedheid van God, en 
daarom is daar rede genoeg om die evangelie te verkondig. 


80. Melanchthon formuleer soos volg: ‘Evangelium ist die gottliche predigt, darinn alle menschen, nach dem 
sie die predigt von gottes zorn wider die sund gehort haben und warhafftiglich erschrecken vor gottes zorn, 
dise aller gnedigste Verheissung furgetragen wirt, das yhnen gott gewisslich umb des Herrn Christi willen, 
gnediglich, one yhre verdienst geben wolle vergebung der sunden und zurechnung der gerechtikeit, heiligen 
geist und erbschafft des ewigen lebens, welche verheissung durch glauben soll empfangen werden. 


81. Vergelyk De Groot (2011) vir 'n goeie oorsig oor die ontwikkeling van Melanchthon se homiletiek vanaf ’n 
Middeleeuse sedelike bekeringsprediking, tot by 'n Reformatoriese aard van Christusprediking. 

N 2.4. Oorsig 


Hierdie hoofstuk handel oor Melanchthon as bybelse teoloog. Daar is 'n oorsig 
van sy kommentare gegee. Sy breuk met die Roomse skolastiek is aan die 
hand van sy Romeinebriefkommentaar (wat verskillende uitgawes beleef het) 
bespreek. Sy eksegetiese metodes, met klem op die verband tussen eksegese 
en kerklike belydenis, geniet aandag. Sy kritiek op 'eksperimentele teologie' 
sowel as die rol wat die maghebbers (of owerhede) het om die belydenisstand 
van die kerk te verdedig en te handhaaf, geniet ook aandag. Die derde tema 
van die hoofstuk handel oor die sistematisering van sy eksegetiese insigte. Dit 
gaan veral oor die verhouding tussen wet en evangelie. Daar word verklaar 
wat onder 'wet' verstaan moet word, en wat die funksies van die wet is. Wat 
Melanchthon onder 'evangelie' verstaan, word 'n paar keer gedefinieer. Die 
verhouding tussen die sedewet en die natuurwet, of die verhouding tussen 
maatskaplike moraliteit en Christelike deugdelikheid word ook bespreek. 
Opmerkings word gemaak oor die verhouding tussen die Ou en Nuwe 
Testament, asook die verskille tussen Melanchthon en Calvyn oor eksegetiese 
metodes. 

Aan die een kant is Philipp Melanchthon se teologie maklik verstaanbaar, maar 
aan die ander kant tog baie kompleks. Dit is maklik verstaanbaar aangesien hy 
nie met opskrifte, woorde en verwarrende sinskonstruksies die pretensie van 
geleerdheid wou skep nie. Hy was geleerd, en almal weet dit. Sy teologie is 
kompleks, aangesien dit telkens met elke tema nuut begin en met 'n nuwe 
invalshoek oor die geheel van die evangelie gedink het. Herhaaldelik begin hy 
van voor af, en eindig hy weer waar hy vantevore alreeds geëindig het. Die 
volgorde van hoofstukke in hierdie boek mag ondeurdag voorkom, maar is 
beslis nie die resultaat van willekeur nie. Om sy antropologie vöör sy Godsleer 
of sy regverdigingsleer ter sprake te bring, verklap iets van die intellektuele en 
eksistensiële diepte van sy teologie. 


N 3.1. Wat is die mens? 
311. Die mens as beeld van God 


Melanchthon neem die Christelike gebed as invalshoek om oor die mens na te 
dink.® In sy uitleg van die eerste gebod, argumenteer hy dat die mens geskape 
is om God te ken, te eer en aan te roep. Wanneer die mens dit doen, kan hy 


82. Hier is nie ruimte om aan sy filosofiese antropologie aandag te gee nie. Belangstellendes kan na Bihlmaier 
(2017) kyk vir 'n goeie oorsig. Holm (2017) bied egter 'n handige oorsig oor sy teologiese antropologie. 


How to cite: Van Wyk, IW.C., 2022, ‘Antropologie’, in Philipp Melanchthon: Die denker, leermeester en 
opvoeder van die Reformasie, HTS Religion & Society Series, Vol. 12, pp. 45-69, AOSIS Books, Cape Town. 
https://doi.org/10.4102/aosis.2022.BK327.03 

daarop aanspraak maak om 'beelddraer van God te wees’. In sy Duitse Loci 
formuleer Melanchthon ([1553] 2010) dit soos volg: 
Die engele en mense is in die besonder geskape om die ware God te ken, en dat ons 
Hom [in hierdie proses] gelykvormig sal wees, [met die implikasie dat ons] Hom reg 
sal ken, aanroep, prys en liefhê en weet dat Hy werklik bestaan en lewe, en dat Hy 
wysheid, geregtigheid, voedsel en alle [ander] goeie dinge gee, en [dat ons] Hom 
daarom dankbaar en gehoorsaam sal wees, ensovoorts. (p. 183, Il. 20-24) 


Die saak van die ‘beeldskap van die mens’ is egter 'n gekompliseerde saak. Die 
hoofstuk oor die vrye wil van die mens in die Duitse Loci, brei uit oor wat dit 
beteken dat die mens beelddraer van God is. Melanchthon ([1553] 2010:139, 
|. 28-140, |. 11) verduidelik die aangeleentheid soos volg: Dat die mens as beeld 
van God geskape is, impliseer dat hy die verstandsvermoë het om somme te 
maak en tot allerhande insigte te kom. Die sonde het geen invloed op hierdie 
vermoë nie. Wat wel nä die sondeval verander het, is die volgende: Die 
uitsonderlike wysheid waaroor die mens voor die sondeval beskik het, was om 
God se wet te ken, en om tussen ware deug en ondeug te onderskei. Op grond 
van hierdie vermoë, was die mens sonder huigelary. Sy hart was vol liefde vir 
God en daar was geen verlange na die bose nie. Sy wil was ook vry, wat 
beteken dat sy verstand kon kies om die wet algeheel te gehoorsaam, en so 
was daar eenstemmigheid tussen sy hart, wil, begeerte en daad. Dit alles was 
sd, tot en met die sondeval. 


3.1.2. Die mens met ’n vrye wil in uiterlike dinge: 


Een van die groot misverstande aangaande die Reformatoriese teologie, het 
met die voorstelling van die beeld van God ná die sondeval te make.°* Daar is 
van talle kansels af verkondig dat die mens ná die sondeval tot absoluut niks 
in staat is nie. Alles wat die mens aanpak, is met die sonde bevlek, en daarom 
verdoem tot mislukking. Hierdie standpunt het tot ’n baie negatiewe siening 
van die teologie bygedra. Melanchthon kan help om die misverstande en die 
oningeligtheid op te helder. 


Die vraagstelling oor die menslike vermoë nä die sondeval, is in die 
sestiende eeu gedebatteer onder die tema van die vrye wil van die mens. 
Melanchthon het talle kere in sy sistematiese geskrifte aandag aan hierdie 
tema gegee (vol. [1521] 1997:24-46; [1535] 2019:63-69; [1553] 2010:135-159; 
[1559] 2018:122-148). Hy het ook in sy belydenisskrifte, en wel in Artikel XVIII 
aan hierdie tema aandag gegee (vgl. Melanchthon [1530] 2014b:112-114; [1531] 
2014a:548-552). Hier word nou op sy verduideliking van hierdie saak in sy 


83. Vergelyk Vos (2011) vir 'n goed-beredeneerde uiteensetting van 'n baie komplekse saak. Die historiese 
ontwikkeling van Melanchthon se denke word verhelderend aangebied. 


84. Daar is reeds in 82.3.4. aandag aan hierdie tema gegee, en daar sal ook weer in 87.4.2. enkele opmerkings 
hieroor gemaak word. 

‘persoonlike belydenis’, Antwoord op die Goddelose artikels van die Beierse 
inkwisisie ([1559] 2012a:220-236),8* gekonsentreer. Melanchthon ([1559] 
2012a:220) maak in Artikel XXII gebruik van die opskrif% ‘óf daar geglo kan 
word dat die mens 'n vrye wil het?’ Dit gaan dus ten diepste hier oor ’n 
geloofsvraagstuk, en nie oor 'n vraagstuk van die filosofiese antropologie nie. 
Melanchthon erken uit die staanspoor dat elke mens, ook afvallige mense, in 
uiterlike aangeleenthede ’n vrye wil het. Mense kan besluit om moord te pleeg, 
of om dit nie te doen nie. Die in-sonde-gevalle-mens beskik dus oor die 
vryheid van oordeel en keuse in sake wat met die algemene gang van die lewe 
te make het. Elke mens het dus die ‘geesteskrag’ om self besluite te neem - 
besluite wat goed of sleg kan wees. Mense is dus aanspreeklik vir hulle besluite 
en dade, en kan daarom deur die staat (of deur God self) beloon of gestraf 
word. Mense het dus ’n goeie aanvoeling vir reg en geregtigheid, en daarom 
is dit nodig dat God as regverdige en finale regter sal optree. Menslike besluite 
en gedrag word egter deur twee dinge beinvloed, naamlik menslike swakhede 
en duiwelse invloede. Die menslike verstand kan deur onsinnige gedagtes en 
waansinnige voorstellings verlei word om oneties op te tree. Hierdie neigings 
kom van kindsbeen af voor. Die oorsprong van die sonde word teruggevoer 
na die neigings om God nie te eer en te vertrou nie. Om van God verlos te 
wees, lei noodwendig tot selfliefde, wat nie ruimte laat vir God se gebod nie. 
Die 'eiesinnige hart' is wat aanleiding gee tot wangedrag. Die verwronge 
natuur van die mens kan ook nog met duiwelse neigings soos massamoorde 
en vernietigingsorgies besmet word. Melanchthon verwerp die ‘waansin’ van 
die Stoisyne en die Manicheisme, naamlik dat goed en sleg op grond van 
noodwendigheid gebeur. Wanneer alles op grond van noodwendigheid 
gebeur, is menslike verantwoordelikheid en sorgvuldigheid nie nodig nie. 
Binne hierdie filosofie bestaan daar nie so iets soos menslike vryheid nie. God 
kan egter nie vir alles verantwoordelik gehou word nie: Hy wil nie die sonde 
hé nie, en is ook nie die oorsprong van die bose nie. Die menslike en duiwelse 
wil misbruik die vryheid om die sonde te pleeg, maar is onder geen dwang om 
dit te doen nie. Die mens bly verantwoordelik vir wat verkeerd loop in die 
lewe, en skuldverplasing kan nie as ’n ontduikingsmeganisme gebruik word 


85. Hierdie één geskrif is nie verteenwoordigend van Melanchthon se menings oor hierdie saak nie. Hy het in 
sy loopbaan verskillende aksente geplaas, wat vanselfsprekend tot verskillende resepsie-tradisies aanleiding 
gegee het. Vergelyk onder andere Peters (1979:64-73). 


86. In die eerste uitgawe van die Loci, formuleer Melanchthon ([1521] 1997:24): ‘Oor die geesteskragte van die 
mens, in die besonder die vrye wil / De hominis viribus adeogue de libero arbitrio’. In die Duitse weergawe 
([1553] 2010:135) onderskei Melanchthon die twee sake deur te stel: ‘Oor die menslike kragte [of vermoëns] 
en die vrye wil / Von menschlichen Kreften und vom freyen Willen'. In die laaste weergawe van die Loci 
(Melanchthon [1559] 2018:122), is dit duidelik dat die 'vrye wil eerder met die 'vrye oordeelsvermoë' vertaal 
moet word: ‘Die geesteskragte van die mens öf die vrye oordeelsvermoë / De humanis viribus seu de libero 
arbitrio'. Ook die spelwyse is aangepas. Die verskil in opskrifte is 'n vermaning om noukeurig te lees en om nie 
te veronderstel wat hy geskryf het nie. Sy laaste, persoonlike verklaring van hierdie tema gee sy finale mening 
oor hierdie saak. 

nie. Die gang van die lewe bly in God se hand, maar Hy gee ons geleenthede 
om selfstandig te besluit en te handel. 


Melanchthon voer ook 'n tweede argument aan, wat niks met algemene 
uiterlike menslike handelings te make het nie. Dit konsentreer op die teologiese 
vraagstelling hoe die gelowige, die bekeerde en wedergebore mens - die 
mens onder die leiding van die Heilige Gees - uit innerlike beweegredes aan 
die diepste intensie van God se gebod gehoorsaam kan wees. Die fokus val op 
die dwalings van Pelagius. Pelagius verwerp die leer van die erfsonde en meen 
dat die Christen op grond van eie vermoëns, sonder die werking van die 
Heilige Gees, die wet genoegsaam kan gehoorsaam, sodat hy op grond van 
wetsgehoorsaamheid regverdig verklaar kan word. Melanchthon argumenteer 
dat die Heilige Gees, op grond van die verkondigde Woord, die Christen bevry 
tot gehoorsaamheid aan die wet. Die Christen is dus, danksy die werking van 
die Heilige Gees, vry om goeie en regte dinge te doen. Hierdie werke sal 
nogtans nooit aan die diepste verwagtings van die gebooie voldoen nie. 
Twyfel en gebrekkige liefde vir God sal daar altyd wees, en daarom sal die 
werke nooit volmaak wees nie. Die Woord leer ons egter om te bly bid, en om 
in die geloof en goeie werke te volhard. Daar moet daagliks in ‘sorgsaamheid’ 
gewandel word, sodat 'n 'goeie gewete' opgebou kan word wat die geloof aan 
die hand kan vat. Volgens Melanchthon ([1559] 2012a) bly die geloofslewe 
tweekantig: 

By diegene wat in die geloof wedergebore is, is daar altyd smarte oor sonde, oor 

persoonlike en openbare bestraffing, maar aan die ander kant ook vertroostinge, 


geloof, gebed, vreugde in God, hernude liefde vir God, kinderlike agting vir God en 
geduld. (p. 228) 


Deur gebed, bekering, vernuwing en die voortdurende strewe na méér 
gehoorsaamheid, vorder Christene met dit wat van hulle verwag word. 
Aangesien volkome gehoorsaamheid nie moontlik is nie, bly die genade en die 
vergewing as laaste woorde. Die 'sekerheid van die genade’ (Melanchthon 
[1559] 2012a:230) bly die verskil tussen Evangeliese en Roomse geloof. Die 
sekerheid van sondevergewing is die impuls om te volhard in die goeie. Die 
genade begelei dus die wil wat vry is, maar wat nogtans deur God en sy 
Woord beheer word (vgl. Melanchthon [1559] 2012a:233-236). 


3.1.3. Die mens as gemeenskapswese 


Een belangrike aspek van Melanchthon se verstaan van menswees, is dat die 
mens bestem is om medemens te wees. 'n Individu sonder sosiale bande het 
nie in sy denkwêreld bestaan nie. Oor die mens as gemeenskapswese het hy 
hom dikwels, binne 'n verskeidenheid van debatte en onderwerpe, uitgelaat. 
Dit is veral sy uitvoerige briefwisseling wat hom uitbeeld as iemand wat 
oortuig was dat die mens 'vir wedersydse gesprek bedoel is’ (Mundhenk 
2017:318). 'n Lewe sonder gesprek met sy familie, vriende, kollegas en leiers 
was vir hom nie moontlik nie. 

Melanchthon was lief vir sy eie gesin en familie. Danksy sy ouers, gesinslede 
en die uitgebreide familie kon hy oorleef en blootstelling kry aan uitstaande 
skool- en universiteitsonderrig. Die liefde en ondersteuning wat hy as kind, 
student en dosent van sy naasbestaandes ontvang het, het tot sy positiewe 
mening oor die huwelik en gesin bygedra. Sy kritiek op die Roomse selibaat 
en sy verdediging van die huwelik as 'n goeie instelling van God, het nie slegs 
op teoretiese oorwegings berus nie, maar ook op goeie persoonlike ervarings 
as mens. Die selibaat was vir hom onaanvaarbaar, en daarom het hy Luther se 
huwelik met Katharina von Bora heftig verdedig in ’n brief aan Joachim 
Camerarius op 16 Junie 1525 (vol. Mundhenk et al. 2017:37-39). Hy was oortuig 
dat die huwelik as instelling, God se geopenbaarde wil is. Hy self was 37 jaar 
lank gelukkig getroud met Katharina Krapp jr. 


Melanchthon ([1559] 2012a:261-270) het in paragraaf XXVII van sy 
‘belydenis’, Antwoord op die Goddelose artikels van die Beierse inkwisisie, 'n 
merkwaardige stuk oor die huwelik en die rol van die vrou geskryf. Hy wys die 
inkwisisie daarop dat diegene wat kerkwette maak wat met God se sedewet 
in stryd is, nie deel van die ware kerk van God kan wees nie. Die gebod, jy mag 
nie egbreuk pleeg nie’, hou vir hom talle konsekwensies in. Die selibaat vir 
kerklike medewerkers, die kloosterwese, prostitusie en ander onkuise gedrag 
is volgens Melanchthon in stryd met die sesde gebod (vlg. die Lutherse 
tradisie). Die feit dat gedrag wat met die goeie huwelik in stryd is, veroordeel 
word, beteken dat die huwelik vir God 'n goeie instelling of samelewingsreëling 
is. Melanchthon beveg daarom instellings en gedrag wat God se goeie 
ordereëls ondermyn. Melanchthon ([1559] 2012a:262-264) wys op die 
verskillende gestaltes van straf wat op die oortreding van hierdie gebod volg 
(vgl. 84.2.1. vir die detail). Wat hier belangrik is, is sy hoogskatting van morele 
kuisheid. Aangesien hy aanvaar dat mense nie goed kan lewe wanneer hulle 
seksuele drange onderdruk word nie, benadruk hy dit egter dat mense in die 
uitlewing van hulle seksualiteit kuis moet wees. 'n Volgende merkwaardige 
opmerking van Melanchthon wat verdien om uitgelig te word, handel oor die 
rol of taak van die vrou in die wêreld. Melanchthon ([1559] 2012a:267-269) 
verwys na Clemens van Alexandrië, wat berig het dat Tatianus en Julius 
Cassianus wat hulle vir die afskaffing van die huwelik beywer het, hulle op die 
‘Egiptiese Evangelie’ beroep het. Dit het beweer dat Jesus in 'n gesprek met 
Salomé sou gesê het dat die koninkryk sal kom wanneer die 'werk van die vrou 
tot hê einde sal kom’, dit is, wanneer vrouens nie meer geboorte gaan skenk 
nie. Volgens hierdie woestyn-teoloë kom die koninkryk wanneer die evangelie 
verkondig en gehoorsaam word. Die verkondiging moet daarom vrouens 
aanmoedig om nie swanger te raak en kinders te baar nie, sodat die koninkryk 
kan kom. Melanchthon maak die baanbrekende opmerking, dat ‘voortplanting 
nie die werk van die vrou is nie, maar God se wonderwerk’. Die wonder van 
God se skepping is dat vrouens geboorte kan skenk; en dít sal voortduur tot 
by die wederkoms. Met hierdie argument word Melanchthon die eerste 
reformator wat met 'n lang tradisie breek wat prokreasie aan seksualiteit, 

sonde en straf gekoppel het. Prokreasie, en die rol van die vrou daarin, het met 
God se wonderbaarlike skeppingswil te make - 'n baanbrekende insig vir 
daardie tyd! Die huwelik is vir Melanchthon ([1559] 2012a:269) 'n 'kerk in die 
kleine’; 'n plek waar daar vreugde, hartlike samesyn en liefde heers - dus 
'n ruimte van ‘ware godsdiens’. 


'n Interessante aspek van Melanchthon se sosiale bewussyn, is sy besef dat 
die mens aangewese is op goeie buurskap. Sy uitgebreide aandag aan die 
eerste gebruik vandie wet en die natuurwet, dien as onderbou vir sy waardering 
van hierdie aspek van die lewe. Melanchthon het belangrike bure gehad. Aan 
die een kant was die Luthers en aan die ander kant van sy groot woning was 
die universiteit. Die universiteit en sy mense was vir hom uiters belangrik. Hy 
het die hemel as 'n universiteit voorgestel, en geglo dat die beoefening van 
die wetenskappe die edelste taak van menswees is. Hy het daarom seker 
gemaak dat hy studente en dosente as mede-erfgename van die ewigheid 
behandel. Op grond van Spreuke 27:10, het hy geweet dat goeie bure meer 
beteken as 'n broer in die verte. In sy Spreekwoord-versameling van 1534 kon 
hyself formuleer: 'n goeie buurman is 'n edele kleinood’, en ‘selfs die vroomste 
mens kan nie in vrede lewe nie, as die bose buurman nie van hom hou nie' 
(Schilling 2013:184). As inwoner van Wittenberg (42 jaar lank), en bewoner 
van ’n klein woninkie (16 jaar lank) en ’n reuse, luukse woning (26 jaar lank), 
het hy geweet dat die mense van hierdie stadjie in die plek getree het van sy 
eie familie, met wie hy eintlik min te make gehad het. Om saam met ander te 
woon, om ’n tuiste tussen hulle te vind, maak die lewe lewenswaardig (vgl. 
Rhein 2010:14-26). 


Volgens Melanchthon is ware menswees om vir bure en vriende om te 
gee. Sy talle briewe getuig van bedagsaamheid en meelewendheid. Wat 
besonders is, is hoe hy Luther se vrou op hoogte gehou het van sy wel en 
weë - en nie slegs die feit dat hy dit gedoen het nie, maar ook die manier hoe 
hy haar in sy groet aangespreek het: ‘God se genade en alles van die beste, 
eerbare, deugsame [me]vrou Doktor (Doktorin) (Mundhenk et al. 2017:44). 
Die manier hoe hy Katharina aangespreek het, mag dalk vandag oordrewe 
klink, maar die vraag is tog of ons respeklose omgang met mense vandag 
van goeie medemenslikheid en buurskap getuig. 


Vriendskap is ook vir Melanchthon belangrik vir menswees, maar nie 
vriendskap teen elke prys nie. Volgens Melanchthon (in ’n brief op 11 Maart 1556 
aan Joachim Camerarius) (Mundhenk et al. 2017:151), behoort mense in sy posisie 
hulle nie moeg te maak om vriendskappe te smee met diegene wat vyande van 
die wetenskappe, teologiese navorsing en die Christelike waarheid is nie. 


314. Die ontwikkelde mens 


Vir Melanchthon behoort die mens ontwikkeld te wees. 'n Ontwikkelde mens 
(of ‘ein gebildeter Mensch’) is minstens iemand met 'n goeie skoolopleiding 

asook ’n voortreflike algemene voorgraadse universiteitsopleiding. Hieroor 
het hy belangrike voordragte gelewer. 


O 3.1.4.1. Skoolopleiding 


Melanchthon het hom beywer vir die ontwikkeling van die skoolsisteem in 
Duitsland. Sy ideale vir skoolonderrig word duidelik in 'n Lofrede oor die nuwe 
skool?” ([1526] 2011d) uitgespel wat onder sy aanmoediging in Nürnberg 
gestig is. Volgens Melanchthon kan geen samelewing in vrede ontwikkel 
wanneer kinders nie waardering vir godsdiens en die wetenskappe geleer 
word nie. Die ekonomie kan slegs gedy danksy ’n stabiele samelewing, en 
hiervoor is 'n goeie morele bewussyn en regsplig noodwendig. Die mees 
basiese pedagogiese ideaal is dus om barbarisme te beveg, aangesien geen 
samelewing binne 'n kultuur van barbarisme kan oorleef nie. Stede word die 
beste beskerm deur intellektuele en morele ontwikkeling en nie deur mure nie. 
Taalontwikkeling gee toegang tot die bronne van die Europese beskawing, en 
vanuit die bronne (die Bybel asook die Griekse en Latynse literatuur) sal geleer 
word dat ’n ontwikkelde samelewing sy armes versorg en sy jeug wetenskaplik 
onderrig. Goeie skoolonderrig, en nie militêre opleiding nie, is die eerste plig 
van die owerhede, aangesien die gebrek aan kennis van die wetenskappe die 
toekoms bedreig. Die verskil tussen mens en dier moet geken en verstaan 
word: Die diere los hulle kleintjies wanneer hulle self kos kan kry. Die mense 
het egter 'n plig om hulle kinders jare lank aan opleiding bloot te stel. Skole 
moet dus ontwikkel en in stand gehou word indien daar nie soos diere gelewe 
wil word nie. 


In 1543 het Melanchthon in 'n Voordrag oor die onontbeerlike samehang 
tussen die skool en die predikantsamp, die argument gevoer dat die 


87. Op 18 Oktober 1524 besluit die stadsraad van Nürnberg om, op aandrang van Luther, 'n nuwe skool te stig 
ooreenkomstig die ideale van die Reformasie. In Januarie 1525 besoek Melanchthon en sy Griekse kollega, 
Joachim Camerarius, die stad om 'n leerplan vir die skool voor te lê. Die bedoeling was om die gaping tussen 
skool en universiteit te verklein, en daarom is daar getrag na hoë akademiese standaarde. Die leerplan het 
byvoorbeeld Griekse onderrig ingesluit. Die voormalige klooster, St. Egidien, is as gebou gebruik. Op 22 Mei 
1526 is die skool deur Melanchthon met 'n feesrede geopen. Die 26-jarige Camerarius is as eerste rektor en 
onderwyser in Grieks aangestel. Die voormalige professor in Erfurt en bekende digter, Eobanus Hessus, is as 
Latynonderwyser, Michael Roring as onderwyser in retoriek en dialektiek en Johannes Schöner as wiskunde- 
onderwyser aangestel. Die stadsraad en adellikes van die omgewing het beurse beskikbaar gestel vir enige 
begaafde kind om gratis te studeer. Tussen 1808 en 1816 was die filosoof, G.W.F. Hegel, die rektor van die 
“Koninklike Gimnasium' van Nürnberg. Die skool bestaan nog steeds en staan tans as die humanistiese 
‘Melanchthon Gimnasium' bekend. Dit is vandag nog die skool in Duitsland met die hoogste standaarde in 
taalonderrig - Grieks ingesluit (vgl. inleiding tot Melanchthon [1526] 2011d:96-97 asook Scheible 2016:54-63 
vir verdere inligting). 


88. Op 10 Oktober 1543 het die eerste feestelike byeenkoms van gedoktoreerde teologiestudente van die 
nuwe, hervormde Universiteit van Leipzig plaasgevind. Die afsluitingsrede is deur Melanchthon geskryf en deur 
die jong dr. Bernhard Ziegler gehou. Ziegler was een van die eerste Protestantse studente wat in Hebreeus 
gepromoveer het. Melanchthon (vgl. inleiding tot [1543] 2011e:25) het gewys op die belangrikheid dat kerk, 
skool en universiteit tot voordeel van die hele gemeenskap vernuwe word. 

samelewing slegs kan oorleef wanneer die kerk, skool en universiteit toesien 
dat die hele bevolking behoorlik opgelei en opgevoed word. Melanchthon 
([1543] 2011e:25-27) begin sy rede by Aristoteles, wat geargumenteer het dat 
die goeie funksionering van die samelewing van die ontwikkeling van al die 
wetenskappe (van die mediese wetenskap tot die landbouwetenskap) afhang. 
Geen gemeenskap kan slegs bestaan uit soldate nie. Boere, handwerkers en 
handelaars is ook noodsaaklik. Melanchthon voer die argument verder, en 
meen dat die mens tot 'n gemeenskap bestem is. Binne die gemeenskap moet 
daar voortdurend oor God en die menslike deugde nagedink word. Die 
verering en aanbidding van God, sowel as die ontwikkeling van die skool- en 
universiteitswese, is noodsaaklik wanneer die samelewing vreedsaam wil 
ontwikkel. Die verdediging van die regte leer en kultuurontwikkeling, is ewe 
belangrik vir 'n geordende en ontwikkelende samelewing. Vir Melanchthon 
([1543] 2011e:37-38) is gebed Cn gebed tot God om bewaring en ontwikkeling 
van die samelewing) en die ontwikkeling van die wetenskappe, ewe belangrik. 
Daarom moet die predikant toesien dat daar in die kerk gereeld gebid word, 
en dat die kinders en die jeug al die wetenskappe bestudeer. Die kerk, die 
skool en die universiteit werk dus saam aan die skep van 'n menslike 
samelewing. Volgens Melanchthon ([1543] 201le) het die universiteit ’n 
besondere rol om te vervul: 

Die universiteite moet aristokrasieë wees, vergelykbaar met ’n byekorf, waar elkeen 

sy plig doelgerig vervul, waar ons nuttige dinge leer, die verpligtinge op 'n redelike 

wyse verdeel word, ons mekaar bystaan en bewustelik en selfbeheers die algemene 


eensgesindheid bewaar. Ons wil seker maak dat ons in 'n Christelike, of minstens in 
'n menslike gemeenskap lewe. (p. 39) 


Predikante het daarom die plig om die jeug aan te moedig om die voorbeeld 
van 'n ware universiteit te volg - 'n universiteit waar plig vanselfsprekend is en 
waar gemeenskaplike belange sonder eersoekery nagejaag word. Predikante 
het ook die verantwoordelikheid om hierdie deugde alreeds in die skole te 
leer. 


O 31.4.2. Algemene voorgraadse studie 


In 81.5.1. is reeds gestel dat Melanchthon se bydrae tot die intellektuele, morele 
en kulturele ontwikkeling CBildung') van die mense van Europa buitengewoon 
groot was. Daar sal ook weer in $9.2.1. aan hierdie tema aandag gegee word. 
Goeie skoolopleiding moet met uitstaande algemene voorgraadse studie 
opgevolg word, nie net as voorbereiding op toegespitste studie in teologie, 
regte en die mediese wetenskap nie, maar ook as die voortsetting van die 
strewe na uitnemende ontwikkeldheid. Melanchthon (1518120120) se Tübingen 
voordrag oor die vrye kunste, wat waarskynlik een van sy oudste voordragte?® 


89. Die voordrag word gedateer as Julie 1518, alhoewel daar vermoed word dat hy die voordrag alreeds teen 
einde 1517 kon gelewer het. Die voordrag is waarskynlik voor dosente en studente in Tübingen gelewer, maar 
dit word betwyfel of almal alles verstaan het as gevolg van die gekompliseerde Latyn wat hy gebruik het. 

is wat behoue gebly het, gee 'n goeie aanduiding van sy akademiese ideale vir 
die jong universiteitstudente. Melanchthon bepleit die behoud van die 
klassieke onderrigkanon vir voorgraadse studie. Die kanon bestaan uit twee 
vlakke van onderrig wat op mekaar volg, naamlik Trivium - grammatika, 
retoriek en dialektiek, en Quadrivium - rekenkunde, astronomie, meetkunde 
en musiek. Melanchthon wys op die herkoms en belangrikheid van al die vakke, 
maar hy onderstreep twee belangrike temas, naamlik dat die grammatika die 
moeder van alle wetenskappe is en dat rekenkunde die basis van die filosofie 
(eintlik al die wetenskappe) is. Die bydrae wat Melanchthon ([1518] 2012c:26- 
29) tot hierdie debat lewer, het te make met sy aandrang dat geskiedenis en 
digkuns tot die onderrigkanon gevoeg moet word. Beide vakke lewer 
belangrike bydraes tot kennis en insig van die mens. Wyshede, prestasies, 
wreedhede, vreugdes en hartseer van mense word in vertellings en gedigte 
geskilder - alles kennis en insigte waarsonder die samelewing nie kan 
ontwikkel nie. 


O 3.1.4.3. Elegante taalvaardigheid 


Melanchthon ([1523] 2011c) het vroeg in sy akademiese loopbaan ’n voordrag 
onder die titel, Lof aan die elegante taalvaardigheid,?° gelewer, wat 'n groot 
indruk op die universiteitsgemeenskap gemaak het. Hy poog om sy 
universiteitsgehoor te oortuig dat die sukses van akademiese kommunikasie op 
helder, duidelike taalgebruik berus, wat nie tot misverstand aanleiding gee nie. 
'n Oorhaastige sameflansing van 'n klomp groot woorde het geen waarde nie. 
Elke formulering moet deurdink, duidelik en presies wees, en daarvoor is ’n 
omhaal van woorde nie nodig nie. Skerpsinnige denke wat nie met akkuraatheid 
verwoord kan word nie, sal nie die belangstelling gaande maak nie. Die 
barbarisme gedy in situasies waar wette tot allerhande waninterpretasies 
aanleiding gee, en debatte oor geregtigheid as gevolg van onduidelike 
voorstelle, tot groter wrywing aanleiding gee. Volgens Melanchthon moet die 
gemeenskap die metodes van goeie debatvoering geleer word, wat dan by 
goeie oordeelsvermoë aansluiting vind. Hierdie kombinasie dui op skranderheid, 


(voetnota 89 volg hier ...) 

Melanchthon (vgl. inleiding tot [1518] 2012c:13-14) lewer hier kommentaar op die tradisionele ‘sewe vrye kunste’ 
[septem artes liberales] van die Fakulteit Geesteswetenskappe [Artistenfakultät], verdeel tussen die Trivium en 
die Quadrivium (wat beide oorspronklik 'kruistog' beteken het, en 'n studietydperk van drie jaar voorgestel het), 
en beveel aan dat die onderrigkanon met geskiedenis en digkuns uitgebrei word. 


90. Die titel, Enconium eloguentiae, sou ook as Lof aan die elegante welsprekendheid vertaal kon word. Dit gaan 
in sy voordrag egter nie net om spreekvaardighede nie, maar ook om skryfvaardighede. Die voordrag in 1523 te 
Wittenberg, vind in die bloeityd van die Europese humanisme plaas, toe die ontwikkeling van taalvaardigheid as 
een van die grondbeginsels van die pedagogiek aanvaar is. Daar is veral teruggegryp op die werke van Cicero 
en Quintilianus. Die argument word gevoer dat vakwetenskappe nie goed beoefen kan word sonder goeie 
taalvaardighede nie. Goeie taalvermoë is die verskil tussen ontwikkelde humaniteit en barbarisme. Presiesheid 
in taalgebruik is die voorwaarde vir wetenskaplike arbeid. Sonder taalkundige ontwikkeling is wetenskaplik- 
teologiese arbeid nie moontlik nie. Melanchthon (vgl. inleiding tot [1523] 2011c:68-69) probeer sy gehoor 
oortuig dat die hernude fokus op die filologiese wetenskap, die genade van God is. 

en skranderheid kan by die antieke retoriek geleer word (vgl. Melanchthon 
[1523] 2011c:70-82). Melanchthon is oortuig dat goeie redevoering by goeie 
skryfkuns begin: ‘Die hand is die begin van die wysheid’, volgens ’n ou 
spreekwoord ([1523] 2011c:83). Wat gesê wil word, moet eers geskryf word, en 
wie goed kan skryf, kan goed praat, aangesien die oordeelsvermoë deur die 
skryfkuns verskerp word. Redekuns en skryfkuns is daarom onontbeerlik vir die 
teologie (en alle ander wetenskappe). Wie hierdie kunste nie wil baasraak nie, is 
lui en sal belangelose preke en voordragte lewer. Wie nie meesters van die 
woordkuns wil wees nie, trek die kerk verder in die verderf af. Die herlewing van 
teologie begin by die belangstelling in die taalwetenskappe (vgl. Melanchthon 
[1523] 2011c:80-93). 


E 3.2. Wat is ‘sonde’ en ‘erfsonde’? 


Soos die meeste ander temas, het Melanchthon se begrip van die sondeleer 
algaande gegroei en ontwikkel. Die strategie word ook hier gevolg om die 
ontwikkelingsgang daar te stel. Voordat Melanchthon die graad Baccalaureus 
biblicus op 19 September 1519 verwerf het, het hy begin werk aan eksegetiese 
verklarings van die Romeinebrief. In sy Teologiese onderrig oor Paulus se brief 
aan die Romeine, het hy sy eerste verduidelikings van die ‘erfsonde’ gegee. 
Melanchthon ([1519] 2020c:15-16) verduidelik die 'erfsonde' vanuit ’n 
soteriologiese perspektief. Die mens kan nie op grond van sy eie vermoëns ’n 
posisie van geregtigheid voor God bereik nie. Die rede is dat die erfsonde dit 
onmoontlik maak. Die erfsonde is die aangebore gloed, drif en aantrekking tot 
die ongeloof en liefdeloosheid jeens God. Mense versink in die aangename 
dinge van die lewe, en daarom word die dood en die wet van God gehaat, 
aangesien dit genot kan demp en beëindig. Hierdie begeerte na aardse genot, 
Kan ons uit eie vermoë nie weerstaan nie. Uit eie aandrang kan ons die 
begeerlikhede nie weerstaan nie, en daarom het ons onsself bo alle dinge lief. 


Melanchthon het die gedagte van selfliefde as die kernprobleem van die 
sonde, 'n paar maande later in sy Stellings vir die baccalaureusgraad, weer in 
die kollig gestel. Hy ([1519] 2011b) het die kern van die saak soos volg 
saamgevat: 


1. Die menslike natuur het sigself lief om sigself ontwil. 
2. Dit [die menslike natuur) is egter nie daartoe in staat om God ter wille van 
Homself lief te hê nie. 


OF interpreterend vertaal: 


1. Mense het hulle self ter wille van hulle self lief. 
2. Mense is nie daartoe in staat om God ter wille van die liefde vir Hom lief te 
he nie. (p. 18) 


Die jong Melanchthon het daarom besef dat sonde ten diepste oor selfliefde 
handel, wat God nie bloot ter wille van liefde kan liefhê nie, en Hom daarom 

utilisties misbruik. Moralisasie en skuldgevoelens het ook van die begin af 
buite Melanchthon se begrip van sonde geval. 


Melanchthon ([1521] 1997:46, I. 1-98, 1.139) het in die eerste uitgawe van sy 
Grondbegrippe van die teologie of teologiese sketse, uitvoerige aandag aan 
die sonde gegee; té veel om in een paragraaf weer te gee. Slegs die 
kernuitsprake sal aandag geniet. Hy begin sy uiteensetting oor die sonde met 
'n verwysing na die omstrede en misverstane begrip: erfsonde. Melanchthon 
([1521] 1997) verduidelik: 


Die oorspronklike sonde [óf die erfsonde]"' is 'n aangebore neiging, 'n natuurlike 
drang en krag, waardeur ons tot die doen van sonde weggetrek word, en wat sedert 
Adam op al die nakomelinge oorgedra word. Soos die vuur 'n aangebore krag het 
waardeur dit die hoogtes inskiet [...] só is daar in die mens 'n aangebore krag wat 
hom laat sondig. Die Skrif beskryf nie hierdie as erfsonde en daardie as daadsonde 
nie, aangesien die erfsonde ook 'n doenige, verkeerde begeerte is. [Die Skrif] noem 
die daadsonde en die erfsonde eenvoudig sonde [...] Ons wil nie hier 'n onsinnige 
ranglys van sondes opstel nie. Sonde is 'n verkeerde affek en ’n verkeerde neiging 
[of koers] van die hart om sig teen God se wet te rig.” (pp. 46, |. 3-48, |. 6) 


Op die vraag waar die oersonde vandaan kom, is hy duidelik dat dit op Adam 
se sondeval heenwys. Toe Adam weens onverklaarbare redes hom teen God 
verset het, moes hy sonder die Gees van God verder lewe. Sonder die hemelse 
lig het hy begin om net homself (die vleeslike dinge) lief te h& en sodoende die 
liefde vir die geestelike dinge te versaak. Die affek van die vleeslike mens sonder 
die Gees van God, kom tot uiting in vyandigheid jeens God. Waar geen 
oorspronklike geregtigheid is nie, öf waar God se Gees afwesig is, is daar slegs 
nog vlees, Godloosheid en veragting van die geestelike dinge (vgl. Melanchthon 
[1521] 1997:50, I. 11-52, |. 11). Die selfliefde is dus die probleem van die sonde, 
aangesien dit haat teen God en sy gebod aanblaas. Die erfsonde of die oersonde 
beteken, dat almal só is en só sal wees, en daarom is almal kinders van God se 
toorn. Aangesien ons van nature kinders van die toorn is, word ons as kinders 
van die toorn gebore, sonder dat seksualiteit iets daarmee te make het. 
Daadsondes is ook nie die begin van sondaar-wees nie. Alreeds voordat mense 
dade pleeg, is almal aan die verganklikheid en die dood onderworpe - die bewys 
dat ons as sondaars gebore word. Die hergeboorte uit die Gees van God neem 
die toorn van God oor ons weg (vgl. Melanchthon [1521] 1997:52, |. 12-56, |. 24). 


91. Alhoewel daar in die omgangstaal van ‘erfsonde’ gepraat word, verwys Melanchthon na die “oorspronklike 
sonde’. ‘Peccatum originale’ kan ook as 'oersonde' of ‘grondsonde’ vertaal word. Die begrip erfsonde, wat met 
menslike seksuele lus verband hou, is deur Augustinus geskep, terwyl die gedagte van die 'oordrag van die 
erfsonde deur die geslagsdaad' deur Petrus Lombardus geformuleer is. Melanchthon breek met hierdie tradisie 
wat die ‘erfsonde’ as 'n biologiese erfenis beskou (vgl. voetnote 86-94 van Melanchthon [1521] 1997:47-49). 


92. Melanchthon se definisie lui soos volg: 'Peccatum originale est nativa propensio et guidam genialis impetus 
et energia, qua ad peccandum trahimur, propagata ab Adam in omnem posteritatem. Sicut in igni est genuina 
vis, qua sursum fertur [...] ita est in homine nativa vis ad peccandum. Scriptura non vocat hoc originale, illud 
actuale peccatum. Est enim et originale peccatum plane actualis guaedam prava cupiditas [...] Nec est, guod 
hic de illis stultis relationibus in peccato disputemus. Pravus affectus pravusque cordis motus est contra legem 
dei, peccatum. 

Een van die twispunte oor die sondeleer handel oor die vraag of mense goeie 
dinge kan doen, en of alles wat hulle doen slegs sonde is. Melanchthon moet 
dus ook op hierdie punt noukeurig gelees word. Wanneer Melanchthon oor 
sonde skryf, skryf hy daaroor vanuit die perspektief van die mag en werking 
(energiague) van die erfsonde, aangesien die erfsonde 'n lewendige werklikheid 
is - eintlik 'n lewendige bol energie (energia). Die vrugte van die erfsonde 
waarin almal deel, is gierigheid, eersug, nydigheid, naywer, vlamme van lus en 
toorn. Almal beleef neigings tot aanmatiging, aanstellerigheid, skynheilige 
opgeblasenheid, veragting van God, wantroue in God en Godslastering” (vgl. 
Melanchthon [1521] 1997:56, Il. 26-27). Selfs die vroomste onder die vromes is 
met sonde bevlek. Hy gebruik die deugsame filosowe as voorbeeld. Sokrates 
is bekend vir sy standvastigheid (constantia), Xenokrates vir sy kuisheid 
(castitas) en Zenon vir sy matigheid (temperantia), maar wat nie altyd besef 
word nie, is dat selfs hierdie vroom mense se lewe deur die selfliefde (amor 
sui) en selfsug (ohilautia) gekenmerk is. Die sonde bevlek die deugde. 
Melanchthon beweer nie dat mense nie deugsaam kan wees nie, maar wel dat 
die deugde vanuit God se perspektief, nie volmaak is nie. Die sonde neem die 
mooi van die deugde weg, en keer dit om in 'n lelike ondeug waardeur mense 
hulleself wil laat verheerlik. Melanchthon ([1521] 1997:60, Il. 36) vat dit alles 
soos volg saam: 'Alle mense is met hulle natuurlike kragte werklik en altyd 
sondaars en hulle sondig deurentyd’ (Omnes homines per vires naturae vere 
semperque peccatores sunt et peccant’). Die probleem met sonde is dat die 
natuurlike verstand die sonde, die groot sondes, die dieper sondes nie kan ken 
nie. Melanchthon ([1521] 1997:86, II. 101) skryf: ‘Kennis van sonde in ons en die 
haat (teen die sonde) is God se eie werk’ (‘Peculiare vero dei opus est peccati 
in nobis cognitio et odium’). Sonde word slegs geken deur die werking van die 
Heilige Gees. Die groot sondes, naamlik godloosheid, ongeloof, domheid, haat 
en die veragting van God is nie vir die filosofie toeganklik nie. Ons ken dit slegs 
deur die verligting van die Heilige Gees (Melanchthon [1521] 1997:62, |. 43-64, 
|. 47). Die ‘geestelike mens’ leer mettertyd ken wat die ‘natuurlike mens’ nie 
ken nie. Op grond van die verkondiging en die werking van die Heilige Gees, 
ontdek ons dat ons beste bedoelings met eiebelang bevlek is. Hiervan kan ons 
onsself nie bevry nie. Ons val telkens weer in dieselfde strik. Om hierdie rede 
moet ons op die genade en vergewing van Jesus Christus steun. Weer eens 
ten slotte: Melanchthon beweer nie dat die mens tot niks goeds in staat is nie. 
Wat hy wel stel, is dat menslike deugsaamheid nie volmaak is nie, aangesien 
dit deur die selfliefde beklad word. 


Die vraag is of alles nie eenvoudiger gestel kan word nie. Natuurlik! Die 
eenvoudigste definisie van sonde (Melanchthon [1521] 1997:73, Il. 75) is die 
volgende: ‘Sonde is daardie beweging en daardie drang van die hart, om jou 


93. Melanchthon se eie woorde: ‘Avaritiam, ambitionem, odium, invidentiam, aemulationem, libidinum flammas, 
iram quis est, qui non aliguando sentiat? Arrogantiam, fastum, tumorem pharisaicum, contemptum dei, diffidere 
deo, blasphemiam, principes affectus rari sentiunt: 

teen die wet te rig’ (Siquidem peccatum est omnis motus et impulsus animi 
adversus legem’). Nog korter, sê Melanchthon( [1521] 1997:92, II. 118): ‘Sonde is 
'n affek ['n neiging, drif, drang] teen die wet van God’ (‘Peccatum est affectus 
contra legem dei’). Hierdie stelling het hom sy lewe lank besig gehou en hy het 
telkens daarna teruggekeer. 


Melanchthon se stelling oor die oersonde in Artikel Il van die CA asook die 
verduideliking van hierdie artikel in die Apo/CA ([1531] 2014a:244-266), is 
uiteraard van groot belang. Hy ([1530] 2014b) stel die saak soos volg in sy 
belydenis: 


Verder word geleer dat nä die val van Adam, alle mense wat gebore word, in sonde 
ontvang en gebore word; dit beteken, dat vandat die moeder aan hulle geboorte 
geskenk het, hulle vol bose lis en neiging is en [daarom] openbaar hulle van nature 
geen ware vrees vir God, geen ware liefde vir God en geen ware geloof in God nie. 
Alle mense het dieselfde aangebore neiging, en weens hierdie erfsonde, verkeer 
almal onder die toorn van God, [totdat hulle] deur die doop en die Heilige Gees 
nuut gebore word. Ons verwerp die [oortuiging van die] Pelagiane, en ander [wat 
dieselfde mening deel] dat die erfsonde nie as sonde beskou kan word nie, en van 
mening is dat die mens deur natuurlike kragte vroom kan word [dit is: voor God 
regverdig kan wees], en sodoende die lyding en verdienste van Christus verwerp. 
(pp. 94-96) 


Melanchthon se verstaan van die ‘erfsonde’ of ‘oersonde’ breek dus met die 
Augustynse tradisie. Hy glo dat alle mense gebore word met die neiging om 
God nie as God te wil ken en lief te hê nie. As gevolg hiervan word Christus en 
sy weldade gering geag, en word daar geglo dat die mens met sy natuurlike 
vermoëns goed deur die lewe en die dood kan kom. 


In die Duitse weergawe van sy Hoofartikels van die Christelike leer ([1553] 
2010:160-175), gee Melanchthon 'n uitvoerige verduideliking oor sy verstaan 
van die 'erfsonde'. Hy ([1553] 2010:160-161) begin met drie kort opmerkings: 
In die eerste instansie beweer hy dat die leer oor die erfsonde in die Woord, 
op grond van Moses en Paulus, geopenbaar is. Vir die filosofie (of die 
wetenskappe in die algemeen) is hierdie 'n vreemde gedagte, en kan hulle 
selfs daarmee spot. Die ‘erfsonde’ is dus 'n suiwer teologiese aangeleentheid 
wat nie noodwendig instemming in ander wetenskappe sal vind nie. In die 
tweede instansie doen Melanchthon 'n gebed waarin hy vra dat die Vader van 
Jesus Christus die lesers met geloof en insig sal vervul, sodat hulle die kerklike 
leer sal aanvaar. In die laaste instansie vra hy dat die bespreking van hierdie 
leer, die lesers nie van die kernsake van die geloof moet vervreem nie, naamlik 
dat God met ons is en dat sy wysheid oor ons lewenslot in Christus sigbaar 
word. Die leer oor die 'erfsonde' is dus een deeltjie van die groter prent van 
die evangelie. Die verklaring van die sondeleer begin by God se goeie skepping, 
en eindig by die belofte van die nuwe aarde. Die mens as beeld van God, en 
Christus as die ware beeld van God, is die raamwerk van die sondeleer. Die 
straf op die sonde en die genade vir die sondaar, is temas waarsonder die 
sonde nie bespreek kan word nie (vgl. Melanchthon [1553] 2010:162-165). 

Die hangende vraag is nog steeds die volgende: Wat is die ‘erfsonde’? 
Melanchthon ([1553] 2010) verduidelik dit soos volg: 


Erfsonde is om in God se ongenade en toorn te verkeer en om verdoem te wees 
weens die val van Adam en Eva, en weens die jammerlike verlies van die Goddelike 
teenwoordigheid, Goddelike lig en werkinge in ons, en weens die blindheid vir 
God en die twyfel aan God, en [weens] ons verkeerde en bose neigings wat teen 
God [se wil is] en daarom [is die erfsonde] sonde wat [deur God] verdoem word. 
Cp. 166, Il. 1-5) 


Melanchthon ([1553] 2010:167, Il. 2) volg Anselmus wat beweer het dat ‘die 
erfsonde 'n gebrek is aan die eerste heiligheid of geregtigheid’ Cpeccatum 
originale est defectus iustitiae originalis’). Adam het God met vreugde gewillig 
gehoorsaam en liefgehad. Met Adam se val is hierdie gewillige gehoorsaamheid 
aan en liefde vir God verlore. Die vyandskap teen en die bitterheid jeens God 
gaan terug op Adam se val. Melanchthon ([1553] 2010:167, Il. 28) stem saam 
met Bonaventura, dat die 'erfsonde' eerder 'n gebrek as hoogmoed 
(concupiscentia) is - eerder 'n gebrek aan vertroue in en liefde vir God, as 
hoogmoed teenoor God. Die liefdeloosheid jeens God is die diepste rede vir 
die liefdeloosheid jeens die medemens. Hierdie 'oersonde' kom telkens weer 
en weer na vore onder elke geslag. Dit word nie deur die seksuele daad?* aan 
kinders oorgedra nie, maar elke geslag kinders openbaar (onbegryplik) 
dieselfde houding en gedrag (vgl. Gen. 8; Ps. 51:7; Jer. 17; Rom. 5:12, 7 en 8; Ef. 
2:3; 1 Joh. 3:4). 


Die laaste vraag wat nog beantwoord moet word, is wat sonde dan is. 
Sonde is dit wat teenstrydig is met God se wet - die eerste asook die tweede 
tafel (vgl. 1 Joh. 3:4). Sonde is dus ’n gebrek aan liefde vir God en die naaste. 
Melanchthon ([1553] 2010:173-175) is nie begaan oor die morele detail van 
sonde nie, aangesien hy eerder klem lê op die feit dat die sondaar onder die 
toorn van God verkeer (1 Joh. 3:36). Wat oor sonde gesê moet word, moet in 
samehang met die weldade van Christus gesê word. Wat verkondig moet 
word en waarvoor gebid moet word, is die vergewing van sondes. Sondelysies 
figureer nie in Melanchthon se denke nie.” 


94. Slegs een keer verwys Melanchthon na die 'saad van die man’. In die laaste uitgawe van die Loci ([1559] 
2018:158, Il. 13-18) sê Melanchthon: ‘Die oersonde is die afwesigheid van die oerstandsgeregtigheid; dit beteken, 
dat in elke gebore kind, weens die manlike saad [ex virili semine], daar 'n verlies aan lig in die gemoed is, asook 
die verwerping van die wil van God [...]’. 


95. In sy Reformatoriese ontwerp vir die aardsbiskop van Keulen ([1543] 2011a:52-55) tien jaar tevore, het 
Melanchthon by die verduideliking van die begrippe erfsonde en sonde dieselfde strategie gevolg. Hier verwys 
hy na die 'erfsonde' as die 'gebrek aan erfgeregtigheid' en dat geloof, bekering en wedergeboorte nodig is om 
in God se liefde in Christus te deel. Die vergewing en die regverdigmaking is deel van die debat oor die sonde, 
en nie ’n lys van morele oortredings nie. In die laaste uitgawe van sy Loci (Melanchthon [1559] 2018:156, II. 28) 
gebruik hy die begrip oerstandsgeregtigheid (iustitiae originalis’). Om die begrip erfsonde met die ‘verlies aan 
oerstandsgeregtigheid' te vervang, kan talle verwarrings uit die weg geruim word. Hierdie argumente het hom 
egter nie verhinder om 'n sub-hoofstuk aan daadsondes te wy nie, maar wel sonder 'n moralistiese aanslag (vgl. 
Melanchthon [1559] 2018180, |. 30-192, |. 20). 

Melanchthon ([1559] 2018:150-192) het in die laaste weergawe van sy 
Belangrikste temas van die teologie, grootliks herhaal wat hy reeds in die 
verlede geskryf het. Hier sal egter slegs op sy belangrikste uitsprake asook 
nuwe insigte en formulerings gekonsentreer word. 'n Gesprek oor die sonde is 
slegs sinvol, wanneer daar besef word dat hierdie ’n uitsluitlik teologiese tema 
is. Oor sonde word daar slegs in die kerk gepraat, aangesien dit die enigste 
plek is waar die Woord, waarin vertel word dat sonde skuld voor God is en dat 
Hy met sy toorn daarop reageer, ter sprake kom. Aangesien die sonde God se 
toorn laat opwel, is ‘[...] dit 'n baie groter euwel as wat die menslike rede ooit 
sal kan glo’ ([...] et docet longe maius malum esse peccatum, quam putat 
humana ratio’) (Melanchthon [1559] 2018:150, II. 12-13). Melanchthon ([1559] 
2018) redeneer, sonde gaan nie net oor uiterlike handeling wat met die gebooie 
van God in stryd is nie, maar: 

[Sonde] kla die wortels en die vrugte van die innerlike duisternis van die gemoed 

aan, [sowel as] die twyfel oor die wil van God, die wegdraai van die menslike wil van 


God af en die hoogmoedigheid teenoor die wet van God. Dit kla ook die gebrek aan 
kennis en die geringskatting van Christus aan. (p. 150, Il. 15-18) 


Sonde gaan vir Melanchthon nie oor die gebreke in moraliteit volgens publieke 
oordeel nie, maar eerder oor die geringskatting van die weldade van Christus, 
wat daarop dui dat sonde nie as ’n verkeerde neiging volgens God se oordeel 
verstaan word nie. Die euwel van die sonde word slegs begryp wanneer die 
verkondiging en die Heilige Gees mense oortuig om in die arms van Christus 
in te vlug vir redding. Daar is dus 'n groot verskil tussen sonde en gebrekkige 
moraliteit. Die verskil is dat die kerklike sondeleer nie net op verkeerde dade 
volgens publieke oordeel, konsentreer nie, maar daarop wys dat die verkeerde 
daad met 'n innerlike gebrek aan die goeie en 'n neiging tot die kwade, verband 
hou. Die volgende woorde vat Melanchthon ([1559] 2018) se oortuiging saam: 


Die sonde is 'n gebrek of ’n neiging of 'n daad, wat in teenspraak tot God se wet 
verkeer, wat God beledig, wat deur God veroordeel word en [ons] skuldig aan God 
se ewige toorn en ewige straf maak, behalwe wanneer vergewing hierop volg. In 
hierdie definisie is gebrek en neiging die wyses wat met die oersonde ooreenstem. 
Die daad omvat alle innerlike en uiterlike daadsondes.”” (p. 154, Il. 11-16) 


Samevattend: Melanchthon argumenteer op grond van 1 Johannes 3:4 dat 
sonde ’n oortreding van die wet is. Die belangrike is egter, dat hy sonde nie tot 
dade wat die wet oortree, beperk nie, maar dat dit ook met die donker kant 


96. Melanchthon se eie woorde: ‘[...] sed arguit radicem et fructus, interiorem caliginem mentis, dubitationes 
de voluntate Dei, aversionem voluntatis humanae a Deo et contumaciam cordis contra Legem Dei. Arguit et 
ignorationem et contemptum filii Dei. 


97. Melanchthon stel: 'Peccatum est defectus vel inclinatio vel actio pugnans cum Lege Dei, offendens Deum, 
damnata a Deo et faciens reos aeternae irae et aeternarum poenarum, nisi sit facta remissio. In hac definitione 
genera sunt defectus et inclinatio, guae congruunt ad malum originis. Actio comprehendit omnia actualia 
interiora et exteriora’ 

van menswees,® 'n gebrek, en 'n verkeerde geneigdheid te make het. 
Melanchthon wys ook daarop dat die menslike rede ook weet dat 
wetsoortreding 'sonde' is. Die rede, die wetenskap, weet egter nie dat dit met 
die toorn van God te make het nie. Sonde wat skuld is en deur God verdoem 
word, is nie algemene kennis nie. Dit moet deur die kerk, op grond van die 
Skrif, geleer word. Om dus te beweer dat sonde oortreding van die wet is, is 
nie genoeg nie. Daar moet ook gesê word dat dit deur God vervloek word 
(vol. Melanchthon [1559] 2018:154, |. 17-156, |. 24). 


N 3.3. Lyding, troos en hanteringsmeganismes 


Melanchthon het deeglik oor die probleem van lyding nagedink. Hy leef eeue 
voordat die term teodiseeprobleem (danksy Leibniz in 1710) in gebruik gekom 
het. Op sy manier het hy nie alleenlik die vraag gestel van wat die oorsprong 
van lyding is nie, maar ook die vraag van hoe die lewe, ten spyte van die 
lyding, hanteer moet word. Sy besinning oor lyding, die kruis en troos was in 
elk geval die eerste sistematiese besinning deur ’n reformator. 


3.3.1. Waarom lyding? 


Melanchthon het in die finale Latynse weergawe van sy Belangrikste teologiese 
temas ([1559] 2020a:244-294) deeglike aandag aan die probleem van lyding 
gegee, wel wetende dat nie die filosofiese en ook nie die teologiese tradisies 
ooit met bevredigende antwoorde na vore kon kom nie. Onder ‘lyding’ verstaan 
Melanchthon ([1559] 2020a:244, Il. 32-36) 'n reeks verskynsels en vrae wat 
daarmee verband hou, byvoorbeeld die vraag waar die dood en siekte vandaan 
kom: 'waar kom die verwarrings en veranderinge in state vandaan, die rampe, 
die peste en die honger wat volke uitwis, ensovoorts? (unde in imperiis tantae 
confusiones, mutationes, ruinae, pestilentiae, fame necati populi, et cetera’). 
Melanchthon dink antropologies oor natuurrampe en sosiale rampe na, 
aangesien hy geglo het dat hierdie rampe deur die menslike drang na mag en 
besit veroorsaak word. Hy het egter wyer as die antwoorde van die teologiese 
tradisie nagedink oor die oorsake van genoemde verskynsels. Die filosowe 
soek die oorsaak in die materie. Aristoteles praat van die ‘roofsug in die 
materie’ (‘privatione in materia’). Hiermee bedoel hy dat daar 'n konstante 
ontstaan en vernietiging van lewenselemente is. Die aanhoudende opkoms 
van nuwe lewensvorms - die woord ‘appetitio’ wat hy gebruik, beteken die 
begeerte om aan die lewe te kom ten koste van ander lewe - en die verdwyning 
van ou lewensvorms is die aard van die werklikheid (vol. Melanchthon [1559] 
2020a:246, Il. 4-10). Ander filosowe wat die astrologie aanhang, beweer weer 


98. In antwoord op die vraag waar die oersonde te vinde is, beweer Melanchthon ([1559] 2018:168, Il. 5-10) 
‘dat daar in die siel, in die gevoel, in die gemoed van die mens 'n verduistering voorkom wat die wil van God 
wegstoot en tot 'n ongeordende selfliefde / amor nostri inordinatus [...] aanleiding gee. 

dat die noodlot op aarde van die posisie van die sterre afhang, en dat menslike 
aktiwiteite niks hiermee te make het nie (vgl. Melanchthon [1559] 2020a:246, 
Il. 11-25). Filosowe kan wel in sekere gevalle oorsaak en gevolg in menslike 
handelinge identifiseer, maar vir die onbedoelde konsekwensies van handelinge, 
het hulle geen verklaring nie (vgl. Melanchthon [1559] 2020a:246, Il. 26-27). 
Melanchthon meen dat die teologie die lyding beter as die filosofie verstaan 
en verklaar, en dat die heil en troos wat aangebied word, van beter waarde as 
die filosofiese insigte is. Vir die dood en siekte is daar volgens Melanchthon 
((1559]2020a:248, Il. 6-30) die verklaring van die oersonde. Die konsekwensies 
van die opstand teen en verwerping van God, is die dood (Ps. 90:7-10; Rom. 
5:12) en dit is die menslike begeerlikheid, eersugtigheid en misgunning 
(cupiditatibus, ambitione et invidentia) wat tot die verwoesting van lewe in 
verskillende gestaltes lei. Agter die menslike begeerlikheid, staan ook nog die 
duiwel as aanhitser (incitator Diabolus). Die duiwel is 'n vyandige gees wat die 
haat teen God in die swakheid van die menslike natuur uitbuit (spiritus inimicu 
Deo et odio Dei saeviens in imbecillem naturam hominum’), en mense sê tot 
groter verskrikkings as wat normaalweg voorkom, verlei (vgl. Melanchthon 
[1559] 2020a:250, Il. 1-8). 'n Veel moeiliker saak is die lyding, wat deur die 
toorn van God (ira Dei) veroorsaak word. Die straf van God op menslike sonde 
kan tot erge menslike lyding aanleiding gee. Die erge lyding is nie die grootste 
probleem nie, maar die vraag hoekom die kerk harder as die heidendom getref 
word. Hoekom word die dienaars van God deur booswigte en despote verniel 
en vermoor, soos Abel, Jesaja, Jeremia en Johannes die Doper? Die lyding van 
die regverdiges laat mense daaraan twyfel of God hoegenaamd vir Hom ’n 
kerk uitgekies het, en of Hy hoegenaamd na gelowiges se gebede luister? 
Melanchthon ([1559] 2020a:252, |. 6-262, |. 16) noem 10 argumente wat 
oorweeg moet word, wanneer dit kom by die vraag of menslike lyding met 
God se straf verbind moet word? Met ander woorde: een reglynige antwoord 
of lyding met God se straf verbind kan word, is nie moontlik nie. Verskillende 
gestaltes van lyding moet verskillend beredeneer word: 


1. Alle verwoesting, lyding en die dood is oorkoepelend die gevolg van die 
oersonde, wat deur Adam en Eva begaan is (Rom. 8:10). Vanuit hierdie 
perspektief beskou, is daar altyd 'n samehang tussen lyding en God se 
straf. 

2. Die lyding van die kerk is só ekstreem, aangesien God sy toorn oor die 
sonde die beste kan laat blyk aan diegene wat voorgee om die naaste aan 
Hom te wees. Die sonde, die ongeloof en wantroue in God, roep God se 
toorn na vore, en dit behoort verstaanbaar te wees dat sy uitverkorenes 
wat in ongeloof verval, die ergste deurloop (vgl. 1 Pet. 4:17; Jer. 30:11). 

3. Aangesien die duiwel se woede teen die kerk van Christus gerig is, 
veroorsaak hy groot lyding weens die verwarring en konflik wat hy binne 
die kerk veroorsaak (vgl. Gen. 5:15; 2 Sam. 22; Matt. 12:44; 1 Pet. 5:8). 

4. Dikwels is lyding straf vir spesifieke sondes. Die straf het ook dikwels die 
bedoeling om mense tot inkeer te dwing (vgl. 2 Sam. 11:2-22; Jer. 22:8). 

10. 


Die straf van God kan ook gepas wees, gemeet aan die graad van die 
oortreding (vgl. Wys 11:16). Dit kan egter ook somtyds geweldige 
konsekwensies vir ander of die nageslag hê. Selfs ganse volke kan ly aan 
die gevolge van die oortreding van 'n voorgeslag (vgl. Miga 7:9; Ps. 89:33- 
35; Jes. 64:4-9). 


. Sommige mense soos Jesaja, Jeremia en Johannes die Doper het ter wille 


van die algemeenheid van die sonde gely. Naas Christus, het ook hulle 
onder die sonde van ander gely. Die lyding van Christene in die algemeen, 
Kan ook aan die sondes van ander toegeskryf word (vgl. Matt. 16:24; Joh. 
5:14; 1 Kor. 11:32; Tim. 3:12). 


. Die aanvegting van lyding kan ook 'n heenwysing na die ewige lewe wees. 


Die marteling en dood van Johannes die Doper en Paulus is heenwysings 
na hulle komende deelname aan die ewige lewe. Petrus (1 Pet. 4:17) opper 
dieselfde tipe argument. 

In die lyding word ons aan Christus gelyk. Volgens Romeine 8:29 het 
Christus ons sonde op Hom geneem. Net soos Hy moes sterf weens die 
sonde, moet ons 'sondige liggame' ook eers sterf as gevolg van die sonde. 
Die ou mens word wel gekruisig, maar 'n nuwe mens sal saam met Christus 
opgewek word. 


. Dit lyk of talle sondes en booshede ongestraf bly. Christus het egter vir alle 


sondes, ook vir dié wat in duisternis verhul bly, gesterf. Geen sonde bly dus 
ongestraf nie, aangesien Christus vir alle sondes gesterf het (vol. 2 Kor. 
4:16; Heb. 12:6). 


. Die heilige martelare is nie gehoorsaam weens roemsug of tydelike voordeel 


nie, maar verduur lyding en die dood uit dankbaarheid vir Christus se daad 
(vgl. Ps. 44:18). 

Die lyding van die kerk mag na swakheid lyk, maar is inderwaarheid 'n teken van 
krag, aangesien die swakheid van die kerk deur die mag en krag van Christus 
gedra word (vol. Ps. 20:8; 2 Kor. 4:7). Die lyding van die kerk en van individuele 
Christene is dus vir Melanchthon 'n gekompliseerde aangeleentheid, wat nie 
met één reglynige argument beredeneer kan word nie. 


'n Veelkantige argument word benodig om die nodige perspektief op hierdie 
saak te kry. Melanchthon is egter oortuig dat die teologiese antwoorde op die 
problematiek van lyding beter is as die filosofiese antwoorde. 


3.3.2. Filosofiese en Christelike troos 


Melanchthon ([1559] 2020a:262, Il. 3-16) se bemoeienis met die probleem van 
lyding is nie deur abstrak-intellektuele oorwegings gevoed nie, maar het met 
die konkrete lyding van die kerk in sy eie tyd te make. Hy wou dus die lyding 
van die kerk (spesifiek die Evangeliese Kerk) verstaan, maar binne die breë 
Konteks van God se toorn. lets soos die latere 'teodiseeprobleem' soos wat dit 
onder andere by Leibniz, Spinoza en Kant na vore gekom het, was dus nie sy 
vraagstelling nie. 

Volgens Melanchthon ([1559] 2020a:262, |. 17-266, |. 8) kan die filosofie nie 
help om die vraag na menslike en kerklike Iyding te beantwoord nie. Dit ken 
nie die ware oorsprong van lyding nie, en kan ook nie 'werksame heilsmiddele' 
Cefficacia remedia’) aanbied wat ware troos bied nie. Die filosofie konsentreer 
slegs op die verval van die materie en laat die menslike sonde buite rekening. 
Al weet die filosowe van slegte begeerlikhede, ken hulle egter nie die gebrek 
aan ware Godskennis en -vertroue nie, wat eintlik die kern van die sonde is. Die 
heilsmiddel wat hulle vir lyding voorstel, is om dit geduldig te verdra, aangesien 
niks daaraan kan verander nie. Hulle bied niks aan om die lyding te versag of 
om mense daarvan te verlos nie. Hulle beveel slegs aan dat mense daarvan 
moet probeer wegvlug. Die beste argument wat hulle kan opper, is dat dit 
beter is om nie gebore te wees nie. Melanchthon argumenteer egter dat die 
geloof in die lewende en teenwoordige God ’n beter alternatief bied. Geloof in 
God, die Vader van Jesus Christus, bied troos en hoop - dit wat die filosofie 
nie kan bied nie. Jesus Christus is die ‘getuie en pand van God se barmhartigheid 
vir ons’ testis et pignus suae misericordiae erga nos’), en daarom verkondig 
die kerk bevryding uit die ellende. 


Melanchthon ([1559] 2020a:266, |. 9-282, |. 28) opper vyf leerstellings van 
die Christelike troos wat nie deur die filosowe geken word nie: 


1. Alle mense, en veral die kerk, moet daaraan vashou dat niks per toeval gebeur 
nie, maar met God se medewete. Alles word binne God se plan toegelaat, 
wat beteken dat daar aan die duiwel en die boosheid van mense grense 
en perke gestel word. Die feit dat niks per toeval gebeur nie, impliseer dat 
niemand se geboorte ’n toevalligheid is nie, en dat die menslike lot God na 
aan die hart lê (vol. Ps. 33:15 en 94:9; Jes. 45; Matt. 10:29-31; Hand. 17:28). 

2. Geen lyding word beleef sonder dat daar ook iets goeds daaragter lê nie. 
God het altyd 'n goeie motief vir lydingservarings. Selfs sy straf kan met 
goeie rede uitgedeel word. Met straf word nooit vernietiging bedoel nie, 
maar altyd bekering en redding (vgl. Eseg. 33:11; 1 Kor. 11:32; Op. 3:19). 

3. Christelike troos word toegespits op die versagting van straf, die 
teenwoordigheid van God en bevryding. Hierdie aspekte van die Christelike 
troos is vir die filosofie totaal vreemd. Dat God mense in nood bystaan, dat 
Hy die leed verminder en die pyn versag, is nie rasioneel voorstelbaar nie 
(vol. Nah. 1:17; Jo. 2:13; Ps. 147:3; Matt. 5:3). 

4. Die Christelike troos vind uiting in dankbaarheid, hoopvolheid en gebed. 
Die basis van alles is egter die feit dat God teenwoordig is, en met 
besorgdheid na gebede luister - selfs in ons grootste benoudheid (vgl. 
Ps. 9:11 en 'n 50:15; Luk. 18:1; Fil. 4:6). 

5. Aangesien God nie straf om te vernietig nie, maar tot bekering oproep en 
omdat ons God se goeie wil selfs in lyding kan raaksien, kan ons glo dat 
ons deur God se geregtigheid deur die lewe gedra word (vgl. Mig. 7:8-9; 1 
Pet. 5:5-6). 


Volgens Melanchthon ([1559] 2020a:286, |. 4-294, |. 23) het die verskil tussen 
filosofiese en teologiese hoop met die verskil in geduld (patientia) te make. 

Volgens die filosofie is geduld die uitdaging om deurlopend die verstand te 
vertrou sodat Iyding so ver moontlik gedemp kan word, en met die verwagting 
dat daar enduit volgens die deugde gehandel sal word. Die Christelike geduld 
verdra die lewensprobleme, aangesien 'n mens nie uit God se hande wil val 
nie, en volgens sy gebooie wil bly handel. Die verskil in geduld het ten diepste 
met toevalligheid al dan nie, te make. Die keuse is, óf Sokrates, óf Paulus se 
siening: om te lewe asof God nie bestaan nie, öf om te lewe omdat God 
bestaan. Wie sonder God wil lewe, gaan wraak soek; wie met God lewe, laat 
die wraak aan God oor. Wie wraak soek, kan nie werklik geduldig lewe nie, 
maar wie nie wraak soek nie, sal ware geduld vind. 


3.3.3. Siekte, gebed en die mediese wetenskap 


Melanchthon het ’n tweeledige benadering tot siekte. Aan die een kant glo hy 
dat God self genesing kan skenk, en aan die ander kant het hy op die mediese 
wetenskap vertrou. 'n Goeie voorbeeld is sy brief van 27 Februarie 1537 aan 
Martin Luther, wat in Gotha by die dood omgedraai het. Melanchthon 
(Mundhenk et al. 2017:69-72) begin sy brief met die volgende woorde: 'Ek 
dank God, die Vader van barmhartigheid, en ons Heer Jesus Christus ons 
Middelaar, wat vir ons intree en meegevoel het met ons swakheid, dat Hy 
begin het om jou ernstige en gevaarlike siekte te genees.” Hy gaan voort deur 
Luther van die hele kerk se voorbidding te verseker, en verduidelik dat dit die 
rede is hoekom hy midde uit die dood in die lewe teruggevoer is’. Hy sluit die 
brief af met 'n dankgebed dat die Here aan hom 'n slim en betroubare dokter 
gegee het. Hy bid dat die Here hierdie dokter verder sal seën in sy werk. 
Melanchthon erken in ’n brief van 08 Julie 1540 aan sy gemeentepredikant, 
Johannes Bugenhagen (Mundhenk et al. 2017:79-80), dat Luther, danksy sy 
gebede en pastorale sorg aan sy vrou en kinders, 'uit die dood in die lewe 
teruggekeer het'. By hom is daar geen twyfel dat gebedsverhoring die rede vir 
Luther se wonderbaarlike genesing ná ernstige siekte was nie. 


3.3.4. Lyding onder skuldgevoelens 


In die veertigerjare van die sestiende eeu het Melanchthon onder skuldgevoelens 
gely. Hy het op ’n stadium in 'n diep depressie verval, en het selfs selfdood 
oorweeg. Daar was veral twee gebeure waar hy verantwoordelik gevoel het vir 
dit wat verkeerd geloop het, naamlik die dubbele huwelik van landgraaf Philipp 
von Hessen asook die ongelukkige huwelik van sy dogter, Anna. Philipp von 
Hessen was 'n magtige en invloedryke aristokraat wat die Reformasie ten volle 
ondersteun het. Hy was met Christina von Sachsen getroud op grond van die 
ooreenkomste tussen die twee adellike families. Vir sestien jaar was hy vasgevang 
in 'n ongelukkige huwelik. Hy raak toe verlief op 'n sewentienjarige hofdame, 
Margarete von der Sale (niks vreemds vir daardie tyd nie). Hy was nie 
tevrede met slegs 'n buite-egtelike verhouding nie en dring aan op 'n huwelik. 

Hy vra Luther en Melanchthon se leiding in hierdie dilemma. Beide beveel in 1539 
aan dat hy in die geheim met haar moet trou. Volgens hulle oordeel was daar 
ruimte vir bigamie; hoofsaaklik op grond van Ou-Testamentiese voorbeelde. 
In Maart 1540 laat Philipp hom in die eg verbind in Rotenburg aan die Fulda. 
Melanchthon en Bucer tree ook as getuies op. Bigamie was egter volgens die 
ryksreg met die dood strafbaar. Sy enigste redding was 'n kompromis met 
die keiser. Hy boet egter mag en geld in vir sy gespaarde lewe. Op hierdie 
wyse is die Smalkaldiese Bond militêr verswak, en kon die keiser in 1546 
oorlog teen die Protestante verklaar. Die skande van bigamie het intussen 
onder die Protestantse lidmate rugbaar geword en hulle kom in opstand. 
Melanchthon besef dat hy die Evangeliese saak groot skade berokken het - 
moreel, militêr en finansieel. Melanchthon kon homself nie vir sy swak morele 
oordeel vergewe nie. In Junie 1540 moes hy 'n sinode in Hagenau bywoon. 
Hy raak in Weimar siek weens skuldgevoelens, verval in depressie en poog 
om sy eie lewe te neem. Paul Eber, Justus Jonas en later Luther, snel hom te 
hulp. Melanchthon sowel as Luther het later getuig dat gebed en ’n 
wonderwerk hom, soos Lasarus, uit die kake van die dood gered het. Hierdie 
gebeure het Melanchthon weereens laat besef dat sy doel op aarde gebed, 
verheerliking van God en die bevordering van die wetenskappe is (vol. Jung 
2010b:93-95). 


Melanchthon het ook toegelaat dat sy lieflingskind, Anna, op veertienjarige 
ouderdom met Georg Sabinus in die huwelik tree. Sabinus was sy student, 
digter en latere rektor van die Universiteit van Keulen. Hierdie huwelik was 
egter 'n groot mislukking wat baie lyding vir Anna en haar ouers veroorsaak 
het. Sabinus het geld verkwis en het geen erg aan die kerklike lewe gehad nie 
en was ook ontrou aan Anna. Melanchthon het geweldig onder skuldgevoelens 
gely en in 'n diep depressie verval. Hy skryf op 24 Junie 1544 aan Veit Dietrich 
in Nürnberg: ‘die ongelukkigheid van my dogter, en erger, die grusaamheid 
van my skoonseun, [het] wonde veroorsaak wat nie deur menslike hulp genees 
kan word nie' (Mundhenk et al. 2017:93). Anna sterf op 24-jarige ouderdom in 
Februarie 1547 ná die geboorte van haar sesde kind. Melanchthon het later 
erken dat hy die lyding slegs kon dra danksy voortdurende gebed. Hy het hom 
letterlik uit die depressie gebid. In sy gebede het hy God nooit verwyt nie, 
maar Hom gedank vir die bystand en die uiteindelike verlossing danksy die 
dood van die kind (Jung 2010a:118-119; 2010b:96-98). 


3.3.5. Die bose en die euwel van towenaars 


Talle mense ly onder die angs en vrees vir die bose. Hierdie angs en vrees is 
nie 'n probleem wat slegs in vorige eeue voorgekom het nie. In talle nuwe 
gestaltes leef die vrees vandag nog voort - ook onder mense wat tegnies- 
wetenskaplik geskool is. Die Christelike geloof het 'n belang by hierdie 
aangeleentheid, aangesien Jesus Christus juis gekom het om die duiwel te 

vernietig (1 Joh. 3:8). Een van die verleenthede van die kerk is, dat eksorsiste 
daarop aanspraak maak dat hulle namens Christus duiwels kan uitdryf. 
Melanchthon is ook met hierdie probleem gekonfronteer. Hy het ernstig 
gewaarsku teen towenaars en valse wonderdoeners, aangesien hulle baie 
lyding oor mense bring. Volgens hom behoort ampsdraers en lidmate towery 
en valse genesings te kan identifiseer. Om dit te kan doen, moet mense 
die Skrif sowel as die wetenskappe ken. Egte teologie en kennis van 
die wetenskappe bewaar teen towenaars, leuenagtige genesers en 
sogenaamde redders van die wêreld - só het hy in ’n brief aan Andreas Hügel 
op 12 Januarie 1548 geskryf (vgl. Mundhenk et al. 2017:118-120). 


3.3.6. Lyding van die leermeester 


Melanchthon, die groot leermeester van die volk, het soos talle onderwysers 
en dosente 'n unieke gestalte van lyding ervaar, naamlik die lyding onder 
onwillige skoliere en studente om, veral, goeie Latyn aan te leer en hulle 
ondankbare ouers. Oor hierdie vreemde onaangenaamheid, het hy in 1533 ’n 
‘artikel’ geskryf wat wyd gepubliseer is. Melanchthon ([1533] 2012b) beweer 
dat onderwysers en dosente mense is wat erge onreg ly, aangesien hulle met 
die luiheid van leerders gekonfronteer word. Dat hierdie gestalte van lyding 
hoegenaamd voorkom, is vir Melanchthon, die opvoedkundige, baie vreemd. 
Hy staan verstom oor die feit dat kinders en hulle ouers geen belangstelling 
(in enige iets) toon nie. Die universeel-geleerde kan nie begryp dat die mense 
van sy volk tevrede is om soos narre te lewe nie. Melanchthon ([1533] 
2012b:121) vermoed dat die kernprobleem 'n gebrek aan skaamte is. Mense 
skaam hulle nie oor hulle gebrek aan kennis en belesenheid nie. Om dom deur 
die lewe te gaan, is vir hulle geen skande nie. 'n Verdere besorgdheid van 
Melanchthon ([1533] 2012b:123) is, dat kinders en ouers nie waarde aan 
sedelike opvoeding heg nie, en daarom nie by godsdiensonderrig (of 
kategese) betrokke wil wees nie. Dit is dikwels die opvoeders wat onder die 
swak, sedelike gedrag van die leerders ly, en dit maak sy 'hart swaar'. Weens 
die morele verval in die samelewing, is godsdiensonderrig in skole vir 
Melanchthon baie belangrik. Melanchthon ([1533] 2012b:124-125) het ook 'n 
derde bekommernis oor die traagheid van leerlinge en studente, naamlik dat 
niksdoenery mense aanhits tot booshede. Jongmense wat nie besig is om 
doelgerig iets te leer nie, is geneig om hulle tot misdadige gedrag te laat 
verlei. Melanchthon ([1533] 2012b:125-128) sluit sy geskriffie af met 'n pleidooi, 
dat onderwysers beter salarisse betaal moet word, aangesien gewone 
handearbeiders baie méér as hulle verdien. Hy verwag ook dat leerlinge en 
hulle ouers groter respek en erkenning aan die opvoeders moet gee. Hy besef 
dat dit alleen sal gebeur wanneer die bevolking hulleself uit traagheid, 
veragting van die wetenskappe en plesiersug gaan bevry; en dit sal gebeur 
wanneer mense weer uit dankbaarheid met pligsbesef lewe en werk. 

3.3.7. Lyding onder die skoonmoeder 


Melanchthon was naas 'n groot geleerde ook 'n gewone mens wat onder die 
gewone menslike probleme gely het. Hierdie gedeelte oor lyding, kan tong in 
die kies afgesluit word met die lyding wat Philipp onder die heerskappy van sy 
skoonmoeder ervaar het. Melanchthon het aanvanklik geen begeerte gehad 
om te trou nie; hy wou sy lewe aan die akademie wy. Martin Luther het egter 
besef dat hy 'n vrou in sy lewe nodig gaan hê, en reël dat hy op 26 November 
1520 met Katharina Krapp in die huwelik bevestig word. Melanchthon, sowel 
as sy skoonmoeder met dieselfde name as sy eggenote, het aanvanklik niks 
van die gedagte gehou nie. Katharina Krapp senior was 'n welgestelde vrou uit 
die adelstand. Haar man, Johannes Krapp, het reeds in 1515 gesterf, en sy word 
die matriarg van 'n familie van vier broers en twee susters. Vir 28 van die 37 
jaar van Philipp se huwelik, sou sy skoonmoeder sy lewe probeer beheer. Sy 
sterf op O2 Mei 1548 as 80-jarige vrou. Aangesien Philipp as 'n halwe weeskind 
in Wittenberg aangekom het, het sy skoonmoeder gevoel dat hy niks tot die 
familie se welstand bydra nie - totdat hy op 23-jarige ouderdom die eerste 
keer as rektor opgetree het en later die hoogsbetaalde dosent in die hele 
Duitsland geword het. Katharina senior het haar oral op die voorgrond geplaas 
deur amptenare te manipuleer en om te koop - tot groot verleentheid van 
haar skoonseun. Sy het oral ingemeng en wou haar wil op almal afdwing. Die 
verhouding het deur die jare verbeter, aangesien Katharina senior talle kinders 
en kleinkinders aan die dood afgestaan het, en op Philipp gesteun het vir 
troos.Die ryk, snobistiese vrou moes deur doodsmarte leer dat die trooswoorde 
van 'n nederige Bybelgeleerde meer waarde het as geld en besittings. Danksy 
Melanchthon se invloed op sy hardvogtige en eersugtige skoonmoeder, is sy 
op haar begrafnis geloof as 'n weldoener wat baie geld in die opvoeding van 
arm kinders belê het (vol. Rhein 2010:14-24). 


E 3.4. Armoede 


Melanchthon het ’n diep meegevoel vir arm mense, veral arm studente gehad. 
Hy het uit sy eie sak talle behoeftige studente finansieel gehelp. Daar word 
berig dat hy as 'n arm man ten spyte van sy groot salaris gesterf het, aangesien 
hy al sy geld aan die armes uitgedeel het (vgl. Jung 2010b:64-66; Rhein 
1998:32). Hy het ook effektiewe fondswerwing vir arm studente gedoen. So 
skryf hy byvoorbeeld op 21 September 1550 'n brief aan die stadsraad van 
Altenburg (Mundhenk et al. 2017:125), dat hulle studentebeurse vir die kinders 
van die stad moet instel. Hy sé dat ‘die God van die weeskinders’ eis dat die 
stadsbestuur soos ware regente van die armes moet optree, en beurse vir die 
weeskinders beskikbaar stel. 


Melanchthon het vir ongeveer 35 jaar op Sondagoggende (wanneer hy 
in Wittenberg was) tussen 06:00 en 07:00 in Latyn vir die buitelandse 

studente, wat nie die Duitse eredienste kon volg nie, ‘Bybelstudies’ in die 
vorm van taalkundige- en eksegetiese kommentaar aangebied. Hierdie 
‘Sondagvoorlesings’ is deur studente versamel en dit later onder andere, as 
die 'Postilla Melanthoniana', gepubliseer. Op 24 Februarie 1556 hou hy ’n 
voorlesing oor Jesus se versoekings in die woestyn (Matt. 4:1-11), die 
voorgeskrewe teks vir die eerste Lydensondag, Sondag /nvokavit. Sy 
verklaring van die eerste versoeking (om klippe in brood te verander), help 
met die begrip van sy verstaan en hantering van armoede. Volgens 
Melanchthon ([1556] 2020b:69-73) koggel die 'duiwel Jesus en sy 
volgelinge (die kerk). Die 'brood' waarvan gepraat word, is 'n metafoor vir 
‘geld en rykdom’. Die 'duiwel' is dus sarkasties, aangesien hy weet dat dit 
in die Christelike godsdiens nooit om geld, wat vir luukse etes en drank kan 
betaal, gaan nie. Predikante is nie veronderstel om groot salarisse te verdien 
nie, en talle (minstens hülle wat moet vlug) het geen vaste woning nie 
en lewe in totale armoede. Ten spyte van die feit dat die kerk nie ’n 
geldmaakbesigheid is nie, en dat die volgelinge van Jesus nie luuks lewe 
nie, wys Jesus die ‘duiwel’ daarop dat die lewe nie net oor brood, met ander 
woorde oor geld en rykdom, kan gaan nie. Melanchthon ([1556] 2020b) 
verduidelik Jesus se argument deur middel van die volgende sillogisme: 
Brood alleen hou iemand [...] aan die lewe nie. 
(Of anders gestel): Wat iemand aan die lewe hou, is nie brood alleen nie. 


Indien ek nie ook aan die Woord van God sou vashou nie, sou ek nét oor brood 
beskik - en só kan 'n mens nou ook nie lewe nie. (p. 71) 


Melanchthon ([1556] 2020b) draai die sillogisme om, en dan lui dit soos volg: 


Wie aan die Woord van God vashou, bly aan die lewe. 
Ek hou aan die Woord vas; 
daarom sal ek aan die lewe bly, ook wanneer al die omstandighede téén my is. (p. 71) 


Melanchthon sluit sy lesing af deur die buitelandse studente, van wie talle aan 
vervolging in hulle tuislande blootgestel was te troos met die versekering, dat 
die Here hulle ouers en tuisgemeentes sal bewaar en beskerm, en aan hulle 
maniere sal skenk om tog, teen alle verwagting is, finansieel te oorleef. 
Melanchthon se diepe geloof dat die Here nie toelaat dat die Protestantse 
gemeentes ten gronde gaan nie, kry in die hoofstuk oor die kerk verdere 
aandag. 


E 3.5. Oorsig 


Hierdie hoofstuk handel oor die teologiese antropologie. Die groot vraag is 
die volgende: Wat is die mens? Melanchthon beantwoord hierdie vraag deur 
te verduidelik: dat die mens die beelddraer van God is; dat die vrye wil in 
uiterlike dinge ná die sondeval nie verlore is nie; dat die mens ’n 
gemeenskapswese is; en dat daar na menslike ontwikkeling gestrewe moet 
word. Ontwikkelde mense ontvang goeie skoolopleiding en ook goeie 

algemene voorgraadse opleiding. Een van die belangrike doelwitte van 
opleiding is, om toe te sien dat mense elegante taalvaardigheid ontwikkel. Die 
tweede groot vraagstuk handel oor sonde en erfsonde. Die derde tema gaan 
oor die verskillende gestaltes van lyding, en antwoorde wat die teologie op 
die vraagstuk van lyding bied. Die hoofstuk word afgesluit met ’n besinning 
oor menslike armoede. 

Siekte, ouderdom en die dood is temas waaroor elke teoloog moet nadink, 
aangesien dit deel van die grondvrae van die lewe is. Elke mens word met 
verganklikheid en sterflikheid gekonfronteer en word uitgedaag om daaroor 
na te dink, en om hierdie werklikhede vanuit bepaalde grondoortuigings 
tegemoet te tree. Philipp Melanchthon se lewe was 'n lewe van konfrontasie 
met die dood. As elfjarige kind sterf sy pa en oupa. Sy seun, Georg, sterf op 
driejarige leeftyd en sy dogter, Anna, se dood dompel hom in ’n staat van 
depressie. Hy beleef drie uitbrake van die pes en sien duisende mense sterf. Al 
hierdie eksistensiële belewenisse sit agter sy eksegetiese en sistematiese 
geskrifte, en al lewe ons 500 jaar ná hierdie man, kan sy teologie nog steeds 
vir mense vandag van waarde wees. 


N 4.1. Die dood 
411. Die sonde en die dood 


In $3.2. is uitvoerige aandag aan die begrippe sonde en erfsonde gegee. Een 
tema wat nog nie genoegsaam hanteer is nie, is die verhouding tussen sonde 
en die dood. Melanchthon ([1521] 1997:318-320) het in die eerste uitgawe van 
sy Loci communes begin om, op grond van sy voorlopige navorsing oor die 
Romeinebrief en die teologiese tradisie, te verduidelik hoe hierdie twee 
sake saam bedink moet word. Hy doen dit deur tussen ‘doodsondes’ 


How to cite: Van Wyk, IW.C., 2022, ‘Eskatologie’, in Philipp Melanchthon: Die denker, leermeester en opvoeder 
van die Reformasie, HTS Religion & Society Series, Vol. 12, pp. 71-91, AOSIS Books, Cape Town. https://doi. 
org/10.4102/aosis.2022.BK327.04 

[peccato mortali] en ‘daaglikse sondes’ [peccato quotidiano] te onderskei. 'n 
‘Doodsonde [mortale peccatum] is elke werk wat die mens doen, wat nie uit 
geloof in Christus gedoen word nie. Hierdie is die slegte vrugte van ’n 
ongesonde boom; Paulus noem dit ‘die vlees’. Die affekte” van die vlees loop 
uit op die dood (Rom. 8:6-7), aangesien dit ten diepste neerkom op 'vyandskap 
teen God’ [adversus deum]; gevolglik kan ‘die vleeslike mens God nie behaag 
nie’ [qui in carne sunt, deo placere non possunt] (Rom. 8:8). Onder ‘vlees’ 
verstaan Paulus die mens in sy totaliteit, wat liggaam, gees, verstandsvermo& 
en wil insluit. Melanchthon ([1521] 1997:318, Il. 94) konsentreer egter op die 
‘hoogste krag’ [suprema vis] van die mens, naamlik sy ‘rede’ [ratio], aangesien 
dit die setel van die 'ignorering en veragting' [ignoratio et contemptus] 
teenoor God is, waaruit die verkeerde handelings en optredes spruit. 
Melanchthon ([1521] 1997:320, Il. 95) stel dieselfde saak ook anders. Hy beweer 
dat diegene wat doodsondes pleeg, nie oor die Gees van God beskik nie. 
Diegene wat danksy die Heilige Gees in Jesus Christus glo, se dade is nie tot 
die dood verdoem nie, aangesien die persoon wat glo nie aan die dood 
uitgelewer is nie. In sy Romeinebriefkommentare het Melanchthon deegliker 
aan Paulus se argumente aandag gegee. Op grond van Romeine 5:12 
argumenteer Melanchthon ([1522] 2020a:128-132), dat die erfsonde die 
“aangebore neiging van die menslike natuur is om te sondig’. Op grond hiervan 
is die menslike geslag 'kinders van die toorn [of bestem vir die oordeel en die 
dood] (Ef. 2:3). Hy beweer ook dat die oersonde ten diepste die mens se 
selfliefde is, wat nie alleenlik aanleiding gee tot veragting van die medemens 
nie, maar ook tot hoogmoed teenoor God. In die selfliefde lê die kiem van die 
dood, en daarom beweer Paulus (1 Kor. 15:22) dat alle nakomelinge van Adam 
uiteindelik sterf. Mense is aan die dood uitgelewer, totdat die nuwe lewe wat 
die nuwe Adam as genade aanbied, aanvaar word. Adam is die 'profetiese 
voorbeeld vir Christus', maar Christus bied iets totaal anders. Adam is die rede 
vir die sonde; Christus is die rede vir redding uit die doodsbestaan (Rom. 5:14). 
Die 'dood as straf’, is deur Christus as 'heilmiddel vir die erfsonde' gemaak. 
Op grond van Romeine 5:17 word besef dat die wet kennis van God se 
toorn na vore roep, maar op grond van die kennis van Christus se dood, is 
daar nou kennis van God se barmhartigheid. In die lig van Romeine 7:7, 
argumenteer Melanchthon ([1522] 2020a:144-151) dat kennis van die sonde 
slegs moontlik is op grond van die kennis van die wet. Slegs op grond van die 
eerste tafel van die wet weet ons dat sonde daarop neerkom, om God nie bo 


99. Onder ‘affek’ [affectus] verstaan Melanchthon dinge soos hartstog, emosie, gevoel en drif. Hy sluit aan by 
'n lang tradisie wat grootliks na Petrus Lombardus terugverwys. Vir Melanchthon is die mens ’n speelbal van 
die affekte. Slegs die ‘geestelike affekte’ [spirituales affectus] kan die mens uit die slawerny van die ’natuurlike 
affekte’ [naturales affectus] bevry. Volgens die Christelike leer word die mens deur die Heilige Gees van die 
natuurlike affekte bevry. Een affek moet dus deur 'n ander affek oorwin word [affectus affectu vincitur]. Die 
mens is 'n slagoffer van sy affekte, maar deur God se Gees, bevry God ons van 'n doodsbestaan danksy sy 
barmhartigheid. God se liefde bevry ons van 'n lewenshouding wat uiteindelik slegs die dood oplewer (vgl. 
voetnota 83 van Pöhlmann in Melanchthon [1521] 1997:44-45). 

alle dinge lief te h& nie - en dit is genoeg rede om God se toorn op te roep 
(Rom. 7:8). Volgens Paulus (Rom. 7:9) is die 'vleeslike mens’ nie eers bewus 
van die sonde, en by implikasie van God nie. Eers wanneer die wet ernstig 
opgeneem word, word die mens van sonde en die bestaan van God bewus, en 
hierdie bewussyn kan mense in Christus se arms in dryf. Die eerste 
gewaarwording van die wet is egter, dat dit ‘die werktuig van die dood’ is 
(2 Kor. 3:7. 9). Wanneer dit goed besef word, word 'n ontvanklikheid vir die 
evangelie, die boodskap van nuwe lewe, geskep (Joh 5). Die wet as sodanig is 
egter nie sonde nie; dit ontbloot net die sonde, wat die rede vir die dood is 
(1 Kor. 15:56). Melanchthon ([1522] 2020a:159-164) sluit sy eksegetiese 
besinning oor die verband tussen sonde en dood af, deur ’n paar belangrike 
opmerkings oor die mens as ‘vleeslike wese’ te maak. Op grond van Romeine 
8:6, argumenteer hy dat Paulus ’n ‘retoriese wending’ in sy brief maak. Tot hier 
is geargumenteer dat die mens ‘vleeslik-gesind’ is - met ander woorde, dat die 
mens 'n vyand van God is en met die dood daarvoor moet betaal. Teenoor die 
Sofiste (die Roomse teoloë) beweer Melanchthon dat die hele menslike wese 
‘vleeslik’ is, en nie net die begeerlikheid nie. Die hele mens wil nie van God 
weet nie en is daarom in geheel sterflik. Die ‘geestelike mens’, die mens wat in 
die greep van die Heilige Gees is, is egter op die nuwe lewe in Christus gerig. 
Die kernboodskap van die Romeinebrief gaan dus oor wet, sonde en genade, 
en die verkondiging moet op die vermaning en die troos konsentreer (Rom. 
8:12-13). Wie in die sonde (die opstand teen God) verhard, sal sterwe, maar 
wie volgens die Gees (die oortuigingswerk van die Heilige Gees) lewe, sal 
nooit sterwe nie en bly God se kind. 


4.1.2. Siekte en alleenheid as voorlopers tot die 
dood 


Ernstige siekte soos die pes, is as 'n doodsvonnis in die sestiende eeu beleef. 
Daar was min hoop op herstel na infeksie. Ook ander siektes soos erge griep- 
en koorsaanvalle is dikwels as die begin van die sterfproses beskou. As 'n baie 
siek man, skryf Melanchthon op 08 Julie 1540 uit Eisenach, byvoorbeeld ’n 
brief aan Johannes Bugenhagen dat, indien God sy gebede vir genesing sou 
aanhoor, hy ‘met God se hulp uit die dood in die lewe sou terugkeer’ (Mundhenk 
et al. 2017:79). Melanchthon self het dus nie groot verwagtings van die mediese 
wetenskap van sy tyd gehad nie, en gebed alleen was die enigste bron van 
redding. 


Melanchthon se ‘oudag’ was 'n tydperk van harde arbeid. Na iets soos 
‘aftrede’ of ‘pensioen’ het hy nie gesmag nie. Hy het letterlik gewerk totdat hy 
op die sterfbed beland het. Nie dat hy dit ooit anders wou gehad het nie. Hy 
het selfs die hemel voorgestel as 'n universiteit waar al die wetenskappe 
beoefen sal word. Sy oudag was egter ook ’n fase van rou en verlange. Sy 
vrou, Katharina, met wie hy 37 jaar getroud was, het op 10 Oktober 1557 op 

60-jarige ouderdom in alleenheid in Wittenberg gesterf. Hy het as wewenaar 
baie swaar gekry. Soos aangehaal deur Rhein (1998:51), het hy baie na haar 
verlang, aangesien sy die hart van die familie was. Sy het die kinders en 
kleinkinders geleer bid en met skoolwerk gehelp. Sy het gesorg vir kos op die 
tafel en het sy sekretaris gehelp om sy studeerkamer ordelik te hou en die 
dokumente wat deur die nag opgestel is, te liasseer. Sy het siekes verpleeg en 
arm kinders en studente geklee. Sy het haar adellike, snobistiese moeder 
oorreed om familiefondse vir armsorg en beurse aan te wend. Sonder haar het 
Melanchthon, die akademikus, voortgewerk; maar Melanchthon, die familieman 
en weldoener, het weggekwyn. Met haar afsterwe, het 'n deel van sy lewe ook 
gesterf. 'n Mens kan vermoed dat die wewenaar, Philipp, meer dikwels siek 
geword het en dat dit sy dood verhaas het. 


4.1.3. Teologie en gebed as voorbereiding op die 
dood 


Jakob Heerbrand het in sy Herdenkingsrede oor Melanchthon (15 Mei 1560 in 
Tübingen) daaraan herinner dat Plato van mening was, dat filosofie ten diepste 
'n intellektuele voorbereiding op die dood is. In die lig hiervan, het hy weer 
gemeen dat Melanchthon se teologie ook niks anders is nie, as ’n intellektuele 
voorbereiding op die dood (vgl. Weng [1560] 2011:39). Wat Melanchthon dus 
oor die dood en die ewige lewe te sê gehad het, moet ook in al die ander 
hoofstukke van die boek nagelees word. 


Melanchthon het in 'n tyd gelewe waar die sterftesyfer (veral onder kinders) 
besonder hoog was. Die lewensverwagting van mans was ongeveer 60 jaar en 
dié van vroue ongeveer 50 jaar. Om te treur oor die afsterwe van geliefdes en 
om saam met ander te treur oor hulle verliese, was 'n belangrike godsdienstige 
aktiwiteit. Die wyse waarop teoloë lidmate geleer het om mense in rou te 
troos, was 'n belangrike aspek van hulle skryfwerk. Melanchthon se troosbriewe 
asook sy teologiese arbeid, is 'n belangrike inligtingsbron rakende hierdie 
aspek van die Christelike lewe. In sy troosbrief aan Justus Jonas, wie se vrou 
in Desember 1542 gesterf het, skryf hy dat die nadenke oor God mense in die 
rouproses help. Volgens Melanchthon (Mundhenk et al. 2017) lê die antwoord 
op die waarom-vraag daarin dat: 

[O]ns God in ons smarte en bekommernisse sal dien, net soos sy Seun [Hom aan 

die kruis] gedien het. Onthou tog die woorde van die Psalmis [Psalm 37:7] om God 

gehoorsaam te bly en tot Hom te bid [...] Ek bid dat die ewige God, die Vader van 
ons verlosser Jesus Christus, jou deur die Heilige Gees sal troos. Vir my is dit altyd 
troosryk om te weet dat ons menslike bestaan nie deur toeval beheer word nie. 

God, en nie onsself nie, het ons geskape. Daarom lê beide ons lewe en ons dood 

Hom na aan die hart. (pp. 86-87) 


Melanchthon se 63ste lewensjaar was een van ontbering en doodsbenoudheid 
(annus climactericus) vir hom. Sy eie dood op 19 April 1560 is egter deur die 

skryf van verskeie gebede voorafgegaan. As die leermeester van Duitsland’ 
wou hy tot op die einde mense oor die Christelike gebed onderrig. Op 08 April 
1560 het hy nog ’n lang, onvoltooide loflied oor Christus in gebedsvorm 
vir studente geformuleer. Met sy laaste kragte wou hy (vlg. die teks by 
Jung 2010), nog ’n laaste keer studente leer om lof aan Christus in gebed te 
bring: 

Seun van die ewige Oorsprong, Jesus Christus, 

uit die eerbiedwaardige hart van die Vader bring U 

as Gestuurde die bekoorlike vreugdevolle boodskap. 

Aan ons, as gelowiges, toon U met oortuigingskrag 

die bestaan van geregverdig-wees en die lewe sonder einde. 

Deur U bloed het U ons van sonde verlos, 

U verhoor ons, U maak en hou ons regverdig, 

en heel sigbaar vertoon U aan die Vader al die gelowiges. 

Onderrig ons harte, altyd, O Christus! 

Giet in ons borste, as voorskot van die genade, 

die Heilige Gees uit, die ware offer, 

wat ware gebed wek en tot uitingbring! 

Laat ons deel van U kudde vir altyd bly, 

en altyd met vrolike harte sing, en U ewige Vader loof [...]. (p. 141) 


Op 11 en 12 April (Groen Donderdag en Goeie Vrydag) lewer hy sy laaste Latynse 
evangelie-uitleg vir die buitelandse studente om 06:00 oor Johannes 17, en 
doen hy voorbidding vir sy familie, dat hulle by die ware leer sal bly en in die 
gebed sal volhard. Op 12 en 13 April skryf hy 'n uitleg van die Paasfees, en sluit 
dit af met 'n lang dankgebed oor Christus en die verlossing. Op Sondag 14 April 
wou hy weer 'n Sondagvoorlesing hanteer, maar sy familie verhinder hom. Op 
14 April het die ernstige siek Melanchthon sy laaste drie briewe geskryf wat ook 
elkeen 'n gebed bevat het. Hy het die omstanders by sy bed aan Erasmus se 
laaste gebed herinner, wat gevra het dat, indien hy verder sou lewe, hy sy lewe 
steeds aan die onderrig van die jeug sou kon wy. Melanchthon sou dieselfde 
graag wou doen; dus geen pensioen nie, maar verder werk as dosent! 


Op 18 April skryf hy sy laaste testament, wat hy egter nie kon voltooi nie. 
Hy het egter in 'n helder oomblik lank en hardop gebid, terwyl sy vriende vir 
hom uit die Bybel voorgelees het. Op sy laaste dag het hy, ten aanhore van die 
omstanders, 'n lang gebed gebid wat hoofsaaklik oor die wonder van die 
ewige lewe gehandel het. Vir Melanchthon se tydgenote was die laaste dag 
van lewe ’n dag van aanvegting (dies tribulationis), aangesien die mens dan 
eensaam en arm (unicus et pauper) voor God staan; maar vir hom was hierdie 
dag egter 'n dag van vreugde, aangesien hy die Here kon aanskou. Melanchthon 
het die hemelse bestaan voorgestel as 'n bestaan in gebed - nie gebed om 
nood en lyding te deurstaan nie, maar ’n lofprysende en dankende gebed vir 
die verlossing van die aardse ellendes. Hy het die ewigheid ook voorgestel as 
'n ‘hemelse akademie’ - ’n bestaan dus van akademie-beoefening in gebed 
(vol. Jung 2010:142-145; Scheible 2016:318-322). 

Melanchthon het in 'n tyd geleef waar daar geweldige vrees vir die dood was. 
Die vrees is, onder andere uit die angswekkende voorstellings van die 
eindoordeel en die hel gevoed. Melanchthon (soos Luther) se Reformatoriese 
teologie was doelbewuste pogings om die angs uit die dood en die lewe na 
die dood te haal. Melanchthon (Mundhenk et al. 2017) het vier dae voor sy 
dood, op 15 April 1560, 'n klomp redes neergeskryf waarom 'n mens nie die 
dood moet vrees nie, en wat 'n mens van die ewige lewe moet verwag: 


Jy sal van die sonde loskom. 

Jy sal van al die moeite en stryd van ’n teoloog bevry word. 

Jy sal in die lig gaan staan. 

Jy sal God sien. 

Jy sal God se Seun aanskou. 

Jy sal al die geheimenisse begryp wat jy nie tydens jou aardse bestaan kon 
deurgrond nie soos byvoorbeeld, waarom ons sê is soos wat ons nou eenmaal is, 
en hoe die twee nature van Christus inmekaarpas. (pp. 165-166) 


Die Protestant (of die Evangeliese gelowige) het dus geen rede om die dood 
te vrees nie. Die sterfdag is die dag van bevryding, en die dood lui 'n bestaan 
van vryheid in. 'Vryheid' het vir Melanchthon vryheid van teologiese stryd en 
die wonder van Godsaanskoue beteken. 


Melanchthon is op 21 April 1560 langs Luther in die Kasteelkerk begrawe. 
Op sy grafsteen staan die volgende woorde: ‘Op hierdie plek is die liggaam 
van die heilige man Philipp Melanchthon begrawe, nadat hy 63 jaar, twee 
maande en twee dae lank gelewe het. In 1892 is die graf geopen en 
gerestoureer (Jung 2010:144). 


4.1.4. Christelike vertroosting 


Melanchthon skryf op 27 Julie 1554 ’n brief aan Johannes Weber en sy vrou. 
Hy stel hulle in kennis dat hulle seun deur 'n onbekende rower by die stadspoort 
van Wittenberg vermoor is, en dat hy, die rektor, en inwoners van Wittenberg 
hom op 24 Julie langs Melanchthon se seun, Georg, begrawe het. Melanchthon 
(Mundhenk et al. 2017) troos'” hulle dan met die volgende woorde: 


Ek weet dat die verlies van kinders, vir ouers sê 'n mate van hartseer veroorsaak 
dat dit met die troos van mense nie versag kan word nie. Daarom bid ek die Seun 
van God, wat vir ons gekruisig is en opgewek is, dat Hy u en u vrou in u leed sal 
versterk en u met sy Heilige Gees sal vertroos; ja, God belowe om die bedroefdes 
by te staan wanneer hulle Hom aanroep [...] Ons moet egter die algemene swakheid 
van die menslike natuur aanvaar, en ons moet God se Seun bid om die woede van 


100. Die Latynse inskripsie (vlg. Scheible 2016:321) lui: ‘Philippi Melanchthonis s[ancti] viri] corpus h[oc] I[oco] 
slitum] e[st], qui an[no] Christi mdlx xiii. Calfendas] Maii in hac urbe m[ortem] o[biit], c[um] vlixisset] ann[os] 
LXIII, m[enses] Il, dfies] ii? 


101. Melanchthon kan ook as die teoloog van troos beskryf word. In Hoofstuk §3 is daar reeds uitvoerig oor sy 
verstaan van troos gehandel. Sy gedagtes oor troos word daarom nie hier herhaal nie. 

die duiwel in toom te hou en om sy kerk - en so ook ons - te bewaar aangesien Hy 
gesê het: ‘niemand sal my skape uit my hand ruk nie [Joh. 10:28]. (p. 144) 


Melanchthon het ook besef dat die mens die verganklikheid en dood nie net 
deur vertroosting kan hanteer nie. Nä die rouproses en trooswoorde, moet die 
bedroefde mens weer aan die werk kom. In sy geval was werk teologiese 
studie en onderrig. In ’n brief aan Georg Fabricius skryf hy op 27 Oktober 
1554, dat hy met groot hartseer terugdink aan sy pa, Georg, se afsterwe 47 jaar 
gelede (toe hy maar 11 jaar oud was). Hy dink terug aan sy kindertrane, maar 
ook aan al sy trane die afgelope aantal jare weens die ellendige toestand van 
die kerk. Dan bid hy egter 'dat die Seun van God alle eerbare teologiese 
studies en goeie onderrig sal bewaar en bevorder’ (Mundhenk et al. 2017148), 
aangesien dit die enigste manier is hoe hy as mens die dood betekenisvol kan 
hanteer. 


E 4.2. Loon en straf 
4.2.1. Aardse straf en beloning 


Melanchthon het ’n lang worsteling gehad met die verband al dan nie, tussen 
immoraliteit en God se straf. Anders as Luther, het hy (minstens in sy jonger 
jare) nie altyd ’n direkte band tussen sedeloosheid en God se oordeel gesien 
nie. 'n Historiese oorsig oor sy uitsprake, sal die veelhoekigheid van 
Melanchthon se uitsprake in hierdie verband aantoon. 


In sy 1528-voordrag Oor die verowering en plundering van Rome, het 
Melanchthon ([1528] 2011b),'°? in teenstelling met Luther wat die plundering 
van Rome op 06 Mei 1527 as God se straf oor die pousdom beskou het, dit 
eerder as 'n ramp vir die Europese beskawing gesien. Rome is vir Melanchthon 
die ‘vaderstad’ van die wetenskappe en kultuurontwikkeling. Die verwoesting 
van die biblioteke en kultuurskatte was vir Melanchthon 'n weersinswekkende 
daad. Die plundering is deur keiserlike troepe wat in opstand was teen hulle 
bevelvoerders, en loslopende kriminele bendes uitgevoer. Die gebrek aan 
militêre dissipline was die groot probleem. Rebellerende soldate is nie net die 
vyande van die Romeinse ryk nie, maar ook van die ganse menslike beskawing. 
Die wettelose gierigheid van soldate, wat nie onder bevel wil staan nie en 
Christelike simbole en heilige plekke bespot en vernietig, verdien die doodstraf. 
Die vernietiging van biblioteke is volgens Melanchthon net so erg as die 
skending van kerke. Belangrike boeke het net soveel waarde as uitsonderlike 


102. Hierdie voordrag is in Maart 1528 deur Wilhelm Reiffenstein in Jena, tydens 'n magister-promosiegeleentheid 
voorgedra. Die Latynse teks is in 1531 in Wittenberg gedruk. Rome is op 06 Mei 1527 deur loslopende troepe 
van die keiser en plunderbendes beset en erg beskadig. Pous Clemens VII is vir maande gevange gehou. Luther 
het hierdie gebeure as God se oordeel oor die pousdom beskryf. Enkele humaniste het dit as die einde van 
die goue era beskou. Melanchthon, daarenteen, ween oor die plundering en verwoesting van die biblioteke en 
kultuurskatte. Rome was vir hom die vaderstad van die Europese kultuur en geleerdheid, en daarom het hy 
anders as Luther oor hierdie gebeure geoordeel (vgl. inleiding tot Melanchthon [1528] 2011b:227). 


77 


Eskatologie 


kuns, aangesien die belangrikste boeke en kuns van die Christendom vir die 
hemel bestem is. Geen staat kan sonder kennis en kuns oorleef nie. Die 
vernietiging van biblioteke en kunsskatte is die begin van barbarisme, en lui 
die verval van die Christelike godsdiens in. Ten slotte herinner Melanchthon 
daaraan dat die ou Germaanse keisers soos Karel | en Otto |, die plundering 
van stede deur wettelose en roofsugtige soldate nie geduld het nie. Hy verwag 
van Karel V om dieselfde te doen. Die vernietigers van biblioteke en 
kultuurskatte verdien die doodstraf deur die keiser, die linkerhand van God op 
aarde. In die lig hiervan, is dit onvanpas om die plundering van Rome as God 
se straf te beskou. 


Melanchthon het wel ook die ellende en Iyding wat deur politieke konflik 
ontstaan, verstaan as God se straf en toorn oor die sonde. Hy was egter 
versigtig om God nie wreedaardig voor te stel nie. Hy het daarom die 
barmhartigheid van God in sy straffende oordeel belig. Aangesien God vir 
hom nie 'n wraaksugtige monster was nie, het hy ook die barmhartigheid van 
God beklemtoon - barmhartigheid wat merkbaar raak in die verwesenliking 
van opvoedkundige ideale. In 'n brief aan Paul Eber op 14 Maart 1547, stel 
Melanchthon dat hy (Mundhenk et al. 2017:113) bid (vlg. Hab 3) dat: 


God in sy toorn aan sy barmhartigheid sal dink om so die private en openbare smarte 
[wat die straf meebring] te versag [..] sodat, soos wat Reuchlin en Pico della Mirandolo 
in my drome hoop, uit ons Universiteit, talle nuwe skole tot stand sal kan kom. (v. 2) 


Op 27 Mei 1556 het Melanchthon (15561 2011a) 'n voordrag oor die verowering 
van Konstantinopel'%* laat lewer, waarin hy die verband tussen immoraliteit en 
God se straf beredeneer. Die verowering van Konstantinopel het soos die val 
van talle ander stede in die verlede (soos Kartago en Rome), met menslike 
wandade en Goddelike straf te make. Die vrees vir die Turke is geregverdig, 
maar daar moet ook begryp word dat hulle 'n instrument van straf in God se 
hand is. Om die wrede moorddadigheid van die Turke vry te spring, moet daar 
aan die moraliteit van 'n stad en volk gewerk word. Volgens Melanchthon 
([1556] 2011a:292) is die ‘beste verdedigers van die vaderland die kerk en die 
regte leer, die wet van God en die staatswette, die edele familielewe en ’n 
goeie samelewingsorde’. Melanchthon win hierdie insig nie net uit die Bybel 
nie, maar ook uit die geskrifte van die Griekse geskiedskrywer, Chalkondyles. 
Die Turkse ryk was volgens Melanchthon, die laaste aardse ryk wat God 
gebruik het om volke wat uit die Christelike geloof gebore is, te straf vir 
gebrekkige moraliteit, bygeloof en kettery. Volgens Melanchthon ([1556] 


103. Die voordrag waarin die verowering van Konstantinopel op 29 Mei 1453 gedenk word, is deur sy leerling 
Georg Maior voorgedra tydens die promosie van Paul Dumerich uit Hamburg. Die voordrag is dadelik in 
Duits vertaal en gepubliseer. Die voordrag is in die styl van 'n 'bekeringspreek' teen die agtergrond van die 
opkomende gevaar van die Islam, wat vir hom ’n teken was van die einde van die wéreldgeskiedenis. Die 
verwoesting van Athene deur die Turke soos beskryf deur die Griekse geskiedskrywer, Laonikos Chalkondyles, 
word in sy argument betrek (vgl. inleiding tot Melanchthon [1556] 2011a:289). 

201la) is die volgende nodig om God se straf aan die hand van die Turke vry 
te spring: 
Die kettery moet beveg word, die sedes moet verbeter en die verstand moet fokus 
op die regte leer en die regte aanroeping van God - en daarom moet daar gebid word 
dat God ons sal lei, ons kerk sal bewaar, en die straf sal versag. God self moet daarom 


aanbid word; sy wil moet geken word sodat die kerk nie [kan dink om] deur menslike 
raad en hulp bewaar te word nie, sodat die duiwel en die werktuie van die duiwel ver 


weg gehou kan word. Die kerk bevind hom altyd as 'n klein kuddetjie onder duiwelse 
magte, Goddelose ryke en aanvalle van wolwe, en het geen ander verweer as die 
Seun van God, ons Here, Jesus Christus, wat vir ons gekruisig is en opgestaan het wat 
sé: ‘niemand sal my skape uit my hand ruk nie [Joh 10:28]. (p. 299) 


In een van sy laaste geskrifte, Antwoord op die Goddelose artikels van die 
Beierse inkwisisie, het Melanchthon ([1559] 2012a:261-265), in sy besinning 
oor die sesde gebod (oor die huwelik en kuisheid - vgl. ook $51.5.), tog weer 
onomwonde gestel dat daar 'n direkte verband tussen menslike immoraliteit 
en Goddelike straf bestaan. Hy wys onder andere op die straf van Sodom 
(Gen 19), die straf van Benjamin nadat hy ’n vrou verkrag het (Rig 19, 20), en 
Dawid se vlug na sy owerspel. In hierdie gevalle is die straf ook nog op die 
nageslag oorgedra. Hy wys ook daarop dat ganse volke vernietig is as gevolg 
van die wandade van die voorgeslagte. Dit is veral verkragters en hulle 
nageslagte wat hard gestraf word vir hierdie weersinswekkende dade. 
Melanchthon het daarom nie weggeskram om God se aardse straf op menslike 
wandade aan die dag te bring nie. Hy was egter versigtig genoeg, om nie 
voortdurend nét hierdie een perspektief te belig nie. 


4.2.2. Goeie werke - beloning - straf 


Een van die temas van die eskatologie, konsentreer op die finale oordeel of 
die eindoordeel. Gewoonlik word hierdie tema bespreek binne die raamwerk 
van beloning vir goeie werke, of straf weens die gebrek aan goeie werke. 
Hierdie tema was een van die sentrale twispunte in die Reformatoriese stryd. 
Die saak van 'goeie werke' geniet deurgaans aandag in die boek, maar veral in 
§2.3.1. en 86.1.5. Hier word op die klassieke vraagstuk van die verband tussen 
goeie werke, beloning en straf gekonsentreer. Die later uitgawes van 
Melanchthon se leerboek word nader getrek vir die daarstelling van sy 
oortuigings. 


In die Duitse weergawe van sy Loci, het Melanchthon in die bespreking van 
die tema goeie werke, een paragraaf aan die onderwerp gewy wat hier onder 
bespreking is. As antwoord op die vraag waarom mense goeie werke moet 
doen, antwoord hy met die volgende tweeledige argument: Eerstens stel 
Melanchthon ([1553] 2010:294, Il. 6-15) dat mense moet besef dat ‘goeie werke’, 
of ‘die aanvang van gehoorsaamheid’ nie die vergewing van sondes verdien nie, 
en nog minder dat dit die vervulling van die wet is nie. Dit is dus nie ‘dade van 
geregtigheid' nie en kan nie tot die ontvangs van die saligheid bydra nie. 

Die loon van ‘goeie werke’ kan dus nooit die ewige lewe wees nie. Tweedens 
argumenteer Melanchthon ([1553] 2010:294, |. 28-295, I. 9) dat goeie werke 
nogtans gedoen moet word, aangesien God mense met verstandsvermoäns 
geskape het sodat hulle kan begryp, dat dit vir hulle noodsaaklik is om God se 
wet te gehoorsaam. 'God se ewige wil is dat alle denkende mense Hom sal 
gehoorsaam’, en hierdie gehoorsaamheid kan ‘die begin van goeie werke’ 
genoem word - wat voor God niks verdien nie. Aangesien 'goeie werke' 
onvolmaak is, moet mense hulle tot God in Christus bekeer sodat die Heilige 
Gees hulle gewillig en begerig sal maak, om al groter gehoorsaamheid te 
openbaar - sonder dat hulle die redding daardeur sal verdien, aangesien 
redding, genade en nie verdienste is nie. Die doelbewuste ongehoorsaamheid 
van denkende mense, beland uiteindelik onder die ewige oordeel van God. 
Hierdie berekende sondes wat doelbewus teen die gewete in gedoen word, is 
‘doodsondes’, wat beteken dat denkende mense hulle self van God, as die bron 
van die lewe, afsny (Melanchthon [1553] 2010:297, |. 15-301, |. 5). By Melanchthon 
is daar dus geen sprake van ’n liefdelose God wat mensvernietigend is nie. Die 
mens, die denkende mens, is die oorsaak van sy eie ondergang. 


Melanchthon [1559] 2018:404-416) het in die laaste uitgawe van die Loci 
praecipui theologici, die verband tussen menslike handelings en God se oordeel, 
vanuit 'n paar ander perspektiewe benader. Volgens hom is daar talle redes 
hoekom mense goeie werke moet verrig: Dit is noodwendig; dit gee aan die 
mens waardigheid; en dit word uiteindelik beloon. Hierdie filosofiese gedagtes 
moet by die teologiese gedagtes van geloofsgehoorsaamheid en die vermyding 
van straf, gevoeg word. Volgens Melanchthon ([1559] 2018:406, Il. 1-24) word 
goeie werke gedoen as 'noodwendigheid om die geloof te bewaar’ [necessitas 
retinendae fidei est]. Wanneer sondes teen die gewete gedoen word, word die 
Heilige Gees verdryf, en sê verval die geloof (1 Tim. 5:8). Tweedens doen 
Christene ([1559] 2018:406, Il. 20-31) goeie werke ‘as noodwendigheid om straf 
te vermy’ [necessitas vitandi poenas debebat]. Melanchthon beskou die meeste 
terugslae van die lewe, as God se straf op sonde. Hy verwerp die gedagte dat 
rampe en ellendes ten diepste ‘toeval is’ [accidere existiment], aangesien mense 
handel en God daarop reageer (Ps. 38). Die bewuswording van God se straf is 
nie heenwysings na God se ewige straf nie, maar ’n blik op die oordeel wat finaal 
gaan kom. Melanchthon ([1559] 2018) argumenteer: 


Aangesien alle teenswoordige verganklik is, dui die teenswoordige straf nie op die 
ewige toorn van God nie, maar is getuienisse van die komende gerig. God herinner 
ons dat 'n ander gerig nog kom, wat nie oor tydelike en verganklike dinge sal handel 
nie, maar oor die ewige dinge. Hierdie gerig moet altyd voor oë wees; aan hierdie gerig 
moet ons voortdurend dink, wanneer ons vandag straf waarneem.'% (p. 406, Il. 26-31) 


104. Melanchthon argumenteer: ‘mmo cum praesentia omnia sint momentanea, praesentes poenae non 
respondent irae Dei aeternae, sed sunt testimonia iudicii venturi. Deus nos commonefacit restare iudicium aliud, 
in quo non de momentaneis et pereuntibus rebus agetur, sed de aeternis. Hoc iudicium semper in conspectu 
esse debet, de hoc iudicio nos ipsos admoneamus, quoties praesentes poenas videmus.’ 

Melanchthon verwerp die lawwe spitsvindigheid’ [frigida cavillatio], dat goeie 
dade uit vrees vir die eindoordeel gedoen moet word. Goeie en regte dade 
word op grond van respek vir God gedoen, en nie uit vrees vir straf nie. 
Nogtans moet sy straf in die lewe erken word, aangesien God die gang van die 
lewe nie aan toeval oorlaat nie. Die respek vir God ontwikkel op grond van die 
aanhoor van die evangelie en die ontdekking dat God vir Hom 'n ewige kerk 
uitkies, aangesien Hy nie wil sien dat almal tot niet gaan nie. Uit respek vir die 
uitkiesende liefde van God, word sy wil gehoorsaam, en dit is die begin van 
goeie werke. Melanchthon noem ‘goeie werke’ die ‘waardigheid van 
roepingsbesef’ [dignitas vocationis], en dit verduidelik Melanchthon ([1559] 
2018) soos volg: 

Jy moet weet dat jou bestudering van die wetenskappe en die beskeidenheid van 

lewenswandel werklik 'n groot saak is en tot die heerlikheid van die [Christelike] 

roeping en die bevordering van ander se belange bydra. Daarom verwag God dit; 


laat Hy dit toe, en soos gesê, lei en ondersteun God jou hierin. Daarom moet jy die 
pligte wat aan jou opgedra is, met groot ywer doen.'”® (p. 410, Il. 4-8) 


Vir Melanchthon is dit noodwendig en vanselfsprekend dat Christene 'goeie 
werke’ sal doen - nie uit vrees vir straf nie, maar in besinning oor die waarneembare 
straf wat na die finale oordeel heenwys. Die finale oordeel hou geen verskrikking 
vir gelowiges in nie, aangesien hulle reeds deel is van die ewige, uitverkore kerk. 
Daarom, as mense besit hulle waardigheid, en waardige mense doen hulle plig 
teenoor ander mense en bevorder só die gehalte van die samelewing. 


4.2.3. Die sterre voorspel straf en lyding 


Melanchthon is 'n unieke en komplekse fenomeen. Hy was nie net die groot en 
invloedryke kerkhervormer nie, maar ook die universele geleerde wat toegesien 
het dat al die bekende wetenskappe van sy tyd uitgebou en bevorder word. 
Sy gelyktydige geloof in God en bewondering van die wetenskappe, laat sy 
verstaan van die werklikheid vir die hedendaagse mens soms vreemd lyk. Sy 
ineenskakeling van astrologie en astronomie en bybelse geloof is binne die 
Reformatoriese tradisie, 'n vreemde aanbod. Om die weë van God uit die 
sterre af te lees, mag Reformatories vreemd voorkom, maar dit was en is nie 
totaal onbekend in die verlede (vgl. Matt 2) sowel as in die hede nie. 


Melanchthon ([1535] 2012b) se Voorlesing oor die waardevolheid van die 
astrologie,“ bied goeie inligting oor sy verstaan van die verband tussen 
teologie en die 'sterrekunde'. Melanchthon (soos ook ander geleerdes van sy 


105. Melanchthon verduidelik die waardigheid van die Christelike roeping soos volg: 'Scias hoc tuum studium 
literarum et modestiam vitae vere rem magnam esse et ad vocationis gloriam et aliorum necessitatem 
pertinere. Ideo eam Deus postulat, approbat, ut dictum est, gubernat, adiuvat. Quare studiosius officia tui 
loci facias’ 


106. Astrologie en astronomie was in die sestiende eeu nog nie terminologies of saaklik onderskei nie. Beide 
‘vakgebiede’ het te make gehad met die matematiese modellering van die uitspansel, asook die invloed wat 

tyd) het nie ’n duidelike onderskeid tussen astrologie en astronomie gemaak 
nie. Melanchthon ([1535] 2012b:103) wys op die Griekse retoriek, wat geleer 
het dat wetenskaplikes nie slegs waarhede oor hulle vakgebiede kan aanbied 
nie, maar ook moet aandui wat die waarde van hierdie kennis vir mense en die 
samelewing is. Blote kennis van sterre het min waarde; daar moét 'n aanduiding 
wees watter waarde hierdie kennis vir die mensdom het. Op die voetspoor 
van hierdie verstaan van wetenskap, kon Melanchthon teologie en astrologie 
aan mekaar koppel. Die voorwaarde was natuurlik dat uitsprake oor die sterre 
op wetenskaplike navorsing berus. Vae vermoedens, spekulasie en fantasieë 
was vir Melanchthon van geen waarde nie. As 'n nugterdenkende mens het hy 
egter ook geweet dat die astrologie (soos die mediese wetenskap), nie al te 
gou op 'sekerhede' en 'feite' kan aanspraak maak nie. Die afleidings wat oor 
die verloop van die geskiedenis gemaak kan word, moet dus ook versigtig en 
voorlopig gedoen word. Melanchthon het besef dat toekomsvoorspellings ’n 
gevaarlike speletjie is. Astrologie wat bygeloof aanwakker, moet verswyg 
word, maar dit beteken nie dat hierdie vakgebied waardeloos is nie. 
Melanchthon het reeds geweet dat daar 'n verband tussen sterrekonstellasies, 
seisoene en weerpatrone bestaan, maar hy en die geleerdes van die sestiende 
eeu het te min geweet om met sekerheid sekere verskynsels te verklaar. 
Voortgesette navorsing'® was dus vir Melanchthon ([1535] 2012:104-107) 
noodsaaklik, aangesien die landbouwetenskap daarby kon baat, en dus ook 
die samelewing as geheel. Nie net die landbougemeenskap moes hulle op 
stormvloede voorberei nie, maar ook elke dorp en stad. Vir Melanchthon die 
teoloog, bly die volgende vraag dan ook nog onbeantwoord: Hoekom stuur 
God vloede oor gebiede? Is dit straf vir immoraliteit, wetteloosheid en 
ongeregtigheid? Hy was van mening dat daar enkele gevalle in die geskiedenis 
is, waar met redelike sekerheid gesê kan word dat daar 'n kousale samehang 
tussen die stand van die sterre, menslike moraliteit en God se reaksie daarop 
bestaan. Hy het hierdie argument egter nie te ver gevoer nie, waarskynlik 


(voetnota 106 volg hier) 

die stand van die sterre op die menslike samelewings gehad het. Met die bestudering van die sterre, is daar 
gehoop dat God 'n skrefie sal open op die onbekende toekoms, veral as onheil in aantog was. Só kan God 
geleentheid bied op bekering, aangesien immoraliteit, katastrofes en straf as 'n eenheid bedink is. Die stand 
van die sterre het menslike handeling en besluite nie gedetermineer nie. Waar Luther die astrologie verag 
het, het Melanchthon op voortgaande bestudering, as deel van die bevordering van die natuurwetenskappe, 
aangedring. Die voordrag is in 1535 deur die wiskundige en astronoom Jakob Milich, tydens 'n magister- 
promosiegeleentheid voorgedra. Resente navorsing kon bevestig dat hierdie voordrag wel deur Melanchthon 
(vgl. inleiding tot [1535] 2012b:101-102), en nie deur Milich geskryf is nie. 


107. Reeds sedert die vyftiende eeu is daar tussen ‘natuurlike astrologie’ [astrologia naturalis] en 'wysgewende 
astrologie’ [astrologia divinatrix] onderskei. Melanchthon sluit by hierdie tradisie aan, en meen dat die astrologie 
aanduidings van God se wil en handelings moet gee (vgl. Jung 2010:136). 


108. Melanchthon se huiwering en onsekerheid oor die astrologie en astronomie kan gesien word in sy huiwering 
om Kopernikus se nuwe wêreldbeeld te ondersteun. Luther het dit verwerp, maar talle geleerdes (insluitend 
Melanchthon se studente) in Wittenberg, het hom gesteun. Die wiskundige, Georg Joachim Rheticus, het in 
1542 Kopernikus se werke in Nürnberg laat druk (vgl. Jung 2010:135). 

omdat hy die aanvoeling gehad het dat hierdie 'n gevaarlike terrein is (vgl. 
Bihlmaier 2017:475-477; Jung 2010:135-139). 


In 'n brief aan Johannes Bretschneider in 1553, stel Melanchthon (Mundhenk 
et al. 2017:136-138) dit byvoorbeeld wel dat die sterre toekomstige 
gebeurtenisse, wat deur God bewerk word, kan voorspel. Sterre kan tekens 
van God se sorg of oordeel wees. Indien dit na God se komende straf heenwys, 
kan dit die geleentheid vir die afskaling van boosheid bied, en só kan die straf 
versag word. God laat boosheid nie ongestraf nie, maar sy toorn is nie ’n 
onveranderbare fatum nie. Die Turkse opmars in Europa was skrikwekkend vir 
Melanchthon. Hy het geglo dat die Turkse invalle en wreedhede, met God se 
oordeel oor die morele en godsdienstige verval in Europa, te make het. Selfs 
die voortbestaan van die kerk word hierdeur bedreig. Tég het hy vas geglo 
dat bekering en hervorming die straf sal verlig, sodat die kerk nie algeheel 
sal ondergaan nie, maar dat 'n minderheid, 'n oorblyfsel, die kerk sal laat 
voortbestaan. 


E 4.3. Wat word uiteindelik verwag? 


Utopiese aardse verwagtings is 'n gereelde verskynsel onder die mensdom. 
Melanchthon was ook met sulke verwagtings gekonfronteer. Die verwagting 
dat die Messiaanse koninkryk, as 'n aardse ryk van mag en beheer, aan die 
einde van die tye aan bewind sal kom, was lewendig onder die Jode en 
Anabaptiste van die sestiende eeu. Melanchthon het die geestelike ryk van 
Christus teenoor hierdie belangegroepe verdedig. 


4.3.1. Die geestelike ryk van Christus 


In die tweede weergawe van sy Algemene teologiese temas, het Melanchthon 
([1535] 2019:262-268) aandag aan die koninkryk van Christus begin skenk. Hy 
maak dit aan die begin van hierdie hoofstuk duidelik, dat Christus se ryk ’n 
“geestelike ryk’ is - 'n ryk van sondevergewing, die Heilige Gees en die ewige 
lewe, aangesien dit 'n ryk is wat op die weldade van Christus gebou is. Aardse 
utopiese verwagtings het niks met die ryk van Christus te make nie, aangesien 
dit nie met aardse mag verband hou nie, maar met geloof, gebed en geduld. 
Melanchthon se argument berus op Jesaja 11, Jeremia 31, Johannes 17, 
Romeine 8, 2 Timoteus 3 en 1 Johannes 3. Melanchthon se tweede argument 
handel oor die feit, dat die maatskaplike bestel en die kerklike samelewing 
deur onvolmaakthede belas word. Booswigte en moreel-bedenklike mense 
kom in beide samelewingsverbande voor. Geen suiweringsprosesse kan hierdie 
werklikheid verander nie. Predikante moet egter toesien dat mense, wat 
ooglopend antichristelik dink en lewe, 'n distansie teenoor die gemeentes 
handhaaf. Die volgende argument onderstreep egter, dat die geestelike ryk 
van Christus wel in hierdie aardse bedeling begin. Geloof en leiding deur die 
Heilige Gees, is die begin van die nuwe lewe in Christus. Só ook die lewe onder 

die kruis - die lyding, vervolging en swaarkry van die kerk tel ook onder die 
aanwysers van die ryk van Christus. Waar daar troos is, däär het Christus se 
koninkryk reeds begin. 


Melanchthon ([1553] 2010:393-398) het in die Duitse weergawe van sy 
leerboek, grootliks herhaal wat hy vantevore betoog het. Hy het egter op ’n 
kategismusagtige wyse tientalle Skrifbewyse aangehaal, en ter ondersteuning 
van sy standpunt verduidelik. Die kern van sy argument is dat die ryk van 
Christus, nie ’n “uiterlike ryk’ is nie, maar 'n geestelike ryk. Dit is ‘geestelik’, 
aangesien die vertrekpunt die Here is, wat opgevaar het na die hemel en aan 
die regterhand van sy Vader sit. Hierdie verhoogde Here stort sy Gees oor 
mense uit, sodat hulle sy Woord kan glo, tot Hom sal bid en in kennis oor sy 
versoeningswerk sal toeneem. Die ryk van Christus is niks anders nie as sy 
kerk die plek waar mense vervolg word en hy sy volgelinge beskerm en 
vertroos. Dit het niks te make met aardse mag, wat die bose met wapens uit 
die wêreld probeer dryf nie. In die ryk van Christus is daar geduld met die 
onvolmaaktheid en die bose, en is daar nie 'n veglustigheid om die bose te 
identifiseer en te elimineer nie. Die enigste stryd, is die stryd teen die eie 
ongeloof en sonde. 


In die laaste uitgawe van die Loci praecipui theologici, het Melanchthon 
([1559] 2020b:212-222) sy, nou reeds bekende, standpunte herhaal. Hy het 
egter uitgebrei oor die vervolging van die kerk, en die troos dat Christus sy 
kerk teen die bose bewaar. Hy waarsku dat diegene wat aardse ryke met die 
evangelie wil oprig, die eintlike sake van die evangelie agterweë laat. Gelowiges 
moet hulle beywer vir maatskaplike verbetering, groter geregtigheid en 
intellektuele ontwikkeling, maar sonder om die hoofsake van die geloof te 
verwaarloos. Hy beklemtoon dit egter, dat die ryk van Christus begin waar 
mense in geloof die evangelie aanvaar, gereeld bid en onder leiding van die 
Heilige Gees, teen die eie sondige natuur stry. Die ryk van Christus is ook nie 
'n politieke toestand, wat handelend gerealiseer moet word nie, aangesien dit 
gereed is vir diegene wat troosvol in die geloof sterwe. 


Ten slotte, die volgende algemene opmerking oor Melanchthon se 
eskatologie: Hy was ’n ‘gematigde apokaliptikus’ (Jung 2017:442) wat geglo 
het aan die spoedige wederkoms van Christus. Hy was egter geen chilias nie, 
aangesien hy nie die aankoms van Christus op 'n spesifieke datum? verwag 
het nie. In plaas van die berekening van die wederkoms, het Melanchthon 
mense aangemoedig om eerder in 'n vreugdevolle gebedstemming te verenig 
(Scheible 2016:318). Nogtans het hy in die Turkse gevaar 'n teken van die 
nabye eindtyd gesien. Hy gebruik wel die profeet Daniël (en veral hfst. 87) om 


109. Melanchthon het die dwaasheid van die berekening van datums persoonlik beleef. Michael Stifel, 'n 
studentemaat van Luther, predikant van Lochau en wiskundige, het bereken dat die wederkoms op 19 Oktober 
1533 om 08:00 sou plaasvind. Die verleentheid van die mistasting het Melanchthon gekeer om soortgelyke 
voorspellings te maak (Scheible 2016:318). 

die breë trekke van die wêreldgeskiedenis bloot te lê, sonder om vrees vir die 
naderende einde aan te blaas (vgl. Melanchthon [1556] 2018:297-299). 


4.3.2. Laat U koninkryk kom! 


Om met sekerheid te weet hoe Melanchthon die ryk van Christus verstaan het, 
kan daar na sy uitleg van die tweede bede van die Onse Vader-gebed gekyk 
word. Melanchthon (1535] 2019:292) se aanvanklike uitleg van hierdie bede, lui 
soos volg: ‘[...Jregeer ons deur u Heilige Gees sodat ons u Woord sal glo. Rig 
u koninkryk in ons op, sodat ons erfgename van u koninkryk kan word. Die 
‘koninkryk’ het dus niks met aardse omstandighede en toestande te make nie, 
maar met die evangelie en hóé ons deur die evangelie regeer word, en watter 
konsekwensie dit vir ons sterflike bestaan inhou. In die 1553-Duitse uitgawe 
van sy Hoofartikels van die Christelike leer, herhaal hy dieselfde gedagte. Die 
klein veranderings wat hy aangebring het, is insiggewend. Melanchthon 
([1553] 2010:426, II. 15) bewoord die tweede bede as 'Zukome dein Reich’ wat 
‘Zu uns komme (Lat. adveniat) dein Reich’ beteken en wat as ‘Laat u ryk na 
ons toe kom’ vertaal kan word. Melanchthon ([1553] 2010) lê die bede soos 
volg uit: 

Verlig en regeer ons deur u Heilige Gees, sodat ons u Woord werklik sal glo. Begin u 

ryk in ons, sodat ons erfgename kan word van die ewige lewe en ryk. (p. 426, Il. 16-18) 


In die laaste Latynse uitgawe van sy Loci in 1559, het Melanchthon twee nuwe 
perspektiewe na vore gebring. Eerstens, het hy ([1559] 2010:340, Il. 15) die 
bewoording van die bede na laat u heerskappy kom’ [adveniat regnum tuum] 
verander. Nadat hy ([1559] 2010:340, Il. 16-17) die bekende argument oor die 
Woord en die Heilige Gees herhaal, voeg hy 'n gedeelte by oor Christus se 
heerskappy en die vernietiging van die heerskappy van die duiwel - die duiwel 
wat die mens verlei om die eerste en ook ander gebooie te oortree. Melanchthon 
([1559] 2010) verwoord dit soos volg: 


[Ljaat u heerskappy in ons begin, sodat ons erfgename van u ryk kan word, en 
U die heerskappy van die duiwel kan vernietig wat vreesaanjaend woed onder 
mense en hulle aanhoudend aanhits tot 'n Epikurusagtige veragting van God, of ’n 
verering van afgodsbeelde, waansinnige moorde, losbandighede, leuens en ander 
mallighede. Bewaar ons van hierdie booshede, ewige Vader van onse Here Jesus 
Christus, en lei ons deur u Heilige Gees, aangesien U belowe het: ‘Ek sal my Gees 
oor julle uitstort’."° (p. 340, Il. 17-23) 


Dit is belangrik om daarop te let dat Melanchthon die ‘ryk van die duiwel’ nie 
as iets buite die menslike sonde om sien nie. Die ‘duiwel’ is nie 'n selfstandige 


110. Melanchthon formuleer soos volg: ‘[...] inchoa in nobis regnum tuum, ut fiamus haeredes regni tui et 
destruas regnum Diaboli horribiliter grassantis in genere humano et passim homines impellentis ad Epicureum 
Dei contemptum aut colenda idola, scelerata homicidia, libidines, mendacia et alios furores. Adversus haec mala 
defende nos, aeterne Pater Domini nostri Jesu Christi, et rege nos Spiritu sancto tou, sicut dixisti: “Effundam de 
Spiritu meo” [Hand. 2:17]. 

persoon nie, maar 'n metafoor vir die mens se opstand teen en geringskatting 
van God, wat deur die Heilige Gees wat die menslike hart en verstand verlig, 
beveg word. 


4.3.3. Die opstanding en die ewige lewe 


Melanchthon het in die eerste uitgawe van sy Loci (1521) nie aan die opstanding 
en ewige lewe aandag gegee nie. Volgens Jung (2017:441) is dit nie heeltemal 
vreemd nie, aangesien Melanchthon oortuig was dat daar min oor die 
skepping, die Triniteit en dus ook die eskatologie gesê kan word, wat van 
noemenswaardige betekenis is. Hy is egter gedwing om in 1530 in Artikel XVII 
van die CA uitsprake oor die eskatologie te maak, in reaksie op die optrede 
van die wederdoper, Augustin Bader, wat 'n Joodse Messianisme aangehang 
het. Artikel XVII (Melanchthon [1530] 2014b:112-113) is 'n herhaling van die 
eskatologiese uitsprake van die Apostoliese Geloofsbelydenis, aangevul deur 
uitsprake oor die ewige vreugde van die gelowiges en die ewige straf van die 
ongelowiges." Aangesien die Roomse teoloë met Melanchthon saamgestem 
het, was daar geen rede om in die ApolCA ([1531] 2014a) verder aan hierdie 
tema aandag te gee nie. 


Melanchthon het in die eerste verwerkte weergawe van die Loci, in die 
dertigerjare van die sestiende eeu, meer aandag aan die ‘eskatologie’ gegee. 
Hy ([1555] 2019:268-273) beskou die artikel oor die opstanding en ewige lewe 
as een van die sentrale artikels van die Christelike geloof. Hy verwys na 
bekende Nuwe-Testamentiese Skrifgedeeltes soos Matteus 25, Johannes 5 
en 6 en 1 Korintiërs 15 om sy oortuiging te staaf. Dit is interessant dat hy 
eerder aan 'n reeks Ou-Testamentiese tekste soos Genesis 4 en 15; Numeri 23, 
Job 19, Psalms 16, 22, 34, 49 en 116; Jesaja 24, 25, 35, 65 en 66; Esegiël 37; 
Daniël 12 en Hosea 13 aandag gee. Sy fokus op Ou-Testamentiese tekste vertel 
'n verhaal oor sy Skrifbeskouing. Die Bybel was vir hom die boek van die kerk 
in die laat-Middeleeue. Selfs die boodskap oor die opstanding en die ewige 
lewe, was al in die Ou Testament ter sprake. Sy beklemtoning van die belofte- 
karakter van die Ou Testament, staan veral uit. Allegoriese heenwysings na 
Christus was vir Melanchthon ook geen problematiese aangeleentheid nie. In 
hierdie boek word daar nie kritiese debat gevoer nie. Elke leser moet self 
oordeel of Melanchthon nie dalk tog ook ’n geldige hermeneutiese aanslag 
het nie. Die hermeneutiek het die laaste 500 jaar vanselfsprekend baie 
gevorder, maar die vraag of Melanchthon in alles totaal verkeerd was, moet 
gevra word. Het die Ou Testament werklik niks met Christus te maak nie? 


111. Volgens Artikel XVII van die CA word almal by die wederkoms van Christus geoordeel. ‘Die uitverkorenes 
en die regverdiges (piis et electis) word die ewige lewe en ewige vreugde gegee (dabit vitam aeternam et 
perpetua gaudia), maar die goddelose mense en die duiwel egter, word tot die hel en die ewige straf verdoem 
(impios autem homines ac diabolos condemnabit, ut sine fine crucientur). 

Melanchthon het sy pas genoemde strategie in die derde weergawe van sy 
Loci voortgesit. In die Duitse weergawe van sy leerboek (Melanchthon [1553] 
2010:399-405), herhaal hy dat die profetiese beloftes oor 'n nuwe, ewige lewe 
deeglike aandag moet verdien. Wat in Christus gebeur het, is voorspel en 
verwag; dit was nie 'n onverwagse, toevallige gebeurtenis nie. God is die God 
van lewe, en sy beloftes van nuwe lewe strek oor geslagte en eeue. Dit is 
ondenkbaar dat die Vader van Jesus Christus nie aan sy beloftes getrou sal 
bly nie. Melanchthon ([1553] 2010:400, II. 1-13) beklemtoon ook die 
vreugdekarakter van die ewige lewe; dit is 'n lewe sonder sonde, die dood en 
die bose. Verder wys hy daarop dat die kerk die ruimte van troos is - die 
ruimte waar gelowiges bewaar en op die vreugde van die nuwe lewe 
voorberei word. 


Melanchthon het in die laaste uitgawe van sy Loci ook ’n nuwe perspektief 
by sy bestaande argumente gevoeg. Hy ([1559] 2020b:224, Il. 1-21) wys op die 
belangrikheid van die 40 dae nä Jesus se opwekking. Hierdie 40 dae het die 
dissipelkring van die werklikheid en waarheid van die opwekking oortuig, en 
in hierdie dae is op die openbare verkondiging van God se daad besluit. Die 
feit dat talle mense buite die dissipelkring om vir 40 dae lank oor hulle 
ontmoetings met die lewende Heer kon gesprek voer, is waarskynlik 
Melanchthon se 'historiese argument', wat hy gevoel het nodig mag wees. Hy 
wys op die uniekheid van hierdie historiese gebeure, aangesien sê iets nog 
nooit weer onder die mense voorgekom het nie. Binne die kerk kan daar nie ’n 
verskil van mening oor die opstandingsbelydenis geskied nie. Wie hiervan 
verskil, plaas hulleself buite die kerk. 


Ter wille van 'n oorsig, word samevattend na Melanchthon ([1559] 
2020b:222, |. 25-234, 1.18) se finale gedagtes oor die tema onder bespreking 
gekyk soos hy dit in die laaste uitgawe van sy Loci gestel het. Hy was oortuig 
dat daar op grond van die Skrif, die volgende oor die ‘opstanding van die 
ontslapenes’ (‘de resurrectione mortuorem’) en die ewige lewe geglo kan 
word: Nä die opstanding van die dooies, volg die eindoordeel wat vir die 
gelowiges of die God-verbonde mense (‘pii’) die lewe, en vir die ongelowiges 
of die God-lose mense (/impif) die dood, inhou. Die gelowiges ontvang die 
‘ewige heerlikheid’ (gloria aeterna’), 'n ‘wêreld van lig’ (nova lux) en 
‘volkome’ (‘perfecta’) wysheid en geregtigheid (‘sapientia et iustitia’) waar 
daar geen sonde en dood meer sal wees nie. Die gelowiges sal verder ’n 
‘ewigdurende vreugde’ (perpetua laetitia’) en ‘volledige kennis van God’ 
(perfecta agnitio Dei’) geniet. Die ewige lewe sal soos 'n 'ewigdurende 
feesdag wees’ (‘perpetuus festus dies’), waar mense God ‘voortdurend 
aanbid’ (perpetua adoratio’). Hierdie lewe sal nie 'n ‘geestelike bestaan’ 
wees nie, maar 'n bestaan van 'herskape' (‘renovata’) liggame. Die uitsig op 
hierdie perfekte, hemelse bestaan bring mee, dat die 'onaangenaamhede 
van die huidige lewe’ (aerumnae huius vitae’) makliker verduur kan word 
(vol. ook Jung 2017:442). 

4.3.4. Voorstellings van die ewige lewe 


Melanchthon het talle voorstellings van, of metafore oor die ewige lewe of die 
hemelse heerlikheid geformuleer. In sy troosbrief aan Justus Jonas in Halle op 
27 Desember 1542, stel hy dat sy oorlede vrou (Katharina Falck) nou alreeds 
“in gesprek is met Eva, Sara, Rebekka en Maria. In hierdie gemeenskap sal jy 
haar weer sien en in jou arms kan hou' (Mundhenk et al. 2017:86-87). Die 
gedagte van ‘hemelse omarming’ was vir Melanchthon 'n belangrike gedagte, 
aangesien die dood vir hom 'n gebeurtenis is wat in 'menslike omarming’ 
voltrek moet word. In ’n brief aan sy skoonseun, Georg Sabinus, skryf 
Melanchthon (Mundhenk et al. 2017:114-115) op O6 April 1547, dat hy ‘groot 
berou het dat sy dogter nie met ouerlike omarming kon sterf nie’, aangesien 
hulle nie by haar sterfbed teenwoordig kon wees nie. Hy en sy vrou word egter 
getroos met die hoop dat sy nou die aangename teenwoordigheid van God en 
sy Seun, ons Here Jesus Christus beleef, aan wie hy haar met soveel trane 
aanbeveel het; en hy hoop om spoedig däär, sy arms om haar te kan slaan. 
Melanchthon se kleinseun, Albert, is ook in 1547, kort nä sy geboorte oorlede. 
Later, op 07 Januarie 1552, skryf Melanchthon (Mundhenk et al. 2017:130) aan 
sy skoonseun, Georg Sabinus, dat geen wêreldse wysheid in hierdie smart 
troos kan bied nie. Die enigste troos is dat Albert, op grond van sy doop, 'deel 
van die gemeenskap van die hemelse kerk is, waar hy deur ander in die arms 
gehou word’. 


In sy eerste Testament, het Melanchthon ([1539] 2011d:31) geargumenteer 
dat dit vir hom onvoorstelbaar is dat die dood sy aardse verbintenisse sal 
beëindig. Hy het geglo dat familiebande en werksverbintenisse ná die dood 
behoue sal bly. Hy was oortuig dat hy in ‘die hemelse lewe’ sy vriendskap 
met sy broer, Georg, en kollegas, Joachim Camerarius, Franz Buchard, 
Johannes Bugenhagen, Augustin Schurff, Paul Eber en Veit Dietrich, sal 
voortsit. Hy het dus 'n gemeenskapsgeoriënteerde voorstelling van die ewige 
lewe gehad. 


Volgens Jakob Heerbrand (Weng [1560] 2011:38) is Melanchthon ná sy 
afsterwe, deel van die ‘hemelse universiteit’. Hierdie uitdrukking het hy by 
Melanchthon self geleer. In 'n brief aan Veit Dietrich op 3 Desember 1548 
(Mundhenk et al. 1917:124) skryf hy dat hulle vriend, Caspar Crugicer, wat op 16 
November gesterf het, ‘nou deel is van die hemelse akademie’. Melanchthon 
het op sy sterfbed aan die omstanders gesê dat hy by sy afsterwe in ‘die 
hemelse akademie’ opgeneem sal word, waar hy met sy onderrigtaak en 
navorsingsbedrywighede kan voortgaan (Scheible 2016:318). 


Melanchthon het laat in sy lewe besef dat die verlange na die goeie verlede 
en die uitsien na 'n nuwe bedeling, met die eskatologiese verwagting 
ineengevleg is. Die ou aarde en die nuwe hemel vorm saam ’n voorstelling van 
die ewige lewe. In ’n brief van O1 Januarie 1560 aan sy Heidelbergse kollega, 
Nikolaus Cisner, skryf hy aan sy kindervriend oor die verlange na die berge van 

Heidelberg en die verwagting van die nuwe universiteit in die hemel. Hy (soos 

aangehaal deur Rhein 2010) skryf: 
Ek gee toe dat ek na sowel my ou tuiste [Bretten naby Heidelberg] as my broer 
[Georg] verlang. Dikwels dink ek met verlange aan julle berge en kastele, wat deur 
Keiser Valentianus gebou is, daar teen die oewers van die Neckar-rivier en op die 
heuweltoppe, en ek brand van begeerte om met jou en die ander geleerdes gesprek 
te voer in 'n regte en goeie gesindheid. My verlange word aangewakker deur die 
woede van my vyande, van wie ek ver weg wil vlug. (p. 27) 


Melanchthon sien die ‘hemelse akademie’ dus as ’n plek waar die mens van 
sonde en die kleinlike twiste van die lewe verlos sal wees. In die aangesig van 
God en sy Seun, sal die diepste lewens- en teologiese vrae beantwoord word. 
Navorsing om te deurdink en te verklaar, sal nie meer nodig wees nie, aangesien 
alles aan ons volledig geopenbaar sal word. 


Een van Melanchthon se ander voorstellings van die ewige lewe, berus op 
Jesus se uitspraak aan die kruis, toe hy aan die een misdadiger gesê het (vlg. 
Lukas 23:43): 'Ek verseker jou: Vandag sal jy saam met My in die paradys 
wees.” Melanchthon ([1560] 2011c:161) verduidelik dat die woord paradys 
metafories op 'n toestand betrekking het waarin geregtigheid, wysheid en 
lewe sonder die dood heers. Dit was die toestand wat voor die sondeval in die 
paradys geheers het. Jesus belowe die misdadiger dat hy saam met Hom in ʼn 
toestand van ewige geregtigheid en lewe sal deel, waar hy die goedheid en 
ewige aanwesigheid van God sal ervaar. Midde in die dood (aan die kruis), 
breek die ewige lewe vir hierdie man alreeds aan - net soos wat dit vir Jesus 
self aanbreek. 


Die hemel was vir Melanchthon egter nie ’n blote projeksie nie. Al het hy die 
hemel in terme van konkrete aardse realiteite voorgestel, was sy diepste 
verlange nogtans om by God te wees. In sy Duitse Loci het Melanchthon 
({1553] 2010:405, Il. 1-2) vertroostend gesê: ‘Om by God te wees, beteken 
lewe in 'n nuwe, Goddelike ewige lewe. 


4.3.5. Die heiliges in die hemel en die vaevuur 


Melanchthon se uitsprake oor die gestorwe heiliges in die hemel, bied ’n 
perspektief op sy voorstelling van die lewe nä die dood, wat nie elders gevind 
word nie. In sy uitvoerige Antwoord op die Goddelose artikel van die Beierse 
inkwisisie (Melanchthon [1559] 2012a:249-256), verwerp hy die gedagte dat 
die heilige martelare in gebed vereer en aangeroep moet word. Op grond van 
die eerste gebod handhaaf hy die oortuiging dat slegs God aanbid mag word, 
en dat voorsiening slegs van Hom en sy Seun afgesmeek mag word. Dat die 
heiliges versoek word om te voorsien, en gesmeek word om voorbidding by 
die Vader te doen, ondergrawe die Goddelikheid van Christus. Die 
middelaarskap van Jesus Christus word verduister wanneer die heiliges 
gesmeek word om mense van siektes te genees, en om hulle van aardse 


89 


Eskatologie 


middele te voorsien (vgl. Joh. 16; 1 Tim. 2 & Hebr. 7). Só ’n gebed is volgens 
Melanchthon ten diepste sonde, aangesien dit die eer van Christus aantas. Ten 
spyte van hierdie kritiek, glo Melanchthon dat die heilige martelare en 
kerkvaders nou alreeds om Christus se troon vergader is, en dus alreeds in die 
ewige lewe deel. Volgens Melanchthon lewe die heiliges reeds in die nuwe 
bedeling, en hulle sou teoreties aanbid kon word. Die heiliges ‘rus’ of ‘wag’ nie 
vir die wederkoms en eindoordeel nie, aangesien hulle reeds in die hemel 
opgeneem is. ‘Voorvaderaanbidding’ is volgens Melanchthon Godslasterlik, en 
behoort hard gestraf te word. Daarnaas moet die mense geleer word om God 
deur Christus, in gebed te nader met hulle sorge en vrese. In Melanchthon se 
denkwêreld was die probleem nie die geloof in die voortbestaan van die 
voorvaders nie, maar die verkeerde verstaan van gebed. 


Melanchthon ([1559] 2012a:256-261) se kritiek op die Roomse leer oor die 
vaevuur, bied ook ’n perspektief op sy verstaan en voorstelling van die lewe ná 
die dood. Sy kritiek teen hierdie leer berus in die eerste instansie op 'n gebrek 
aan Skrifbewyse. Tweedens, gaan dit oor die Christelike misbruik van die 
offergedagte; en derdens, om 'n verkeerde verstaan van heil en verdoemenis. 
Melanchthon beroep hom op Matteus 25, wat stel dat sommiges gered word 
terwyl ander verlore gaan. Die Roomse gedagte dat daar vir die gestorwenes 
gebid kan word, en dat daar namens hulle offers gebring kan word, is vir hom 
sonder enige bybelse begronding. Die punt wat egter hier gemaak word, is 
dat Melanchthon nie kritiek uitspreek teen die moontlikheid dat dié wat gesterf 
het, elders kan voortlewe nie. Hierdie tipe kritiek was nie deel van Melanchthon 
(of ander reformatore) se verwysingsraamwerk nie. Die teoretiese moontlikheid 
van ’n ‘voortbestaan van gestorwenes’ in ander ruimtes, was vir Melanchthon 
en sy tydgenote nie problematies nie. 


4.3.6. Redding alleen danksy Jesus Christus 


In Melanchthon ([1543] 2011f; [1542] 2011e) se denke was daar nie ruimte vir iets 
soos die 'alversoening' of ‘redding vir almal nie’. Hy was ’n radikaal Christologiese 
denker, en diegene (insluitend Jode en Mohammedane) wat Jesus Christus nie 
as verlosser wou aanvaar nie, moes met die ‘ewige verdoemenis’ rekening hou. 
Teenoor uitsprake soos hierdie, staan Melanchthon se oortuiging egter dat talle 
voortreflike figure uit die Ou Testament soos Dawid en die profete, deel is van 
die ewige kerk van God (vgl. Melanchthon [1553] 2010:599-405). Melanchthon 
is dus ʼn teoloog met teenstrydige uitsprake. Hierdie teenstrydighede is egter in 
die Skrif self ingebed, en Melanchthon as 'n Skrifgetroue teoloog, het nie 
geskroom om aan teenstrydighede aandag te gee nie. 


E 4.4. Oorsig 


In hierdie hoofstuk word Melanchthon se eskatologie voorgestel. Die eerste 
tema wat onder die loep kom, is die dood. Paragrawe word afgestaan aan die 

verband tussen sonde en die dood, siekte en ouderdom as voorlopers tot die 
dood, teologie en gebed as voorbereiding op die dood, en die motief van 
Christelike vertroosting. Die tweede tema handel oor loon en straf. Melanchthon 
se oortuiging dat immoraliteit op aarde sigbaar gestraf word, kry eerstens 
aandag. Dan volg die klassieke vraagstelling oor die verband tussen goeie 
werke, straf en beloning. Melanchthon het 'n lewende belangstelling in die 
astrologie en die astronomie gehad, en om daardie rede word na sy verstaan 
van aardse gebeure in die lig van die sterrekunde gekyk. Die derde tema gaan 
oor die vraag na wat uiteindelik verwag kan word. Die geestelike ryk van 
Christus geniet aandag, en daarmee saam 'n uitleg van die bede laat u 
koninkryk kom. Vervolgens geniet die opstanding en die ewige lewe aandag. 
Sy eie voorstellings van die ewige lewe, sowel as sy kritiek op die Roomse leer 
aangaande die vaevuur, word belig. Die hoofstuk word met sy Christologiese 
verstaan van die heil afgesluit. 

Vir Melanchthon was God 'n lewende en teenwoordige werklikheid. Alhoewel 
hy omring was deur talle mense wat nie die kerklike voorstelling en begrip van 
God gerespekteer het nie, was 'n lewe sonder geloof in die drie-enige God nie 
vir hom voorstelbaar nie. Hierdie hoofstuk is dus van kardinale belang in die 
poging om ’n greep op sy teologie te kry. 


E 5.1. Kennis en aanbidding van God 


Melanchthon het nie in die eerste uitgawe van die Loci communes (1521) 'n 
aparte hoofstuk oor God gehad nie. Wat hy oor die drie-enige God moes sê, 
kon in groot gedeeltes van die boek ingevleg word. In die 1535-uitgawe (wat 
'n verwerking is van die 1533-uitgawe) van die Algemene teologiese temas 
(Loci communes theologici), het hy wel kortliks in 'n aparte hoofstuk aan 
hierdie tema aandag gegee. Melanchthon ([1535] 2019:33-55) het 'n paar 
kern-argumente uitgelig, waarby hy vir die res van sy loopbaan gebly het. Hy 
Sou in die latere uitgawes van sy leerboek hierdie argumente net breedvoeriger 
bespreek en verduidelik. Melanchthon ([1535] 2019:33-35) het vanuit die 
staanspoor duidelikheid in sy gemoed gehad, dat daar Christologies en 
trinitaries oor God gepraat moet word."? 'n Teks soos Johannes 14:8 was vir 


112. Melanchthon het baie wyer oor die Godsbegrip geskryf soos onder andere God as skepper, maar hiervoor 
is daar nie in hierdie boek genoeg ruimte nie (vgl. Link 2017 vir 'n goeie oorsig). 


How to cite: Van Wyk, 1.W.C., 2022, ‘God’, in Philipp Melanchthon: Die denker, leermeester en opvoeder van 
die Reformasie, HTS Religion & Society Series, Vol. 12, pp. 93-113, AOSIS Books, Cape Town. https://doi. 
org/10.4102/aosis.2022.BK327.05 

hom rigtinggewend. Tweedens, moet daar oor God vanuit die perspektief van 
die eerste gebod; en derdens, binne die aanspreekvorm van die Onse Vader- 
gebed, gepraat word. In die vierde instansie het hy besef, dat die gesprek oor 
God binne die groter raamwerk van die filosofie gedoen moet word. 
Kennisname van die filosofiese argumente (dat daar na alle waarskynlikheid 'n 
skepper is en dat Hy beloon en bestraf) is belangrik, maar hierdie rasionele 
kennis is nie genoeg vir ’n troosvolle lewe nie. Die sekerheid dat God gebede 
verhoor, barmhartigheid betoon en teenwoordig is, maak eers die nadenke 
oor God sinvol. In die vyfde instansie gee hy toe, dat spore van God wel in die 
natuur te vinde is, maar vir volledige kennis van God, is die openbaring in 
Christus nodig." Die God waarvan Melanchthon dus praat, is die drie-enige 
God, die één en enigste ware God wat nie in die filosofie of ander godsdienste 
geken word nie, maar in die geloof deur Christus aanbid moet word. 


'n Goeie weergawe van Melanchthon se Godsleer, word in die Duitse 
weergawe van sy Hoofartikels van die Christelike leer (1553) gevind."* Die 
kategismusagtige styl van die boek neem niks van die akademiese kwaliteit 
van die boek weg nie. Daarom word 'n aantal argumente vir hierdie hoofstuk, 
uit hierdie publikasie geneem, aangesien 'n mens in hierdie boek die groot 
doelwit van sy teologie ontdek, naamlik ‘troos’ (‘consolatio finis theologiae’) 
(Melanchthon [1553] 2010:13), wat een van die belangrike redes is waarom 
daar in God geglo word. 


Melanchthon ([1553] 2010:86) begin die vraagstelling oor God in hierdie 
publikasie nie met die vraag: 'Hoe ken ons God?' nie, maar met die vraag: 
'Hoekom sou ons ernstig tot God kon bid?' Die antwoord is soos volg: Ernstige 
gebed tot God is slegs moontlik wanneer God in en deur Jesus Christus geken 
word. Wie God wil sien (die wens van die natuurlike mens), moet na Jesus 
Christus kyk (Joh. 14:9), aangesien God in Christus te siene is. Wat in Christus 
te siene is, is God se beloftes van genade, barmhartigheid en vergewing. Wat 
só gesien word, is méér as wat die natuurlike rede kan sien en verstaan. Die 
menslike rede weet van 'n Goddelike wese wat geskape het, goeie mense 
beloon en slegte mense straf, maar tot hierdie wese kan nie troosvol gebid 
word nie (vol. Melanchthon [1553] 2010:88-91). Sokrates, Xenophanus, Plato, 
Aristoteles, Cicero en Cato weet niks van die uitnodiging om deur Christus tot 


113. Melanchthon ([1553] 1989:28-32) het ook in sy anatomie-handboek aan die verskil tussen wetenskaplike - 
en teologiese kennis aandag gegee, met die klem op die verskillende tipes sekerheid waarmee gewerk word. 


114. Melanchthon het meermale in kort, opsommende of samevattende briewe en voordragte sy Godsbegrip 
verduidelik. Hy het onder andere in een van sy laaste voordragte, op 16 Februarie 1559, oor die Ontmoeting 
tussen die keiser en die pous in Bologna in 1530, hom oor die Christelike Godsbegrip uitgelaat. Hy het nog 
van die veronderstelling uitgegaan dat alle mense en gemeenskappe in die bestaan van God glo. Slegs sekere 
filosofiese skole soos die Stoisyne, betwyfel die bestaan van God, en glo dat alles per toeval gebeur. Vir hom as 
Christen, staan dit egter bo alle twyfel vas dat God, die Vader van Jesus Christus, vir Hom 'n gemeente vergader 
en tot in ewigheid versorg en bewaar. Tot hierdie God kan en moet in sekerheid gebid word, aangesien Hy die 
lewende, horende en antwoordende God is (vgl. Melanchthon [1559] 2019:255-256). 

God te bid nie, asook die beloftes wat daarmee gepaard gaan nie." Trouens, 
die menslike rede sien die onreg van die lewe raak, naamlik dat daar nie 
volgens geregtigheid beloon en gestraf word nie, en daarom word aan die 
bestaan van God getwyfel. Danksy die openbaring in Christus, kan daar egter 
met sekerheid oor God gedink word. Melanchthon ([1553] 2010:91) wys verder 
daarop dat die ware God totaal anders is as die waarneembare dinge. God is 
'n ‘geestelike wese’ (Joh. 4:24), en geen waarneembare ding is 'n afbeelding 
van God nie. Slegs in Jesus Christus vind ons 'n ware afbeelding van God, en 
slegs die Heilige Gees, sal ons hiervan oortuig. Volgens Melanchthon ([1553] 
2010:93) kan daar op geen ander manier sinvol oor God gepraat word, as 
binne die raamwerk van die Goddelike drie-eenheid nie. 


In die laaste uitgawe (1559) van sy Belangrikste teologiese temas (Loci 
praecipui theologici), het Melanchthon 'n nuwe voorwoord geskryf, wat op die 
kennisteoretiese problematiek rakende kennis oor God fokus. Hierdie 
voorwoord is seker vandag nog meer aktueel as 460 jaar gelede. Die huidige 
diskoerse onder Afrikaanssprekendes oor 'ateisme' en ‘ongeloof’, kan aan 
noukeurigheid wen deur aan Melanchthon aandag te skenk. Melanchthon 
([1559] 2018:10-16) verduidelik dat daar ’n grondige verskil tussen filosofiese 
kennis (in hfst. 9 word verduidelik dat dit om 'wetenskaplike kennis’ in die 
algemeen gaan) en teologiese kennis bestaan. Die verskil in kennis, het primêr 
met die verskil in metodiek te make. Volgens Melanchthon is die mens geskape 
om getalle en verskynsels (numeros et ordinem) te ken, en om die geheimenisse 
en samehang wat daaruit voortspruit, al beter en beter deur studie te leer ken. 
Vooruitgang en doelwitte (progressiones et metae) in kennis, is kenmerkend 
van hierdie metode. Hierdie filosofiese of wetenskaplike metode verskil 
drasties van die teologiese metode. Die filosofiese metode berus op 
waarneming en bewysvoering, terwyl daar in die leer van die kerk 
(vlg. Melanchthon ([1559] 2018): 

[S]legs na [skriftelike] inligting gesoek word; nie [volgens] daardie bewysvoerende 

metode nie. Die leer van die kerk put nie uit verklarings nie, maar uit woorde, wat 

God aan die mensdom in betroubare en duidelike getuienisse weergegee het, 


waarin Hy, danksy sy ondeurgrondelike goedheid, Homself en sy wil geopenbaar 
het." (p. 10, Il. 14-18) 


Melanchthon ([1559] 2018:10, Il. 19-33) wys verder daarop dat mense sekerheid 
(Gewissheit; certa) wil hê. In die filosofie (of wetenskap) berus sekerheid op 
algemene ervaring en bewysvoering, terwyl sekerheid in die teologie op God 
se openbaring berus. Elke rasionele wese weet dat twee plus twee gelyk aan 


115. Melanchthon (vgl. [1522] 2011f:21) het al in sy vroegste geskrifte op hierdie argument klem gelê. Vir 
argumente oor Plato, kyk na Melanchthon ([1538] 2011h:159-160). 


116. Melanchthon argumenteer: ‘Hic in doctrina Ecclesiae tantum ordo guaeritur, non illa methodus demonstrativa. 
Nam haec doctrina Ecclesiae non ex demonstrationibus sumitur, sed ex dictis, guae Deus certis et illustribus 
testimoniis tradidit generi humano, per quae immensa bonitate se et suam voluntatem patefecit. 

vier is. In die geloof berus sekerheid en waarheid op die beloftes van God, wat 
in die geloofsbelydenisse saamgevat is. In die wiskunde word op rasionele 
insig staatgemaak, maar in die teologie, word op die waarmakende werk van 
die Heilige Gees staatgemaak. In die wetenskappe word menslike twyfel in 
sekerheid omskep deur aanhoudende navorsing en bewysvoering. In die 
teologie egter, kan twyfel net deur die aanhoudende verkondiging en werk 
van die Heilige Gees oorkom word. Om in die teologie met filosofiese 
onsekerheid te werk, is nie gepas nie. Teologie berus op geloof en vertroue in 
die beloftes van die Woord van God, en werk dus metodies en nie met twyfel, 
wat deur bewysvoering oorkom moet word nie. Twyfel is die metode van die 
filosofie, terwyl sekerheid die metode van die teologie is - en hiervoor moet 
daar wedersydse respek wees (vgl. Melanchthon [1559] 2018:12, |. 17-14, |. 7). 
Die taak van die teoloog is die uitlegging van die sekerhede waarmee die kerk 
werk, naamlik die heilige Skrif en die kerklike belydenisse, en nie om allerlei 
nuwighede uit te dink en te versprei nie (vgl. Melanchthon [1559] 201814, 
|. 8-16, I. 21). Daar word meermale na hierdie gedagte in die boek verwys, 
aangesien dit een van Melanchthon se sentrale teologiese argumente is. 


Melanchthon ([1559] 2018:16, |. 25-18, |. 18) begin in die laaste weergawe 
van sy Loci, net soos hy in die Duitse weergawe van 1553 gemaak het, met ’n 
argument oor gebed. Hierdie keer gaan die argument oor die mens as skepsel 
van God. Melanchthon ([1559] 2018:16, Il. 26-27) beweer: ‘Die rede hoekom 
die mens geskape is en eventueel verlos sal word, is dat hy 'n afbeelding en 
tempel van God is en God moet vier’ (‘/deo conditum est genus humanum ac 
deinceps ideo redemptum est, ut sit imago et templum Dei Deum celebrans’). 
God wil dus nie net geken word nie, maar sy bestaan moet ook in aanroeping 
en lofprysing gevier word (Ps. 118:17; 149:1). Alhoewel die mens daartoe geroep 
is om God te leer ken, en om Hom aan te roep, veroorsaak die swaarkry en 
lyding in die lewe dat daar oor die bestaan van God getwyfel word. Die 
filosofiese kennis van God (dat Hy skep, beloon en bestraf) is nie genoegsaam 
om die mens uit die twyfel te bevry nie. Die een filosoof, Perikles, beweer dat 
die Pes blote toeval is, terwyl 'n ander een, Sophokles se koning Oedipus, 
beweer dat dit God se straf is, maar hy weet ongelukkig niks van vergewing en 
barmhartigheid nie. Die enigste manier waarop die duister in die menslike 
gees oorkom kan word, is deur vertroue op die genade en barmhartigheid van 
dié God wat Homself in sy Woord aan ons openbaar. Die evangelie van Jesus 
Christus is die enigste hoop om die twyfel oor God op te klaar. Danksy Christus, 
leer ons nie net iets oor die bestaan van God nie, maar ook en veral wat sy wil 
behels. Wie God se wil in Christus leer ken, sal God met vrymoedigheid in 
gebed wil aanroep (vol. Melanchthon [1559] 2018:22, |. 14-24, |.8). Melanchthon 
verduidelik ten slotte, dat die eienskappe van God, naamlik sy almag en dat hy 
alwetend, alomteenwoordig, vry, ewig, regverdig en goed is, ook net vanuit 'n 
Christologiese perspektief sin maak. Verder moet hierdie eienskappe van God 
belig word vanuit ’n trinitariese perspektief. Dus, net vanuit die raamwerk van 

die twee-natureleer en die triniteitsleer, kan die ware God geken en aanbid 
word (vgl. Melanchthon [1559] 2018:24, |. 9-30, |. 3). 


Aangesien kennis van God en gebed"’ tot God in Melanchthon se teologie 
onlosmaaklik saamhang, is dit gepas om hierdie gedeelte met een van sy 
gebede af te sluit. Dit sal alles wat tot hier bespreek is, saamvat en vooruitgryp 
op dit wat nog kom. Die gebed"? kom uit sy Duitse Hoofartikels van die 
Christelike leer (Melanchthon [1553] 2010): 

O almagtige, wyse, ware, regverdige en genadige God, ewige en enigste Vader van 

ons heiland, Jesus Christus; U wat saam met u enig-gebore Seun en die Heilige 

Gees hemel en aarde, engele en mense en alle ander dinge geskape het en gesê 

het: So waar as wat ek lewe, ek wil nie dat die sondaar sterwe nie, maar dat hy 

bekeer word en lewe sal hê! Ek bid U van harte: Erbarm U oor my en vergewe my 

al my sondes en wees my ewig genadig, om u Seun Jesus Christus se ontwil, wat U 

uit onuitspreeklike goedheid en wysheid tot verlosser en middelaar gemaak het, en 

verlig my siel en hart, maak my heilig en regeer my met u Heilige Gees en bewaar 

u kerk binne hierdie volk en aardse bedeling, sodat ons u groot genade vir ewig in 

regte dankbaarheid mag prys. Amen. (p. 101, Il. 6-18) 


N 5.2. Kennis en aanbidding deur Christus 


5.2.1. Die ontwikkeling van Melanchthon se 
Christologie 


Melanchthon se Christologie het deur die jare algaande ontwikkel."? Daar 
bestaan dus nie net één, omvattende sistematiese samevatting van sy 
Christologie nie. Die reformator uit Bretten het die Christologie nooit as ’n 
aparte, geslote leerstuk behandel nie. Sy Christologie het uit sy eksegetiese 
arbeid (hoofsaaklik aan die Romeinebrief) en sy strydgesprekke oor die 
nagmaal en triniteitsleer (Stössel 2017:577) ontstaan en ontwikkel. In 
teenstelling met die Skolastiek, is sy Christologie nie 'n spekulatiewe nie, maar 
'n praktiese dissipline. Dit is ten diepste 'n pastorale leerstuk wat vertroos, en 
rede tot gebed gee - trouens, dit is niks anders nie as ’n ‘gestalte van gebed’ 


117. Dit was met gebede dat Melanchthon (vgl. byvoorbeeld [1543] 2011k) mense in verdrukking (in die huidige 
Hongarye en Roemenië) kon vertroos en bemoedig. 


118. Aangesien die aanhaling nie 'n belangrike teologiese uitspraak is nie, word die Duitse grondteks nie in 'n 
voetnota herhaal nie. Die Afrikaanse vertaling in hierdie publikasie is ook nie oral 'n getroue, direkte vertaling 
van die oorspronklike laat-Middeleeuse Duitse teks nie. Die bedoeling is om die teks in verstaanbare, idiomatiese 
Afrikaans te vertaal, maar om tog so ver moontlik by die oorspronklike te bly, ten spyte van die gebrek aan 
behoorlike spelreëls in daardie tyd. 


119. Melanchthon ([1519] 2011b:18) se eerste Christologiese uitspraak word in die 24 stellings vir die 
Baccalaureusgraad gevind. Daar het hy oor die regverdigingsleer gedisputeer en in stelling nege gesê: ‘Gevolglik 
is die geregtigheid 'n weldaad van Christus.’ Daar sal in Hoofstuk 6 meermale na die uitdrukking, ‘weldaad van 
Christus’, teruggekeer word. 

(vgl. Stössel 2017:382-384). Wat in die Duitse navorsing’? geringgeskat word, 
is sy voortdurende werk aan die temas van die liturgiese kalender wat in sy 
Sondagvoorlesings en postille-versamelings opgeneem is (vgl. Melanchthon 
[1544] 2020a). Melanchthon se Christologie is van besondere historiese 
belang, aangesien dit 'n duidelike breuk met die Roomse skolastiek ingelui 
het. Melanchthon het die Christologie van 'n spekulatiewe na 'n praktiese 
dissipline verander - hiermee word bedoel dat Melanchthon se Christologie ’n 
selfstandige teologies-pastorale inslag vertoon. Sy Christologie het 
eksistensiële betekenis vir mense se geloof en lewe van elke dag (vgl. Stössel 
2017:377-378). 


Melanchthon se sistematiese leerboeke is drie maal in verskillende 
weergawes (aetates) verwerk. Terwyl die laaste weergawe van sy Loci (1559) 
drie keer omvattender is as die eerste weergawe (1521), is die eerste weergawe, 
in terme van Reformatoriese waarde, veel belangriker. Aangesien die 
1521-uitgawe die teologiese landskap van die sestiende eeu verander het, 
word hier deeglike aandag aan die Christologiese inhoud gegee. Melanchthon 
([1521] 1997:12) het in sy wydingsbrief aan die tydelike rektor, Tilemann 
Plettener, verduidelik dat die bedoeling van sy Grondbegrippe van die teologie 
(Loci communes) is om aan die jeug te verduidelik waaroor die hoofpunte van 
die Skrif gaan. Hierdie hoofpunte kan in Paulus se Romeinebrief gevind word. 
Ten diepste gaan die hoofgedagtes van die Skrif oor wie en wat Jesus Christus 
vir ons is. Die vraag na Jesus Christus, kry Melanchthon nie in die skolastieke 
handboeke! beantwoord nie, en daarom moet daar na die bron van die 
Christendom (ad fontes), naamlik die kanonieke boek (scriptura canonica) of 
Bybel teruggekeer word. Melanchthon se verandering in die metode van 
teologiebeoefening, het ingrypende gevolge vir die kerk en teologie gehad. 
Die volgende woorde van Melanchthon ([1521] 1997:18, Il. 6) vat die kern van 
sy teologiese ideaal saam: 'Die geheimenisse van die Godheid moet eerder 
aanbid as nagevors word’ (‘Mysteria divinitatis rectius adoraverimus guam 
vestigaverimus’). Diepgaande bybelse navorsing (grammatikale analises, 
eksegese, hermeneutiek en nadenke binne die grense van die belydenisse) sal 
die teologie, volgens Melanchthon, van sinnelose spekulasie bevry, en teoloë 
bring tot waar hulle hoort, en dit is op hulle knieë in gebed. Melanchthon het 


120. Vanselfsprekend is die Duitse navorsing oor Melanchthon se Christologie deeglik en omvattend. Wat in 
hierdie hoofstuk nie voldoende aandag kry nie, is die ‘meritum-motief’. Die formule 'meritum Christi, of die 
‘verdienste van Christus’, word 173 keer in slegs die Apo/CA gebruik (Stössel 2017:384). Op ander plekke in die 
boek, duik die formule egter gereeld op. Ratschow (1982:61- 62) wys weer op die offer-motief wat baie aandag 
in Melanchthon se werke geniet, maar ook nie in hierdie hoofstuk die nodige aandag geniet nie. 


121. Melanchthon ([1521] 1997:12, Il. 4) beskuldig die skolastiek dat hulle ‘in plaas van die leer oor Christus, 
Aristoteliese spitsvondighede aanbied’ (‘[...] qui nobis pro Christi doctrina Aristotelicas argutias prodidere’). Dit 
is veral twee teoloë wat vir kritiek uitgesonder word: Johannes Damascenus en sy volgelinge word beskuldig 
dat hulle té veel filosofeer en nie teologies besin nie; en Petrus Lombardus word gekritiseer dat hy die menings 
van ander kompileer en nie met die hooftemas van die Skrif self werk nie. In die lig hiervan, is 'n nuwe benadering 
tot die teologie nodig (vgl. Melanchthon [1521] 1997:18, II. 2). 

daarom van die begin van sy akademiese werksaamhede af, die noue band 
tussen Christologie en gebed beklemtoon. Melanchthon het in die eerste 
weergawe van sy Loci, ook ’n stelling geformuleer wat sy Christologie vir die 
res van sy loopbaan sou begelei. Die belangrikheid van hierdie stelling verdien 
om volledig aangehaal te word. Melanchthon ([1521] 1997) stel: 


Wie die hooftemas [van die Skrif] nie ken nie, naamlik die mag van die sonde, die 
wet en die genade, kan ek kwalik 'n Christen noem. Dit is op grond van [hierdie 
temas] dat Christus werklik geken word. Dit kom dus daarop neer dat om Christus 
te ken, beteken om sy weldade te ken; [die implikasie hiervan is dat die volgende 
leer nie geldig is nie], en dit is die [blote] leer [of inligting] oor Christus se nature, en 
die aard en wyse van sy menswording. Wanneer daar nie ook gestel word tot watse 
nut Christus die menslike vlees aangeneem het, of aan die kruis geslaan is nie; wat 
is die nut om hierdie verhale te ken??? (p. 22, Il. 12-14) 


Melanchthon se Christologie is een vir die gemeentepredikant en die 
gewone lidmaat. Die eksistensiële betekenis van die lewe en werk van 
Christus word verduidelik, sodat almal wat deur die Heilige Gees van die 
geopenbaarde evangelie se waarheidsgehalte oortuig word, God deur 
Christus in die Gees sal aanbid. Die eksistensiële waarde van die Christologie 
moet egter nie tot die gevoelswaarde van mense beperk word nie, aangesien 
sy Christologie ten diepste op die aktualisering van die klassieke twee- 
natureleer neerkom. 


5.2.2. Christologie binne die raamwerk van die 
Christelike leer 


Melanchthon het die klassieke twee-natureleer aanvaar en verdedig. ’n 
Christologie buite die raamwerk van die belydenis om, was vir Melanchthon 
ondenkbaar. Hierdie verkorte weergawe van Artikel III van die CA ([1530] 
2014b), gee ’n goeie idee van sy verstaan van hierdie leerstuk: 


J 


Dit word geleer dat God die Seun mens geword het, gebore uit Maria die rein 
jongvrou [of maagd], en dat die twee nature, die Goddelike en menslike, in één 
persoon, dus onskeibaar verenig is in Christus, wat ware God en ware mens is, wat 
werklik gebore is, gely en gekruisig is, gesterf het en begrawe is, sodat Hy die offer 
geword het, nie alleen vir die erfsonde nie, maar ook vir alle ander sondes, en God 
se toorn versoen het. Dieselfde Christus het neergedaal na die hel [...] en dat Hy 
almal wat só aan Hom glo, deur die Heilige Gees heilig, reinig, versterk en vertroos, 
en aan hulle ook lewe en allerlei gawes en goeie dinge uitdeel en hulle teen die 
duiwel en die sonde beskut en beskerm [..] Dieselfde Christus sal weer openlik 
kom [...] volgens die Apostoliese Geloofsbelydenis. En alle ketterye wat met hierdie 
artikel in stryd is, sal verdoem word. (pp. 96, |. 9-98, |. 2) 


122. Melanchthon stel: 'Religuos vero locos, peccati vim, legem, gratiam, qui ignorarit, non video guomodo 
christianum vocem. Nam ex his proprie Christus cognoscitur, siguidem hoc est Christum cognoscere beneficia 
eius cognoscere, non, quod isti docent, eius naturas, modos incarnationis contueri. Ni scias, in guem usum 
carnem induerit et cruci affuxus sit Christus, quid proderit eius historiam novisse?’ 


99 


God 


, 


Melanchthon het dus die kerklike leer pastoraal uitgelê en toegepas. ’n 
Abstrakte dogmatiese uitspraak het volgens hom, nie die saak van Christus 
gedien nie. Die leerstelling of ‘dogma’ moes vir hom vertroostend wees, en die 
gelowige tot blymoedigheid aanvuur. Ter illustrasie word hier na sy brief, 
gedateer 10 Januarie 1546, aan Hieronymus Baumgartner verwys (Mundhenk 
et al. 2017): 


Op hierdie feesdae tydens die Kersseisoen, dink ek voortdurend na oor die wonderlike 
verbond wat God, deur die vereniging van die Goddelike met die menslike natuur 
in sy Seun, met die menslike geslag gesluit het. Met hierdie getuienis bewys Hy op 
die mees duidelike wyse, dat Hy werklik ons menslike bestaan aangeneem het en 
dat Hy daadwerklik ‘God met ons is’, wat die woord Immanuel beteken. Ek hoop van 
harte dat God, op grond van hierdie verbond, ook vir jou sal bewaar en aan jou ’n 
goeie en gelukkige jaar sal skenk. (pp. 105-106) 


Melanchthon het die kerklike leer oor Jesus Christus nie net in handboeke en 
geloofsbelydenisse verdedig en verduidelik nie, maar ook in gebede. Hy was 
oortuig dat die misterie van die twee nature van Jesus Christus met groter 
effektiwiteit deur gebede geleer kan word, as deur teologiese argumentasie. 
'n Goeie voorbeeld van 'n leermatige Christologiese gebed word gevind in die 
Kerkorde van Mecklenburg (1552) soos opgeneem in Jung (2010): 


O Here Jesus Christus, almagtige Seun van God en die ewebeeld van die ewige 
Vader, God en mens! 


U het vir ons sonde aan die kruis gesterf en weer uit die dood opgestaan en leef 
en regeer tot in ewigheid. U is tot middelaar en versoener gemaak en U het gesê 
(Matt. 11:28): Kom hier na My toe, almal wat moeg en belas is, Ek sal aan julle nuwe 
krag gee.’ 


Ek bid U, vergeef my genadiglik my sonde, bid vir my, arme sondaar, maak my 
regverdig en heilig en regeer my deur u Heilige Gees tot in die ewige lewe. Versamel 
ook vir U in hierdie land ’n ewige kerk, skenk aan ons 'n goeie regering, beskerm 
ons teen die duiwel soos in Genesis 3:15 geskryf is: ‘Die kind van die vrou sal die kop 
van die slang vertrap.” En U, Here Jesus Christus, almagtige Seun van God het gesê 
(Joh. 10:28): 'niemand sal my skape uit my hand ruk nie.” (p. 20) 


'n Gebed soos hierdie, bevat al die elemente van die twee-natureleer, maar 
omskep dit in 'n troosgewende gebed. Pastorale individualisme is dit ook nie, 
aangesien die kerk en die samelewingsnood ook op hierdie leerstuk betrek word. 


5.2.3. Die liturgiese kalender as raamwerk van die 
Christologie 


Melanchthon se Christologie het nie net uit debatte oor sistematiese temas 
soos gebed en die nagmaal ontwikkel nie, maar ook uit sy weeklikse 
behandeling van die voorgeskrewe tekste wat met die liturgiese kalender 
verband hou. Hy het op Sondagoggende vir die buitelandse studente ’n uur 
lank in Latyn, taalkundige en eksegetiese lesings aangebied oor die teks 
wat op 'n spesifieke Sondag in die prediking aandag sou geniet. Hierdie 

Sondagvoorlesings het later uitgeloop op die 'Postilla Melanthoniana’, wat 'n 
belangrike deel van sy wetenskaplike oeuvre uitmaak. Melanchthon ([1544] 
2020a) se lesing’ oor die wyse manne uit die Ooste (Matt. 2:1-12) wat vir die 
Epifaniefees (6 Januarie) uitgewerk is, is 'n leersame teks. Melanchthon ([1544] 
2020a:16-17) se inleidende opmerkings oor die betekenis van die woord 
epifanie, gee 'n aanduiding van die groot verskille tussen die reformator en die 
Roomse tradisie. Volgens die Roomse tradisie, is die Epifaniefees die 'fees van 
die towenaars’ (‘Magier’) soos daar na die ‘wyse’ manne verwys is. Volgens 
Melanchthon, beteken die woord epifanie verskyning of onthulling. Hy is 
oortuig dat die Vroeë Kerk nie aan die verskyning van die ster van Bethlehem 
gedink het nie, maar aan die onthulling van Jesus se Goddelikheid tydens sy 
doop. Sy taalkundige en historiese kennis van die kerklike liturgie, laat hom 
Christologies oor Epifanie nadink, en daarom heg hy geen waarde aan die 
legende!“ oor die sterrekundiges uit die Ooste nie. Christus is die lig vir die 
wêreld, en nie die wonder van die sterre nie. Melanchthon ([1544] 2020a:17-30) 
lewer interessante kommentaar op die ‘sterrekundiges’ (of ‘towenaars’ soos 
die woord ook vertaal kan word), hulle name, hulle plekke van herkoms, die 
ster wat hulle gevolg het en hulle geskenke. Die ruimte ontbreek egter om 
hieraan aandag te gee. Van belang is sy teologiese opmerkings: Eerstens, God 
het die geboorte van sy Seun nie net aan 'n paar Jode bekendgemaak nie, 
maar ook aan die heidene, soos verteenwoordig deur die drie sterrekykers. 
Tweedens, Jesus is as mens in Bethlehem as 'n nakomeling van Dawid gebore, 
maar sy geboorte as Messias is al vir eeue lank deur die profete voorspel. Die 
Epifaniefees moet daarom vanuit die perspektief van die twee-natureleer 
verstaan word. Derdens, Christus versamel vir Hom 'n kerk, nie net uit die 
wetsgehoorsame Jode nie, maar ook uit al die nasies van die wêreld. Geen 
kultiese voorskrif kan en mag in die pad van nie-Jode staan om deel van die 
kerk te word nie. In die kerk gaan dit nie primêr om wetsgehoorsaamheid nie, 
maar om die barmhartigheid van God, wat in die geloof aanvaar moet word. 
Vierdens, die kerk van Christus word nie net op sekere plekke en onder groot 
heersers gevind nie, maar ook in onbekende plekkies, waar niemand beroemd 
is nie. Net soos die sterrekykers vir Maria en haar kind finansieel gesorg het, 
sorg die Here vir sy kerk in onbekende en arm gemeenskappe (vgl. Melanchthon 
[1544] 2020a:30-40). 


123. Hierdie is waarskynlik 'n verwerkte versameling lesings wat Christoph Pezel tussen 1549-1560 uitgesoek 
en georden het. Die teks is 'n klassieke voorbeeld van die Sondagvoorlesings. Dit bestaan uit taalkundige, 
eksegetiese, historiese en interdissiplinêre opmerkings wat met die 'wyse manne' verband hou. Melanchthon 
(vgl. inleiding tot [1544] 2020a:15-16) stel in hierdie lesing sy geweldige belesenheid ten toon, deur onder 
andere te verwys na die astrologie, historiese gebeure, die problematiek van relikwieë en die Kabbalistiese 
geskrifte. 


124. In die Roomse Kerk is die legende, dat die beendere van die sterrekundiges in die domkerk van Keulen in 
bewaring gehou word, van groot belang vir die Epifaniefees en die pelgrimstogte na die stad. Melanchthon se 
kritiek raak ’n enorme groot finansiële bedryf. 

Melanchthon het waarskynlik jaarliks in sy Sondagoggendvoorlesings voor die 
buitelandse studente, aandag gegee aan een van die voorgeskrewe tekste wat 
verband hou met die lyding van Jesus Christus, wat op Goeie Vrydag in die 
prediking aandag moes geniet. Sy versameling voordragte oor Jesaja 53'?° 
geniet aandag. Melanchthon ([1560] 20111:133) wys aan die begin van sy 
lesings) daarop, dat Jesaja 53 van die begin af ’n belangrike teks vir die kerk 
was. Vir Melanchthon is dit ondenkbaar dat Jesaja 53 nie Christologies verstaan 
kan word nie. Sy argument is dat, sedert Abel, God te kenne gegee het dat Hy 
aan die mensdom ’n offer wil skenk tot redding en op grond van die offer, vir 
Hom ’n kerk wil uitkies. Sy argument fokus daarom nie op 'n moontlike Joodse 
verstaanskonteks van Jesaja 53 nie, maar wat God se wil nog altyd was, en in 
hierdie Skrifgedeelte herbevestig word. Die tweede inleidende opmerking wat 
hy (Melanchthon [1560] 2011:134-140) maak, is dat daar altyd oor Christus se 
lyding nagedink moet word, maar dit moet veral op Goeie Vrydag gebeur. Die 
geordende liturgiese kalender help om jaarliks, op ’n spesifieke tyd, oor die 
kruisdood na te dink. Hierdie nadenke moet op drie vlakke geskied: ’n 
pedagogiese, 'n spirituele en 'n eksemplariese vlak. Op die pedagogiese vlak 
moet daar na die profetiese voorspellings van Jesus se lyding (soos Sag. 12:10 
en Dan. 9:26) gekyk word - en wel soos dit in die breë kategetiese leer ingebed 
word. Op die spirituele vlak, moet 'n teks soos Jesaja 53 binne die konteks van 
menslike sonde en God se toorn en barmhartigheid verduidelik word. Op die 
eksemplariese vlak, moet daar verduidelik word dat kerkmense met die 
lydende Christus moet identifiseer - sy heerskappy en aansien moenie 
nagestreef word nie, maar daar moet in sy lyding gedeel word. Die lyding 
van Christus moet die kerk saambind, en nie sy heerlikheid nie. In sy eksegetiese 
notas oor Jesaja 53, stel Melanchthon (15601 2011:140-146) agt riglyne op vir 
die verstaan van die teks: 


1. Dit moet binne die konteks van die voorspellings van die lydende Christus 
uitgelê word. 

2. Die feit dat Christus ons smarte op Hom geneem het, moet belig word. 

3. Sy daad van genade moet aandag geniet - ‘die feit dat Christus ons welkom 
maak by God’, of sy daad van ons regverdigverklaring. 

4. Die universele perspektief op die sonde. 

5. Die universele perspektief op die genade. 

6. Die priesterlike werk van Christus. 

7. Die feit dat die gekruisigde opgewek is. 

8. Die straf vir diegene wat hulle nie tot Christus wil bekeer nie. 


125. Die 'Postilla' oor Jesaja 53 wat hier gebruik word, is nie uit die hand van Melanchthon self nie, maar is 
deur die jare versamel en laat druk deur sy student, Christoph Pezel. Melanchthon se bedoeling met hierdie 
Sondagvoorlesings was, om die buitelandse studente aan die liturgiese kalender en die tekste wat vir 'n bepaalde 
feesdag voorgeskryf is, bloot te stel. Hy wou die tekste binne die raamwerk van die kerklike leer verduidelik, 
met die bedoeling om die studente se kennis van God en die begeerte om tot God te bid, te versterk. Hierdie 
'Bybelstudies' is nie net van belang vir sy Christologie nie, maar ook vir die verstaan van sy eksegetiese metode 
(vgl. inleiding tot Melanchthon [1560] 20111:132). 

Melanchthon lê die profetiese tekste dus Christologies uit, en hy lê die 
Christologie binne die groot kontoere van die kerklike leer uit. 


Melanchthon se Christologie het dus ’n pastorale aanslag, maar dit bly 
binne die klassieke twee-natureleer ingebed. Christologie word by Melanchthon 
nie tot 'n Jesulogie’ verlaag nie, en bly verder ook binne die klassieke 
triniteitsleer ingebed (vgl. ook Ratschow 1982:55-56 vir dieselfde mening).'76 


N 5.3. Die drie-enige God 


Melanchthon was oortuig dat Christelike denke oor God ook deur die klassieke 
triniteitsleer tot woorde gebring moet word.” In Artikel | van die CA’ het hy 
(Melanchthon [1530] 2014b) die verdediging van hierdie leer soos volg 
verwoord: 


Eerstens leer? ons en hou ons [die Protestantse afgevaardigdes] eendragtig vas 
aan die besluit van die Konsilie van Nicea, wat stel dat daar één Goddelike wese 
bestaan, wat God genoem word en werklikwaar God is; nogtans is daar drie persone 
in hierdie één Goddelike wese, wat al drie almagtig en ewig is [en genoem word] 
God die Vader, God die Seun en God die Heilige Gees. Al drie is die één Goddelike 
wese, ewig, uit een stuk, met onmeetlike mag, wysheid en goedheid; sonder einde, 
een skepper en onderhouer van alle dinge, sigbaar en onsigbaar. Die woord persoon 
word nie verstaan as ’n stuk en ook nie as 'n eienskap in [s/egs] een [persoon] nie, 
maar [elke persoon] bestaan selfstandig, soos die [kerk]vaders se bedoeling was 
met die gebruik van hierdie woord. Hiernaas word alle ketterye verwerp wat met 
hierdie artikel in stryd is, soos die Manicheisme wat aan twee gode glo, 'n goeie 
en 'n bose God, en [...] Arianus, die Mohammedane en die Jode [..] wat net in één 
Goddelike persoon glo [...]. (pp. 92, |. 25-94, |. 15) 


Aangesien die Roomse teolo& nie met Melanchthon se formulering verskil het 
nie, en daar geen debat op die Ryksdag oor die triniteitsleer gevoer is nie, het 
Melanchthon ([1531] 2014a) nie in die Apo/CA verdere aandag aan hierdie saak 


126. Melanchthon het teenoor almal, ook buitelanders, sy posisie verdedig dat die twee klassieke kerklike 
leerstellings die fondament van die kerklike kategese en teologie moet wees. Sy Brief aan Matthias Ramser 
([1543] 2011e:281) is 'n goeie voorbeeld. 


127. Melanchthon het in die eerste uitgawe van sy Loci nie aan die leer oor die drie-eenheid aandag gegee nie. Dit 
skep die indruk dat hy eers later trinitaries begin dink het. Grosse (2008) wys egter daarop dat Melanchthon nie 
later in sy lewe tot die drie-eenheidsleer 'bekeer' is nie. Sy verstaan van die regverdigingsleer en die Christelike 
gebed (die twee sentrale temas van sy teologie) is trinitaries van aard. Hy het dus van 1521 af trinitaries oor 
teologiese temas nagedink. 


128. Die vertaling berus op die Duitse weergawe wat in die nuwe kritiese uitgawe van die Lutherse Belydenisskrifte 
deur Irene Dingel opgeneem is. Hierdie teks is die naaste aan die weergawe wat deur Christiaan Beyer aan 
die keiser voorgelees is. Die Duitse teks verskil hier en daar van die Latynse teks, wat ook in hierdie bundel 
opgeneem is. 


129. Alhoewel die triniteitsleer en die twee-natureleer binne die Protestantisme as die enigste 'dogmas' erken 
word, verwys Melanchthon nie in die Duitse of in die Latynse teks na 'n ‘dogma’ nie, maar slegs na die ‘leer van 
die kerk wat ooreenstem met die konsensus van Nicea'. Die hoofopskrif van die CA lui daarom ook 'Die artikels 
van die Christelike leer / of geloofsleer / Artickel Christlicher lahr / Articuli fidei praecipui (vgl. Melanchthon 
[1530] 2014b:92-93). 

gegee nie. Hy het egter wel vir die res van sy loopbaan as apologeet vir die 
klassieke triniteitsleer opgetree. As voorbeeld kan na sy latere geskrif 
([1543] 2011a:39-42), Uit die Reformatoriese ontwerp vir die aardsbiskop van 
Keulen, verwys word. Soos op ander plekke, argumenteer Melanchthon ook 
hier dat die hele saak oor die triniteitsleer ten diepste oor twee sake gaan: 
eerstens, dat God geken word op grond van sy openbaring in Jesus Christus; 
en tweedens, dat dit alleenlik sinvol is om tot Hom te bid wanneer Hy verstaan 
word as Vader, Seun en Heilige Gees - as één wese, maar in drie onderskeie 
persone. Dit gaan dus nie oor ‘abstrakte dogmas wat deur mense uitgedink is 
nie’, maar oor die moontlikheid om God te ken en om tot Hom te bid. 


In sy vroeë sistematiese geskrifte het Melanchthon ook hoofsaaklik op slegs 
twee sake gekonsentreer, naamlik in die eerste plek, die oortuiging dat daar 
slegs één God is; en tweedens, dat hierdie één God uit drie persone bestaan. In 
die eerste plek beskryf Melanchthon God aan die hand van die klassieke 
eienskappe, naamlik ewigheid, almag, wysheid, goedheid, regverdigheid en 
barmhartigheid. Die eienskappe is geen byvoegsels tot God se wese nie, 
aangesien hierdie eienskappe sy wese uitmaak. Hierdie God wat aan sy 
eienskappe geken word, is één God. Hy beroep hom deurgaans minstens op die 
volgende teksverse: Deuteronomium 6, Jesaja 44 en 45, 1 Korintiërs 8 en Efesiërs 
4. Teen die agtergrond van hierdie beklemtoning, loer die Manicheisme wat 
twee gode verdedig het, naamlik 'n goeie en 'n slegte God (wat vir die bose 
verantwoordelik gemaak word). In die tweede plek glo Christene volgens die 
klassieke belydenisse aan één Goddelike wese wat drie persone is. Die vraag is 
egter die volgende: Wat word onder ‘persoon’ verstaan? Melanchthon ([1535] 
2019:37-39) wys daarop dat die teologiese betekenis van die woord persoon 
van die filosofiese betekenis verskil. In die filosofie (en letterkunde) beteken 
‘persoon’ soms 'n karaktereienskap, en ander kere weer ʼn rol wat iemand vervul. 
In die teologie beteken ‘persoon’ ’n ondeelbare, selfstandige en intelligente 
wese. Op die voetspoor van Gregorius van Nazianz argumenteer hy, dat die 
Latynse vaders die Griekse woord hypostasis as ‘persoon’ vertaal het, aangesien 
daar nie 'n ander woord beskikbaar was nie. Die argument is dat daar drie 
persone in die één Godheid is, naamlik Vader, Seun en Heilige Gees, wat van 
ewig af saam net één God is. Al drie persone is God, alhoewel dit drie aparte, 
selfstandige persone is. Melanchthon hou saam met die Christelike kerk vas aan 
hierdie misterie, aangesien hierdie misterie op die bybelse getuienisse berus, en 
aangesien die verwerping van hierdie misterie tot twee ketterye lei, naamlik die 
triteisme en die modalisme. Die drie persone is nie drie afsonderlike gode nie, 
en God vermom hom nie in drie verskillende gestaltes nie. 


Melanchthon het geglo dat die misterie: van die drie-enige God nie 
rasioneel verklaar moet word nie, maar eerder in gebed vereer en genader 


130. Melanchthon gebruik die woord misterie (‘mysterium’) om aan te dui dat die drie-enige God nie rasioneel 
verklaarbaar is nie, maar dit beteken nie dat God nie kenbaar is nie. Melanchthon argumenteer dat God algaande 
wel deur Christus geken kan word, en daarom kan tot Hom gebid word (vgl. Grosse 2008:271-273). 

moet word. Hy het moeite gedoen om trinitariese gebede vir Sondag Trinitatis 
te formuleer. Een voorbeeld word uit die Kerkorde van Zweibrücke (1557) 
geneem soos in Jung (2010) genoteer: 


Almagtige God, ewige Vader van ons heiland Jesus Christus. U het saam met u 
Seun en die Heilige Gees, alles geskape. 

Ons dank U dat U Uself genadiglik aan u kerk geopenbaar het. Ons dank U, dat 
U, ewige Vader, u ewige Seun, u Goddelike, almagtige ewebeeld en Woord, van die 
begin af na u volk gestuur het, om u wonderbaarlike raadsbesluit oor ons verlossing 
uit te basuin en te laat verkondig, en om deur die stem van die evangelie vir U ’n 
ewige kerk te versamel. 

In hierdie kerk is U, saam met u Seun, met u Goddelike mag teenwoordig, en gee 
U die Heilige Gees om die harte tot regte gebed en tot regte gehoorsaamheid te 
beweeg, sodat ons u woning word en U tot in ewigheid deur ons uitgestraal word, 
en U aan ons u wysheid en geregtigheid, lewe en vreugde skenk. 

Ons bid U ook met hartlike verlange: Skenk aan ons die regte kennis aangaande 
U, en geloof in U en u ewige Seun en die Heilige Gees. Deur die Heilige Gees het 
u Seun gesê (Matt. 11:27): 'niemand ken die Vader as slegs die Seun nie wat die 
Vader aan ons openbaar’. Stuur saam met u Seun die Heilige Gees in ons harte, en 
versamel en bewaar ons vir die ewige kerk. Versterk ons in die regte geloof teen al 
die liste van die duiwel [...] ontbrand in ons deur die Heilige Gees, vurige gebede 
en gehoorsaamheid soos wat dit U mag behaag, sodat ons U in hierdie lewe en ook 
daarna, al die tyd met helder insig en met vrolike dankbaarheid sal prys, om die 
Heer, Christus se ontwil. Amen. (pp. 88-89) 


5.3.1. Die geval Servet 


Melanchthon het hom lank met die geval Servet besig gehou. Reeds op 15 
Maart 1533 skryf hy in ’n brief aan Joachim Camerarius, dat hy Servet se 
geskrifte met aandag bestudeer, en dat hy oortuig is dat Servet doelbewus 
Tertullianus verkeerd aanhaal en interpreteer. Tertullianus het beslis nie Jesus 
Christus, die Woord, as persoon ontken nie - en by implikasie Christus as die 
tweede persoon van die drie-eenheid verwerp nie (Mundhenk et al. 2017:59- 
60). In Januarie 1539 skryf Melanchthon ’n brief aan die Evangeliese Christene 
in Venesië,” waarin hy onder andere, die dwaalleer van Michael Servet blootlê. 
Melanchthon ([1539] 2011d:244-247) wys daarop dat hy reeds in sy Loci van 
1555 kritiek teen Servet uitgespreek het, maar bevestig dit weer eens sodat 
Christene in Italië geen onduidelikheid oor die Protestantse standpunt moet 
hê nie. Sy kritiek kom kortliks neer op Servet se herhaling van een van die 
oudste leerdwalings, naamlik sy verwerping van die twee-natureleer, sy 


131. Min mense weet dat daar in Italië groepies mense was wat belangstelling in die Reformasie getoon het. 
Dit is bekend dat die Italiaanse teoloog, Michele Bracetto, by Melanchthon in Wittenberg op besoek was. 
Dit kan wees dat hulle later gereeld met mekaar gekorrespondeer het, en dat hierdie brief deel van hulle 
Korrespondensie was. Die brief is in 1539 as 'n akademiese voordrag gepubliseer. Hierdie brief is waarskynlik 
ook aan onbekende Italianers - waarskynlik mense in regeerposisies - gerig om hulle oor die redes vir die 
Reformasie en sy standpunte oor leeraangeleenthede soos die triniteitsleer in te lig. Melanchthon konsentreer 
op Servet se publikasie, Oor die dwalinge van die triniteitsleer [De Trinitate erroribus] (Hagenau 1531; vgl. 
inleiding tot [1539] 2011d:240). 

verkeerde uitleg van Tertullianis en sy minagting van die bybelse getuienisse 
oor die Drie-eenheid. Op 14 Oktober 1554 skryf Melanchthon vir Calvyn ’n 
brief, waarin hy Calvyn se oordeel oor Servet se leer en die beslissing van die 
magistraat (regter) ondersteun.” Ter wille van die historiese feite, word 
Melanchthon (Mundhenk et al. 2017) se presiese woorde hier aangebied: 


Geagte heer en liewe broeder! Ek het jou boek [Defensio orthodoxae fidei de sacra 
trinitate / Verdediging van die regte leer oor die heilige drie-eenheid, Genève 1554] 
gelees, waarin jy op 'n helder wyse die verskriklike belediging van God deur Servet 
weerlê het, en ek dank die Seun van God dat Hy jou in hierdie stryd gelei het. Die 
kerk is aan jou vandag en in die toekoms dank verskuldig. Met jou oordeel stem ek 
algeheel saam. Ek bevestig ook dat jou magistraat [regter] reg geoordeel het dat 
hierdie Godslasteraar, na die korrekte hofproses, tereggestel moet word. (p. 146) 


Calvyn het dus die goedkeuring van die leidinggewende Protestantse teoloog 
afgewag, voordat hy aansoek gedoen dat die regsproses teen Servet 
afgehandel moet word. Volgens die geldende Romeinse reg van daardie tyd, 
het Melanchthon en uiteindelik Calvyn, geen ander keuse gehad as om die 
owerhede te versoek om Servet tereg te stel nie. Binne ons huidige 
kultuurklimaat, is sê iets ondenkbaar. In die sestiende eeu was dit die 
noodwendigheid. 


E 5.4. Die Christelike begrip van God 


Melanchthon het die Godsbegrip Christologiese verstaan en dit trinitaries 
uitgelê. Hy het hierdie aanslag ook in sy uitleg van die eerste gebod en die 
eerste bede van die Here se gebed gevolg. 


5.4.1. Die eerste gebod 


Melanchthon begin sy lang, intensiewe bemoeienis met die eerste gebod in 
die 1535-weergawe van sy Loci. Hy beredeneer die saak op hierdie stadium 
vanuit die perspektief van die diskoers oor goeie werke (vol. 8721, 87.31, 
87.4.1. vir 'n verdere beredenering). Melanchthon ([1535] 2019:87-92) meen 
dat die eerste gebod onderrig oor die 'hoogste en belangrikste werk’ is wat 
perfekte gehoorsaamheid aan, vertroue in, en liefde vir God verwag. Die uitleg 
van die gebod konsentreer op twee sake, naamlik hoe God geken moet word, 
en hoe Hy aanbid moet word. Om God reg te vereer en aan te roep, moet daar 
geweet word wie Hy is. In die kerk berus die kennis oor God op die berigte oor 
die bevryding uit Egipte, asook die lewe en werk van Jesus Christus. Aangesien 


132. Melanchthon ([1557] 2011c:102) was tussen 28 Augustus en 06 Desember 1557 in Worms vir die laaste 
godsdiensgesprek, wat deur keiser Ferdinand aangeraai is. Melanchthon het met moeite 'n konsensusdokument 
vir hierdie gesprek saamgestel. Die teoloë uit Jena het op 'n veroordeling van Calvyn se menings oor die 
uitverkiesing aangedring, terwyl Johannes Brenz weer gekeer het dat 'n veroordeling van Osiander opgeneem 
word. Wat wel opgeneem is, is die veroordeling van Servet se kritiek op die triniteitsleer, en die verdediging van 
die oordeel dat die staat die plig het om hom tereg te stel. 

gehoorsaamheid aan hierdie God die belangrikste werk is wat van die mens 
verwag word, moet dadelik toegegee word dat dit onmoontlik is om God 
absoluut te gehoorsaam en lief te h&. Die uitleg, verstaan en uitlewing van die 
eerste gebod is daarom afhanklik van die genadeverkondiging. Sonder die 
genade van Christus, is die voorhou van die eerste gebod nie sinvol nie. Goeie 
werke vanuit die perspektief van die eerste gebod, is nie 'n absolute menslike 
moontlikheid nie, aangesien ons God nie absoluut vertrou en liefhet nie. 
'Sonde' is ten diepste oortreding van die eerste gebod. Slegs wanneer daar 
sekerheid kom oor die vergewing van die sonde teen die eerste gebod, kan 
daar, met behulp van die Heilige Gees, gepoog word om gehoorsaamheid aan 
God te betoon - dit is, om God waarlik te vertrou, lief te hê en om Hom in 
oorgawe aan te roep. 


Melanchthon bou in 1553, in die Duitse weergawe van sy Loci, voort op sy 
insigte van die 1535-weergawe. In hierdie weergawe ([1553] 2010:179-186) 
beredeneer hy die uitleg van die eerste gebod teen die agtergrond van die 
veelvuldige menings oor God in die filosofie en ander godsdienste. Sy doelwit 
is om die uniekheid van die Joods-Christelike Godsbegrip na vore te bring, en 
huiwer nie om na die afgodsdiens van ander godsdienste te verwys nie. 
Melanchthon werk verder sterk met die dialektiek van die toorn en die 
barmhartigheid van God. Sonde (ongehoorsaamheid aan die eerste gebod) 
wek God se toorn op, wat angs en vrees veroorsaak. Danksy Christus, het 
Christene nie met God se toorn te make nie, maar met sy barmhartigheid. 
Melanchthon ([1553] 2010) stel dit treffend: 


Aldus, is die Seun van God die vervulling van die wet, soos wat Paulus dit stel. Hy 
het vir ons die straf gedra en is die versoener. Om sy ontwil het ons vergewing van 
sondes. Daarbenewens bewerk Hy in ons harte troos, vreugde aan God en ewige 
lewe. Hierdie troos en vreugde is die beginpunt van gehoorsaamheid [aan die 
eerste gebod] in ons.'? (p. 181, Il. 25-29) 


Soos hierbo gestel, is gehoorsaamheid aan die eerste gebod die grootste en 
belangrikste goeie werk. Die beginpunt van hierdie goeie werk is dus om die 
enigste, ware God te leer ken - soos wat Hy hom in Christus geopenbaar het. 
Die volgende stap in die doen van hierdie goeie werk, is om die verband tussen 
God as die verlosser (uit Egipte), die beloftes van die profete, en die 
teenwoordigheid van die Messias te herken en te erken. Die vreugde en troos 
aan die barmhartigheid van God, maak gehoorsaamheid verder moontlik. 
Geloof in die beloftes van 'n nuwe lewe sonder lyding, en die geduld van God 
se goedheid en die nederigheid in lewenshouding, maak gehoorsaamheid 
verder moontlik (vgl. Melanchthon [1553] 2010:181, I. 30-183, |. 13). 


133. Melanchthon argumenteer oor die beginpunt van gehoorsaamheid aan die eerste gebod soos volg: ‘Also 
ist der Son gottes die erfullung des gesetzes, wie Paulus sprict. Ehr hatt fur uns die straff getragen und ist der 
versuner. Umb seinen willen haben wir vergebung der sunden. Dazu wirkt ehr in unsern hertzen trost, freud an 
gott und ewiges leben. Diser trost und dise freud ist der anfang des gehorsams in uns. 

Melanchthon ([1553] 2010:184-186) het nege verskillende grade van 
oortredings teen die eerste gebod opgestel. Die eerste en ergste graad is, om 
te beweer dat God nie bestaan nie, dat Hy nie 'n regverdige regter is nie, dat 
Hy nie oor mense begaan is nie en dat Hy 'n gevangene is van die natuurwette 
en niks kan bewerk nie (tipies die argumente van die filosowe soos Epikurus 
en die Stoisyne). Volgens Melanchthon is hierdie argumente irrasioneel en 
word soms deur die duiwel aangeblaas. Die tweede graad van oortreding is, 
om die God van die Bybel met ander gode en die voorvaders gelyk te stel. 
Gebede tot Maria val ook in hierdie kategorie. Ook in hierdie geval, mag die 
duiwel die aansporingswerk doen. Die derde graad het met toordery (magica) 
te make. As 'n kind van sy tyd, dink Melanchthon hier aan die vennootskap 
tussen booswillige hekse en die duiwel. Bygeloof ten opsigte van 
wonderbaarlike genesings deur die towenaars en hekse, val ook in hierdie 
Kategorie. Die vierde graad het te make met die geloof in gode, anders as die 
Vader van Jesus Christus. Melanchthon noem byvoorbeeld die twee gode van 
die Manicheisme (die slegte skepper en die goeie verlosser), asook die 'god 
van die Mohammedane’. Die vyfde graad het te make met 'n lewe, ‘so asof 
God nie bestaan nie’ (‘etsi Deus non daretur). Die sesde graad het te make 
met vertwyfeling. Die vrees vir God se toorn en die oortuiging dat Hy jou nie 
genadig is nie, dui op die gebrek aan vertroue in dié God, wat ons deur Christus 
ken. Die sewende graad het te make met die geloof en vertroue in die lewe 
van die monnikedom. Die geringskatting van Christus se versoeningswerk is 'n 
oortreding van die eerste gebod. Die agste graad handel oor die vertroue in 
die eie voortreflikheid, mag en slimmighede. Die negende"™ graad het te make 
met ongeduld met God te midde van lyding, wat op wantroue jeens God 
uitloop. 


Melanchthon het in die laaste uitgawe van sy Loci ([1559] 2018:204, 
|. 29-220, |. 23) 'n lang verklaring gegee van die betekenis van die eerste 
gebod, en van die sonde teen hierdie gebod. Hier word slegs op die nuwe 
uitsprake wat ekstra beklemtoning benodig, gefokus. Vir Melanchthon hang 
kennis en aanbidding van God saam. Om God te aanbid, moet daar sekere 
kennis oor God bestaan. Vir hom is dit nodig om te weet dat God net in 
Christus volledig geken kan word. Net danksy Jesus Christus, weet ons dat die 
Skeppergod ook die onderhouer en dié Een is wat gebede verhoor. 'Kennis 
oor God’ is vir Melanchthon ten diepste, kennis oor die evangelie - die 
boodskap van genade, sondevergewing en nuwe lewe, danksy die kruis en 
opwekking van Christus. Dit is hierdie kennis wat die begeerte en vrymoedigheid 
van gebed aanwakker, en sö ook gehoorsaamheid aan die eerste gebod. 
Gehoorsaamheid aan die eerste gebod is slegs moontlik, op grond van geloof 


134. In die finale uitgawe van sy Loci het hy 'n verdere twee grade bygevoeg, naamlik hoogmoed teenoor God 
op grond van eie bewondering, kennis en mag, asook ongeduld met die straf en oordeel van God, aangesien 
daar geglo word dat God nét moet beloon (vgl. Melanchthon [1559] 2018:218, |. 1-220, |. 14). 

in Christus en ’n hartsverandering, wat deur die Heilige Gees bewerk word. 
Gehoorsaamheid aan die eerste gebod, is daarom slegs moontlik binne die 
ruimte van die kerk (waar die evangelie verkondig en die Heilige Gees werk). 
Hierdie 'moontlikheid' bly egter altyd onvolmaak, weens die sondige natuur 
van die mens. Binne die ruimte van die kerk word daar egter altyd op God se 
barmhartigheid gewys, en daarom kan die stryd om gehoorsaamheid 
voortduur. Hierdie troos is 'n kragtige motivering vir gebed en gehoorsaamheid. 


Een argument in die finale uitgawe van sy Loci praecipui theologici [Die 
belangrikste teologiese temas], verdien spesiale vermelding. Die algemene 
vermoede (onder Afrikaanssprekendes) is dat die groot meerderheid mense 
in Europa tydens die laat-Middeleeue, gelowige Christene was. Dit is egter ver 
van die waarheid af. Die volgende stukkie polemiek bevestig hierdie stelling. 
Melanchthon ([1559] 2018) betoog: 
Volgens die Epikureërs en die akademici [blykbaar skeptici] verwerp, of betwyfel 
hulle die gedagte dat daar 'n God bestaan wat Hom oor die mens se belange 
bekommer, en of die Woord wat die kerk het, deur God gegee is. Maar oral Lin die 
wêreld) is die grootste gedeelte van die mensdom geneig om die gedagte van die 
bestaan van God uit hulle gemoed te weer, hulle aan die twyfel oor te gee en om 
[hierdie twyfel] in hulle gemoed te verstewig. Groot duisternis volg daarom op die 
val van die eerste ouers, en die boosheid van die mensdom bevestig later hierdie 
duisternis en [so] help dit die duiwel. (p. 214, Il. 22-29; outeursvertaling) 


Net soos in die laat-Middeleeue in Europa, is die massas in Suidelike Afrika 
ook nie praktiserende Christene nie. Om vol te hou met die drome van ’n 
“Christelike volk’ en ’n bevolking wat 80% Christelik is, skep illusies wat vir 
niemand goed is nie. Groter realisme en eerlikheid is in almal se belang. 


5.4.2. Onse Vader wat in die hemel is 


In die omwerking van die Loci communes in die Loci communes theologici 
(Die algemene teologiese temas) van 1535, het Melanchthon begin om as deel 
van 'n hoofstuk oor gebed, ’n kort verklaring van die ‘Onse Vader’-gebed aan 
te bied. Oor die eerste bede (onse Vader wat in die hemel is) het hy ([1535] 
2019:291) slegs die volgende kort verklaring gegee: ‘That is, You who are truly 
present everywhere, You who hear and care for us, etc. Aan hierdie drie 
kernuitsprake, naamlik God se teenwoordigheid, die feit dat Hy luister en die 
sekerheid dat hy sorg, sou hy sy lewe lank vashou en dit al meer omvattend 
uitwerk. 


135. Hierdie vertaling wyk ietwat van Melanchthon se oorspronklike formulering af ter wille van verstaanbare, 
idiomatiese Afrikaans: ‘Primus est Epicureorum et Academicorum, qui negant aut dubitant, an sit Deus, an 
curret humana, an hoc verbum, quod habet Ecclesia, sit traditum a Deo. Talis est autem maxima multitudo 
hominum ubigue, guae prorsus ex animo delevit omnem assensionem de Deo, indulget dubitationi et eam 
confirmat. Magnae igitur tenebrae secutae sunt lapsum primorum parentum, et has tenebras postea confirmat 
malitia hominum et adiuvat Diabolus’ 

In sy groot Duitse kategismus, Hoofartikels van die Christelike leer, van 1553, 
herhaal hy hierdie kort, maar veelseggende verklaring van die eerste bede. 
Hier formuleer Melanchthon ([1553] 2010:426, Il. 2-4) dit soos volg: ‘Dit 
beteken: Liewe [of ewige] Vader, U wat werklik ná aan u kerk en kinders is, U 
kyk [sorgend] op hulle af en verhoor hulle gebede.’”% Wat verskil van die 
eerste formulering, is die innigheid waarmee hy na God verwys. Die persoonlike, 
liefdevolle Vader wat naby sy kerk te vinde is, sorg vir lidmate en verhoor hulle 
gebede. Hierdie Godsbeeld verskil algeheel van die Godsbeeld van die filosowe 
en die ander godsdienste. 


In die laaste uitgawe van sy leerboek, het Melanchthon ([1559] 2020:338, 
|. 17-340, |. 4) 'n verduideliking by sy verklaring gevoeg. Die verklaring self, lui 
ook ietwat anders. Melanchthon ([1559] 2020:338, Il. 18-19) stel: ‘Dit beteken: 
U wat orals is, oraloor sorg dra en verhoor, U is die almagtige skepper van alle 
dinge’.'” Hy verduidelik dat hierdie stelling op Joh. 14 en 16 berus. God is vir 
hom die God wat Homself in Christus geopenbaar het en Hy wil hê dat ons 
Hom deur sy Seun in gebed sal nader. Danksy Christus het God ons liewe 
Vader geword, maar wat nog steeds ook die ewige almagtige Skepper en 
Voorsiener is. Hierdie Godsbegrip is uniek, en word nie deur die filosowe en 
ander godsdienste gedeel nie. 


5.4.3. Religieuse toleransie? 


Melanchthon was ’n oortuigde Christen wat getrou aan die bybelse uitsprake 
oor God, sowel as die leerbeslissings van die Vroeë Kerk was. 'n Mens soek 
daarom tevergeefs na impulse vir iets soos ‘religieuse toleransie’ teenoor die 
Islam, by hom. Die Islam soos hy dit leer ken het uit die Turkse imperialisme en 
gepaardgaande menslike brutaliteit, het hom verhinder om toleransie teenoor 
hierdie godsdiens te openbaar (Plathow 2011:183-188). Nogtans moet daar 
versigtig oor Melanchthon en sy houding teenoor ander godsdienste geoordeel 
word. As 'n groot geleerde, was sy uitsprake méér genuanseerd as wat verwag 
word. 'n Algemene oorsig en 'n toespitsing op een belangrike voorwoord kan 
laasgenoemde stelling bevestig. 


Melanchthon het min waardering vir die Turke, of die 'Mohammedane' soos 
wat hy soms na hulle verwys het, gehad. Die 'Turca' was vir hom ‘woeste 
geweldenaars’ (‘vastator). Hy noem hulle dikwels die “Turkse rowerbendes’ 
(Turci latrones’). Genealogies verbind hy hulle met Abraham se vrou, Sara, en 
die nageslag van Hagar (Gen. 16:21). Hy beskou hulle as 'n volk wat met brutale 
geweld en onbeskryflike wreedheid ander volke wil onderwerp. Hy en diegene 


136. Melanchthon se oorspronklike woorde: ‘Das ist: Lieber [in sekere manuskripte Ewiger] Vater, der du 
warhafftig nahe bey deiner Kirchen und bey deinen Kindern bist, uff sie sihest und ir Gebet erhörest.’ 


137. Melanchthon verklaar: ‘Id est, qui ades ubique, ubique respicis et exaudis, omnipotens conditor rerum.’ 

rondom hom, het daarom in geweldige vrees vir die Turke gelewe. Alhoewel 
hy erken dat hulle in 'n Skeppergod glo, is hierdie god nie die Vader van Jesus 
Christus nie. Hulle verwerp die twee-natureleer en ontken daarom dat Jesus 
die Seun van God is. Versoening op grond van die kruis is vir hulle onsinnig, en 
poligamie is vir hulle geen probleem nie. Hy erken dat hulle 'n natuurlike 
aanvoeling vir sedelikheid het, maar kan nie werklik tussen goed en kwaad 
onderskei nie. Hy erken egter dat die Arabiese filosofie wel van waarde is vir 
die kuns, astronomie en mediese wetenskap (vol. 89.2.3). Die feit dat die 
Turke onderlinge toleransie openbaar, is lofwaardig, maar dit is ver van die 
Christelike oortuiging van liefde vir die vyand af (vol. Plathow 2011:188-189, 
2017:207-208). 


Dit is nodig om duideliker uit te spel waarom Melanchthon so 'n geweldige 
negatiewe beeld van die Turke (of die Islam) gehad het. Die eerste rede is dat 
die Turke 'n militêre gevaar vir die Heilige Romeinse Ryk van die Duitse Nasie 
ingehou het. Ten spyte van die feit dat die Turke in die algemene natuurreg 
deel, en dat daar wel van gewete en redelikheid by hulle sprake is, val hulle 
egter buite die riglyne van die dekaloog. Hulle misken die eerste en derde 
gebod met die verwerping van Christus en die Heilige Gees se Godheid; hulle 
verdediging van poligamie ondergrawe die sesde gebod; en hulle 
gewelddadigheid is nie met die vyfde gebod versoenbaar nie. Volgens 
Melanchthon, met sy sosiale instellings van ecclesia, oeconomia en politia, 
bevind die Turke hulleself uiteindelik buite die natuurreg, en kon hy die vorste- 
oorlog teen hulle steun en aanmoedig (vgl. Plathow 2017:209-210). Die tweede 
rede het met Melanchthon se apokaliptiese verstaan van die geskiedenis te 
make. Melanchthon het op grond van die profeet, Daniël, die geskiedenis in 
drie fases verdeel. Volgens hom dui Dan. 7:8 na die Turkse gevaar. Die 
Osmaanse ryk sou volgens hom die laaste groot bedreiging vir die kerk wees, 
en daarom moes die Turke beveg word (vgl. Plathow 2017:210). Die derde 
rede het met sy verantwoordelikheidsbesef te make, om die waarheid van die 
Christelike godsdiens te beskerm. Die twee oudkerklike leerbeslissings, 
naamlik die twee-natureleer en die triniteitsleer, die leer oor die regverdiging 
deur die geloof en die vier eksklusiwiteitspartikels, is vir Melanchthon 
teenstrydig met die Islam. Vir die waarheid van die evangelie, of die suiwer 
leer oor die evangelie (pura doctrina evangelii), maak hy nie verskoning nie. 
Hierdie waarheid (veritas) is nie voorlopig nie, en kan nie sinkretisties met die 
Islam vermeng word nie. Hy verdedig die leer oor die evangelie en die kerk 
wat hierdie evangelie moet verkondig. Oor hierdie standpunt was Melanchthon 
onwrikbaar, maar dit het hom nie verhoed om as geleerde waardering vir die 
Turkse geleerdheid te hê nie. By Melanchthon word geleer om kerklike leer en 
algemene menslike geleerdheid te onderskei. Wie dit nie wil doen nie, skaad 
ander se menslikheid (vgl. Plathow 2017:210-212). Melanchthon self het egter 
nie 'n beroep op aggressie teen die Turke gedoen nie. Hy het 'n matige houding 
van toleransie gehad. Sy ‘toleransie’ het egter nie op 'n grenslose goedpratery 

van verskille uitgeloop nie, maar het die verskille en andersheid geduld - al 
was dit met weersin (Plathow 2011:190-191). 


Melanchthon se Voorwoord tot die Koranuitgawe van Bibliander ([1542] 
2011j),'% is 'n betroubare geskrif om sy afsydige houding jeens die Turke (of 
die Islam) na te lees. In hierdie 'waarskuwingswoord' (praemunitio’) stel hy dit 
duidelik dat net die kerk met die ware godsdiens besig is. Die 'waansin van 
Mohammed’ (Melanchthon [1542] 2011:272-273) is iets waarmee geleerde en 
ontwikkelde mense hulle nie kan bemoei nie. Hulle weet niks van sonde, van 
Christus en sy weldade, en regte gebed af nie. Hulle roofsugtigheid en 
poligamie vind hy afskuwelik. Die wreedheid waarmee hulle oorlog maak, is 
kenmerkend van kinders van die duiwel. Op grond van sy verstaan van die 
boek Daniël, stel hy dat die Islam die laaste groot bedreiging vir die Christendom 
is. Hy sien die Turke egter as ’n instrument in die hand van die toornige God, 
en roep almal op tot bekering en gebede om verlossing uit ‘die pes van die 
Mohammedane’, maar verseker almal ook dat die Here ‘sy klein kerkie’ tot met 
die wederkoms sal bewaar (Melanchthon [1542] 2011j:274-275). Ten spyte van 
alles, het Melanchthon as universeelgeleerde tog die voorwoord tot 'n uitgawe 
van die Koran geskryf. As intellektueel was hy tog tolerant jeens ander 
oortuigings. Hy het as Christelike apologeet nogtans persvryheid en 
meningsvryheid gehandhaaf en bevorder (vgl. 89.3. vir die voortsetting van 
die argumentvoering). 


E 5.5. Oorsig 


Hierdie hoofstuk handel oor Melanchthon se verstaan van God. Hy spits sy 
beredenering toe op twee grondvraagstukke, naamlik die vraag na God se 
kenbaarheid, en die vraag of daar met goeie redes tot God gebid kan word. 
Hy meen dat die Christelike Godsbegrip van die Godsbegrip van die filosowe 
en die ander godsdienste (veräl die Islam) verskil. God, die Vader van Jesus 
Christus, is kenbaar op grond van sy selfopenbaring in die beloftes van die Ou 
Testament en in die gekruisigde Christus. Die sekerheid van die geloofskennis 
is vir hom 'n belangrike saak. Die feit dat gelowiges onder die leiding van die 
Heilige Gees en deur Christus tot God kan bid, maak die Christelike geloof 
uniek. Aangesien God net deur Jesus Christus reg geken kan word, word ’n 
hele paragraaf aan sy Christologie gewy. Sy binding aan die twee-natureleer 


138. Die opmars van die Turke deur die Balkan tot by Wene in 1529, het 'n debat oor die Islam uitgelok. In 1543 
is talle publikasies oor hierdie onderwerp in Parys, Nirnberg en Basel gepubliseer. In Basel wou die drukker, 
Oporinus, die versamelde werke van Theodor Bibliander publiseer. Hy was 'n bekende geleerde binne Hebreeuse 
en humanistiese kringe en die opvolger van Zwingli as professor in Ou Testament en Grieks. Sy versamelde 
werke het, onder andere, 'n Middeleeuse-vertaling van die Koran deur Robert Ketton, bevat. Die Raad van die 
stad het egter die druk van die Koran verbied. Danksy die ingrepe van Luther, kon die drukwerk voortgaan. 
Melanchthon is versoek om 'n voorwoord (praefatio) te skryf, maar lewer eintlik 'n waarskuwingswoord aan 
die leser (praemunitio) oor die dwalings van die Islam. Nogtans was dit 'n oorwinning vir akademiese en 
persvryheid (vgl. inleiding tot Melanchthon [1542] 2011j:271). 

geniet deurgaans aandag. Melanchthon se Christologie word ook daargestel 
aan die hand van die liturgiese kalender wat hy noukeurig gevolg het. God is 
vir Melanchthon die drie-enige God: Vader, Seun en Heilige Gees. Sy begrip 
van die triniteitsleer word met hulp van sy gebede verduidelik. Sy aandeel in 
die veroordeling van Michael Servet geniet ook aandag. Die Christelike begrip 
van God word verduidelik, deur die eerste gebod en die eerste bede van die 
Onse Vader-gebed te beklemtoon. Die hoofstuk word met ’n besinning oor 
Melanchthon se begrip van toleransie teenoor ander godsdienste afgesluit. Sy 
bydrae tot persvryheid en openlike debat, word belig sonder om sy 
Christosentriese teologie onder verdenking te bring. 

Regverdiging en 
uitverkiesing 


Oor die bybelse begrippe die geregtigheid van God en die regverdiging deur 
die geloof, word daar selde in ons tyd geskryf en gepraat. In die beginjare van 
die Reformasie, was dit egter een van die sentrale temas wat onder bespreking 
was. Melanchthon ([1530] 2020c:244) sê in die Samestelling van die 
redevoering van Paulus se brief aan die Romeine, 'die ganse Christelike leer 
draai om hierdie hoofbegrip, [naamlik] hoe ons voor God regverdig word of 
wat Christelike geregtigheid is’. Vir die meeste Afrikaanssprekendes is hierdie 
taalgebruik en denke totaal vreemd. Geen enkele eietydse kategese- 
handleiding het 'n afdeling wat oor die regverdiging deur die geloof, handel 
nie. Saam met hulle predikante, weet jong lidmate waarskynlik nie waaroor die 
sentrale begrip van die Nuwe Testament handel nie. Enige persoon wat op een 
of ander wyse in die Reformatoriese tradisie wil staan, moet egter weet waar 
die hoofklem val, en wat die konsekwensies vir die res van die teologie is. 
Melanchthon se uitleg van die uitverkiesingsleer word hier doelbewus saam 
met die regverdigingsleer behandel. Met hierdie aanslag, word die omstrede 
Calvinistiese hantering van die uitverkiesingsleer hier onder 'n nuwe lig 
geplaas, in die vertroue dat daar met groter omsigtigheid met hierdie bybelse 
begrip omgegaan sal word. 


How to cite: Van Wyk, I.W.C., 2022, ‘Regverdiging en uitverkiesing’, in Philipp Melanchthon: Die denker, 
leermeester en opvoeder van die Reformasie, HTS Religion & Society Series, Vol. 12, pp. 115-138, AOSIS Books, 
Cape Town. https://doi.org/10.4102/aosis.2022.BK327.06 

E 6.1. Die genade van die regverdiging deur 
die geloof 


Melanchthon se uitleg van die regverdigingsleer, is verskeie kere in die 
geskiedenis onder verdenking geplaas. In sy eie leeftyd was daar al ortodokse 
Lutherane, wat hom beskuldig het dat hy van Luther afgewyk het. Dit was 
veral geleerdes van die Universiteit van Jena, wat Melanchthon onder 
verdenking geplaas het. Die Melanchthon-navorsing as sodanig, is vroeg in die 
twintigste eeu 'n groot nekslag toegedien, toe die teoloog, Karl Holl (1932:128), 
wat vir die 'Luther-Renaissance' verantwoordelik was, beweer het 'dat 
Melanchthon die Lutherse regverdigingsleer verderf het'. Hierdie negatiewe 
resepsie het tot in die tagtigerjare van die twintigste eeu voortgeduur. Die 
befaamde Lutherse teoloog, Albrecht Peters (1984:89), het hom beskuldig 
dat weens sy toenemende klem op die werking van die Heilige Gees, hy die 
vertroue van Christus se vreemde geregtigheid agterweë gelaat het. Hy 
beskuldig hom verder dat, weens sy trinitariese denke, hy feitlik geen ruimte 
vir die twee-natureleer gelaat het nie. Laastens beskuldig hy Melanchthon 
ook, dat sy antropologiese aanslag die weg gebaan het vir die verval van die 
teologie in die Moderne. Ander navorsers het egter nie Peters se oordeel 
aanvaar nie. Wolf-Dieter Hauschild (1999:316) het in sy omvangryke leerboek 
oor die dogmen-geskiedenis, na Melanchthon verwys as die teoloog wat 
verantwoordelik is vir die sistematisering van die Lutherse teologie. Robert 
Kolb (2017:361) het onlangs beweer dat Melanchthon en Luther hier en daar 
verskillende woorde gebruik het, maar dat hulle wesenlik een en dieselfde leer 
verkondig het. Dit is ook belangrik om te meld dat, volgens Willem van 't 
Spijker (2011), Melanchthon se regverdigingsleer ekumenies van aard was. 
Martin Bucer en Johannes Calvyn het Melanchthon in sy uitsprake en die 
meeste van sy formulerings ondersteun. In hierdie boek is daar nie ruimte vir 
debatte wat oor 500 jaar strek nie. Hier word op die primêre bronne 
gekonsentreer, met die vraag of dit wat hierin ontdek word, met die Skrif in 
ooreenstemming is. 


6.1.1. Die vertrekpunt: Twee gestaltes van 
geregtigheid 


Melanchthon het 'n jaar na sy aankoms in Wittenberg begin om as 'n privaat 
dosent lesings oor die Romeinebrief aan te bied. In Julie 1519, nog voordat hy 
oor die graad Baccalaureus biblicus beskik het, het Melanchthon ([1519] 
2020f:19-22) in sy Teologiese onderrig oor die brief van Paulus aan die 
Romeine, die Pauliniese gedagte van regverdiging deur die geloof alleen, 
vanuit die perspektief van die onderskeid tussen heidense en Christelike 
geregtigheid, verduidelik. Onder 'heidense geregtigheid' verstaan Paulus 
volgens Melanchthon, die strewe om deur wetsonderhouding regverdig geag 
te word. Die 'uiterlike na-aping van goeie gedrag’, word egter deur ‘neigings 

tot morele gemak’, of deur ’n ‘verslawende vrees’ aangedryf; dus vreugdelose 
deugdelikheid. Verder is selfliefde die wortel van alle boosheid, en voortdurend 
in hierdie morele strewes voorhande. 'n Bedenklike selfvertroue is dus die las 
waarmee gelewe moet word. Die Christelike geregtigheid daarenteen, word 
deur ’n ‘vrywillige gees om die goeie te doen’ gekenmerk - selfs indien daar 
geen wet sou wees nie. Die selfvertroue om die goeie te wil doen, kom nie uit 
die Christenmens self na vore nie. Hierdie selfvertroue is 'n geskenk wat 
ontstaan, danksy Christus se vergewing en barmhartigheid. Die verskil tussen 
werksgeregtigheid en geloofsgeregtigheid word uiteindelik by die dood 
waargeneem. Die beste werke bewaar nie teen die dood nie; die geloof in 
Christus se genade, skenk egter nuwe lewe. Die Joodse werksgeregtigheid 
verander ook niks aan die sonde en die boosheid nie; die geloofsgeregtigheid 
skenk egter vryheid van die las van 'n mislukte menswees - en dit maak goeie 
werke aanhoudend moontlik. 


Melanchthon het in 1522 ’n ‘vlugskrif”? geskryf, Die onderskeid tussen 
wêreldlike en Christelike geregtigheid, wat verder kan help om 'n begrip te 
vorm waaroor dit hier gaan. Melanchthon ([1522] 2011d) verduidelik dat 
'menslike geregtigheid' op die goeie en redelike saamleef binne 'n gemeenskap 
neerkom. Menslike redelikheid het met menslike oordele te make, en niks met 
die mens se posisie voor God nie. Trouens, menslike redelikheid wil ook nie 
aan God se oordeel onderwerp word nie, en niemand steur hulle daaraan of 
die hel warm is of nie, aangesien mense in die algemeen oortuig is dat menslike 
boosheid ongestraf gelaat word. Aan die ander kant, kan die menslike verstand 
nie begryp dat God sondes vergewe nie, en daarom vriendelik en barmhartig 
is nie. Die God van die filosowe sien nie en hoor nie, en straf en beloon daarom 
nie regverdig nie. Die God van die Bybel, daarenteen, hoor, sien, beloon en 
straf volgens sy liefde. Hierdie God word nie op grond van menslike insig 
geken nie, maar danksy die verkondiging en die werking van die Heilige Gees. 
Die Heilige Gees wek geloof in die weldade van Christus, en skep sê ’n 
vreugdevolle vertroue in God - 'n totaal ander tipe ‘geregtigheid’. Hierdie 
‘geregtigheid’ verskil totaal van 'wêreldlike geregtigheid’, wat bitter min met 
‘God’ te make het, aangesien dit ten diepste met moraal te make het. Hierdie 
“uiterlike geregtigheid’? soos Melanchthon dit ook noem, het met gebooie, 
wette en regulasies te make, en dit word veral herken in die opvoeding van die 
gemeenskap. Goeie, beskaafde menswees kom op 'uiterlike geregtigheid' 
neer, maar dit het niks met ‘innerlike geregtigheid’, of die 'geregtigheid van 
God',te make nie. Anders gestel: Goeie gemeenskapsmoraal hou die beskawing 
in stand, maar dit is nog nie geloof nie. 


139. Melanchthon se onderskeiding van die twee tipes geregtigheid was onderliggend aan die 'twee- 
regimenteleer', wat in die laat-Middeleeue goed bekend was. Daar is tussen twee regimente van God onderskei: 
Die een waardeur God sy skepping in stand hou, en die ander een waardeur Hy die mensdom verlos. In 1522 
publiseer Melanchthon (vgl. inleiding tot [1522] 2011d:20) in Hagenau, Strassburg en Zwickau 'n vlugskrif van 
vier bladsye waarin hy hierdie onderskeid treffend en aktueel (ook vir vandag) verduidelik. 

Twee jaar later het Melanchthon in sy Kort uiteensetting van die vernuwende 
kerkleer vir die landgraaf van Hessen, 'n verdere poging aangewend om die 
verskil tussen die twee tipes geregtigheid te verduidelik. Melanchthon ([1524] 
2012b:137-143) wys op Lukas 24:47, waar Jesus aan die dissipels opdrag gee 
om die boodskap van bekering en sondevergewing aan die nasies te gaan 
verkondig. ‘Ware geregtigheid’ kom neer op geloof in die barmhartigheid van 
God in Jesus Christus - geloof wat deur die Heilige Gees, op grond van die 
verkondiging gewek word. Die besef van sonde, die gewetensnood, die vrese 
vir die Here en die dankbare aanvaarding van vergewing, is alles die werk van 
die Heilige Gees en het feitlik niks met menslike rasionaliteit te make nie. Die 
geloofsinsig wat op die dialektiese verhouding tussen God se oordeel en sy 
barmhartigheid berus, lei tot die regte insig oor die ware God. Die besef dat 
God Hom waarlik oor ons bekommer en ons genadig is, laat die vrugte van die 
Gees (Gal 5:22-26) in ons tot wasdom kom. Die morele houding van die 
gelowige spruit dus uit die oortuiging voort dat God lewe en in ons lewens 
ingryp. Die regte kennis van God is dus die bron van goeie morele vrugte (vgl. 
Melanchthon [1524] 2012b:137-140). Wat die ‘menslike geregtigheid' betref, 
het Melanchthon ’n standpunt wat nie maklik deur Christelike en sekulêre 
moraliste verstaan kan word nie. Hy wys daarop dat die Christelike geloof en 
moraliteit nie elke mens se saak is nie. Almal in die samelewing is nie gelowige 
Christene nie, en daarom kan die samelewing ook nie deur die Christelike 
moraal beheer word nie. 'Menslike geregtigheid' bestaan uit 'n mengelmoes 
van morele impulse. Die Romeinse reg, die Joods-Christelike wette en morele 
riglyne asook die filosofiese begrip van maatskaplike belang, vorm saam ’n 
Konsensus van wat 'n gemeenskap 'menslike geregtigheid' kan noem. Dit is 
hoofsaaklik die staat se verantwoordelikheid om onderrig oor hierdie 'menslike 
geregtigheid', of die konsensus oor wat maatskaplike moraliteit genoem kan 
word, te verskaf. Hierdie 'politieke geregtigheid' is nie die geregtigheid van die 
evangelie nie. Dit het slegs hier en daar iets met Christelike moraal te make. 
Om hierdie rede distansieer Melanchthon hom van die ‘Aristoteliese teoloë’, 
aangesien die strewe na goeie burgerskap nie die genade van vergewing en 
die belofte van nuwe lewe verdien nie. Die strewe na 'politieke geregtigheid' is 
hoogstens die strewe om menslike rasionaliteit te verbeter. Gesonde en 
nugtere menslike oordeel oor wat goed is vir die samelewing, is nog nie geloof 
nie - of anders gestel, ‘die huigelary van die rede’ het met ‘geloofsgeregtigheid’ 
niks te make nie (vgl. Melanchthon [1524] 2012b:140-143). 


Ses jaar later, in 1530, publiseer Melanchthon ’n lang ‘hoofstuk’ oor die 
Samestelling van Paulus se argumentvoering in die brief aan die Romeine, as 
deel van sy uiteindelike Romeinebriefkommentaar. In die inleidende gedeelte 
van hierdie ‘hoofstuk’, maak Melanchthon ([1530] 2020c:242-245) weer ’n 
paar opmerkings oor die verskil tussen burgerlike en geloofsgeregtigheid. 
Burgerlike of politieke geregtigheid, het met menslike denkvermoëns te 
make. Hierdie denke en handelings wat poog om 'n vreedsame en regverdige 

samelewing te skep, het niks met die verering van en vertroue in God te make 
nie. Die geregtigheid wat met God te make het, is die geloofsgeregtigheid wat 
vertrou dat God ons om Christus se ontwil barmhartig is, deurdat Hy ons 
sondes vergewe. Wie die genade van Christus aanneem en deur die Heilige 
Gees vernuwe word, lewer wel werke wat tot die goeie funksionering van die 
samelewing bydra, sonder dat daar gehoop word om die koninkryk van 
Christus op aarde waar te maak, en om op hierdie wyse as mense van 
geregtigheid gereken te word. Geloofsgeregtigheid het dus baie min met die 
Aristoteliese politieke geregtigheid te make, aangesien die sentrale 
vraagstelling nie oor die goeie funksionering van die burgerlike samelewing 
handel nie, maar oor die vraag hoe ons voor die aangesig van God, as 
sondaarmense staan. 


6.1.2. Die invalshoek: Die genade 


Vir Melanchthon is die invalshoek tot die regverdigingsleer die genade (de 
gratia) en nie die wet nie. Vroeg in sy loopbaan skryf hy ([1521] 1997): 
Soos wat die wet kennis van die sonde moontlik maak, so is die evangelie die 
belofte van die genade en die geregtigheid. Aangesien daar in die plek van die 
woord evangelie, die woorde genade en geregtigheid gebruik kan word, [...] kan 


die betekenis van die evangelie op hierdie wyse vollediger verstaan word.'° (p. 
200, Il. 1) 


Wat Melanchthon duidelik wil stel, is dat die evangelie, die sentrale boodskap 
van die Skrif, op genade en geregtigheid neerkom. Anders gestel: Die belofte 
van genade wat geregtigheid voor God skep, is die evangelie. Melanchthon se 
argumentasie is teen die Skolastiek gerig wat genade tot die sielsvermoé van 
die mens verskraal het - met ander woorde, tot die menslike vermoé om 
liefdesdiens te verrig, wat erkenning by God kan verdien. Melanchthon 
daarenteen, argumenteer dat die genade deur die Heilige Gees aan die mens 
geskenk word, en dat dit in die geloof aangeneem moet word. Die genade is 
nie die impuls vir die aktivering van menslike potensiaal om goed te doen nie. 
Dit dui eerder op die aanvaarding van die persoon wat in die liefde misluk. 
Volgens die heilige Skrif is genade ‘die guns in God waarmee Hy die heiliges 
in liefde omarm’ ('estgue gratia seu favor in deo, quo complexus est sanctos’) 
(Melanchthon [1521] 1997:202, Il. 5). Genade is volgens Melanchthon ([1521] 
1997:202, Il. 6-7), niks anders nie as ‘God se toenadering tot ons [...], waarmee 
Hy Hom oor ons ontferm’. Dit het dus niks met inherente menslike kwaliteite 


140. Die oorspronklike Latyn is verwarrend, en daarom ’n interpreterende vertaling: ‘Sicut lex peccati cognitio 
est, ita evangelium promissio gratiae et iustitiae. Proinde quia de verbo gratiae et iustitiae, nempe de evangelio 
dictum est, hic subiiciendae sunt gratiae et iustificationis formulae. Nam ita evangelii ratio plenius cognosci 
poterit.’ 

te make nie, maar wys heen na God se liefde vir ons. Die genade word egter 
van 'n gawe vergesel. Melanchthon ([1521] 1997) formuleer dit uitstekend: 
Die gawe [van die genade] is die Heilige Gees wat in die harte van diegene uitgegiet 


word waaroor God Hom ontferm. Die vrug van die Heilige Gees is geloof, hoop, 
liefde en die oorblywende [Christelike] deugde. (p. 204, Il. 10) 


Genade is dus niks anders nie as die vergewing of die verplasing van die sonde 
in die vergetelheid (nisi condonatio seu remissio peccati). Die gawe van die 
genade is die Heilige Gees, wat die harte reinig en vernuwe. Die evangelie is 
dus die belofte van genade, sowel as die belofte van die gawe van die genade 
wat allerlei goeie vrugte oplewer (vgl. Melanchthon [1521] 1997:204, II. 11-12). 
Melanchthon ([1553] 2010:270) is later deur Andreas Osiander (moedswillig) 
valslik beskuldig, dat sy verstaan van geloofsgeregtigheid mense demp om 
goeie werke te doen. Melanchthon het hierdie aanklag verwerp, en duidelik 
gestel dat die regte verstaan van geloofsgeregtigheid, en danksy die 
vernuwende werking van die Heilige Gees, die gelowige wel voortdurend en 
aanhoudend in die diens van die liefde sal volhard. Wat nie mag gebeur nie 
(soos Osiander argumenteer), is dat die vrug van die Gees as nuwe argument 
gebruik word om die gedagte van regverdiging op grond van goeie werke, te 
bevorder (vol. ook Melanchthon [1535] 2019:126-138; [1559] 2018:348-374 vir 
dieselfde gedagtes oor die begrip genade). 


6.1.3. Regverdiging deur die geloof: Wat is dit? 


Aangesien Paulus se argument oor die regverdiging deur die geloof die 
sentrale tema van die evangelie is, en aangesien hierdie motief vir mense 
vandag moeilik toeganklik is, word hier by Melanchthon se vroeë Romeinebrief- 
verklarings begin, waar Paulus se uitsprake op 'n maklik verstaanbare wyse 
verduidelik word. In Melanchthon ([1530] 2020c:252-254) se lesing oor die 
Samestelling van die argumentvoering in Paulus se brief aan die Romeine, is 
daar 'n insiggewende gedeelte oor Romeine 3:21 as die hoofgedagte van die 
brief. Die uitspraak 'dat die geregtigheid van God sonder die wet geopenbaar 
word’, beteken dat Christus nie as 'n nuwe wetgewer gekom het nie, en dat 
ons nie deur die navolging van sy vermeende nuwe wet geregtigheid kan 
verwerf nie. Hy het gekom sodat ons deur genade en sonder verdienste van 
ons werke, deur die geloof geregverdig kan word. Christus, volgens Paulus, is 
geen wetgewer nie, maar wel die verlosser. Die wet kom van Moses af; van 
Christus ontvang ons die vergewing van sondes en die Heilige Gees. In die lig 
hiervan stel Melanchthon ([1530] 2020c): 

Geregtigheid voor God, is die geloof dat ons sonder ons verdienste weens Christus, 

geregtigheid en vergewing van sondes geskenk word. Hierdie is die wesensbepaling 

van die Christelike geregtigheid. Ons noem dit uit leergronde sê, terwyl ons weet 


dat Paulus daarna as God se geregtigheid (1:17) verwys [...] menslike roem (3:27) is 
dus in hierdie denke uitgesluit. (p. 254) 

In sy Bewysvoering van Paulus se brief aan die Romeine, maak Melanchthon 
([1532] 2020b:320-334) verdere belangrike opmerkings oor die tema 
regverdiging. Eers stel hy dit weer duidelik, wanneer die regverdigingstema 
ter sprake kom, kom die sentrale temas van die Skrif, naamlik sonde, 
sondevergewing, barmhartigheid danksy Christus, geloof, die vrug van die 
Heilige Gees, ensovoorts ook ter sprake. In hierdie tema word die onderskeid 
tussen wet en evangelie, teologie en filosofie ontdek. Die verskil tussen die 
Evangeliese leer en die Roomse leer word ook met hierdie tema op die spits 
gedryf. Die sentrale verskil is dat die Protestantisme wat op Christus alleen 
vertrou vir regverdiging voor God se gerig, die sekerheid van 'n getroosde 
gewete ervaar. Die Roomse leer wat vertrou dat mense se goeie werke hulle 
aanvaarbaar vir God sal maak, sal altyd met 'n twyfelende gewete moet 
saamleef. Die vertroue in God se genade staan dus teenoor die vertroue op 
menslike deugsaamheid. Geloof in die barmhartige God, staan dus teenoor 
die strewe na morele uitnemendheid in burgerlike aangeleenthede. Die 
uiteinde is dat die Evangeliese weg sekerheid oor die Godsvraag bied, terwyl 
die Roomse weg onsekerheid oor God en sy goedheid veroorsaak. In die 
Evangeliese weg kan daar met sekerheid oor God, Christus, vergewing en die 
ewige lewe gepraat word, terwyl die Roomse weg met onsekerhede besaai is. 
Vir Melanchthon ([1532] 2020b) gaan die Reformatoriese stryd om die 
hoofsake van die Skrif, wat hy soos volg saamvat: 


Die stryd draai veel eerder oor die belangrikste aangeleenthede [van die teologiel: 
Ons stry oor die vergewing van sondes, oor die troos van die gewete, oor die ware 
godsdiens en oor die ware aanroeping van God. Sonder hierdie Pauliniese leer [...] 
is daar geen sprake van egte Godsdiens [...] en ware gebed tot God nie [...] Dit gaan 
nie daaroor öf ons noodwendig goeie werke moet doen nie [...] dit gaan om ander 
dinge, naamlik hoe ons gewetens sekerheid kan kry dat ons sondes ons vergewe 
word, éf God vir ons 'n saak van belang is, öf ons deur God aangeneem sal word, en 
verder éf God vereer en aangeroep moet word. Wanneer die gewete twyfel of ons 
God geval, öf ons deur Hom aangeneem word, dan sal ons ook twyfel of God ons 
verhoor, en óf ons goeie deugde [...] Hom hoegenaamd behaag. (p. 324) 


Melanchthon argumenteer dat, wanneer die leer oor die sondevergewing 
verwaarloos word, daar oor God getwyfel word - dan wonder mense of 
God liefde of haat is. Melanchthon is oortuig dat Paulus die twyfel uit die 
godsdiens wou haal, aangesien voortslepende twyfel die dood van die 
godsdiens inhou. Melanchthon se stryd is teen die gedagte dat die funksie 
van godsdiens op voortreflike burgerskap toegespits moet word. Wanneer 
dit gebeur, verdwyn die erns met God, en twyfel mense of daar verder 
gebid moet word. Die kentering tree in waar die sondeleer weer ernstig 
geneem word, en die barmhartigheid van God in Christus herontdek word. 
Melanchthon ([1532] 2020b:328) herhaal Luther se vraag, naamlik ‘of daar 
'n genadige God bestaan'. Soos Luther, glo hy dat hierdie vraag met behulp 
van die gedagte van die ‘regverdiging deur die geloof alleen’, beantwoord 
kan word. Om geregverdig te word, beteken ‘om aangeneem te word’, of 

‘om regverdig verklaar te word’ - nie op grond van nuwe, beter deugdelikheid 
nie, maar omdat God ons, danksy Christus, as sy kinders wil aanneem. ‘Om 
aangeneem te wees' het met die afwesigheid van voorwaardes soos morele 
prestasies te make. Dit gaan slegs oor die vertroue in die belofte van 
genade. 'Geloof is daarom vir Melanchthon vertroue in God se 
barmhartigheid, en kan nie op blote kennisname van die verhaal van Jesus 
neerkom nie. ‘Geloof’ is verder die instemming tot die wyse waarop God sy 
barmhartigheid in Christus met ons wil deel. ‘Geloof’ vertrou die werk van 
die Heilige Gees om die evangelie in ons harte te bevestig. Die ‘leer oor die 
regverdiging’ ([1532] 2020b:331) kom vir Melanchthon op drie dinge neer: 
eerstens, die vergewing van sondes; tweedens, die regverdiging; en 
derdens, die geskenk van die ewige lewe ongeag die stand van ons menslike 
waardigheid. Melanchthon ([1532] 2020b:332-334) sluit sy betoog af met 
'n kort ekskursie oor die belangrikheid van die ‘eksklusiwiteitspartikel’ 
CExklusivpartikel). Die woord alleen is om die volgende redes nie by die 
regverdigingsleer weglaatbaar nie: 


1. Hierdie leer is nie begaan oor die vraag óf God sondes vergewe nie, maar 
handel oor die sekerheid dat Hy dit voorbehoudloos vergewe vir diegene 
wat aan die weldade van sy Seun glo. 

2. Hierdie partikel skep die onderskeid tussen wet en evangelie, en is daarom 
die eintlike leerstuk van die evangelie. 

3. 'Geloof alleen' is die rede vir die afwesigheid van twyfel in die godsdiens. 
Nét geloof, en nie nog iets anders nie, is 'n waarborg vir ‘aangenome-wees’. 

4. Die eksklusiwiteitspartikel gee uiteindelik sekerheid oor die ewige lewe. Wie 
geregverdig is, wie aangeneem is, sal die ewige lewe beërwe. Niks verder is 
nodig buiten die geloof en vertroue in die weldade van Christus nie. 


Melanchthon het tot aan die einde van sy lewe aan die uitleg van die 
regverdigingsleer van sy jonger jare getrou gebly. In wat hy as sy persoonlike 
belydenis beskou het, naamlik die Antwoord op die Goddelose artikels van 
die Beierse inkwisisie (Melanchthon [1559] 2012a:236-240), het hy vir 
oulaas weer dit wat van wesenlike belang vir die kerk is, onderstreep. Hy 
wys daarop dat die Roomse sowel as Charismatiese teoloë een groot 
interpretasiefout begaan, deur die geloof as voorbereiding op die ontvangs 
van geregtigheid te beskou. Volgens hulle is geloof die impuls of motivering 
om van nuuts af goeie werke te doen (of om 'n verskil te maak) met die 
hoop dat hierdie werke ons voor God aanvaarbaar sal maak. Met hierdie 
ondergrawing van die eksklusiwiteitspartikel, word daar 'n nuwe fase van 
onsekerheid en twyfel geskep - wat uiteindelik op die verwerping van God 
uitloop, aangesien Hy nie eenduidig as die God van barmhartigheid 
uitgebeeld kan word nie. In wanhoop stel hy dat, indien Paulus dan nie kan 
oortuig nie, laat Daniël 9:18 dit dan doen: 'Want nie op grond van ons 
regverdige dade lê ons ons smeekbede voor U nie, maar op grond van u 
oorvloedige barmhartigheid.” 

'n Beter samevatting van Melanchthon se verstaan van die regverdigingsleer, 
kan nie gevind word as die formulering van Artikel IV van die CA nie. Daar 
([1530] 2014b) stel hy: 


[DJat ons nie deur ons werke of die gevoel van tevredenheid [met ons werke] 
vergewing kan verdien nie. Ons word ook nie weens ons werke in 'n posisie van 
geregtigheid voor God geplaas nie, maar ons ontvang vergewing van sondes en 
word voor God in ['n staat van] geregtigheid geplaas om Christus se ontwil, uit 
genade, deur die geloof, sodat ons in sekerheid troos kan ervaar op grond van 
die belofte van Christus, en kan glo dat ons beslis vergewing van sondes geskenk 
sal word en dat God ons genadig sal wees, en dat ons as geregverdigde [mense] 
gereken sal word, en dat ons die ewige lewe om Christus se ontwil sal ontvang, wat 
ons deur sy dood met God versoen het en vir die sonde genoegsaam [betaal] het, 
Romeine 3:21-26, 4:16-25. (p. 98) 


6.1.4. Botsing met Andreas Osiander 


Melanchthon het talle kere geargumenteer dat 'n ware teoloog nie met 
nuwighede vorendag moet kom nie, maar by die leerkonsensus van die kerk 
moet bly. Een van die persone wat Melanchthon in gedagte gehad het met die 
maak van hierdie stelling, was Andreas Osiander.“ Osiander het die begrip 
essensiële geregtigheid gebruik om die leer oor die regverdiging deur geloof 
alleen opnuut te leer, met die hoop dat dit groter byval by die massas sal vind. 
Volgens Osiander word die mens nie deur die geloof in die bloed van Christus 
geregverdig nie, maar danksy Christus se gehoorsaamheid aan God. Christus 
se wetsgehoorsaamheid, wat ook in ons ingegiet word, is die rede vir ons 
aanvaarding deur God. Christus is dus die volmaakte gehoorsame aan die wet, 
en danksy ons geloof in Hom, stel die Heilige Gees ons in staat om Hom in die 
doen van die goeie na te doen. Geloof is dus 'n nuwe impuls om goeie werke 
te doen, en hierdie goeie werke is vir God genoeg rede om ons as regverdig 
te beskou. In 1554 het Melanchthon saam met 'n groep teoloë tydens die 
Konvent van Naumburg verdere aandag aan Osiander se leer gegee.' Hulle 
verwerp sy leer (Melanchthon [1554] 2011e:92-94) om die volgende redes: Hy 


141. Andreas Osiander (1496-1552) was reformator in Nürnberg en sedert 1549 professor in Königsberg. In 1550 
raak hy in 'n heftige stryd met Melanchthon betrokke. Hy argumenteer dat die mens op grond van ‘ingegiete 
geregtigheid’ regverdig word, en skep in hierdie verband die term essensiële geregtigheid (iustitia essentialis’). 
Ten spyte van sy konflik met Melanchthon, was Osiander 'n belangrike figuur. Hy het in 1522 ’n nuwe, verbeterde 
uitgawe van die Latynse Bybel gepubliseer; hy was 'n kampvegter vir die beskerming van Joodse geskrifte en 
erfenis; en hy het in 1543, Nikolaus Kopernikus se hoofwerk Oor die beweging van die hemelliggame, met ’n 
voorwoord nuut uitgegee waarin hy openbare debat oor die tema aangemoedig het (vgl. Müller 2014). 


142. Ná Luther se dood, het die Smalkaldiese Oorlog van 1546 uitgebreek, waartydens die Protestantse 
vorste tot oorgawe gedwing is. Op die Ryksdag van Augsburg (1548), is die Protestante gedwing om hulle 
winste gedeeltelik prys te gee (bekend as die Augsburger Interim). Nadat keurvors Moritz van Sakse na die 
Protestantisme oorgestap het, is daar op grond van die Verdrag van Passau (1552) nuwe toegewings gemaak. 
Die Protestantse teoloë het, onder leiding van Melanchthon, op 28 Mei 1554 op die Konvent van Naumburg, 
standpunt ingeneem teen afwykende leerstellings (van Schwenckfelds en Osiander) binne die Protestantisme, 
en die rigting vir gemeentelike werksaamhede aangedui (vgl. inleiding tot Melanchthon [1554] 2011e:89). 

onderskei nie tussen die persone van Christus en die Heilige Gees nie; hy 
onderskei nie tussen die teenwoordigheid van God in Christus en die ander 
heiliges nie; hy meen verkeerdelik dat geloofsgehoorsaamheid ’n bron van 
redding is; werke van geregtigheid wat deur navolging van Jesus aangevuur 
word, kan nog steeds nie die rede vir regverdig-verklaring wees nie; die 
Christelike godsdiens word weereens 'n trooslose en 'n vreugdelose godsdiens, 
aangesien die onsekerheid oor die heil weer met 'n ompad teruggekeer het. In 
sy Belydenis van 15573 het Melanchthon in eenvoudige taal sy verstaan van 
die regverdiging saamgevat, en hom tegelyk weereens van Osiander afgegrens. 
Melanchthon ([1557] 2011b:103-106) het op die lang uiteensetting van die 
regverdigingsleer in Artikel IV van die Apo/CA (vol. [1531] 2014a:267-392) 
gewys, waarin daar duidelik oor die gedagte van die regverdiging deur geloof 
alleen en deur genade alleen ooreengekom is. Hierdie leer laat geen ruimte 
dat die goeie werke van die gelowige, die basis van redding kan vorm nie. 


6.1.5. Regverdiging en goeie werke 


Die onderskeid tussen en die samehang van geloof en werke bly 'n tema 
waaroor daar moeilik konsensus bereik word. Die hedendaagse kerklike en 
publieke aandrang, dat ‘daar 'n verskil in mense se lewens gemaak moet word’, 
is ’n eietydse gestalte van regverdiging deur die werke. Daar word geglo dat 
‘wie ’n verskil kan maak’, aan hulle eie lewens bestaansreg gee, beter kan voel 
oor hulle eie lewe, aansien in die gemeenskap kan verwerf, meehelp om die 
koninkryk handelend waar te maak en om selfs God teenwoordig te maak. Dit 
is daarom belangrik om die Reformatoriese verstaan van hierdie onderwerp 
duidelik daar te stel. Soos met ander temas, word daar op die ontwikkelingsgang 
van Melanchthon se denke gekonsentreer. 


Melanchthon ([1521] 1997:362-364) het in die eerste uitgawe van sy Loci 'n 
paragraaf oor die liefde (de caritate) opgeneem, waarin hy die onderskeid 
tussen geloof en werke verduidelik. Volgens die Fariseërs en die filosowe word 
die mens deur deugde en goeie werke (soos naasteliefde) geregverdig. 
Volgens die Nuwe Testament word mense deur die geloof in die weldade van 
Christus geregverdig, aangesien goeie werke nooit in die aangesig van God 


143. Keiser Ferdinand se oproep tot 'n godsdiensgesprek in Worms 1557, was die laaste poging om die 
leerverskille uit die weg te ruim. Melanchthon was tussen 28 Augustus en 6 Desember in Heidelberg en Worms 
vir die gesprekke met Petrus Canisius Cn Jesuïet). Daar was geen kans op sukses nie. Melanchthon het ter 
voorbereiding vir hierdie gesprek 'n konsensusdokument, namens die Protestante, opgestel. Uit Jena is daar 
geëis dat Melanchthon Calvyn se nagmaalsleer moes verwerp. Hy wou dit nie doen nie, aangesien hy nie verdere 
onnodige spanning wou veroorsaak nie. Daar is ook verwag dat die regverdigingsleer van Andreas Osiander 
verwerp moes word. Johannes Brenz het dít voortdurend probeer keer, maar Melanchthon was oortuig van die 
verkeerdheid van Osiander se leer (vgl. inleiding tot Melanchthon [1557] 2011b:100). In 1558 het die gedagte 
ontstaan dat die leerverskille op 'n Protestantse sinode uitgeklaar kon word. Melanchthon wys op 4 Maart in 'n 
Getuigskrif aan keurvors August van Sakse, dat 'n sinode die twis met Osiander (en ander dwaalleraars) net sal 
versterk, en dat voortgaande teologiese debatvoering 'n beter opsie is (vgl. Melanchthon [1558] 2011f). 

volmaak kan wees nie en daarom as sonde beskou moet word (‘conatus 
nostros nihil nisi peccatum esse’) (vgl. Melanchthon [1521] 1997:362, Il. 2). 
Gelowiges glo daarom dat hulle, op grond van God se barmhartigheid 
(misericordia Dei), geregverdig word. Diegene wat hierdie genade aanvaar, 
kan nie anders as om vir God lief te wees nie. ‘Liefde tot God is 'n vrug van die 
geloof’ (amorem dei esse fructum fide’) (Melanchthon [1521] 1997:364, Il. 3). 
Uit die liefde vir God, groei die liefde tot die naaste - ’n liefde soortgelyk aan 
die liefde wat jy vir jouself het; selfs ook liefde vir die vyand, sonder om die 
huisgenote van die geloof te verwaarloos (vgl. Lev 19:18; Mark 12:31; Rom 12:14; 
Gal 6:10; 1 Tim 5:8). 


Melanchthon ([1522] 2020a:117-122) het in sy eerste uitgawe van 
Aantekeninge oor die Romeinebrief, 'n ekskursie oor regverdiging en goeie 
werke aan hoofstuk 4:15 gekoppel. Volgens die filosowe kan die mens die lewe 
ooreenkomstig die geregtigheid gestalte gee. Dit is moontlik, aangesien die 
menslike rede instem dat die tweede tafel van die wet die ideale riglyn vir die 
lewe is. Om 'n toestand van geregtigheid te bereik, moet die wet en die 
voorskrifte van die wet bloot gehoorsaam en gevolg word. Die Jode voer 
presies dieselfde argument aan, aangesien hulle ook glo dat die blote 
gehoorsaamheid aan wette en voorskrifte die mens in 'n aanvaarbare posisie 
voor God plaas. Die Christelike opvatting is egter, dat die menslike natuur sê 
verdorwe is dat die wet slegs die skade aan die menslike aard uitlig, en riglyne 
vir 'n menslike bestaan aandui. Die hart van die mens moet egter deur die 
Heilige Gees verander word, sodat die mens volhardend liefde tot God en die 
naaste kan betoon'** sonder dat dit 'n nuwe basis vir regverdiging word. Die 
filosowe beweer dat die wet mense tot deugsaamheid begelei; Paulus beweer 
weer dat die wet God se toorn en die mens se benoude gewete ontbloot. Die 
wet en die gehoorsaamheid aan die wet kan daarom nie die weg na regverdiging 
baan nie - die genade in Jesus Christus is die poort na regverdiging. 


In Artikel XX van die CA ([1530] 2014b:1116-127) en die Apo/CA (1531 
2014a:554-560) het Melanchthon die wanopvatting weerlê dat die Protestante 
nie goeie werke wil doen nie. Hy herhaal sy bekende standpunt, dat goeie werke 
nie die rede is waarom God mense regverdig verklaar nie. Regverdiging geskied 
deur geloof in die belofte van die barmhartige Vader dat Hy sondes vergewe. 
Regverdiging is 'n gawe van God, wat in dankbaarheid aangeneem moet word. 
Wanneer die mens hoop om God met sy werke te beindruk, sal die gewete 
nooit tot rus en vrede kom nie. Die kerklike leer word deur mense verwerp wat 


144. Melanchthon verdedig die ‘forensiese regverdigingsleer’. Dit beteken dat die regverdiging 'n woordgebeure 
is. Wie in Christus glo, word as aangenome persoon (acceptus) gereken (reputaris) of verklaar (pronuntieris) 
om die Seun van God se ontwil, wat vir die sonde geoffer is (Melanchthon [1535] 2019:126-138). ‘Forensies’ 
het dus geen regsbetekenis nie; dit gaan nie oor 'n skynhofsaak nie, maar gaan oor die skeppende Woord van 
God wat 'n nuwe werklikheid skep. Die persoon wat reg verklaar word, is reg; 'n nuwe werklikheid is geskep, en 
hierdie nuwe wese sal outomaties goeie werke doen. Die belofte van regverdig-verklaring is dus 'n skeppende 
krag met etiese gevolge (vol. Hauschild 1999:320-322; Kolb 2017:352). 

wêrelds argumenteer dat die mens, op grond van wetsonderhouding en redelike 
denke, by God aanvaarding kan vind. Wat nie besef word nie, is dat God toornig 
raak oor die onvolmaaktheid van die wetsgehoorsaamheid. Eers wanneer God 
se toorn besef word, ontstaan daar ware geloof wat die belofte van 
sondevergewing omarm. Hierdie geloof word deur die Heilige Gees gewek, en 
is nie 'n menslike prestasie nie; dit is met ander woorde, 'n vrug van die Heilige 
Gees. Die Heilige Gees wek egter ook ander vrugte, naamlik die vrugte om in 
geloof goeie werke te doen. Hierdie vrugte kan egter nooit die plek van Christus 
se genade oorneem nie, maar is sterk genoeg om die duiwel te weerstaan. 
Werke wat slegs op die rede steun, en nie deur die Heilige Gees ondersteun wil 
word nie, is nie sterk genoeg om die duiwel te weerstaan nie - met ander woorde 
dit kan nie volhoubaar tot eer van God gedoen word nie. Vir Christene is goeie 
werke dus ’n vanselfsprekendheid. Wie nie goeie werke doen nie, glo nie; goeie 
werke dra egter nie tot ons redding by nie. Wie reg glo, sal noodwendig God en 
die naaste liefhê. Wie nie liefhet nie, glo nie reg nie. 


Die formele belydenisgeskrifte was nie voldoende om almal van 
Melanchthon se standpunt te oortuig nie. Hiervoor was uitgebreide 
briefwisselings ook nodig. Op 12 Mei 1531 skryf Melanchthon (Mundhenk et al. 
2017:52-54) byvoorbeeld in ’n brief aan Johannes Brenz, dat liefdesdiens nie 
tot regverdiging voor God kan lei nie.“ Die argument dat die gelowige die 
Heilige Gees as geskenk ontvang en daarom in staat is om die liefdesgebod 
te gehoorsaam sodat die dade van liefde tot regverdiging lei, is 'n verkeerde 
argument. 'n Mens word slegs deur die geloof geregverdig, en die liefdesdiens 
van die Geesvervulde gelowige kan nie as 'n nuwe rede vir regverdiging 
aangebied word nie. Die geloof in Christus is die enigste grond vir regverdiging 
(om deur God aangeneem te word en om vrede te vind), en dit moet begryp 
word. Indien regverdiging na menslike liefde teruggevoer kan word, sal ons 
terugkeer na die argument dat 'n mens deur werke geregverdig kan word. 
Melanchthon (Mundhenk et al. 2017) stel daarom die volgende argument op 
skrif: 


Die geloof regverdig, nie aangesien dit 'n nuwe werk van die Heilige Gees in 
ons is nie, maar aangesien dit Christus begryp, en ons om sy ontwil deur God 
aangeneem word; [ons word] nie op grond van die gawe van die Heilige Gees in 
ons [geregverdig] nie. (p. 54) 


In 1532, een jaar ná die Apo/CA, publiseer Melanchthon as deel van sy 
Romeinebriefkommentaar, Die bewysvoering van Paulus se brief aan die 
Romeine. In hierdie kommentaar het Melanchthon ([1532] 2020b:334-347) 'n 
lang gedeelte oor die goeie werke uitgewerk, waarin hy 'n paar nuwe gedagtes 
geopper het. Hy argumenteer dat goeie werke en deugde wel verdienstelik is, 


145. Melanchthon het blykbaar in 1531 'n disputasie-geskrif onder die titel, Openbare argumentvoering hoekom 
ons deur die geloof, en nie deur die liefde geregverdig word nie (Disputatio, quare fide iustificemur, non 
dilectione), opgestel, wat hy ook aan Brenz gestuur het (vgl. Mundhenk et al. 2017:54, voetnoot 111). 

op voorwaarde dat die persoon reeds by God byval gevind het. lemand soos 
Gaius Julius Caesar het wel voortreflike dinge gedoen, maar hy as persoon het 
God nie geval nie, aangesien sy werke nie volmaak was nie. Die werke is 
daarom nie die bron van redding nie, maar die persoon kan op grond van die 
genade wel gered word. Die persoon wat die genade aanneem, word verlos 
van twyfel, en die persoon wat nie twyfel oor die toekoms nie, kan vandag 
goeie en verdienstelike dinge doen. Die volgende nuwe gedagte wentel om 
die tipe goeie werk wat die Roomse teoloë onder debat stel. Hulle verstaan 
goeie werke as werke van politieke of maatskaplike belang. Volgens 
Melanchthon ([1532] 2020b:336) is hierdie verstaan van goeie werke té skraal. 
Christene doen eers goed wanneer hulle God, en daarom ook die naaste, 
liefhet. Werke van hierdie aard, kan slegs uit die Heilige Gees gebore word. 
Elkeen kan burgerlike goed-doenery beoefen, maar slegs die Christen kan, 
met hulp van die Heilige Gees, ware liefde ter wille van ware liefde beoefen. 
Melanchthon ([1532] 2020b:337-338) takel ook die vraagstuk van die beloning 
van wetsgehoorsaamheid of goeie werke. Wetsgehoorsaamheid kan nooit 
redding of versoening as beloning oplewer nie, aangesien dit nooit volmaak 
kan wees nie. Gehoorsaamheid aan die wet moet egter op die versoening 
volg - nie as 'n nuwe rede vir versoening nie, maar as 'n teken dat die persoon 
alreeds op grond van die barmhartigheid, versoen is. Die beloning van goeie 
werke kan hoogstens die dankbaarheid wees, dat daar gedoen word wat God 
verwag. Die ewige lewe is nie die beloning van goeie werke nie, maar goeie 
werke moet die ewige lewe waardig wees. Melanchthon ([1532] 2020b:338- 
347) konsentreer ten slotte op die bybelse aandrang om liefde te beoefen 
(vol. 1 Kor 13:2, 13; Jak 2:24). Dit is vir hom geen kwessie dat Christene wel 
liefde moet beoefen nie. Dit is 'n vanselfsprekendheid dat diegene wat 
regverdig verklaar is danksy die geloof in Jesus Christus, die liefde sal beoefen. 
Diegene wat nie meer twyfel oor hulle redding nie, is vry om te doen wat van 
hulle verwag word. Die liefde moet net nie 'n nuwe aandrang op regverdiging 
word nie. Die liefde kan nie die rede vir sondevergewing word nie; dit kan ook 
nie in die plek van die geloof kom staan nie - liefde kan dus nie die geloof 
vervang nie. Daar is dus volgens Melanchthon, 'die geregtigheid van die 
geloof’ en die ‘geregtigheid van die wet’. Die twee hang saam, maar moet 
onderskei word: die een kan die ander een nie vervang nie, maar die een vul 
die ander een ook nie aan nie. Melanchthon ([1532] 2020b) vat alles 
stellenderwys saam: 
Die [Roomse] opponent beweer: 


Werke teen God se wet is sonde. 
Daarom is goeie werke geregtigheid. 


Hulle behoort egter te stel: 

Geregtigheid is gehoorsaamheid aan die ganse wet. 
Goeie werke is gehoorsaamheid aan die ganse wet. 
Daarom regverdig goeie werke. (p. 343) 

Volgens Melanchthon kan die mens nie volkome aan die wet gehoorsaam 
wees nie, aangesien die menslike natuur geneig is om die wet teen te staan. 
Die evangelie leer egter dat geregtigheid ons toegereken word, aangesien 
God se barmhartigheid aan ons geskenk word, nie op grond van die 
waardigheid van ons deugde nie, maar op grond van die geloof wat deur die 
Heilige Gees gewek word in die beloftes van die vergewing van sondes. Hierdie 
godsdienstige benadering skep sekerheid en verdryf die twyfel, en daarom 
moet die leer van die Skolastiek beveg word (vgl. Melanchthon [1532] 
2020b:344-347). 


Ek sluit af met ’n interessante opmerking wat Melanchthon ([1543] 2011a:73) 
11 jaar later in sy Reformatoriese ontwerp vir die aardsbiskop van Keulen 
gemaak het: Hy argumenteer dat die goeie werke van gewone mense ’n ‘hoé 
gestalte van godsdiens is’ wanneer dit in die geloof gedoen word. Hy noem 
die voorbeeld van ’n huisvrou wat, nadat sy haar kind gebad en aangetrek het, 
hom leer om te bid voordat hy gaan slaap. Wanneer dit in geloof in Jesus 
Christus gedoen word, is dit geen geringheid nie, maar voortreflike godsdiens. 
Die moeder sal slegs hiermee volhard wanneer sy weet dat sy reeds deur 
Christus aangeneem is en nie poog om Hom hiermee te beindruk nie. 


E 6.2. Regverdiging, geloof en die Heilige Gees 


Uit die voorafgaande gedeeltes is dit duidelik dat Melanchthon ’n noue 
verband tussen geloof, regverdiging en die werk van die Heilige Gees gesien 
het. Oor regverdiging en geloof is daar al genoeg geskryf en dit verdien nie 
verdere aandag nie. Wat wel nog verdere aandag verdien, is sy uitsprake oor 
die Heilige Gees. Melanchthon se teologie in die geheel kan nie daargestel 
word sonder sy talle verwysings na die Heilige Gees nie. Dit sal nie onvanpas 
wees om Melanchthon se teologie as ’n teologie van die Heilige Gees te 
beskryf nie. Om hierdie rede is 'n paragraaf oor sy verstaan van die Heilige 
Gees nodig. 


6.2.1. Die Heilige Gees 


In paragraaf 5.3. is daar alreeds daarop gewys dat Melanchthon se verstaan en 
uitleg van die Heilige Gees slegs binne die konteks van die triniteitsleer 
moontlik is. In hierdie paragraaf kan daar dus slegs op Melanchthon se uitleg 
van die persoon van die Heilige Gees gefokus word. 


Melanchthon beklemtoon die feit dat die Heilige Gees ’n persoon is wat van 
die Vader en die Seun onderskei moet word. As begronding verwys hy ([1553] 
2010:109, Il. 1-24) na Christus se doop in die Jordaan, en die doop van 
bekeerlinge en kinders in die kerk (Matt 3:16; 28:19; Joh 1:33; Hand 2). In beide 
gevalle is dit duidelik dat daar na die Heilige Gees as ’n aparte persoon van die 
Drie-eenheid verwys word. Die oortuiging dat die Heilige Gees as ’n aparte 

persoon verstaan moet word, word verder begrond met Jesus se belofte aan 
die dissipels, dat die Vader 'n ander trooster na hulle sal stuur ná sy hemelvaart 
(Joh 15:26). Die ‘trooster’ kan tog sekerlik net die ander persoon van die Drie- 
eenheid wees! Die woord trooster beteken méér as 'n vriend wat in hartseertye 
bemoedig, aangesien die Gees in ons harte woon, nuwe lig in ons lewens bring, 
kennis van God bevorder, vertroue in God wek en geduld bevorder (vgl. Rom 
8:9-11; 1 Kor 3:16; Gal 5:22; Ef 2:22; 2 Tim 1:14). Die Heilige Gees as die derde 
persoon van die Drie-eenheid, wek en versterk dus geloof, help gelowiges in 
gebed (Luk 11:10-13) en omskep doodsheid in lewe (vlg. die Niceense 
Geloofsbelydenis). 


Volgens Melanchthon ([1559] 2018:68, Il. 23-27) is dit nodig om die 
persoonskarakter van die Heilige Gees te beklemtoon, aangesien die Heilige 
Gees maklik met 'n ander gees verwar mag word. Die woord gees beteken in 
die algemeen ’n kragtige beweging, of die krag wat iets in beweging kan plaas. 
Dit kan ook wind of die lewenskrag van 'n mens beteken. Dit kan laastens ook 
op die toestand van menswees dui, wat die resultaat van goeie of slegte 
besluitneming is. Alhoewel hierdie taalgebruik in die profetiese literatuur 
voorkom, dui hierdie woord meestal op ’n selfstandige persoon, onderskeie 
van die Vader en die Seun. 


Melanchthon ([1553] 2010:111, |. 26-112, |. 26; [1559] 2018:74, |. 3-76, |. 11) 
beklemtoon ook die feit dat die Heilige Gees nie eers met Christus se 
werksaamhede aan die werk gekom het nie. In die Nuwe Testament (Tit 3:7; 1 
Pet 1:11) word aangetoon dat die Heilige Gees alreeds in en deur die profete 
werksaam was. Die Gees waarvan die profete Jesaja (Jes 59:21), Sagaria (Sag 
7:12) en Joël (Joël 3:1) praat wat in hulle werksaam was, is geen ander Gees as 
die Heilige Gees nie. Die Gees wat Moses en die volk deur die woestyn gelei 
het, was niemand anders as die Heilige Gees nie (Jes 63). Aangesien die Heilige 
Gees die derde persoon van die Drie-eenheid is, is die Heilige Gees ook ewig 
en almagtig, net soos die ander twee persone van die Goddelike Drie-eenheid. 
Dit is in ooreenstemming met die geloofsbelydenisse van die kerk en die 
geloofwaardige kerkvaders soos Irenaeus, Eusebius en Tertullianus (vgl. 
Melanchthon [1553] 2010:114-117; [1559] 2018:78, |. 24-82, |. 11). 


Vir Melanchthon staan alle teologiese argumente in die skadu van die 
Christelike gebed. In gebede word dit wat werklik geweet en geglo word, tot 
uiting gebring. In gebede word daar daagliks oor die wese van God, die 
openbaring, die weldade van Christus en die beloftes van God nagedink. 
Gebede is die aanduiding dat die Christelike godsdiens in talle opsigte van die 
Jodedom en ander godsdienste verskil, en volgens Melanchthon se oordeel, 
van groter waarde is. 'n Verkorte weergawe van sy gebed in die laaste 
weergawe van sy Loci (Melanchthon [1559] 2018) gee 'n aanduiding van die 
inrigting van sy gebede, en hoe hy oor die Heilige Gees gebid het: 

Almagtige, ewige en lewende God, ewige Vader van onse Here Jesus Christus, U 
wat U in onmeetbare barmhartigheid geopenbaar het, [...] en wat u Heilige Gees op 
die apostels uitgestort het, [...] help my en laat my hart en siel deur u Heilige Gees 
ontbrand sodat ek U werklik sal ken, aanroep, vertrou, dank gee en gehoorsaam 
wees; lei en red u kerk, soos wat U belowe het [...] Laat u evangelie helder skyn, en lei 
en versterk ons harte met u Heilige Gees, sodat ons nie in die onsinnighede van die 
Epikureërs of die Charismatiese beweging verval nie; lei die goeie voornemens van 
die kerke en bewaar die state wat aan die kerk gasreg skenk. (pp. 82, |. 19-84, |. 6) 


6.2.2. Melanchthon en die Charismatiese 
groepering 


Melanchthon het geen waardering, respek of genade vir die ‘wederdopers’, 
‘separatiste’ en 'spiritualiste' (soos hy destyds die 'Charismatiese beweging’ 
genoem het) gehad nie.“f Hy het aanvanklik, gelyklopend met die regsbeginsels 
van daardie tyd, nie geskroom om te eis dat die doodstraf aan hierdie mense 
opgelê word nie. Hy het egter sy mening oor die straf wat hulle verdien, en 
hoe hulle beveg moet word, tog deur die jare ietwat aangepas.” 


Die redes waarom Melanchthon weersin in die 'Charismatiese beweging' 
gehad het, verdien groter aandag. Melanchthon het alreeds in Maart 1535 in sy 


146. Melanchthon se weersin in hierdie groepering kan goed begryp word in die lig van die volgende gebeure: 
Op 21 November 1535 is 11 mans en vyf vroue by Kleineutersdorf in hegtenis geneem en aangekla van 
‘wederdopery’. Hulle is onder andere in die gevangenis by Jena aangehou. Op len 6 Desember het Melanchthon 
en sy kollega, Caspar Crügicer, die mense verhoor op aanklagte dat hulle nie die erfsonde aanvaar nie en 
daarom die kinderdoop verwerp, die owerhede nie erken nie, 'n tipe ‘kommunisme’ bevorder, en die huwelik met 
buitestanders van hulle eie groepering afkeur. Hulle is skuldig bevind, op 25 Januarie 1536 erg gemartel en op 
26 Januarie onthoof. Melanchthon was oortuig dat die doodstraf hierdie groepering gepas is. Hulle was primêr 
vernietigers van die goeie orde. Die doodstraf is opgelê, aangesien die ryksreg soos deur die keiserlike edik 
van 23 April 1529 te Speyer vasgestel, dit verwag het. Melanchthon het die regsvoorskrif op daardie stadium 
nie bevraagteken nie, aangesien hy in hierdie mense nuwe Manicheërs, Arianiste en kinderverwaarlosers gesien 
het. Die enigste Protestant wat die doodstraf vir hierdie groepering bevraagteken het, was keurvors Philipp von 
Hessen in 1530 (vgl. Scheible 2016:101-104). Melanchthon se ongeduld en genadeloosheid jeens die 'doperse 
Radicalen’ word vandag skerp gekritiseer. Sy optrede teenoor hierdie mense laat die twyfel ontstaan of hy 
werklik 'n 'brugbouer' kon gewees het (vgl. Vos 2011:115). Die realiteite van die sestiende eeu maak 'n ewewigtige 
oordeel moeilik. Geen mens transendeer al sy lewensrealiteite nie. Agterna sou ons 'n sagter houding verwag, 
maar Melanchthon self het anders geoordeel. 


147. Melanchthon het sy mening oor hoe hierdie groepering gestraf moes word, wel met verloop van tyd versag, 
maar hy het geweier om direk met hulle dialoog te voer, aangesien hy hulle as ’n 'duiwelse sekte’ beskou het. In 
1557 het hy geoordeel dat hierdie beweging se geloofsoortuigings alleen nie genoeg rede is vir die doodstraf 
nie. Aangesien hulle egter opstandig teenoor die staat was, moes die staat hard teen hulle optree. Hy het hierdie 
beweging nie net as ‘ketters’ beskou nie, maar as 'n gevaar vir die samelewingsorde. Weens hulle ekstreme 
individualisme het hulle die kerk as instelling, die kerklike ampte en orde verwerp. Op grond van 'n eklektiese 
hantering van die Skrif het hulle die staat as instelling verwerp en so ook die hele regsorde. Die Protestantisme 
het Melanchthon in sy negatiewe oordele gevolg, aangesien die CA in 6 artikels kritiek op hierdie beweging 
bevat: Artikel 5 oor die amp; Artikel 8 oor die werking van die sakramente by onwaardige mense; Artikel 9 oor 
die kinderdoop; Artikel 12 oor die bewering dat bekeerlinge weer die Heilige Gees kan verloor; Artikel 16 oor die 
dwaling oor die staat en Artikel 17 oor die verwerping van die hel en die verkondiging van 'n ryk van gelowiges 
vöör die wederkoms (vgl. Wolgast 2017). 

Voorwoord tot die Loci met 'n wydingsrede aan koning Hendrik VIII ([1535] 
2011:140-141), heftige kritiek teen die ‘wederdopers’ uitgespreek. Sy kritiek 
hou verband met die feit dat hierdie mense nie van enige wetenskap gebruik 
wil maak nie. Om hierdie rede praat hulle ongeordend en sonder enige metode. 
Hulle slaan geen ag op enige teologiese tradisie nie, en hulle uitsprake hou 
geen verband met enige ander dissipline nie. Hulle gehoor bestaan uit die 
gepeupel wat die wetenskappe verag en hulle daaroor verheug wanneer ’n 
wetenskap aan aansien verloor. Hulle gebrek aan intellektuele ontwikkeling 
verswak hulle oordeelsvermoë en dra tot die verswakking van die moraal van 
die samelewing by. Wanneer hulle gehore groter word, word hulle meer 
luidrugtig, swaai die hande en sorg vir die daling in die vlak van debatvoering. 


Melanchthon ([1556] 2020e:73-79) het in sy Sondagvoorlesing van 24 
Februarie 1556 (die eerste Sondag van die Lydenstyd, Sondag /nvokavit) 'n 
insiggewende verklaring van die tweede versoeking in Matteus 4:1-11 gegee. 
Hy verduidelik dat die ‘duiwel’ se uitdaging aan Jesus om van 'n hoë gebou af 
te spring, die versoeking daarstel om 'n nuttelose en absurde wonderwerk te 
verrig. Hy beweer dat Jesus uitgedaag word om uit blote eersug 'n belaglike 
wonderwerk te verrig. Hierdie tipe wonderwerke lok bewondering by mense 
uit, maar Jesus weier om so-iets te doen, aangesien Hy aan groter wonderwerke 
gekoppel wil wees, naamlik sondevergewing, genade en die nuwe lewe - dit 
wat verwag en belowe is. Melanchthon vergelyk hierdie uitdagende versoeking 
met nuwe, opspraakwekkende leerstellings en wyses van kerkwees wat die 
‘ketterse wederdopers' ten toon stel. Die menslike drang om nuwe, 
opspraakwekkende dinge te doen en te leer omdat nuuskierige mense dit sal 
bewonder, is volgens Melanchthon een van die swakhede van die mensdom, 
wat deur die Charismatiese beweging uitgebuit word. Diegene wat van die 
eenvoudige, geopenbaarde leer afwyk, is mense wat indruk wil maak deur 
onsinnige nuwighede. Melanchthon sou beweer dat hulle wat meen dat daar 
aanhoudend nuut gedink, geleer en gedoen moet word in die kerk, eersugtige 
mense is wat nie die wonder van Jesus Christus kan begryp nie. 


Tydens die Konvent van Naumburg (1554) het Melanchthon en sy kollegas 
die 'teologie' van Caspar Schwenckfeld krities bekyk. Volgens hierdie 
“Charismatiese teoloog' openbaar God Hom ook buite die evangelie van Jesus 
Christus om. Kennis van God het nie die evangelie nodig nie, aldus Schwenckfeld. 
God praat direk met mense (deur middel van drome en visioene), en daarom is 
die verkondiging van die evangelie en geloof daarin nie nodig nie. Hierdie 
gedagtes druis direk teen die Reformatoriese oortuigings in, en moet 
daarom verwerp word. Hierdie godsdienstige groepering se manier van 
teologiebeoefening was eweneens onaanvaarbaar. 'n Willekeurige aaneenryging 
van los teksverse sonder 'n oorsigtelike en samevattende Christelike leer, maak 
predikante oorbodig, en dra uiteindelik by tot die vernietiging van die kerk (vgl. 
Melanchthon [1554] 2011e:91-92). 

Melanchthon ([1557] 2011:102-103) het hom drie jaar later in sy Belydenis 
weer krities oor die teologie van Schwenckfeld uitgelaat. Hy verwerp 
weereens die gedagte dat die Bybel in sy kontekste en samehang, nie vir die 
godsdiensbeoefening van belang is nie. Die geringskatting van Jesus 
Christus is eweneens uiters problematies. Geloof is volgens Melanchthon nie 
wonder-geloof wat niks met die evangelie te make het nie. Geloof is juis geloof 
in die beloftes van die evangelie. Schwenckfeld se verwerping van die kerklike 
amp en sy oortuiging dat die gelowige wel die wet ten volle kan gehoorsaam, 
is Bybels onaanvaarbaar. Aangesien Schwenckfeld die twee leerbeslissings 
(of dogmas) van die kerk en die leer oor die regverdiging deur die geloof 
verwerp, kan sy stem nie as ’n outentieke Protestantse stem geld nie. 


In ’n brief aan Abdias Praetorius op 27 Mei 1560 beskryf Melanchthon 
(Mundhenk et al. 2017:161) die 'Spiritualisten' of die ‘Manner des Geistes’ [‘die 
Charismatiese predikers’ of ‘die manne van die Gees'] as afskuwelike en 
fanatiese mense, met wie 'n mens nie moet assosieer nie. Hy wys daarop dat 
hulle aanspraak, om sonder die Woord spreekbuise van die Gees te wees, op 
dwaling neerkom. Protestante (of Evangeliese Christene) is leermeesters van 
die letters' wat daarop vertrou dat God self die verkondiging van die evangelie 
vrugte sal laat voortbring (1 Kor 3:6-7). 


E 6.3. Estetiese geloofslewe 's 


In die Wittenbergse Reformasie het musiek 'n ereplek beklee. Dit is bekend 
dat Luther musiek as die grootste gawe van die Heilige Gees beskryf het. Vir 
hom was die musiekwetenskap, naas die teologie, die belangrikste wetenskap 
(vgl. Van Wyk 2019:158-163 vir al die verwysings). Dit is egter nie só bekend 
dat Melanchthon ook 'n groot waardering vir musiek gehad het nie, en dat ook 
hy ’n belangrike rol in die bevordering van musiek (veral in die gestalte van 
gemeentesang) en die musiekwetenskap gespeel het. Een rede is dat 
Melanchthon nie ’n spesiale plek in die musiekgeskiedenis gegee is nie. Selfs 
nie eers die biografieë oor Melanchthon het aan hierdie aspek van sy lewe 
aandag gegee nie. Stefan Rhein (2011) se voordrag oor Melanchthon en die 
musiek voor die Luther-Gesellschaft in die jubileumsjaar 2010, is 'n belangrike 
bydrae tot die Melanchthon-navorsing in hierdie verband. Melanchthon se 
liefde vir musiek, veral kerklike koorwerke, kan uit die biografiese vertellings 
oor sy laaste dae nagelees word. Daar word vertel dat Melanchthon in die nag 
van 13 April 1560, ses dae voor sy dood, gedroom het dat hy weer as lid van 
sy skoolkoor in Pforzheim, die lied 'ek verlang om die Paaslam te eet', gebaseer 
op Lukas se passie-geskiedenis, sing. Toe die omstanders by sy sterfbed die 
lied vir hom gesing het, kon hy die woorde en die melodie in detail na vore 


148. Melanchthon het die Christelike estetika nie net deur die musiekwetenskap bevorder nie, maar ook deur sy 
retoriek-handboeke (Elementa rhetorices, 3de uitgawe, 1531). Hy staan bekend as die Duitse Quintilianus. Tot en 
met 1600 was hierdie 'n skoolhandboek wat 100 keer herdruk is (vgl. Knape 2010:68). 

roep. Op sy sterfbed het hy dus, naas bybelse tekste en gebede, na kerkliedere 
gegryp vir hoop en vertroosting (vgl. Rhein 2011:118-119). Melanchthon se 
liefde vir die musiekwetenskap is in 'n Lofrede oor Philipp (Encomion Philippi) 
deur sy leerling, Edo Hildersen in 1580 opgeteken. Hierdie lofrede bestaan uit 
598 verse met die vakgebiede wat Melanchthon bevorder het, en waarin hyself 
lesings aangebied het. Tussen wiskunde en fisiese wetenskappe kom die 
musiekwetenskap voor met die opmerking, dat musiek tydens Philipp se lewe 
in Wittenberg 'n bloeitydperk beleef het. Hy het nie net kerksang bevorder 
nie, maar ook instrumentele musiek (vgl. Rhein 2011:119). Die beste bronne vir 
navorsing oor Melanchthon se bydrae tot musiek, is sy voorwoorde tot Psalm- 
en gesangeboeke. Twee voorwoorde vir psalmboeke wat deur Georg Rhau 
gedruk is, verdien vermelding: eerstens, die voorwoord van 29 September 
1551 vir 'n Psalmberyming (Psalmodia), is in 1553 deur Johannes Reusch 
gedruk. Dit handel oor die rus wat angsvallige mense by God kan vind; en 
tweedens, die voorwoord van O1 Januarie 1550 vir ’n Psalmberyming deur 
Lucas Lossius, wat handel oor die harmonie van God se barmhartigheid wat 
musiek in die gees van die mens skep, omdat musiek die wetenskap van 
harmonie is. Daar is ook twee voorwoorde tot gesangeboeke wat vermelding 
verdien: eerstens, die een van 25 Desember 1544 wat handel oor die innerlike 
rus, en die begeerte wat kerkmusiek in die gemoed van die jeug skep om oor 
God na te dink. Volgens Melanchthon is die stand van musikale geletterdheid 
in die kerk die maatstaf vir die algemene toestand van die kerk. Die jeug wat 
kennis van en waardering vir die kerklied het, sal daartoe geneig wees om God 
in liefde te aanbid. Tweedens, in 'n voorwoord tot ’n gesangeboek sonder ’n 
datum, het Melanchthon op die getalle-harmonie in die musiek gewys, en 
geargumenteer dat die harmonie van die erediens oorspoel in die politieke 
lewe (vol. Rhein 2011:119-121). Rhein (2011:121-122) haal ook 'n lang Lofgedig 
oor die musiek (Encomion Musicae, datum onbekend) aan, waarin Melanchthon 
die werkingskrag van die kerkmusiek loof. Hy wys daarop dat die musiek God 
se groot gawe aan die mensdom is; dat dit mense wat treur opbeur; dat dit 
weer moed vir die lewe gee; en dat dit die geloof in God versterk. Van die 600 
Latynse en 60 Griekse gedigte van Melanchthon, is uiteindelik 10 getoonset 
en in Duitse gesangeboeke opgeneem. Twee daarvan word nog steeds by 
huweliksbevestigings gebruik. Die mees geliefde gesang wat behoue gebly 
het (Rhein 2011:123-124), is 'n aandgesang, op grond van Lukas 24:29: 
'Binnekort is die nag hier, bly daarom by ons, Christus, sorg daarvoor dat u lig 
nooit onder ons uitgedoof word nie’ (‘Vespera iam venit, nobiscum Christe 
maneto, Extingui lucem nec patiare tuam’). Die belangrikheid van Melanchthon 
se bydrae tot die musiek lê daarin, dat hy kerk en skool kon oortuig dat 
musiekopvoeding van die uiterste belang is. In die kerk word waardering vir 
God en sy geordende skepping ontwikkel, en in die skool word die belangrikheid 
van die estetika gekweek. Sonder kerkmusiek is die lewe sonder orde, en 
gelaai met aggressie. Melanchthon en sy kollegas in Wittenberg het gedoen 
wat hulle gepreek het. Op 22 Mei 1539 het hy byvoorbeeld vir Luther, Justus 

Jonas en Johannes Cruciger uitgedaag vir 'n sang-marathon volgens die 
alfabet, ten aanhore van die gemeenskap (vgl. Rhein 2011:125-127). 


'n Verdere rede vir die gebrek aan literatuur oor hierdie tema, het te make 
met Melanchthon se moeilik-verstaanbare Latynse tekste oor die musiek, wat 
tot onlangs nog nie in vertalings beskikbaar was nie. Die artikel van Christopher 
Spehr in 2012 oor Melanchthon se oudste voorrede tot 'n Protestantse of 
Evangeliese gesangeboek,' is ’n welkome toevoeging tot die poel van 
toeganklike Melanchthon-bronne. Georg Rhau het in 1538 'n gesangeboek 
onder die titel Selectae harmoniae guatuor vocum de passione domini 
['n Seleksie van vokaal-harmonieé oor die lyding van die Here] uitgegee, 
waarvoor Melanchthon 'n passende voorwoord geskryf het. Die liedere (in 
Latyn) het oor die lyding van Jesus gehandel, en is veral tydens die Lydenstyd 
gesing. Die ontstaan van hierdie gesangeboek is nie vreemd nie, aangesien 
die lyding en kruis van Christus die hart van die Wittenbergse Reformasie was. 
Melanchthon (in Spehr 2012:5-7) het vyf punte oor kerkmusiek gemaak: 


1. Musiek is 'n gawe van God wat veral in die erediens aangewend moet 
word. Lidmate leer ken en onthou die evangelie van die gekruisigde Heer 
die beste deur harmonieuse kerksang. Kerkmusiek is die 'hartslag van die 
siel. Deur die musiek, dring die openbaring tot in die hart en die geheue 
van die mens. Die orde van musiek is die instrument van die Gees tot die 
ontdekking van God en sy barmhartigheid. 

2. Musiek open die menslike hart, verstand en emosie vir die heilige dinge van 
God, naamlik die dade en weldade van Christus. Deur musiek word die 
evangelie verkondig, die mens intellektueel ontwikkel en die sedelikheid 
bevorder. 

3. Liedere oor die lyding van Christus is sentraal tot die kerklike liturgie. Die 
lyding en kruis van Christus open insigte oor die sonde en God se toorn en 
barmhartigheid. Indien daar nie oor die offer van Christus gesing word nie, 
sal die kern van die evangelie nie ontdek word nie. 

4. Gesange tydens die Lydenstyd vervul 'n belangrike pedagogiese rol. Die 
verhale oor Christus se lyding wat gesing word, herinner die gemeente 
waaroor kerkwees handel, en wek dankbaarheid in die harte. 

5. Die harmonieë van Georg Rhau sal nie net tot vertroosting van mense 
gebruik kan word nie, maar ook tot onderrig van die jeug oor die sentrale 
leerstuk van die geloof. 


149. Spehr (2012) se artikel bestaan uit inleidende en agtergrondsinligting, sowel as 'n Duitse vertaling van die 
voorwoord van hierdie gesangeboek. Hierdie voorwoord is in 1543 deur Johannes Bugenhagen verbeter en 
uitgebrei. Daar moet aanvaar word dat hierdie spesifieke gesangeboek (vir vier-stemmige vokaalmusiek) deur 
die Stadsgemeente in Wittenberg, waar Bugenhagen predikant was, gebruik is (vol. Spehr 2012:3). 

E 6.4. Uitverkiesing 


Dit mag vir Melanchthon-spesialiste vreemd wees dat die uitverkiesingsleer 
saam met die regverdigingsleer in een hoofstuk behandel word. Die volgende 
redes kan aangevoer word: eerstens, binne die Lutherse tradisie val die klem 
op die regverdigingsleer, terwyl die uitverkiesingsleer of die predestinasieleer'°° 
min aandag geniet. In die Calvinistiese tradisie het die predestinasieleer 
op sekere stadiums weer onverwagse belangstelling geniet, terwyl die 
regverdigingsleer uit die oog verdwyn het. Dit is belangrik om aan die hand 
van Melanchthon te wys dat die uitverkiesingsleer nie 'n leerstuk op sy eie 
kan vorm nie, en met die regverdigingsleer saamhang. Tweedens, die 
uitverkiesingsleer is in Suid-Afrika vir nasionalistiese en wêreldbeskoulike 
oriëntering verkeerd gebruik en selfs misbruik, tot groot skade vir die 
Afrikaanssprekende kerke. Melanchthon se hantering van die uitverkiesingsleer 
kan help om nie dieselfde foute te herhaal nie. 


6.4.1. Melanchthon se standpunt 


Melanchthon het nie in die eerste uitgawe van sy Hoofbegrippe van die 
teologie (1521), of in die CA (1530) aan die uitverkiesingsleer aandag gegee 
nie. Eers nadat hy met Calvyn'' (in die laat-dertigerjare) in debat moes tree, 
het hy begin om hierdie leerstuk in sy leerboeke op te neem. Melanchthon se 
standpunt is uiteindelik goed uiteengesit in die Duitse weergawe van sy 
Hoofartikels van die Christelike leer ([1553] 2010:302-306) asook die laaste 
weergawe van sy Belangrikste temas van die teologie ([1559] 2020d:194-212). 
Melanchthon se invalshoek tot hierdie problematiek is (minstens vir ortodokse 
Calviniste) vreemd, maar tog insiggewend. Sy inleiding tot hierdie vraagstuk 
ontbloot die pastorale karakter van sy teologie, en gee ook 'n aanduiding van 
sy hoofargumente in hierdie saak. 'n Langer aanhaling uit sy Duitse leerboek, 
kan help om 'n kernagtige samevatting van sy predestinasieleer te kry. 
Melanchthon ([1553] 2010) argumenteer soos volg: 


150. Die vermoede kan maklik ontstaan dat die uitverkiesings- en predestinasieleer oor verskillende onderwerpe 
handel. Dit is nie die geval nie, aangesien daar slegs van verskillende woordgebruike sprake is. Melanchthon 
([1553] 2010:302) self het eers in die Duitse weergawe van sy Hoofartikels van die Christelike leer, die opskrif: 
‘Oor die ewige uitverkiesing en verwerping’ (‘Von der ewigen Auserwehlung und Verwerffung’), gebruik, terwyl 
hy ([1559] 2020d:194) 'n paar jaar later in die laaste Latynse weergawe van sy Loci praecipui theologici, die 
opskrif ‘Die vooruitbestemming' (‘De praedestinatione’) gebruik het. Taalkundig lyk dit na twee verskillende 
temas, maar dit handel egter oor dieselfde onderwerp. Dat daar later in die teologiegeskiedenis ander klemtone 
en invalshoeke ontwikkel is, word nie betwyfel nie. 


151. Melanchthon was oortuig dat die predestinasieleer nie 'n sentrale vraagstuk is nie. Hy het Calvyn probeer 
oortuig om sy tyd beter te spandeer (vir 'n daarstelling van Calvyn se predestinasieleer, vgl. Van Wyk 2018). 
Die raaisel om die getal uitverkorenes kan nie met menslike gedagtes uitgepluis word nie. Mense moet ook nie 
met die onsekerhede van die predestinasieleer gekonfronteer word nie, maar eerder met die sekerhede van die 
regverdigingsleer (vgl. Jung 2017:439-441). 

Wanneer menslike o& sonder God se Woord en sonder geloof na die ellende van 
die menslike bestaan op aarde”? kyk en dan waarneem dat alle mense met talle 
gebreke en tekortkominge moet lewe, en dat allerhande rampe oor booswillige en 
eerlike mense kom, gaan die menslike rede in verwarring en vra, óf 'n gedeelte van 
die mensdom God op ’n besondere wyse geval, en óf God ’n kerk het ensovoorts. 
Teenoor hierdie algemene aanvegtinge, kan ons getroos weet en dit ook aanskou 
dat God van die begin af 'n ander [perspektief] geopenbaar het: [dit sluit in] allerlei 
wonderwerke tot ons voordeel en tot versterking van ons geloof. Wanneer ons 
harte ook daarby God se Woord vas glo kan ons ook in sekerheid weet dat God 
vir Hom ’n ewige kerk vanuit die menslike geslag in hierdie lewe deur die evangelie 
versamel [...] Dit is van hoogste belang om te weet dat God, om sy Seun Jesus 
Christus se ontwil, uit groot barmhartigheid, vir Hom ’n ewige kerk versamel [...] 
Hy het sy beloftes deur die loop van die geskiedenis geopenbaar en dit in die hele 
wêreld laat verkondig. Mense is nog altyd as God se kinders aangeneem wanneer 
hulle die beloftes met regte geloof aangeneem het. Wie egter nie wou glo nie, en 
nog steeds nie wil glo nie, is verdoem [of word verwerp] soos wat Johannes 3:18 
stel. (p. 302, Il. 1-24) 


Op grond van hierdie inleidende paragraaf, is dit al duidelik wat Melanchthon 
([1553] 2010:302, |. 25-306, |. 34) se standpunt is. Die feit dat alle mense nie 
gered word nie en dat daar nie sprake van 'n ‘alversoening’ kan wees nie, het 
met die sonde en die gebrek aan bekering tot God in Christus te make (vgl. 
Deut 18:19; Hos 13:9; Joh 3:18). Hierteenoor staan die sekerheid dat almal wat 
God se barmhartigheid in Christus in die geloof aanvaar, uitverkies is tot die 
ewige kerk. Elkeen wat die evangelie hoor en dit in die geloof aanvaar, word 
gered en is daarom uitverkies (vgl. Gen 5:15; Ps 2:11; Joh 16:8; Rom 4:16; Op 
14:13). Uitverkiesing berus dus nie op wetsgehoorsaamheid (in watter gestalte 
ook al) nie, maar slegs op geloof in Jesus Christus. Sy verduideliking in die 
laaste uitgawe van sy Loci (Melanchthon [1559] 2020d:196, |. 21-198, |. 15) kan 
hier help. Die vraag na die rede vir die uitverkiesing (de caussa electionis) (kyk 
ook Van Wyk 2017:10), sal altyd op die spits gedryf word: Hoekom Abel en nie 
Kain nie, hoekom Jakob en nie Esau nie? Dikwels word die antwoord gegee 
volgens menslike maatstawwe. Menslike waardigheid en meriete word as rede 
aangebied. Dit kan Melanchthon nie aanvaar nie. Hy beveel aan dat daar aan 
drie teologiese beginsels (hypotheses) vasgehou word wanneer hierdie vraag 
beantwoord word: Eerstens, by die uitverkiesing moet daar geoordeel word 
op grond van die evangelie en nie op grond van die wet nie. Menslike 
waardigheid (nostram dignitatem) of onwaardigheid speel hier geen rol nie. 
Tweedens, die mense wat gered word (electus), word ter wille van Christus 
(propter Christum) gekies. Buite Christus om kan daar nie oor die uitverkiesing 
gepraat word nie. Derdens, moet ons na geen ander rede (veral morele redes) 
vir ons uitverkiesing soek nie. Dit behoort dus duidelik te wees dat predestinasie 


152. In die laaste Latynse uitgawe van sy Loci konsentreer Melanchthon ([1559] 2020d:194, I. 11-196, |. 7) op die 
tragiese gevolge van oorloë wat families en volke ontwortel en oor die aarde verstrooi. Binne die konteks van 
vernietiging en verganklikheid, is die behoud van die kerk die groot wonderwerk. Uitverkiesing tot behoud te 
midde van chaos en verval, is Melanchthon se invalshoek tot hierdie vraagstuk. 

of uitverkiesing, inhoudelik met die leer oor die regverdiging ooreenstem. Ook 
die predestinasie het soos die regverdiging één enkele basis, naamlik die 
barmhartigheid van God wat nie wil sien dat 'n enkele persoon verlore gaan 
nie (vgl. Rom 9:15, 10:14). 'n Ander belangrike perspektief wat Melanchthon 
([1553] 2010:304, Il. 11-31) deeglik onderstreep, is dat God alle mense wil red 
of vir sy kerk wil uitkies (promissionem esse universalem). Die universele 
gerigtheid van die evangelie staan bo alles vas, en daar is geen sprake dat net 
sekere mense uitverkies word nie (vol. Joh 6:40; Rom 2:11; Ef 6:9, 1 Tim 2:4). 
Geen groep of volk alleen kan op uitverkiesing roem nie. Die laaste belangrike 
argument van Melanchthon ([1553] 2010:306, Il. 1-31) is, dat mense wat nie 
uitgekies wil wees nie, nie uitgekies word nie. Hy verwys na Chrysostomus wat 
gesê het dat God mense kies, maar dat Hy slegs diegene kies wat gekies wil 
word. Wie God se barmhartigheid in Christus van die hand wys, moet dus nie 
kla dat hulle nie uitgekies is nie. Mense moet die gevolge dra van hulle eie 
besluite. Dit is belangrik om daarop te wys dat die fokus van Melanchthon se 
predestinasieleer nie op diegene val wat verlore mag gaan nie. Die wonder 
van die bestaan van die kerk, is sy fokus, en nie die vraag hoeveel en waarom 
mense verlore gaan nie (vgl. Melanchthon [1559] 2020d:194, |. 13-198, |. 3). 
Melanchthon ([1559] 2020d:206, |. 7-208, |. 2) sluit sy betoog af deur drie 
troosryke gedagtes te opper oor die predestinasie of uitverkiesing: In die 
eerste plek, diegene wat uitverkies is, is deel van die gemeenskap van die 
geroepenes (coetu vocatorum). Diegene wat die evangelie hoor en glo, is die 
uitverkorenes - met ander woorde, hulle wat deel is van die sigbare kerk, is 
uitverkore. Nêrens anders kan uitverkorenes aangetref word nie. Tweedens, 
diegene wat gehoor gee aan die oproep van die evangelie, is uitverkies. 
Diegene wat gehoorsaam is aan die oproep van die evangelie, kan seker wees 
dat hulle uitverkies is; en derdens, God is teenwoordig in die sigbare kerk en 
staan al die lidmate by. Hierdie teenwoordigheid van God wat gesien kan word 
aan die bemoeienis met die evangelie, bied sekerheid oor die uitverkiesing. 
Die hele gedagte van die uitverkiesing staan dus in die teken van troos en 
hoop. Die hele mensdom is nie bestem om verlore te gaan nie. In Christus kies 
God vir Hom ’n kerk, wat vir die ewige lewe bestem is. In dankbaarheid kan 
gelowige lidmate vertrou dat hulle deel van hierdie skare van uitverkorenes is 
(vol. ook Van Wyk 2017). 


6.4.2. Uitverkiesing en vertroue in die geskiedenis 


Melanchthon se argumente oor die uitverkiesing, sowel as sy argumente oor 
Christus se bewaring van sy kerk (vol. 88.6.) bied belangrike perspektiewe op 
die vraag na die moontlike vertroue in die geskiedenis. Mense is en word in 
Suid-Afrika maklik mislei om hulle vertroue in die geskiedenis te stel. Daar 
word maklik geglo dat die toekoms ’n veilige hawe vir bepaalde belangegroepe 
sal wees. Op grond van bepaalde gebeure in die verlede, word aangeneem 
dat die toekoms herhalende seënryke aardse belewenisse vir bepaalde groepe 

inhou. Daarom word vertroue in die geskiedenis gestel, en nie in die handelings 
van God nie. Melanchthon leer dat die geskiedenis as gevolg van die sonde nie 
die bron van hoop kan wees nie. Te midde van bedreiging, verval en verwoesting, 
triomfeer die barmhartigheid van God - en hieraan kan vasgehou word as 
bron van hoop. Die uitverkiesing en bewaring van sy kerk is die rede waarom 
mense hulle vertroue in Jesus Christus kan stel. Die geskiedenis as sodanig 
bied min waarop vertrou kan word (vgl. Melanchthon se argumente oor die 
tydperke in die wêreldgeskiedenis, wat almal in die tekens van verval staan 
[1548] 2011c; [1556] 20119; [1528] 2011h; [1543] 201; asook die oorsig by 
Schneider 2017). 


N 6.5. Oorsig 


Die regverdigingsleer is volgens Melanchthon die sentrale leerstuk van die 
teologie. Daar word dus breedvoerig aan hierdie tema aandag gegee. Die 
twee gestaltes van geregtigheid word as die vertrekpunt eerste aan die orde 
gestel. Die onderwerp van die genade word as invalshoek gebruik, aangesien 
die geskil met die Roomse skolastiek uitgespel moet word. Die belangrike 
vraag is egter die volgende: Wat is Melanchthon se eie standpunt? Melanchthon 
se standpunt is ook deur binne-Protestantse geskille gevorm. Die geskil met 
Andreas Osiander kry aandag. Die tema word met die bespreking van die 
verband tussen geloof en werke afgesluit. Die uniekheid van Melanchthon se 
teologie is dat hy, meer as ander reformatore, aan die Heilige Gees aandag 
gegee het. Sy verstaan van die persoon van die Heilige Gees geniet aandag. 
Sy geskille met die Charismatiese beweging van sy tyd, is volgende aan die 
beurt. Dit word opgevolg deur sy verstaan van 'n estetiese geloofslewe, as ’n 
vrug van die Heilige Gees. Die leer oor die uitverkiesing of die predestinasie 
geniet ook in hierdie hoofstuk aandag, aangesien daar nie iets anders as die 
inhoude van die regverdiging geleer kan word nie. Die hoofstuk word afgesluit 
met die waarskuwing, dat daar nie met vertroue in die verloop van die 
geskiedenis gelewe moet word nie. 

Melanchthon ontdek die sin van die lewe in die kennis van God, en afgelei 
daaruit, die bevordering van die menslike samelewing. Vir Melanchthon mond 
die teologie uit in verantwoordelikheid vir die medemens. Teologie moet 
oorspoel na pogings om die lewe goeie gestalte te gee (studia abeunt in 
mores) (Scheible 2016:311). Wilhelm Dilthey was daarom reg om Melanchthon 
as die 'etikus van die Reformasie’ te beskryf (Frank 2017:457). Melanchthon 
was 'n Christelike teoloog. Sy etiese denke dra dus dieselfde kenmerke as sy 
teologiese denke. Sy etiek berus, net soos sy geloofsleer, op geloof, die werk 
van die Heilige Gees, rasionaliteit en gebed. Christelike moraal word dus 
herken aan die werking van die Heilige Gees in die werke van die gelowige, die 
eenheid van handeling, denke, die sedewet en die natuurwet, asook ’n 
lewenshouding van gebed. 


E 71. Christelike etiek en moraliteit 


Etiek en moraal is twee verskillende sake. Moraliteit is die aanwesige 
gedragspatrone binne 'n bepaalde gemeenskap (soos die kerk of stad), terwyl 
etiek die kritiese besinning oor die moraal en die deugde is. Melanchthon het 
nie hierdie terminologie geken nie, maar gedoen wat die latere terminologie 
beskryf. Hy het krities oor die voorhande “Christelike moraal’ besin, en hy het 
beskryf wat goeie Christelike moraal en deugde veronderstel is om te wees. 


How to cite: Van Wyk, IW.C., 2022, ‘Die Christelike lewe’, in Philipp Melanchthon: Die denker, leermeester en 
opvoeder van die Reformasie, HTS Religion & Society Series, Vol. 12, pp. 139-163, AOSIS Books, Cape Town. 
https://doi.org/10.4102/aosis.2022.BK327.07 

7.1.1. Gees en letter 


Melanchthon het sedert die eerste uitgawe van die tweede fase van sy 
sistematiese leerboek, bekend as Die algemene teologiese temas ([1535] 
2019:176-178), 'n nuwe hoofstuk onder die opskrif, ‘die Gees en die letter’, 
opgeneem. Alhoewel hierdie hoofstuk met die onderskeid en samehang tussen 
Ou- en Nuwe Testament verband hou, dien dit ook as inleidende gedagtes oor 
die Christelike moraal en etiek. Melanchthon neem 2 Korintiërs 3, wat handel 
oor die letter van die wet wat doodmaak en die Gees van Christus wat lewend 
maak, as vertrekpunt. Die nuwe verbond of die evangelie van Jesus Christus, is 
'n lewendgewende krag in teenstelling tot die ou verbond of die wetsgodsdiens, 
wat op doodsheid uitloop. Dit is belangrik om Melanchthon noukeurig te volg in 
sy argumentasie. Die ‘wet’ is die ‘letter’ wat gevolg word wanneer daar met 
goeie bedoelings gehandel word volgens die eise van die wet, sonder die 
werking van die Heilige Gees - dit is, sonder ware respek vir God en geloof in 
Jesus Christus. Die 'wet' op sigself bring niks lewends na vore nie. Dit mag wel 
dissipline skep, maar as veroordelingsinstansie demp dit die gewete, aangesien 
daar geen sprake van vergewing en die belofte van nuwe lewe is nie. Die 
‘evangelie’ kan ook 'n dooie wet word wanneer dit nie werklik in die geloof 
omarm word en niks lewends na vore laat kom nie. Die evangelie wat aan die 
werking van die Heilige Gees gekoppel is, bring egter lewe na vore, nou en in die 
toekoms. Melanchthon verwerp Origenes se allegoriese interpretasie van die 
wet, aangesien die wet ook in ’n allegoriese omsetting sonder die Heilige Gees, 
steeds nie nuwe lewe wek nie. Wette en reëls as sodanig, het vir Melanchthon 
min waarde. Die Heilige Gees moet die wil en begeerte skep om, ter wille van 
lewe en nie ter wille van doodsheid nie, wette te gehoorsaam. Melanchthon se 
argument is soos volg: wette kan dissipline afdwing, maar gedissiplineerdheid 
of die gehoorsaamheid aan mag, dra niks by tot ons regverdiging voor God nie. 
In sy Duitse Hoofartikels van die Christelike leer (Melanchthon [1553] 2010:316), 
het hy 'n verbasend kort gedeelte oor hierdie tema. Hy herhaal wat hy is 1535 
geskryf het, behalwe om daarop te wys dat Christelike wetsgehoorsaamheid ’n 
vreugde is, aangesien die Heilige Gees deur die evangelie 'n lewenshouding van 
vreugde skep. Christelike wetsgehoorsaamheid is daarom nie 'n las nie, 
aangesien God se goeie wil daarin gesien word. In die laaste uitgawe (1559) van 
sy Belangrikste onderwerpe van die teologie, voeg hy 'n verdere perspektief by 
dit wat alreeds geopper is. Melanchthon ([1559] 2020b:235-244) argumenteer 
dat 'n geordende lewenswyse onder leiding van die Heilige Gees, die begin van 
die ewige lewe is wat deur lig, wysheid, geregtigheid en volhoubare lewe (vitam 
perpetuam) gekenmerk word. Dit mag klink asof Melanchthon tog ewe skielik 
baie waarde aan menslike moraliteit toeken. Dit is wel korrek, maar dit moenie 
verkeerd verstaan word nie. Nog steeds verdien die werke nie beloning nie, 
aangesien dit nog steeds slegs die vrug van die geloof is. Die kennismaking met 
die barmhartigheid van God en die vertroosting van die evangelie, laat gelowiges 
met vreugde en vryheid God se wil gehoorsaam, wat vir hulle die begin van die 

ewige lewe is (sunt inchoatio vitae aeternae) - let wel, nie die ewige lewe as 
sodanig self is nie! Met hierdie argumente wil Melanchthon beklemtoon dat die 
Christelike moraal en etiek uniek is - uniek omdat dit in die werk van die Heilige 
Gees ingebed is en nie net op rasionele oordele steun nie. 


E 7.2. Christelike moraal as 
wetsgehoorsaamheid 


As die etikus van die Reformasie, het Melanchthon uit ’n groot verskeidenheid 
bronne getap. Die belangrikste bron is die sedewet soos wat dit in die heilige 
Skrif gevind word. As voorbeelde van sy verstaan van die wet, word daar op 
sy uitleg van die eerste, die vyfde™š en die sewende gebooie (vlg. die Lutherse 
telling) gefokus. 


7.2.1. Die eerste gebod 


Die eerste gebod is die vertrekpunt, middelpunt en eindpunt van die teologiese 
etiek. Sonder hierdie gebod kan daar nie sprake van 'n teologiese etiek wees nie. 
'n Kort weergawe van Melanchthon se uitleg van hierdie gebod is dus noodsaaklik 
(vgl. 5.4.1. waar daar ook reeds aan die eerste gebod aandag gegee is). 


Volgens Melanchthon ([1559] 2018:204, Il. 16-23) is die voorwaarde vir 
aanhoudende liefde tot die naaste, gehoorsaamheid aan die eerste gebod. 
Gehoorsaamheid aan God, die Vader van Jesus Christus, is die fondament, 
terwyl eer aan God die doelwit van die etiek is. Kennis van God is nodig ten 
einde Hom te gehoorsaam en te vereer. Die ware diens aan God (om Hom en 
die naaste lief te hê), berus op die ware kennis van God. God se selfopenbarings 
en die getuienisse aangaande Hom moet dus geken word, ten einde aan die 
tweede tafel van die wet gehoorsaam te kan wees. Vir Melanchthon beteken 
dit dat God in Jesus Christus geken en aanbid moet word, sodat die dade van 
gehoorsaamheid daaruit kan voortvloei. Wetsgehoorsaamheid sal nie 'n diep 
begeerte wees voordat die evangelie nie ontdek word nie. Die barmhartige 
God wat sondes vergewe en nuwe lewe skenk, is die rede waarom gelowiges 
wetsgehoorsaam lewe. Die kern van die wet is liefde, en liefde is die vrug van 
geloof (vol. Melanchthon [1559] 2018:206, |. 15-210, |. 34). Daar moet egter 
onthou word dat gehoorsaamheid aan die eerste gebod, naamlik die vaste 
vertroue in en hoop op die God van genade en sorg, die eerste ‘werk’ of ‘daad’ 
van die Christen is. Om in God te glo en om op Hom te hoop, is die belangrikste 
‘daad’, die 'eintlike daad’ van die gelowige (Haec fides et spes sunt opera 
primi praecepti) (Melanchthon [1559] 2018:214, Il, 8-9). 


153. Die gebod ‘jy mag nie doodslaan nie’ (Eks 20:13) word in die Calvinistiese tradisie hanteer as die sesde 
gebod, terwyl Melanchthon op die voetspoor van Luther en die Rooms-Katolieke tradisie dit as die vyfde gebod 
hanteer. Die sewende gebod ‘jy mag nie steel nie’, is vir Melanchthon die sewende gebod, terwyl dit in die 
Heidelbergse Kategismus, die agtste gebod is. 

7.2.2. Jy mag nie moord pleeg nie 


Volgens Melanchthon ([1559] 2018:242, Il. 29-31) het hierdie gebod nie net 
met 'uiterlike gewelddadigheid en private wraak te make nie, maar ook met 
misgunning, haat, nyd en die persoonlike begeerte na wraak in die gemoed.” 
Op grond van Matteus 5:21 stel Melanchthon ([1559] 2018:244, ID, dat die 
mens alle ander mense die volgende verskuldig is: 
[Gloedheid, medelye, ywer om te ondersteun, opregtheid, teenstand teen die 
misgunning, gemoedelikheid, geduld, toegewendheid en om iemand met goeie 


redes iets van regswaarde na te laat, sodat die persoon tot inkeer kan kom en die 
regte weg kan inslaan.” (pp. 1-4) 


Weens die gebrek aan 'n goed-funksionerende regstaat in daardie tyd, 
beklemtoon Melanchthon die wenslikheid dat mense nie die reg in eie hande 
moet neem om wraak te neem nie. Hy wys uitvoerig daarop dat die wraak God 
toekom, en dat God van die staat as instelling gebruik maak om onreg en 
boosheid te straf. Persoonlike wraak en groepsteregstellings moet gestaak 
word, aangesien sê 'n ‘hofsisteem’ op die oortreding van God se gebod neerkom, 
en dat dit nie by ontwikkelde mense pas nie. Hy waarsku egter ook dat die staat 
en sy amptenare die grense van hulle mag moet besef. Selfs die reg op ’n 
regverdige oorlog (legitima bella), is aan hulle oorgedra. Die staat het volgens 
Melanchthon die reg om onmenslike grusaamhede met geweld te stuit; maar 
dan sê hy ([1559] 2018:244, Il. 20-21) die volgende: ‘Maar soos die oorlog die 
hoogste graad van politieke mag is, so kleef die grootste misbruik ook daaraan 
vas, en daarom kom regverdige en legitieme oorloë selde voor’ Die hoogste 
reg kan dus maklik in die grootste ongeregtigheid ontaard. Die owerhede moet 
dus seker maak dat 'n oorlog op God se wraak teen onreg neerkom, en nie uit 
menslike gierigheid of ondeurdagte woede voortspruit nie. 


7.2.3. Jy mag nie steel nie 


Melanchthon ([1559] 2018:248, Il. 10-29) meen dat die sewende gebod bedoel 
is om enkelinge te help om hulle besittings en eiendom te behou. lets soos ’n 
besittingslose samelewing was vir hom nie denkbaar nie. Om hierdie rede het 
hy die kloosterwese, as 'n poging tot 'n bestaan sonder besittings, verwerp. 
Volgens Melanchthon is daar in 'n besittingslose gemeenskap ook geen 
wedersydse verpligtings teenoor mekaar nie, en dat die etiek gevolglik 


154. Melanchthon stel dat: ‘... externas corporum iniurias et privatam vindictam externam, sed etiam in animis 
malevolentiam, odia, inventiam, privatum cupiditatem vindictae.’ 


155. In Melanchthon se eie woorde: ‘.. benevolentiam, misericordiam, zelum, candorem oppositum malevolentiae, 
mansuetudinem, patientiam, aequitatem, qua remittit aliquid de summon iure propter probabiles causas, 
videlicet ut sanabiles revocentur in viam.’ 


156. Melanchthon noem dat: ‘Sed ut summus gradus est potestatis politicae bellum, ita in maximo abusu est, ac 
rarissima sunt iusta ac ligitima bella.’ 

oorbodig raak. Melanchthon herinner aan Deuteronomium 25:15, wat waarsku 
dat daar ook weer gesteel sal word van diegene wat steel. Die gebod wil nie 
net dreig nie, maar wil ook gierigheid, luiheid en verspilling beveg. Dit wil 
ook geregtigheid in ooreenkomste, vrygewigheid, hardwerkendheid en 
spaarsamigheid bevorder. 


E 7.3. Bekering, skuldbelydenis en navolging 
(Die Buße) 


Melanchthon het drie vlakke van dekaloogverklarings. Hy verklaar dit as die 
kern van die ‘sedewet’, as die riglyn vir die Christelike lewe, en as deel van die 
‘natuurwet’. In hierdie afdeling word die drie gekose gebooie in terme van die 
Christelike bekering, skuldbelydenis en navolging verklaar. Die Duitse 
woordgebruik, ‘die Buße’, en die Latynse terminologie, ‘de poenitentia’, mag 
die onsekerheid opklaar. Met die uitleg van die dekaloog onder hierdie opskrif, 
behoort dit duidelik te wees dat Melanchthon die 'derde gebruik van die wet' 
in gedagte het (vgl. 82.3.3). 


7.3.1. Die eerste gebod 


Volgens Melanchthon is 'n lewe van bekering, ’n lewe van gehoorsaamheid 
aan die tien gebooie. Vir die Christen is die heel belangrikste gebod die eerste 
gebod. Bedink vanuit die perspektief van bekering, skuldbelydenis en 
navolging, lê Melanchthon ([1559] 2020b:154, |. 25-156, |. 14) die eerste gebod 
op die volgende wyse uit: Die mens wat tot bekering kom en in verbondenheid 
met God wil lewe, behoort op die regte wyse oor God na te dink en in sekerheid 
te glo dat daar net één, ware God is wat die skepper en die toekomstige 
regter is, en wat Hom in sy Seun, volgens die Woord, geopenbaar het. Daar 
moet uit respek vir sy toorn oor die sonde versigtig gelewe word, en Hom in 
dankbaarheid in die naam van sy Seun aanroep en vereer. Die mens moet deur 
die grootsheid van sy barmhartigheid oorweldig word, deur die weldade van 
sy Seun begeester wees, en in dankbaarheid in die teenwoordigheid van die 
Heilige Gees blymoedig lewe. Die werklikheid is egter dat Christene God nie 
genoegsaam respekteer en oor Hom nadink nie, dat hulle twyfel of hulle 
gebede verhoor word, dat hulle sy beloftes minag, en dat hulle dikwels valse 
gode soos voorvaders aanroep. Die regte Christelike lewenswyse begin dus 
met die regte gehoorsaamheid aan die eerste gebod. 


7.3.2. Jy mag nie moord pleeg nie 


Melanchthon ([1559] 2020b:158, Il. 15-29) toon op 'n insiggewende en 
steeds relevante wyse aan, dat ook Christene van nature geneig is om die 
vyfde gebod te oortree. Die mens laat dit toe om opgesweep te word 
en om uit begeerte of wraak moord te pleeg. Naywer, jaloesie en die 

hoogmoedige neersien op andere dien ook as motivering om te wil moor. 
Wantroue en verdagmaking is die dryfveer vir haatgevoelens, wat mense 
motiveer om moord te pleeg. Bekering en 'n Christelike lewe kom daarom 
op die volgende neer: Om jaloesie, afguns en haat innerlik te beveg; om 
nie booswillige uitsprake oor ander te maak nie; en om hulle nie in die 
openbaar te verneder nie, aangesien hierdie gedrag die kiemselle van 
moordneigings is. 


7.3.3. Jy mag nie steel nie 


Melanchthon ([1559] 2020b:160, Il. 5-12) se uitleg van die sewende gebod (die 
agtste volgens die Gereformeerde indeling) is eweneens aktueel binne die 
leefwêreld van Afrikaanssprekendes. Volgens Melanchthon sluit ‘diefstal’ die 
volgende gedrag in: Om die onderhoud wat van ouers en die staat ontvang 
word, te verkwis; om arm mense te bedrieg; nie ooreenkomste te eerbiedig 
nie; nie skuld te betaal nie; die prys van kos oneerlik te verhoog; om goed wat 
nie aan jou behoort nie, te vat; om nie arbeid te verrig waarvoor geld wel 
ontvang word nie; en om geleende goed te beskadig. Hierdie dinge is Christene 
nie veronderstel om te doen nie. 


N 7.4. Die redelikheid van wetsgehoorsaamheid 
(die natuurwet) 


Veral die tweede tafel van die dekaloog is vir Melanchthon van belang vir 
die openbare lewe. Die tweede tafel bevat wetsvoorskrifte waartoe 
denkende mense kan instem. Melanchthon betoog egter ook dat Christene 
denkend met die etiek moet omgaan. Blindelingse navolging van 
moraalvoorskrifte, sonder kritiese nadenke oor die praktiese gestaltegewing 
van 'n voorskrif, kan onverantwoordelik en selfs dom wees. Daarom 
bepleit Melanchthon 'n noue band tussen moraal en kritiese denke (vgl. 
weer 82.3.4). 


7.4.1. Die eerste gebod 


Daar is reeds in Hoofstuk 82 verduidelik dat Melanchthon van mening is dat 
die mens as beelddraer van God, nä die sondeval die vermoë behou het om 
rasioneel te besef dat daar tog 'n God moet wees wat skepper en regter is. 
Hierdie kennis is egter onvoldoende om God werklik te ken en te aanbid soos 
Hy dit verlang, daarom moet die evangelie van Jesus Christus verkondig word, 
aangesien die Seun van God die weg na die Vader is. Natuurlike kennis lewer 
dus 'n minimale bydrae tot die eerste gebod. Die gebooie van die tweede tafel 
van die dekaloog kan egter wel deur die natuurreg verduidelik word (vgl. 
Melanchthon [1559] 2018:254, |. 1-258, |. 10). 

7.4.2. Jy mag nie moord pleeg nie 


Melanchthon ([1559] 2018:260, Il. 1-28) se verduideliking van die vyfde gebod 
vanuitdie perspektief vandie natuurreg, kom daarop neer dat ongeregverdigde 
geweld verbied word. Die onskendbaarheid van die menslike lewe kan nie 
gewaarborg word wanneer mense toegelaat word om te moor nie. Volgens 
die menslike rede (ratio - verstand, insig, begripsvermoë), moet hierdie 
ongeregtigheid nie net op grond van nuttigheidswaarde vermy word nie, maar 
ook op grond van die mens se aangebore sin vir geregtigheid. Die gedagte 
van geregtigheid impliseer dat alle onskuldige lewe beskerm moet word, en 
dat hulle wat hulle skuldig maak aan die skending van ander se reg, deur die 
owerhede ingeperk en uit die samelewing verwyder moet word. Hierdie begrip 
van en insig in ‘geregtigheid’, is deur God aan die mens geskenk (net soos die 
begrip vir getalle geskenk is), en elke redelike mens moet erkenning hieraan 
gee. Hierdie gebod was van die begin van die skepping af deel van die mens 
se sedelike bewussyn, en is nie eers deur Moses aan die mensdom geleer nie. 
Adam en Eva het geweet dat wat Kain gedoen het, onaanvaarbaar was. Die 
hele gedagte van hierdie gebod het volgens Melanchthon, ten diepste te maak 
met die gedagte dat die mens na die beeld van God geskape is. Melanchthon 
([1559] 2018) beweer: 


Aangesien die mens na die beeld van God geskape is, kan hy God ken, aanroep, 
vier en as regverdig beskou. God wil [daarom] nie sien dat sy vereerder en priester 
beseer word nie, maar dat hy verdedig en ondersteun word, sodat God [aanhoudend] 
vereer en aangeroep kan word. En God self is die een wat wraak uitoefen vir die 
skending van sy beeld; vir die belediging van sy vereerder en priester. So voeg 
God telkens weer [nuwe] betekenisvolle insigte tot die natuurwet toe, sodat dit nie 
weens die verdorwenheid van die menslike hart uitgedelg word nie.” (p. 260, Il. 
23-28) 


7.4.3. Jy mag nie steel nie 


Melanchthon ([1559] 2018:262, Il. 5-22) se verklaring van die sewende gebod 
vanuit ’n natuurregtelike perspektief, kan insiggewend wees in 'n land met 
groot verskille in terme van opleiding, besit en finansiële vermoë. Volgens 
Melanchthon behoort elke redelike mens in te sien dat hierdie wet onverkort 
in die samelewing behoort te geld. Hy ([1559] 2018) beweer: 

Die rede[/ike mens] sien in dat die onderskeid in besitverhoudinge met die natuur 


van die mens in ooreenstemming is en dat die aangeleenthede [rakende botsings 
van belange] deur ooreenkomste uitgeklaar moet word sodat mense hulle deur 


157. Melanchthon se oorspronklike bewoording is: ‘Ad imaginem Dei guippe factus est homo, id est, ut Deum 
intelligat, invocet, celebret, sit iustus. Hunc suum cultorem et sacerdotem Deus non vult violari, sed potius 
defendi et adiuvari, ut Deum colat et invocet. Estgue Deus ipse vindex violatae imagines, violate cultoris et 
sacerdotis. Ita subinde Deus illustria testimonia addidit legibus naturae, ne in hac caligine humani cordis 
extinguerentur.’ 

wedersydse verpligtinge kan laat saambind en geregtigheid [bevorder] kan word, 
en weldadigheid beoefen kan word.'® (p. 262, Il. 5-8) 


Die aanvaarding van die verskille tussen mense, bring dus talle verpligtings na 
vore. In die nakoming van plig, Mag mense egter nie uitsluitlik op eie belang 
en nuttigheid fokus nie, maar ook op die welstand van die groter geheel. Om 
hierdie rede moet verdrae en ooreenkomste gerespekteer word en niemand 
moet hierin bedrieg word nie, sodat mense hulle eie besittings kan beskerm 
en mense mekaar wedersyds kan help. Alles kom vir Melanchthon neer op 
‘regsgelykheid’ Caegualitate'). Mense sal noodwendig in terme van besittings 
verskil, maar in terme van die reg mag daar geen benadeling wees nie. 
Gelykheid van beskerming deur die reg, is die motivering vir ongelykes om 
mekaar te versorg en te dien (vgl. Melanchthon [1559] 2018:262, Il. 19-22). 


E 7.5. Christelike moraal en die reg 


Die kerk en die teologie moet 'n skynende lig in die wêreld wees. Anders 
gestel: Die kerk en die teologie het 'n humaniseringstaak in die wêreld. Daar 
moet gepoog word om positiewe invloed op mense uit te oefen, sodat die 
wêreld van anargie gered kan word. Anargie skep onmenslike omstandighede, 
wat die samelewing sal verhoed om vreedsaam te wees en om menslik teenoor 
mekaar op te tree. Die taak van die kerk is nie om die Here te help om sy 
Koninkryk op aarde te vestig nie, maar om die reg te beskerm, sodat groter 
geregtigheid daaruit kan voortvloei.'°° Dit is om hierdie rede dat Melanchthon 
die staat as regsorde in sy voordragte en geskrifte beskerm het, en die 
bestudering van die reg aangemoedig het. Die goeie dinge wat Christene 
veronderstel is om te doen, sal alleenlik dan goeie maatskaplike resultate 
oplewer wanneer die reg almal teen onreg beskerm. Christelike moraliteit en 
etiek moet daarom eerder 'n bondgenoot van die reg wees, en die flankeerdery 
met politieke utopieë staak. Dit was in elk geval Melanchthon se oortuiging. 
Die ondermyning van die regsorde deur die Suid-Afrikaanse magshebbers, 
kan alle ideale vir 'n méér regverdige samelewing in die niet laat verdwyn. Om 
hierdie rede is Melanchthon so belangrik vir die Christelike etiek. 


7.5.1. Staatsgehoorsaamheid as die wil van God? 


Die anti-apartheidstryd en die hedendaagse stryd teen staatskorrupsie in 
Suid-Afrika het veroorsaak dat daar 'n negatiewe beeld van die staat in die 


158. Aangesien hierdie vertaling baie interpreterend van aard is, word die oorspronklike bewoording ook 
aangebied: 'Videt ratio distinctionem dominiorum convenire huic naturae hominum et res per contractus 
communicandas esse, ut mutuis officiis homines inter se devinciantur et exerceant iustitiam et beneficentiam. 


159. Melanchthon se etiese en politieke geskrifte word as die mees suksesvolle uit sy ganse oeuvre beskou. In 
die sestiende eeu het sy kommentare op Aristoteles, 79 herdrukke belewe. Van hierdie geskrifte was tot in die 
agtiende eeu voorgeskrewe werke (Frank 2017:458). 

teologie ontwikkel het. Melanchthon kan ons help om weer 'n positiewe beeld 
van die staat te ontwikkel, aangesien hy die debat oor die staat nie op die 
misbruik van mag en staatsfondse toespits nie, maar op die onontbeerlikheid 
van reg en geregtigheid.'“* Melanchthon volg Aristoteles wat ‘praktiese 
filosofie’ in ‘politiek’ en 'ekonomie' laat uitmond (met die reg as fondament), 
aangesien dit die terreine is waar goed en sleg konkreet uitgepluis moet word 
(Frank 2017:457). Sy Voordrag oor die waardigheid van staatswette 
(Melanchthon [1538] 2012e) is 'n belangrike bydrae tot hierdie debat. 
Melanchthon begin sy voordrag deur te argumenteer dat al die Ou- 
Testamentiese wette nie instrumente vir die funksionering van die staat kan 
wees nie, aangesien die apostelskonvent (Hand 15) alreeds hierdie oordeel 
gevel het. Kultiese en sekere staatswette van oud-Israel is nie bruikbaar in 
ander staatskonstellasies nie. Die gedagte van ’n teokrasie is vir Melanchthon 
nie 'n sinvolle moontlikheid nie; die natuurlike gawes wat God skenk soos die 
reg, is ’n beter opsie vir die funksionering van die samelewing. Die verdere 
argument is dat die ryk van Christus 'n geestelike ryk is, wat nie handelend 
geskep kan word nie. Die 'moraalwet' van die Ou Testament behou egter sy 
waarde, aangesien hierdie wet in ooreenstemming is met die natuurwet - met 
ander woorde, dat alle redelike mense die geldigheid van die tweede tafel van 
die dekaloog sal insien. Die samelewing kan egter nie met slegs vyf abstrakte 
reëls funksioneer nie, en dit moet daarom met die Romeinse reg aangevul 
word - dit is ’n ‘verhewe vorm van filosofie’ (Melanchthon [1538] 2012e:305). 
Onder die Romeinse reg verstaan Melanchthon die hele konstellasie van wette, 
ordinansies, ooreenkomste, beskuttingsmaatreëls en alles wat verder nodig is 
vir 'n vreedsame saambestaan. Dit is binne hierdie konteks dat Paulus die 
staat (Rom 13) verdedig. 'n Regstaat is vir Melanchthon (met 'n beroep op 
Paulus) die beste manier om 'n menslike bestaan te bevorder. Die reg beskerm 
die volk teen tirannie. Om hierdie rede behoort elke Christen die regstaat te 
gehoorsaam en te respekteer. Dit is tog belangrik dat Melanchthon die 
natuurwet (waaruit die Romeinse reg ontwikkel het), onder die oordeel van 
God behou. Alle wetgewing is voor God as regter verantwoordbaar. Die feit 
dat die staat se wetgewing aan God se oordeel onderwerp is, beskerm die 
swakkes van die samelewing. God beskerm die swakkes deurdat Hy die 
heerskappy van die staatsorde slegs in stand hou, solank die algemene welsyn 
gedien word. Gebeur dit nie, sal God die spesifieke staat deur sy gerig ten 
gronde laat gaan, sodat nuwe maghebbers die goeie belang van die 
samelewing kan kom dien, deur nuwe wetgewing wat geregtigheid in die oog 
het (vol. Melanchthon [1538] 2012e:308). Melanchthon meen dat dit in almal 
se belang is dat die regswetenskap ontwikkel word, sodat reg en billikheid 
bevorder kan word. Reg en billike optrede is ook belangrike impulse vir die 


160. Melanchthon ([1552] 201le) se Voordrag oor die politieke orde, is 'n waardevolle dokument in hierdie 
verband. Sonder regverdige wette, en regverdige amptenare kan daar nie sprake van geregtigheid wees nie, en 
sonder geregtigheid gedy die onreg en onstabiliteit. 

kuns en die etiek (ook die Christelike etiek). Om te onderskei tussen reg en 
onreg, billikheid en onbillikheid, rus nie net op die skouers van die regswetenskap 
nie, maar ook op die skouers van die kuns, die Christelike gebed en etiek. Die 
regswetenskap alleen kan dus nie sorg vir reg en billikheid nie, aangesien die 
kunste en die godsdiens ook 'n bydrae het om te lewer (Melanchthon [1538] 
2012e:311; vgl. ook Strohm 2017 vir 'n omvattende oorsig oor Melanchthon se 
regsopvattings). 


7.5.2. Reg en billikheid 


Melanchthon ([1537] 2012d)'* was oortuig dat die Romeinse reg ’n 
humaniserende rol in die samelewing kan speel. Die reg spel nie net die riglyne 
uit vir menslike handeling nie, maar bied ook beskerming aan individue teen 
die magsmisbruik van die magtiges. Hy beredeneer hierdie oortuiging in ’n 
voordrag oor twee belangrike Middeleeuse kenners van die Romeinse reg, 
naamlik Irnerius en Bartolus. Die voordrag is ten diepste 'n pleidooi dat die 
regswetenskap beskerm en bevorder moet word, aangesien die samelewing 
nie vreedsaam kan ontwikkel sonder regsontwikkeling nie. Melanchthon 
([1537] 2012d) maak die volgende belangrike uitspraak oor die regswetenskap: 

Dit is die regswetenskap wat die gelykberegtiging en vryheid van die enkeling 

beskerm en die willekeur van die magtiges in toom hou, sodat hulle nie dinge 

wederregtelik van die swakkes neem nie. Dit is die groot sieraad van die staatlike 


gemeenskap. Daarom moet die goeie en slim mense ywerig daarvoor bid dat God 
die vorste en magtiges sal lei sodat hulle hierdie wetenskap sal bewaar. (p. 292) 


Die staat is volgens Melanchthon 'n geskenk van God, en hierdie geskenk word 
deur die reg en sy wette beskerm. Die beskerming en bevordering van die 
regswetenskap is daarom die wil van God, aangesien openbare vrede en 
maatskaplike ontwikkeling hieruit voortspruit. Melanchthon meen dat die 
bestudering van die regsgeskiedenis onontbeerlik is in die pogings om die 
regswetenskap te ontwikkel. Hy stel die akademiese voorbeeld deur twee 
belangrike interpreteerders van die Romeinse reg te bespreek, naamlik Irnerius 
wat by keiser Lothar II] hoë aansien geniet het, en Bartolus wat keiser Karel IV 
met raad bedien het. Irnerius se belangrike bydrae was om mense te oortuig 
dat die Romeinse reg op sekerheid berus, aangesien ander regsisteme (van sy 
tyd) op onsekerheid berus het, en sê aanleiding tot onstabiliteit in die 
samelewing gegee het. Irnerius was ook die eerste Middeleeuse regsgeleerde 
wat kontekstuele glosse in die oorspronklike tekste ingevoeg het, en het 
sodoende verseker dat die Romeinse reg 'n lewende wetenskap bly, wat 
voortdurend vernuwe. Melanchthon argumenteer dat, nadat die Duitse vorste 


161. Hierdie akademiese voordrag (Deklamation) is wel deur Melanchthon geskryf, maar deur Sebaldus Munster 
voorgedra. Irnerius en Bartolus was twee belangrike Romeinse regskenners uit die Middeleeue. Melanchthon (vgl. 
inleiding tot [1537] 2012d:291) wys in hierdie voordrag op die belangrikheid van die uitleg-geskiedenis van die 
Romeinse reg, en die kultiverende rol wat die reg en regswetenskap in die vermensliking van die samelewing speel. 

die Romeinse reg in hulle gebiede begin implementeer het, die samelewing 
vreedsamer en voorspoediger geword het. Die rede hiervoor was dat die 
sekerheid van die reg die moraliteit van die bevolking ten goede gekom het. 
Die Romeinse reg is daarom vir hom, ‘sonder enige twyfel ’n tipe van geleerde 
filosofie’, en niks minder as 'n geskenk van God nie (Melanchthon [1537] 
2012d:296). Bartolus het 'n ander belangrike bydrae tot die Romeinse reg 
gelewer. In sy kommentaar tot die Lex guidam cum filium, argumenteer die 
jong Bartolus dat die Romeinse wette oor vaderskap ten diepste die belange 
van weeskinders wou beskerm. Hy beveel aan dat ’n bedrag uit sterfte- 
belasting gebruik word vir die oprigting van 'n kinderhuis - letterlik `n huis 
van barmhartigheid’ (domus pietatis’). Bartolus argumenteer dus dat reg 
onlosmaaklik gekoppel is aan geregtigheid - veral geregtigheid jeens 
weeskinders. Keiser Karel IV het hierdie regsontwikkeling omarm en daarom 
die lot van weeskinders (minstens in die huidige Tsjeggiese Republiek), in sy 
leeftyd dramaties verbeter. Melanchthon se pleidooi is, dat die ontwikkeling 
van die regswetenskap dringend noodsaaklik is (en wel op grond van die 
bestudering van die regsgeskiedenis), aangesien die regswetenskap die 
samelewing moet lei om méér geregtigheid vir (minstens) weerlose kinders te 
laat realiseer. Hierdie is dinge waarby die Christelike kerk natuurlike aansluiting 
vind, aangesien dit sonder twyfel tot eer van God strek (vol. Melanchthon 
[1537] 2012:297-301). 


In sy voordrag oor Billikheid en die strenge reg in 1542, het Melanchthon 
([1542] 2011b) die verhouding tussen reg en billikheid (aequitas) verder 
ondersoek. Soos reeds hier bo gestel, is die beywering vir billikheid 'n tema 
wat in die Christelike sosiale etiek pas. Melanchthon glo dat die mens as 
gemeenskapswese, slegs tot deugsame handeling gemotiveer word wanneer 
daar gesamentlik aan God, die deugde, en eerbare wetenskapsbeoefening 
aandag gegee word. 'n Samelewing verval wanneer daar nie op die wet, die 
sedeleer en die godsdiens gekonsentreer word nie. Onderrig en ontwikkeling 
(Bildung) is futiel wanneer die regswetenskap, die etiek en die Christelike 
geloofsleer verkrummel. Wetteloosheid, wanorde en staatsverval is vir 
Melanchthon ([1542] 2011b:176) ten diepste 'n ‘oorlogsverklaring teen God’. 
Hy was oortuig dat Christene die roeping het om die reg en die onderliggende 
billikheid te bevorder, aangesien hulle die plig het om mee te werk aan die 
humanisering van die samelewing. Melanchthon ([1542] 2011:178-180) wys 
daarop dat sy verstaan van 'billikheid' ietwat van Aristoteles se opvatting 
verskil. Aristoteles het billikheid as 'die ongeskrewe, matige versagting van 
wette' verstaan. Die onus word dus op die regter geplaas om 'n bepaalde wet 
te versag, sodat ’n beskuldigde nie met die volle mag van 'n wet, wat dalk in 
'n bepaalde omstandigheid nie billik mag wees nie, te make kry nie. Aristoteles 
se uitleg loop uit op willekeur, wat nie goed vir ’n stabiele samelewing is nie. 
Volgens Melanchthon moet die geskrewe reg altyd geld, en geen regter mag 
dit na willekeur versag of verhard nie. Die geheim van 'n geweldvrye samelewing 
is dat wette as sodanig billik moet wees. Die stryd moet wees om onbillike 

wette met billike wette te vervang. Die regswetenskap, die kerk en ander 
instansies moet voortdurend krities debat voer oor wat billik is, en wat nie 
billik is nie. Melanchthon wys ook daarop, dat die meeste geskrewe wette 
oorspronklik billikheid in gedagte gehad het, byvoorbeeld die bedoeling van 
die Sabbatswet, wat wou toesien dat mense nie verhinder word om aan 
kultiese bedrywighede deel te neem nie. Wat later hieraan toegedig is, is nie 
gelyklopend met die oorspronklike bedoeling nie, naamlik om almal ’n billike 
geleentheid te gee om te aanbid. God se wil is volgens Melanchthon duidelik: 
Hy wil dat mense ordelik volgens billike wetgewing lewe, en nie willekeurig 
doen wat hulle wil nie. Ware godsdiens, wetsgehoorsaamheid en die 
aanhoudende debat oor billikheid'® is volgens Melanchthon ([1542] 2011b:181), 
die etiese eis wat aan die gemeenskap, die universiteit en die kerk gestel word. 


E 7.6. Christelike vryheid en die perke van 
wette, reëls en regulasies 


Melanchthon het vroeg in sy loopbaan begin om die vryheid van 'n Christenmens 
te beklemtoon. Alreeds in sy Kort uiteensetting van die vernuwende kerklike 
leer vir die landgraaf van Hessen (Melanchthon [1524] 2012b:143-145), het hy 
geargumenteer dat die Christen vry is van mensgemaakte wette. Die honderde 
rituele wette en moraalvoorskrifte van die Roomse Kerk is nie kettings wat 
Evangeliese Christene moet vashou nie. Hy het hom veral krities uitgespreek 
teen die monastieke lewenswyse, die selibaat en die voorskrifte wat met die 
Roomse mis verband hou. Terselfdertyd het hy gewaarsku teen nuwe, 
Protestantse lewensvoorskrifte wat as onveranderbare wette voorgehou 
Kan word. Christelike vryheid is 'n kosbare kleinood, wat ook binne nuwe 
ontwikkelings nie aan nuwe gestaltes van wettisisme uitgelewer moet word nie. 
Protestantse predikante moes byvoorbeeld die vryheid hê om self te besluit of 
hulle die ou priesterkleed wil behou, en of hulle 'n toga wou dra wat simbolies 
na hulle ordening as Protestantse leraars heenwys. Min het Melanchthon op 
daardie stadium kon dink dat hierdie sake wat téé van geringe belang (adiafora) 
was, later in sy lewe tot 'n binne-Protestantse twis aanleiding sou gee. 


Nä afloop van die Smalkaldiese Oorlog, het die Ryksdag van Augsburg 
tussen September 1547 en Junie 1548 plaasgevind. Keiser Karel V wou 
wetgewing instel wat vrede in die ryk kon verseker. In Junie 1548 is nuwe 
wetgewing, bekend as die ‘Augsburger Interim’, op die Protestantse gebiede 
afgedwing. Hierdie ‘tussentydse wetgewing' sou geld totdat ’n konsilie finaal 
oor die ‘Evangeliese kwessie’ sou besluit. 'n Toegewing het bepaal dat die 
Protestante met huwelike vir priesters, die beker vir lidmate, die misoffer as 


162. Melanchthon ([1533] 2011) het self ook aandag gegee aan een van die ou morele vraagstukke, naamlik of 
dit geregverdig is om 'n tiran te vermoor. 'n Maklike, reglynige antwoord op sê ’n komplekse vraagstuk, is nie 
moontlik nie. 

herdenkingsmaal en nie as soenoffer nie, en die afskaffing van die private-mis 
kon voortgaan. Vir die res moes hulle weer die Roomse voorskrifte in terme 
van kerkorde en leer volg. Vir Melanchthon was die 'Interim' totaal 
onaanvaarbaar, aangesien die Evangeliese leer verbied is. Die CA (1530) sou 
byvoorbeeld nie meer in die kerke geleer kon word nie. Verskillende predikante 
het verskillend gereageer. In Magdeburg was daar aktiewe verset, maar toe 
word die stad weer beset. Teoloë soos Brens, Bucer en Osiander weer, het 
besluit om te vlug. Melanchthon het egter gekies om namens Sakse en 
Brandenburg vir 'n nuwe ooreenkoms te onderhandel. Melanchthon wou 
minstens die regverdigingsleer red en die Roomse mis laat afskaf. As 
kompromis was hy bereid om die priesterdrag en die Roomse feesdae te 
behou (dinge wat hy as ‘middelmatige dinge’ of 'adiafora' beskou het). Om 
innerlik Protestants, maar uiterlik Rooms te wees, was vir talle egter nie 
aanvaarbaar nie. Nogtans is daar in Julie 1548, met Melanchthon se 
medewerking, 'n nuwe ooreenkoms in Leipzig uitgewerk wat in Desember 
1548 deur die streeksowerheid as die 'Leipziger Interim' aanvaar is. Hierdie 
wetgewing is egter nie as ryksreg aanvaar nie, en die stryd tussen die twee 
kerke sou voortduur. Met die 'Leipziger Interim' sou die adiafora-stryd tussen 
Melanchthon en sy teenstanders ook op die spits gedryf word (vgl. Jung 
2010b:108-111; Scheible 2016:224-234). Wat hier van belang is, is Melanchthon 
se eie gedagtes oor die 'middelmatige dinge’ en die Christelike vryheid. 


Soos reeds genoem, het Melanchthon reeds vroeg in sy loopbaan (vgl. 
[1521] 1997:372-377) aandag aan die 'ergernisse van die godsdienstige lewe’ 
(de scandalo”) gegee. Onder ‘ergernisse’ verstaan Melanchthon ([1521] 
1997:372, Il. 5-9) moraal- en regsvoorskrifte wat Christene in hulle liefdesdade 
kan verhinder, of hulle geloofsoortuigings in verwarring kan bring. Volgens 
hom moet Christene hulle nie deur klein irritasies van die samelewing van 
stryk laat bring nie. 


Melanchthon het later in sy Duitse Loci ([1553] 2010:443-449) in die lig van 
die adiafora-stryd, omvattender oor hierdie tema gehandel. Die problematiek 
waarmee hy worstel, verskuif die fokus van die irritasies van Christene binne 
die kerk na irritasies vir diegene op die rand van of buite die kerk. Hy onderskei 
twee tipes ergernisse wat tot weersin in die Christelike godsdiens, éf minstens 
in die kerk aanleiding kan gee. Eerstens, die Farisese ergernisse: Dit handel 
oor gedrag wat in die algemeen weersin wek. Bepaalde optredes teenoor die 
owerhede en staatlike instellings, asook kleredrag en lewensstyl kan veroorsaak 
dat randgelowiges nie met mense wat aanspraak maak om die kerk te 


163. 'Scandalum' verwys na dinge wat mense tot 'sonde' kan verlei. Hierdie ‘dinge’ is ten diepste 'n ergernis, 
aangesien daar geen werklike rede is hoekom hierdie 'dinge' as struikelblokke in die geloof gesien moet word 
nie. Thomas van Aquinas het ook oor hierdie probleem geskryf, maar vir hom het dit oor morele struikelblokke 
gegaan, en nie soos by Melanchthon, oor geloofstruikelblokke nie (vgl. voetnoot 1190 van Pöhlmann in 
Melanchthon [1521] 1997:370-71). 

verteenwoordig, kan identifiseer nie. Wanneer mense ander afskrik, kan die 
evangelie skade ly. Almal moet egter leer om geduld te beoefen en nie toelaat 
dat ander se gedrag 'n geloofskrisis veroorsaak nie. Tweedens, die strafregtelike 
ergernisse: Mense wat voorgee om Christene te wees, kan ketterye en 
afwykende leerstellings aanhang, en met ‘die magte van die duisternis’ 
saamwerk wat op gedrag uitloop wat só afstootlik is, dat geen selfrespekterende 
mens hiermee kan identifiseer nie. Teenoor hierdie dinge kan daar geen geduld 
wees nie. Volgens Melanchthon ([1553] 2010:446-449) is daar egter ook 
‘ergernisse in middelmatige dinge’, wat hy as ‘duldbare ergernisse’ beskou. 
Die kos wat mense eet en die klere wat hulle dra, mag wel hinderlik en irriterend 
wees, maar is nie geloofsbedreigend nie. Melanchthon meen egter nogtans 
dat totaal vreemde gedrag ten diepste oor selfroem handel. God se roem bly 
op die agtergrond, terwyl aandag-soekery gesien moet word vir wat dit 
werklik is. Die probleem is wel dat die kerk saam met die bespotlik-geklede 
persoon, bespot kan word. In die finale uitgawe van sy Loci praecipui theologici, 
het Melanchthon ([1559] 2020b:470-488) die volgende argumente by die 
reeds voorhande betoog gevoeg: Hy ([1559] 2020b:471, Il. 23-33) beweer dat 
kerkmense met uiters vreemde kleredrag en optredes dit nie net om eersugtige 
redes doen nie, maar ook om moontlike finansiële gewin. Die 'voordele van die 
buik’ kan mense ook laat voorgee dat hulle met die dooies kan kommunikeer 
en wonders kan doen. Wanneer die leuen ontbloot word, ly die kerk en die 
evangelie skade. Sommige ergernisse kan geduld word, maar ander moet 
beveg word - selfs deur wetgewing. Geduld met ‘andersheid’ het dus grense 
en perke, aangesien dit nie noodwendig onskuldig is nie. Die gewete moet 
daarom wakker wees en moet deur die gebed ondersteun word. 


Die Christelike etiek kom uiteindelik te staan voor die probleem van die 
Christelike vryheid. Melanchthon ([1559] 2020b:488-518) het sy sistematiese 
werksaamhede met ’n lang paragraaf, de libertate Christiana [oor die Christelike 
vryheid], afgesluit. Hierdie gedeelte oor die Christelike vryheid is in der 
waarheid ’n kort opsomming van sy totale sistematiese uiteensetting van die 
bybelse boodskap. Die vraag na die gesag en mag van wette, reëls en 
ordinansies, staan egter in die sentrum van hierdie besinning oor die Christelike 
vryheid. Die grofste vorm van onvryheid, het met die verlies van politieke 
vryheid te make. Die invalle van die Turke in Europa het Melanchthon weer laat 
besef dat die verlies van soewereiniteit met brutale geweld en ongeregtigheid 
saamhang. Nuwe, verslawende wette van nuwe kwaadwillige maghebbers kan 
dalk geduld word, maar moet uiteindelik beveg word, aangesien kerke danksy 
politieke magteloosheid uiteindelik vernietig word. Melanchthon ([1550] 
2020b:490, Il. 19-28) troos die kerk egter met die wete, dat die vryheid van 
die Christen reeds in hierdie wêreld begin. Die teenwoordigheid van Christus 
by die nagmaal, en die teenwoordigheid van sy Gees in die daaglikse lewe, 
sowel as die wete van aangenome-wees, is die eerste ervarings van die vryheid 
van ’n Christenmens. Hierdie vryheid sal volledig by die opstanding en die 
finale oorwinning oor die bose aanbreek. Ewige en volkome vryheid (aeternam 

et integram libertatem) beteken ewige en vreugdevolle omgang met God en 
die redder, Jesus Christus. Melanchthon stel dus die ewige lewe voor as ’n 
toestand van volkome vryheid, waar daar nie sprake van verowering, 
onderdrukking en ongeregtigheid sal wees nie. Diegene wat God nie wil ken 
nie, sal van hierdie voorreg uitgesluit wees. 


Ter wille van duidelikheid en die omvattendheid van sy vryheidsbegrip, 
onderskei Melanchthon ([1559] 2020b:493-518) samevattend tussen vier vlakke 
van vryheid: Die eerste vlak van vryheid het met die vryheid van boosheid, 
sonde en die dood te make. Vergewing van sondes en die toerekening van 
geloofsgeregtigheid is die waarborg vir hierdie vlak van vryheid. In sy geheel 
gesien, is die evangelie dus 'n boodskap van ware vryheid. Die tweede vlak van 
vryheid het te make met die werking van die Heilige Gees. Die bekering en die 
nuwe lewe in Christus, verseker 'n aardse lewe van vryheid - vryheid van die 
oorheersing van drif en drang. Ook hierdie vryheid word aan diegene geskenk 
wat in die weldade van Christus glo. Al word die Christen se lewe nog nie deur 
absolute vryheid gekenmerk nie, word die barmhartigheid van God wat mense 
deur lyding en ellende dra, geken. Die derde vlak van vryheid het met die 
uiterlike en politieke lewe te make. Vryheid impliseer om gehoorsaam aan wette 
te lewe wat met die natuurwet in ooreenstemming is. Gehoorsaamheid aan 
wette wat regverdig en billik is, skep 'n lewe van vryheid. Melanchthon wys weer 
daarop dat Christene nie aan die seremoniële wette en die strafregstelsel van 
Moses gebonde is nie (ceremoniae et forense leges Mosi promulgata). Volke 
wat binne ander staatstelsels in ander tye lewe, kan nie aan ontoepaslike wette 
gebonde wees nie. Die Christen is egter wel aan die moraalwet, of sedewet 
gebonde (lege morali); die hart van menslike moraliteit word nie deur tyd en 
omstandighede verander nie en is met God se wil in ooreenstemming. Wie 
volgens die sedewet lewe, ervaar uiterlike, maatskaplike vryheid, wat een 
voorwaarde vir aardse geluk is. Hierdie vlak van vryheid hou verband met die 
‘politieke geregtigheid’ wat nodig is vir die ontwikkeling van die samelewing, 
maar nie 'geregtigheid voor God' bewerk nie. Die vierde vlak van vryheid het 
met die seremonies, wette en reëls van middelmatige belang te make. Rituele, 
byeenkomste, lewenswyses en gedragspatrone wat op menslike uitvindsels 
berus, is nie kettings waarin Christene vasgevang hoef te bly nie. Christene het 
vryheid ten opsigte van hierdie sake van minder belang. Stryery oor 
onbenullighede (dit wat nie met die hart van die geloof en die ware leer te make 
het nie), beroof Christene van hulle vryheid. Vryheid moet ander egter nie laat 
struikel nie. Vryheid is ook nie die vrypas om dinge van waarde en belang te 
vernietig nie, en moet daarom verantwoordelik bly. 


E 7.7. Die Christelike moraal en deugde 


Christene handhaaf 'n bepaalde lewenswyse wat op die dubbele liefdesgebod 
geskoei is. 'n Deugdelike lewe vloei uit die liefdesgebod voort, en alle 
Christelike deugde hou op die een of ander wyse daarmee verband. 

Melanchthon ([1522] 2020a:210-213) het twee jaar na sy huweliksbevestiging 
met Katharina Krapp en in die jaar van sy dogter Anna se geboorte, in 
sy vroeë Romeinebriefkommentaar (Rom 12:10) 'n insiggewende en 
noemenswaardige stukkie oor die Christelike liefde geskryf. Paulus verwag 
van Christene om 'mekaar met hoë agting te behandel. Om mekaar met 
agting te behandel, kom neer op die diepste intensies van die liefdesgebod. 
Nie alleenlik laat dit ander gemaklik voel in jou teenwoordigheid nie, maar 
die verwagting is dat jy saam met die ander sal treur en juig. Die hoogste 
graad van Christelike liefde noem Melanchthon 'philostorgia' - die liefde van 
ouers vir hulle kinders. 'Philostorgia' kom neer op wedersydse erkenning en 
eerbetoon. Dit beteken dat ouers hulle kinders in alles eerste stel - en sê 
behoort Christene ook teenoor mekaar op te tree. Dit, die hoë agting vir 
ander, is ware deugdelikheid! 


Melanchthon het geskiedenis as vak tot die kanon van die artes liberalis 
bygevoeg. Hy self het groot bydraes tot die ontwikkeling van hierdie vakgebied 
gelewer (vgl. Schneider 2017). Hy het kort biografieë oor uitnemende 
persoonlikhede gebruik om te verduidelik waarop Christelike moraliteit en 
deugdelikheid neerkom. Vier persone is gekies as voorbeelde van ware 
Christelike deugsaamheid. Hulle en hulle deugde word volgens jaartellings 
bekendgestel. 


Melanchthon ([1552] 201) se Lofrede oor hertog Eberhard von 
Württemberg‘ kry eerste aandag. Von Württemberg se politieke loopbaan 
wat Melanchthon uitvoerig belig, is nie hier van belang nie. Van belang is dat 
hy die stigter van die Universiteit van Tübingen in 1477 was. Hy het veral die 
fakulteite regte en teologie bevorder. Melanchthon maak melding van drie 
beroemde teoloë, naamlik Gabriel Biel, Konrad Summenhart en Wendelin 
Steinbach. Steinbach wat talle foute in die geskrifte van Thomas van Aquinas 
en Duns Scotus raakgesien het, is van belang. Melanchthon wys daarop dat 
die hertog 'n groot liefde vir die tale gehad het, graag teologie gelees het, 
maar bowenal 'n barmhartige mens was, wat alles moontlik gedoen het om 
armes te help. Eberhard sterf op 52-jarige ouderdom met 'n gebed op sy lippe 
waarin hy die Here dank vir sondevergewing en die hemelse kerk. Melanchthon 
loof hom as 'n vors wat gesorg het vir reg en geregtigheid, vrede in die 
samelewing, die bevordering van die wetenskappe en die beskerming van die 
kerk, waarin God se goedheid en beskerming geloof word. Hertog Eberhard 
moet geëer word vir die voorbeeld wat hy gestel het in die beoefening van die 
ware godsdiens, die wetenskappe en die barmhartigheid. 


164. Johannes Reuchlin het Melanchthon aan huis verhale oor graaf Eberhard im Bart, die eerste hertog van 
Württemberg, vertel. Die verhale het oor sy politieke prestasies en menslike deugde gehandel. As diep gelowige 
het hy in 1468 ’n pelgrimsvaart na Jerusalem onderneem. In 1477 stig hy die Universiteit van Tübingen uit liefde 
vir die wetenskappe. Die lesing is deur Johannes Schneidewein op 31 Mei 1552 voorgedra (vgl. inleiding tot 
Melanchthon [1552] 2011207). 

Melanchthon ([1552] 20119) se Herdenkingsrede oor Johannes Reuchlin uit 
Pforzheim" lewer ook belangrike insigte op oor sy verstaan van 'n deugdelike 
lewe. Reuchlin se lewe moet teen die agtergrond van sy belewenisse van 
oorleg en die Pes verstaan word - dus ’n lewe van verwoesting, ellende, siekte 
en massa-sterftes. Binne hierdie konteks moet sy geloof en sy moraliteit 
verstaan word. Reuchlin het geglo dat die kerk nooit algeheel vernietig sal 
word nie, dat 'n minderheid altyd in bewaring sal bly, en dat die wetenskappe 
ook nie sal verdwyn nie. Reuchlin het hom daarom met absolute toewyding op 
die onderrig van Hebreeus en Grieks toegespits. Sy handboek oor die 
Hebreeuse grammatika met 'n meegaande leksikon, was 'n onmisbare 
instrument in die hande van die latere Bybelvertalers. Reuchlin se ouers was 
mense wat hulle kinders volgens hoë morele maatstawwe en die ideale van 
groot geleerdheid opgevoed het. Dissipline, hardwerkendheid en belangstelling 
in al die wetenskappe was daarom deugde wat hy by sy ouers geleer het. Vir 
Reuchlin was dit dus nie vreemd om naas taalstudies, ook regte te studeer nie. 
Sy belangstelling in ander kulture en hulle geskiedenis het later van hom ’n 
suksesvolle diplomaat gemaak. Sy grootste deug was egter sy besef dat die 
bronne van die Europese beskawing bewaar en bestudeer moet word. Hy was 
daarom 'n kampvegter vir die bewaring van Joodse argiewe, en respek vir die 
Joodse geleerdheid - dus een van die eerste kampvegters teen anti-Semitisme! 
Sy eie biblioteek en argief (van die grootste in Duitsland) is aan die stad, 
Pforzheim, vir bewaring geskenk (Melanchthon verwys nie na die feit dat 
Reuchlin alles aanvanklik aan hom bemaak het nie). Die belangrike is egter om 
te besef dat Christelike deugsaamheid talle aspekte van die kerklike en 
kulturele lewe raak. 


Melanchthon ([1551] 2011h) se Feesrede oor keurvors Frederik die Wyse van 
Sakse'® lewer 'n belangrike bydrae tot die daarstelling van Christelike 
deugsaamheid. Melanchthon voer aan dat die grootste deug vertroue in God 
is - vertroue dat God vir Hom ’n kerk versamel wat hy beskerm, versorg en 
uiteindelik in die ewige, hemelse kerk sal laat uitmond. Op grond van die 
ervaring van geborgenheid, kan geglo word dat ons gasreg op aarde het en 
dat God die wetenskappe, die wette en die sosiale instellings vir ons in 


165. In die oorspronklike titel word Reuchlin se humanistiese naam Capnio gebruik. Die lofrede is deur Martin 
Simon, die dekaan van die filosofiese fakulteit, op 30 Junie, die 3Oste herdenking van sy sterfdatum, voorgedra. 
Reuchlin word as 'n gelowige en deugsame man voorgehou wat ’n oorlog en die Pes belewe het. Hy word vir 
sy bevordering van Grieks en Hebreeus geëer, en word as 'n wegbereider van die Reformasie beskou. Luther 
se stryd met Johannes Tetzel is deur die stryd tussen Reuchlin en Jakob Hoogstraten voorafgegaan. Reuchlin 
het ook tussen 1482-1496 as juris en diplomaat aan die hofhouding in Stuttgart gewerk (vgl. inleiding tot 
Melanchthon [1552] 20119). 


166. Hierdie lofrede is wel deur Melanchthon self geskryf, maar is in 1551 deur die regsgeleerde, Johannes 
Trutenbal, tydens 'n akademiese feesgeleentheid in Wittenberg voorgedra. Die nederlaag in die Smalkaldiese 
Oorlog en die daaropvolgende ‘Interim’, het die Protestante neerslagtig en verward gelaat. Deur na die lewe 
en voorbeeld van die deugsame keurvors terug te gryp, kon hy aan almal in staat en kerk verduidelik waarop 
Christelike moraliteit neerkom (vgl. inleiding tot Melanchthon [1551] 2011h:220). 

bewaring hou. Die wete dat God teenwoordig is en dat Hy voorsien, skep die 
nodige vertroue in die werklikheid, sodat daar verantwoordelik gewerk, beplan 
en nagevors kan word. Frederik Ill, die Wyse, was 'n man van diepe geloof en 
liefde vir die wetenskappe. Om te regeer was vir hom 'n Goddelike roeping. Hy 
was egter oortuig dat hy sy regeertaak nie na behore kon doen sonder 
voortdurende navorsing in die regte en die teologie nie. Hy het hom gedurig 
in 'n gemoedelike atmosfeer, ook van advies laat bedien deur kundiges op 
beide terreine. Hy het na geregtigheid gestrewe, was altyd op soek na die 
waarheid, was selfbeheers en vriendelik teenoor al sy onderdane. Hy was 
oortuig dat matigheid in alle dinge tot 'n vreedsame samelewing lei. Aangesien 
hy matigheid as 'n belangrike deug beskou het, het hy ’n klein administrasie 
gehad, sodat hy geld op armoedeverligting kon spandeer. Hy het straatrowers 
swaar gestraf. By ander oortredings was hy meer buigsaam. Die wet van God 
was sy eerste en belangrikste rigsnoer; daarna het die staatswette gevolg. Hy 
het wraaksugtigheid gedemp, deur toe te sien dat die regswese goed 
funksioneer. Hy wou ook die gesondheidsvlakke van sy onderdane bevorder, 
en het daarom aangedring op beter prestasies van die mediese navorsers. 
Roemsugtigheid was vir hom ’n gruwel en hy het selde mense vir prestasies 
vereer, aangesien trots plig kon verswak. Hy was gekant teen duur 
begrafnisrituele, aangesien die geld eerder vir armsorg aangewend moes 
word. Die kerke moes plekke vir haweloses oprig, sodat daar sprake van ’n 
Christelike samelewing kon wees. Hy het die boere matig belas, sodat hulle vir 
almal op die plase kon sorg. Hy was bewus van die feit dat geen heerskappy 
langer as 500 jaar duur nie, aangesien die Here magsmisbruikers van die trone 
ruk. Aangesien die Turke die samelewingsorde bedreig het, het hy nie gehuiwer 
om sy onderdane met militêre mag te verdedig nie. 


Caspar Cruciger was 'n vriend en medewerker van Luther en Melanchthon. 
Dit was te wagte dat Melanchthon ’n herdenkingsrede oor hierdie prominente 
lid van die Reformatoriese beweging sou lewer. Melanchthon ([1549] 2012f) se 
Herdenkingsrede na aanleiding van die afsterwe van Caspar Cruciger in 1549," 
lewer 'n goeie bydrae tot sy verstaan van 'n deugsame predikant. Hy wys 
daarop dat Cruciger in die beroemde stad Leipzig gebore is en daar opgegroei 
het. Cruciger het egter nooit daarop geroem nie, aangesien die kerk sy werklike 
tuiste was. Hy was ’n stil en teruggetrokke, maar leergierige kind. Hy het Latyn 
en Grieks vinnig aangeleer, totdat hy weens die Pes, Leipzig vir Wittenberg 
moes verruil. Hier het hy ook Hebreeus aangeleer en die leerbesluite van die 
Vroeë Kerk vanuit die bronne bestudeer. Sy akademiese studies het met ’n 


167. Caspar Cruciger (1505-1548) was 'n prominente lid van die Wittenbergse Reformasie. Hy staan as die 
kerkhervormer van Leipzig (1539) bekend. Hy was die rektor van die Johannesschule in Magdeburg (1525-1528). 
Hy neem deel aan die godsdiensgesprekke van Hagenau (1540), Worms (1541) en Regensburg (1541). Hy het 
oor humanistiese geleerdheid beskik en was Luther se medewerker aan die Bybelvertalings. Hierdie voordrag 
handel oor Cruciger as 'n karaktervoorbeeld. Die rede is deur die wiskundige Erasmus Reinhold, wat 1549-1550 
rektor van die Universiteit van Wittenberg was, voorgedra (vgl. inleiding tot Melanchthon [1549] 2012f:161). 

vroom lewenswyse gepaard gegaan. Hy het 'n belangstelling in die mediese 
wetenskap ontwikkel, en het twee kruietuine aangelê. Hy het hom sodanig 
bekwaam dat hy die boeke van die profete en die apostels kon uitlê. Hy het 
Luther gehelp met die vertaling van die profeteboeke en Georg Rêrer om 
Luther se preke op skrif te stel. Hy het sy eie kommentare oor die Psalms en 
die Johannesevangelie opgestel, terwyl hy oortuig was dat die Heilige Gees 
hom sê besiel het, dat hy 'n sedelik-voorbeeldige lewe kon voer. Hy was 
oortuig dat God se spore in die natuur waargeneem kan word, en het daarom 
wiskunde en die geskrifte van Kopernikus ywerig bestudeer. Voor sy dood 
was hy drie maande bedlêend. Hy het egter nie gemurmureer nie, en het nie 
swaarmoedig geraak nie. Hy het 'n vriendelike, innemende mens gebly wat 
voortdurend gebid het en uitgesien het na die lewe in die hemelse kerk. Hy het 
tydens sy siekte Luther se boek oor Dawid se laaste woorde in Duits vertaal 
uit dankbaarheid vir die Heer se bewaring van sy kerk. Melanchthon verwys na 
Cruciger as 'n man wat die vreugde van die hemelse kerk gesmaak het, en as 
'n voorbeeld wat nagevolg moet word. Sy hardwerkendheid, leergierigheid, 
respek vir die wetenskappe en sy liefde vir God en sy medemens is die deugde 
wat deur ander nagestrewe moet word. 


E 7.8. Die Christelike lewe van gebed 
7.8.1. 'n Lewe van gebed 


Melanchthon se persoonlike lewe was 'n lewe van ‘vroomheid’ (fromkeyt, 
pietas).®® Die begrip vroomheid omspan die hele sedelik-godsdienstige 
lewenshouding van 'n mens. Kenmerkend van Melanchthon se vroomheidslewe 
was sy gebedslewe.'° Hy self was voortdurend in gebed. Daar was gereelde 
gebedstye in die oggende en die aande, en hy het ook dikwels deur die loop 
van die dag gebid (sonder dat hy hom aan monastieke wettiese reëls 
onderwerp het). Hy het sy huismense en kennisse aangemoedig om te bid en 
het hulle op talle wyses geleer bid. Sy teologie was ten diepste 'n teologie van 
gebed (Jung 2010a:102). Hy was oortuig dat die mens as beeld van God, 
daartoe geroep is om God te ken en aan te roep. Hy het daarom sy 
lewensroeping verstaan as opdrag, om die regte leer oor God te onderrig en 
om mense aan te moedig om gereeld te bid, en om hulle te leer hoe”? daar 
gebid moet word. Alle inwoners van en alle besoekers aan sy huis moes besef 
dat hulle 'n ecclesiola Dei, en sê 'n gebedsgemeenskap vorm. Ywerige onderrig 
en studie (eruditio) asook vroomheid (pietas) is vir Melanchthon twee kante 


168. Selfs sy ‘Eerste testament’ (Melanchthon [1539] 2011) was 'n lang belydenis in gebedsvorm. 
169. R. van den Berg (2011) bied 'n goeie oorsig oor Melanchthon se gebedsteologie en -praktyk in Nederlands aan. 


170. Melanchthon ([1563] 2011c) het tot aan die einde van sy lewe sy kinders geleer om trinitaries te bid. Hy het 
byvoorbeeld verwag dat nie slegs die Vader as 'almagtige' aangespreek word nie, maar ook die Seun en die 
Heilige Gees. 

van dieselfde muntstuk. Die regte leer moet deur gebed aangevul word, en 
gebed moet inhoudelik met die regte leer gevul word (Scheible 2016:318). As 
eerste ‘dogmatikus’ van die Reformasie, het hy die volk geleer dat die 
Christelike gebed verskil van gebede in ander godsdienste en filosofieë. 
Christene moet seker wees dat God (die drie-eige God) gebede aanhoor en 
verhoor, aangesien Hy die lewende, teenwoordige en horende God is. In ander 
godsdienste en filosofieë word daar nie met sê 'n Godsbegrip gereken nie. Hy 
het sy kinders, loseerders en studente geleer om aan die hand van Psalms 
(onder andere 6, 24, 50, 78, 101 en 120) en Luther se Klein Kategismus, te bid. 
Toe Melanchthon in 1523-1524 die eerste keer as Rektor opgetree het, het hy 
die universiteitsreëls aangepas, sodat daar voor lesings en disputasies gebid 
kon word. Hy het verder verwag dat teologiestudente gereeld en planmatig 
die Bybel moet lees, en om op grond van die gelese gedeeltes gebede te 
skryf. Wie gebede oor Bybelgedeeltes kan skryf, verstaan wat gelees is, was 
sy argument. Melanchthon was ook oortuig dat studente Grieks en Latyn 
goed kan aanleer deur gebede in hierdie tale aan te leer. Hy het daarom 
honderde gebede in Latyn en Grieks (in digvorm) geskryf, wat hy dan in sy 
taalonderrig gebruik het. Melanchthon was 'n formidabele briefskrywer. Byna 
10 OOO van sy briewe het in bewaring gebly, en die groot meerderheid daarvan 
(veral van sy laaste tien jaar) het een of selfs twee gebede bevat. Sy briewe 
was dus (al was dit somtyds sydelings) instrumente van gebedsonderrig. 
Melanchthon se leerboeke is ook met gebede, veral in prosastyl, gevul. Hy het 
leerstukke in gebede saamgevat en daarom word sy dogmatiek “n dogmatiek 
in gebed’ genoem. Die omgekeerde argument is eweneens waar: Daar word 
alleenlik reg gebid wanneer daar reg geglo en bely word. Sonder kennis van 
die ware en regte leer, kan daar nie reg gebid word nie. Hy het daarom op ’n 
gereelde basis die Apostoliese Geloofbelydenis as gebed gebruik. Melanchthon 
het geleer dat die God van die Christelike kerk op bepaalde maniere 
aangespreek moet word in gebed. Gebedsonderrig was dus ten diepste 
onderrig oor die unieke wese en aard van die God wat in die kerk aanbid word. 
Hy was verder oortuig dat die twee dogmas van die kerk (die triniteitsleer en 
die twee-natureleer), nie soseer deur rasionele argumente aangeleer moet 
word nie, maar dat hierdie twee misteries deur gebede tot begrip gebring 
moet word. Melanchthon ([1552] 2011d:112) het later in sy lewe ’n keer beweer 
dat kategese by gebedsonderrig begin en eindig. Elke aspek van die Christelike 
leer kan goed deur gebede onderrig word, terwyl stories en verhale dit nie kan 
doen nie. Volgens Treu (2016:30) het meer as 5 OOO van Melanchthon se 
gebede in bewaring gebly - 'n indrukwekkend bron vir navorsing en kategese 
(vgl. Jung 2010a:101-121; 2010b:102-120; 2017:443-449; Van Wyk 2017:5-7). 


7.8.2. Sy verstaan van gebed 


Melanchthon het nie in sy Loci van 1521 aan die tema van gebed aandag gegee 
nie. Hy het egter wel in die 1535-weergawe van die Algemene teologiese 

temas, 'n hoofstuk aan gebed afgestaan en daarin 'n aantal boustene vir ’n 
gebedsteologie neergepen, waarvan hy in latere jare nie sou afwyk nie. In die 
Duitse1553-uitgawe van die Hoofartikels van die Christelike leer asook die 
Latynse 1559-uitgawe van die Belangrikste temas van die teologie, het hy op 
die eerste boustene met nuwe en uitgebreide formulerings van die saak en 
verklarings van die Onse Vader-gebed voortborduur. 


Onder die woord gebed verstaan Melanchthon ([1535] 2019:284-285; 
[1553] 2010:418, II. 1-10; [1559] 2020b:294, |. 25-300, |. 14) basies twee dinge, 
naamlik aanroeping (invocatione) en danksegging (gratias agere). Onder 
‘aanroeping’ verstaan hy die verpligting en die vrymoedigheid om God plegtig 
om iets te vra. Onder 'danksegging' verstaan hy die dank wat aan God 
verskuldig is vir seëninge, hulp en bystand. 'Danksegging' bevat ook die 
motiewe van roem, eer en lofprysing. 


Melanchthon ([1535] 2019:266; [1553] 2010:418; [1559] 2020b:296) verstaan 
gebed as 'n opdrag van God. Om nie tot God te bid nie en om Hom nie te dank 
nie, is ten diepste sonde - sonde wat voortspruit uit ongeloof. Daar is volgens 
Melanchthon ook nog 'n ander rede waarom mense nie bid nie, naamlik 
minderwaardigheidsgevoelens. Weens die gevoel van onwaardigheid het 
mense die geneigdheid om nie te bid nie. Hulle glo dat God hulle as onwaardige 
mense nie sal aanhoor nie, en beslis nie hulle gebede sal verhoor nie. 
Melanchthon wys daarop dat dit ondenkbaar is dat enige mens in die oë van 
God só onmenswaardig kan wees, dat die gawe van gebed van só 'n mens 
ontneem word. Elke persoon staan dus onder die opdrag van God om te bid, 
en daarvoor bestaan talle redes: Vra, en daar sal gegee word; elkeen wat vra, 
ontvang; bid sonder ophou; ervaar die vreugde van gebed (vol. onder andere 
Ps 50; Matt 7; 26; Luk 18; 1 Tim 2; 1 Tess 5). Die tweede rede wat Melanchthon 
([1552] 2011d:116-117) aangee hoekom daar met vrymoedigheid gebid moet 
word, is omdat gebed op sekerheid berus - sekerheid dat God gebede deur 
Christus aanhoor en verhoor (vgl. onder andere Luk 11 en Joh 16). Die derde 
rede (Melanchthon [1535] 2019:287-288; [1553] 2010:420; [1559] 2020b:299) 
waarom daar in vrymoedigheid gebid kan word, hou met die vertroosting van 
die regverdiging verband. Die sekerheid dat sondes vergewe word, dat mense 
se menswaardigheid voor God herstel is en dat gelowiges kinders van God 
genoem kan word, is rede genoeg om met vrymoedigheid deur Christus tot 
God te bid (vol. onder andere Joh 14:13). Daar is volgens Melanchthon geen 
rede om die onsekerhede van die predestinasieleer hier ter sprake te bring nie. 
God se beloftes het met sy wil te make, en sy wil is niks meer of minder as wat 
in sy Woord geopenbaar is nie. God se wil is duidelik sy wil tot lewe (Eseg 
33:11), en die moontlikhede van die ewige verdoemenis het nie plek in ’n 
teologie van gebed nie. 


Melanchthon ([1535] 2019:288; [1553] 2010:423) gee intensief aandag aan 
die probleem van terugslae, bedreigings en materiële nood. Twee sake is hier 
belangrik, te wete voortgesette gehoorsaamheid en die sekerheid van 

gebedsverhoring. In sy Voordrag oor die gebed (Melanchthon [1552] 2011d:118- 
122), gee hy spesifiek aandag aan die gebedsversoeke vir materiële hulp. Hy 
moedig mense aan om vir hulp in nood te bid, aangesien hulle geloof hierdeur 
versterk sal word. Gebed help mense om te begryp dat die lewensmiddels nie 
per toeval in hulle skoot beland nie, aangesien God op sy tyd en wyse voorsien. 
Mense mag in die gebed vir vis vra, maar kry vleis op die tafel. Gebede word 
dus verhoor - nie om ons begeertes te bevredig nie, maar sodat dit wat 
ontvang word, by die groter heil-aanbod inpas. Voortdurende gebedsversoeke 
vir spesifieke aardse behoeftes help die mens ook om nie spandabelrig en 
sonder ’n verantwoordelikheidsbesef te lewe nie. Dit verhoed selfs inbrake en 
rooftogte onder die gemeenskap van gelowiges. Gebed bevorder die moraliteit 
van die samelewing, aangesien dit wat mense het om van te lewe, as gawes 
van God beskou word, en wat daarom respekvol hanteer moet word. 


Die vraag hoe 'n spesifieke probleem in die gebedslewe benader moet 
word, geniet ook sy aandag (Melanchthon [1535] 2019:288-289). Die gebed 
om 'n spesifieke behoefte te vul, vereis 'n verdere argument. Die vraag sal 
gevra moet word óf hierdie spesifieke versoek met die wil van God ooreenstem. 
Selfs Jesus (Matt. 26:39) het 'n versoek tot God gerig wat nie ooreenkomstig 
sy wil was nie. 'n Gebed behoort dus altyd die woorde, ‘as dit U wil is [...]’, in 
te sluit. Die vraag na die wil van God moet verder in samehang met voortgesette 
gehoorsaamheid behandel word (bv. 2 Kon. 15). Wanneer spesifieke versoeke 
nie positief beantwoord word nie, is dit nie 'n vrypas om alle verdere 
gehoorsaamheid oorboord te gooi nie. Wanneer gebede glad nie, of anders 
as wat 'n mens verwag, beantwoord word, moet daar ook gevra word of die 
bede slegs oor my eie begeerte gaan, en of God genoodsaak is om aan so 'n 
versoek te voldoen. Met ander woorde: Het die spesifieke versoek met my 
heil of welstand te make, of slegs met my eie begeerte? 'n Verdere 
verbandhoudende vraag is die volgende: Hoe moet 'n gelowige reageer en optree 
wanneer gebede nie dadelik, of soos verwag, verhoor word nie? Die antwoord is 
duidelik: Daar moet in die gebed volhard word (Luk. 18; 1 Tess. 5:17). 


Die vierde belangrike insig wat Melanchthon ([1535] 2019:290-291) oor 
gebed wil deel, is dat gebed nie 'n blote gebabbel of gesprek met jouself is 
nie. Gebed gaan oor die verering van en dankbetuiging aan God, aangesien 
daar geglo word dat God die lewende, horende en skenkende God is (Matt. 7:7; 
Luk. 1:53). Gebed is daarom 'n daad van eerbied en respek. Volgens 
Melanchthon ([1543] 2011a:46) is die manier van bid belangrik. Jesus het sy 
hande en oë na die hemel opgeslaan en geleer om die Vader in die hemel te 
aanbid. Die rede is dat God en die grootsheid van sy skepping raakgesien en 
vereer moet word. 


Vir Melanchthon ([1535] 2019:291) is dit ook belangrik dat gebed nie net ’n 
private aangeleentheid is nie. Die persoonlike gebed moet die kerk, die 
gemeenskap en die wêreld insluit. Daar kan nie net vir eie behoeftes gebid 
word nie, maar daar moet vir alles en almal gebid word wat gebed benodig. ’n 

Goeie voorbeeld is sy jarelange gebede vir sy vriend, die stadsraadslid van 
Nürnberg, Hieronymus Baumgartner, wat in 1544 gevange geneem is deur ’n 
ridder wat mensehandel bedryf het. Melanchthon het onophoudelik vir sy 
vrylating gebid, en was selfs bereid om namens hom lyfstraf te ontvang. Toe 
hy ná 14 maande vrygelaat is, het hy God gedank, en ander verseker dat God 
wel gebede aanhoor en verhoor (vgl. Jung 2010a:119-120). 


Melanchthon ([1535] 2019:291-293; [1553] 2010:426-427; [1559] 2020b: 
338-362) het sy hoofstuk oor gebed aanvanklik met ’n kort, en later met ’n 
langer uitleg en aktualisering van die Onse Vader-gebed afgesluit. Hierdie 
paragraaf word egter afgesluit met 'n uitleg van die Onse Vader-gebed in 
gebedsvorm, wat waarskynlik in 1527 geskryf is (soos weergegee in Jung 
2010a): 


Onse Vader wat in die hemel is 

Ag U, almagtige, genadige en goeie Vader, 

U wat om almal se ontwil om ons en by ons is, 
U wat skep, voed, onderhou en beskerm. 


Laat u Naam geheilig word 
U Naam word reg geken deur regte leer 
en geloof, en word daardeur geloof en geprys. 


Laat u ryk kom 

Regeer ons deur u Heilige Gees. 

Want, wanneer ons deur U verlaat word, verval ons 
in allerlei sonde, vernedering en ongelukkigheid, 
soos wat dit geskrywe staan (in Joh. 15:5) 

‘sonder My kan julle niks doen nie’. 


Laat u wil op aarde geskied, net soos in die hemel 
Ons wil, dat alles altyd volgens ons wil verloop, 
sodat ons sonder kruise kan lewe. 

Maar Here God, sit u wil in ons lewens deur 

en skenk ons gehoorsaamheid en geduld. 


Gee ons vandag ons daaglikse brood 

O Here, versorg ook die liggaam, gee ons tog voedsel, 
kundigheid, goeie reputasie, gesondheid en alles, 

wat die liggaam nodig het, soos U dit belowe het 
(Matt. 6:33) 'trag eers na die ryk van God [...] dan sal 
Julle ook al hierdie dinge ontvang’. 


“MIEN lei ons nie in versoeking nie 
Laat ons tog nie val wanneer ons versoek word nie, 


171. Die vyfde bede word nie in hierdie gebed aangeroer nie. Op grond van sy uitleg in 1535 sou hy waarskynlik 
iets soos die volgende kon bid: Vergewe ons ons skuld - Vader verseker ons van die vergewing van ons skuld 
danksy die bemiddelaar Jesus Christus. Laat ons ook daarom diegene vergewe wat teen ons oortree het (vgl. 
Melanchthon [1535] 2019:292). 

want verseker begeer die duiwel om ons te vernietig 
soos wat Petrus (1 Pet. 5:8) sê, dat hy soos 'n verwoede leeu 
soek om ons te verslind. Hierteen kan ons met ons eie kragte 
nie weerstand bied nie. Daarom Here, behoed U ons! 


Maar verlos ons van die bose 
Help ons uit allerlei nood en benoudhede, en 
in die besonder: Red ons uit die dood! (pp. 86-87) 


7.8.3. Gebed en die wetenskappe 


Melanchthon, die teoloog van gebed, was ook die reformator wat die 
wetenskappe verdedig en bevorder het. Hy het die wetenskappe nie as ’n 
bedreiging vir die Christelike geloof beskou nie, maar as 'n noodsaaklike diens 
aan die mensdom.”2 Die Smalkaldiese Oorlog (1546-1547), die sogenaamde 
‘interimtyd’ en die oorlog van 1552 wat hieruit voortgespruit het, was 'n tyd 
van intense gebed vir Melanchthon. In sy dankgebede ná hierdie oorloë, het 
hy die Here altyd vir twee dinge gedank, naamlik die behoud van die 
Evangeliese Kerk en die wetenskappe (Jung 2010a:120-121). 


Op ander plekke in die boek waar dit oor die wetenskappe handel, word 
daar telkens aangedui hoe wetenskap en gebed in Melanchthon se denke ’n 
eenheid vorm. Hier kan één verdere voorbeeld genoem word: Melanchthon 
het 'n groot belangstelling in die astrologie gehad. Sy voordrag, Oor die 
waardevolheid van die astrologie (Melanchthon [1535] 20129), lewer ’n 
belangrike insig oor sy verstaan van die verband tussen gebed en astrologie. 
Die astrologie was vir Melanchthon 'n wetenskap wat ontwikkel moet word. In 
sy tyd het die astrologie begin om bewyse op te lewer dat daar 'n verband 
tussen die posisie van planete en seisoene op aarde bestaan. Nuwe seisoene 
gaan met veranderde weersomstandighede gepaard en mense moet daarby 
aanpas. Om in die middel van die winter vir warm sonskyndae te bid, is 
onsinnig en bring die Christelike godsdiens in die verleentheid. Kennis van die 
astrologie bied daarom 'n ekstra riglyn vir gebed, wat die integriteit van die 
Christelike geloof beskerm. 


Melanchthon self het lesings in astrologie en astronomie aangebied en het 
die geskrifte van Kopernikus bestudeer. Hoe sy bemoeienis met hierdie 
vakgebiede sy teologie beinvloed het, blyk duidelik uit sy briewe. Een 
voorbeeld: Op 27 Oktober 1551 skryf hy 'n brief aan Christoph Stathmion 
(Mundhenk et al. 2017:126-127) dat hy uit die horoskoop kon agterkom dat 
daar oorlog op pad was. In daardie tyd (1547) was die sterrekonstellasies 
heeltemal deurmekaar, en dit was 'n aanduiding dat daar oorlog aan die kom 


172. Melanchthon was 'n holistiese denker. Geloof, wetenskapsbeoefening, gebed en etiek moet saam bedink 
word. 'n Goeie voorbeeld is sy denke (Melanchthon [1555] 2012c) oor die mediese wetenskap. 

was. Melanchthon (Mundhenk et al. 2017) maak dan die volgende verhelderende 
uitspraak: 
Maar die menslike wel en weë word nie slegs deur die sterre beinvloed nie; Ons 


Heer Jesus Christus, die Seun van God, lei die ganse natuur en verhoor baie beslis 
diegene wat Hom in gebed aanroep. (p. 127) 


N 7.9. Oorsig 


Hierdie hoofstuk handel oor Melanchthon se etiek. Die een voedingsbron van 
sy etiek is die heilige Skrif en die teologiese tradisie. Sy verstaan van die 'wet' 
word verder deur die onderskeid tussen Gees en letter belig. Drie gebooie, 
naamlik die eerste, vyfde en sewende (vlg. die Lutherse telling) word gebruik 
om te illustreer hoe Melanchthon hierdie gebooie verstaan en verpraktiseer 
het. Dit word vanuit drie perspektiewe gedoen: Eerstens, die perspektief van 
die sedewet; tweedens, die perspektief van die bekeerde Christen; en derdens, 
die perspektief van die natuurwet. Die volgende afdeling handel oor moraal 
en reg. Melanchthon se aandrang op respek vir die instelling van die staat 
word opnuut belig, en dan volg ’n besinning oor die verhouding tussen reg en 
geregtigheid. Die grense en perke van wette en reëls is 'n belangrike aspek 
van sy etiek, en kry daarom aandag. Melanchthon se voorstellings van die 
Christelike moraal en deugde word aan die hand van sy biografiese voordragte 
oor uitsonderlike persoonlikhede verduidelik. Die hoofstuk word met die 
daarstelling van sy verstaan van gebed afgesluit. Melanchthon het die weg 
aangedui (wat die Heidelbergse Kategismus gevolg het) om gebed as tema 
van die etiek te behandel. 

Die woord kerk het oor die afgelope twee dekades 'n belaste woord onder 
Afrikaanssprekendes geword. Die daling van lidmaatgetalle, die las van die 
apartheidsverlede en die spottery met die 'Calvinisme' in die media het 
bygedra tot die huiwering om teologies verder met hierdie begrip te werk. 
Melanchthon se insigte kan hopelik help om die grondoortuigings van die 
Reformatoriese ekklesiologie dalk vir die eerste keer te ontdek, of dalk te 
herontdek sodat daar met groter begrip en verantwoordelikheid oor kerkwees 
geskryf en geleer kan word. Die woord, begrip, idee en praktyk van kerk kan 
nie maar net prysgegee word nie. Sou dit gebeur, kan die evangelie ook maar 
prysgegee word. 


N 8.1. Die kerk 


Melanchthon se ekklesiologie het oor 'n tydperk van 42 jaar gestalte gekry. In 
hierdie tyd het sy denke oor die kerk gegroei en ontwikkel. Daar is in 
verskillende tye verskillende gesigspunte beklemtoon. Politieke gebeure (soos 
die invalle van die Turke) en teologiese twis (soos dié met die Roomse Kerk en 
die Charismatiese beweging van sy tyd) het in 'n sekere mate sy ekklesiologiese 
agenda bepaal, maar nie sy oortuigings beslissend beinvloed nie. Melanchthon 
was 'n selfstandige navorser en denker binne die vroeë Reformatoriese 
tradisie, wat 'n merkwaardige konsistensie in leeruitsprake oor 'n lang tydperk 
gehandhaaf het. Melanchthon se ekklesiologie is 'n ekklesiologie van die 


How to cite: Van Wyk, I.W.C., 2022, ‘Die kerk van Jesus Christus’, in Philipp Melanchthon: Die denker, 

Woord en uit die Woord. In hierdie ekklesiologie word die mens as ’n 
aangesproke en horende wese waargeneem. Die kerk bestaan uit lidmate wat 
vanuit die Woord aangespreek word en na die evangelie luister. Waar hierdie 
aktiwiteit nie plaasvind nie, is daar nie ’n kerk nie (Kühn 1980:4; Rahner 
2017:419). Al die ander aspekte van die ekklesiologie word uit hierdie 
grondgedagte ontwikkel, of keer daarheen terug - óf dit nou die sakramente 
öf die ampte is. 


8.1.1. Wat is die ‘kerk’? 


Melanchthon se definisie van die kerk in Artikel VII van die CA het kriteriologiese 
en heuristiese betekenis. Dit is die maatstaf van en wegwyser vir sy 
ekklesiologie, en was die basis van sy denke oor die kerk. Hy het telkens na 
hierdie definisie teruggekeer. Melanchthon (15301 2014) stel: 


Daar word [deur die Protestantse afvaardiging] geleer dat daar [nog] altyd `n 
heilige Christelike kerk was en [ook] sal wees; hierdie [kerk] is die versameling van 
alle gelowiges, waar die evangelie suiwer [of reg] verkondig word en die heilige 
sakramente volgens die evangelie bedien word.”* (p. 102) 


Melanchthon het deur die loop van die jare in minder bekende publikasies op 
'n treffende wyse verdere gestalte aan sy ekklesiologie gegee. Melanchthon 
([1543] 201la) het byvoorbeeld in sy Reformatoriese ontwerp vir die 
aardsbiskop van Keulen die kerk soos volg verduidelik: 


Die sigbare kerk en die gemeente van God is in hierdie lewe die versameling van hulle 
wat die Woord van God, wat deur Christus en die apostels aan ons toevertrou is, 
werklik glo en deur die Heilige Gees nuut gebore is. In hierdie versameling is daar, in 
hierdie lewe, nogtans talle mense wat nie nuut gebore is nie en nog steeds teen hulle 
gewete sondig. Uiterlik, hou hulle egter, eendragtig saam met die ware Christene vas 
aan die ou leerstellings en die regte gebruik van die sakramente. (p. 86) 


Twee nuwe perspektiewe word hier uitgelig: In die eerste plek, die kerk is däär 
waar die evangelie verkondig word en die Heilige Gees op grond van die 
verkondiging die geloof in mense wek. Die versameling van gelowiges waar 
die evangelie verkondig en geglo word, is die kerk. Tweedens, mense wat 
eredienste bywoon en selfs die belydenis resiteer, is nie noodwendig deel van 
die ware kerk van Christus nie. Só is die uiterlike verskyning van die kerk altyd 
'n corpus permixtum - 'n versameling van ware gelowiges en skyngelowiges. 


In sy Antwoord op die Goddelose artikels van die Beierse inkwisisie ([1559] 
2012), wat hy ook as sy testament beskryf het, het Melanchthon 'n jaar voor sy 
afsterwe, op 'n deurdagte wyse verdere toeligting oor die kerk gegee. Hy 
([1559] 2012) formuleer dit soos volg: 


173. Die Latynse weergawe ([1530] 2014:103) lui: “Item docent, quod una sancta Ecclesia perpetuo mansura 
sit. Est autem Ecclesia congregatio sanctorum, in qua Evangelium recte docetur et recte administrantur 
Sacramenta.’ 


166 


Hoofstuk 8 


In hierdie bedeling is die kerk die versameling van hulle wat die evangelie aanneem 
en van die sakramente reg gebruik maak. In hierdie versameling is die Seun van 
God, deur die diens van die evangelie, werklik aan die werk. Deur die woord van die 
evangelie en die Heilige Gees skenk Hy aan talle die wedergeboorte en maak van 
hulle erfgename van die ewige lewe. In hierdie versameling is daar talle uitverkorenes, 
maar ook diegene wat nie heilig is nie, maar nogtans instemmend teenoor die ware 
leer staan [...] die kerk van hierdie bedeling word heilig genoem aangesien die Seun 
van God hier werklik regeer en talle lede deur die Heilige Gees geheilig en uitgekies 
is. Hierdie lede word die lewende lede’ van die kerk genoem; daar is egter ook 
ander, ‘dooie lede’, selfs wanneer hulle die ware leer belydenismatig toestem [...] 
mense is egter ook onderrigbare wesens, en kan tot ander insigte gebring word [...] 
Godslasteraars kan selfs heerskappy voer in die kerk, maar dit maak van hulle nog 
nie lede van die kerk nie. (pp. 193-194) 


Melanchthon maak dit hier duidelik dat die kerk die plek is waar die lewende 
Heer, Jesus Christus, werkend teenwoordig is. Waar geloof in Christus afwesig 
is, is daar nie sprake van kerk nie. Van geloof in Christus kan daar slegs sprake 
wees indien daar ampsdraers is wat van die beloftes van Christus vertel, of 
diens aan die evangelie lewer (vol. Melanchthon [1559] 2020a:6, Il. 5-8). Die 
kerk is dus iets totaal anders as 'n regeringsorganisasie. Bepaalde kennisvlakke 
van en 'n lewenshouding volgens die wet, konstitueer nog nie die kerk nie. 
Daar is slegs sprake van kerk waar Christus en sy beloftes geglo en vertrou 
word, en Hy in vertroue op die Heilige Gees aanbid word - iets wat nie binne 
enige burgerlike instelling voorkom nie (vgl. Melanchthon [1559] 2020a:8, II. 
16-24). Dit is interessant dat Melanchthon hier aan die einde van sy lewe na 
die ware kerk van Christus as die gemeenskap van uitverkorenes verwys. In 
die laaste uitgawe van sy Loci ([1559] 2020a) herhaal Melanchthon hierdie 
oortuiging deur te stel: 

So dikwels as ons oor die kerk nadink, moet ons die sigbare kerk vir ons voorstel 

as die gemeenskap van die geroepenes [coetum vocatorum], en ons moet ons nie 


verbeel dat daar 'n ander kerk bestaan as dié een wat uit die uitverkorenes bestaan 
nie, en as sodanig ook die sigbare kerk is nie. (p. 2, Il. 3-6) 


Onder 'uitverkiesing' moet daar egter nie 'n willekeurige predestinasie van 
sekere enkelinge verstaan word nie, aangesien die ‘uitverkorenes’ hulle is wat 
na die verkondiging luister, en deur die werking van die Heilige Gees, die 
beloftes van die evangelie glo. Slegs binne die samekomste waar die evangelie 
verkondig word, is daar sprake van kerk, en hierdie kerk is die gemeenskap 
van uitverkorenes (vgl. ook Melanchthon [1559] 2020a:6, Il. 26-29). 


Melanchthon ([1559] 2012:194) plaas in die aangehaalde gedeelte ook klem 
op die kerk as onderriginstansie. Die kerk bestaan nie sonder prediking, 
kategese en leer nie. Mense moet oor die evangelie onderrig word, hulle moet 
oor die dinge van die geloof geleer word en begelei word om God reg te 
aanbid en om afgode te vermy (vgl. Melanchthon [1559] 2020a:2, Il. 20-30). 
'n Kerk wat nie ook ’n lerende kerk is nie, is nie kerk van Jesus Christus nie. 
Sonder voortdurende onderrig, kan die kerk nie standhou nie, éf nog skerper: 
‘Die lerende kerk moenie belaster word nie’ (Non contemnamus docentem 

Ecclesiam’), aangesien Christus se kerk ’n lerende kerk is (Melanchthon [1559] 
2020a:14, Il. 22). 


Terwyl die ware kerk van Christus verborge is, en eers by die wederkoms 
geopenbaar sal word, is die kerk terselfdertyd ook 'n sigbare versameling van 
mense, aangesien die diens aan die evangelie sigbaar is en in die openbaar 
gedoen word. Die kerk is dus nie ’n Platoniese idee nie, en die kerklike leer 
vind nie in die geheim plaas nie. Nog minder is daar sprake van 'n ware kerk 
wanneer daar ’n biskop in 'n gebied heers. Melanchthon ([1559] 2012) sê 
treffend: 

Die kerk, egter, is 'n monargie sover dit die hoof, Christus, aangaan, en soos ’n 


eerbiedwaardige universiteit is dit ook ’n aristokrasie, sover dit die dienaars van en 
die toehoorders in die kerk aangaan. (p. 196) 


Die sigbaarheid van die kerk hang nie van 'n hiërargie van ampsdraers af nie, 
en ook nie van sigbare, imposante gebouekomplekse nie. 'n Samekoms van 
mense wat na die Woord luister en God op gepaste wyse aanroep en vereer, 
moet die enigste sigbaarheid wees. Hierdie standpunt het talle Protestante 
van die begin af onseker gelaat of die Evangeliese Kerk deel van die één, 
heilige, algemene kerk is. Melanchthon se antwoord was deurgaans dat die 
Evangeliese Kerk deel in die katolisiteit van die kerk, aangesien daar nie van 
die belydenisse en leerstellings van die Vroeë Kerk afgewyk word nie. Die feit 
dat die leerdwalings van die Roomse Kerk verwerp word, onthef die Evangeliese 
Kerk nie van katolisiteit nie. Die feit dat die Roomse Kerk verkeerde 
leerbeslissings tydens sinodes geneem het, dwing die gewete nie om daaraan 
gehoorsaam te wees nie. Sinodes kan dwaal wanneer daar van die Skrif en die 
drie kerklike belydenisse afgewyk word - en téén hierdie dwalings moet getuig 
word, en daarom het die Evangeliese Kerk bestaansreg (vol. Melanchthon 
[1559] 2012:200-205). 


8.1.2. Die kenmerke van die kerk 


Ons het daaraan gewoond geraak dat die Reformatoriese vraag soos volg 
geformuleer word: ‘Wat is die kenmerke van die ware kerk?’ Melanchthon stel 
dit egter ietwat anders: Aan watter tekens kan die kerk van God herken word?' 
Volgens Melanchthon ([1559] 2012) se 'Belydenis' is daar drie tekens, te wete: 

[D]ie onvervalste betuiging van die leer van die evangelie, die gebruik van 


die sakramente in ooreenstemming met hulle Goddelike instelling, en die 
gehoorsaamheid wat aan die diens van die evangelie verskuldig is. (pp. 194-195) 


Mense moet hulle nie laat mislei deur diegene wat beweer dat 'n kerkorde, of 
die handhawing van die posisie van die biskop van Rome, of die handhawing 
van sekere kultiese rituele ook tekens van die ware kerk is nie. In sy laaste 
groot sistematiese besinning stel Melanchthon ([1559] 2020a:30, Il. 19), dat 
die regte verkondiging van die evangelie en die regte gebruik van die 
sakramente ‘tekens van die leiding van die Heilige Gees is’ (‘est significationes 

Spiritus sancti’). Sy pneumatologiese ekklesiologie dui 'n koers aan wat dalk in 
die geskiedenis van die navorsing misgekyk is (minstens by Kühn 1980 en 
Rahner 2017). 


Vir Melanchthon ([1559] 2020a:36, II. 14-27) is die ware kerk meestal ’n 
‘klein gemeenskappie’ (‘est exiguus coetus’) waar die vlam van die ware leer 
helder brand. Hierdie klein gemeenskappie kan daarom nooit die kenmerke 
van 'n magtige staatsinstelling dra nie. Volgens Melanchthon ([1559] 2020a:18, 
|. 11-22, |. 12) moet kerk en staat met behulp van drie grondbegrippe onderskei 
word, naamlik orde (ordinem), eer (gloriam) en beskutting (praesidia). Orde 
in die kerk word nie deur die mag van één bevelvoerder op één plek bepaal 
nie, maar deur die verkondiging van dieselfde evangelie deur verskeie 
ampsdraers op verskillende plekke. Kerklike eer het ook nie met sukses en 
prestasie te make nie, maar met nederige onderdanigheid aan die kruis. Eer in 
die kerk is waar God reg geken en aangeroep word. Die kerk vertrou nie op 
militêre beskutting nie, maar op die beskutting wat die Gekruisigde vanuit die 
hemel bied. Die idee van 'n ‘staatskerk’ het buite Melanchthon se ekklesiologiese 
denke geval, ten spyte van sy lojaliteit aan die Protestantse keurvorste. 


8.1.3. Strukture en eiendomme 


Melanchthon het nie institusioneel oor die kerk gedink nie, maar hy moes 
meehelp om allerlei bestuurstrukture te vestig. Een rede was dat die 
Evangeliese Kerk van die begin af oor talle kerkgeboue, kloosters (wat later in 
skole omskep is)”* en geld beskik het. Dit alles moes betroubaar, eerlik en 
verantwoordelik bestuur word. Melanchthon het die geld en besittings as 
gawes van God gesien, wat die Kerk toegeval het as antwoord op gebede. 
Materiële seëninge moet egter met morele integriteit bestuur word, en 
daarvoor is amptenare en vergaderings nodig. Strukture en eiendomme is nie 
die kerk nie, maar daarsonder kan die kerk ook nie sy taak volvoer nie. Om 
hierdie rede moet daar ook gereeld vir hierdie aspekte van kerkwees 
voorbidding gedoen word, aangesien dankbaarheid betoon moet word, en 
daar op die leiding van die Heilige Gees gesteun moet word (vgl. Melanchthon 
[1559] 2012:278-283). 


N 8.2. Ampte 


In die kerk van Jesus Christus is daar geordende ampsdraers wat vir die 
diens aan die evangelie verantwoordelik is. Melanchthon konsentreer op 


174. Melanchthon se raad is gevolg om ou, meestal geplunderde kloosters en kerkgeboue te restoureer, sodat 
dit vir opvoedkundige aktiwiteite gebruik kon word. Samehangend hiermee, het hy aanbeveel dat daar stewige, 
goed-geboude pastorieë opgerig moes word, sodat die predikante veilig kon lewe en huisvesting kon bied 
aan reisigers en vlugtelinge (vgl. brief aan Burkhard Mithoff in München op 16 Oktober 1541) (Mundhenk et al. 
2017:81-82). 

twee ampte, naamlik dié van die prediker en die pastorale versorger 
(‘Seelsorger’). Alhoewel Melanchthon voorgehou word as die biskop van 
die Evangeliese Kerk, met ander woorde as leidinggewende en 
koersaanduidende persoonlikheid, het hy beswaar teen die amp van biskop 
gehad. Sy besware het met die feit te make dat die destydse Roomse 
biskoppe magsfigure was, wat met behulp van wette die kerk soos ’n 
staatsinstelling regeer het. 'n 'Biskop' behoort niks anders as 'n ervare, 
sorgsame raadgewer vir ander predikante te wees nie. Hy moet met kennis 
van en insig in die evangelie, kollegas bemoedig en op die regte koers 
hou.'® Elke gemeente behoort ’n eie ‘biskop’, pastoor, sielsorger of priester 
te hê. Hulle moet deur die gemeente gekies word, en deur handoplegging 
en gebed amptelik in die gemeente se diens geplaas word. Hulle moet deur 
persoonlike besoeke en gesprekke mense in nood, verwarring en twyfel, 
met trooswoorde en verhelderende insigte uit die Skrif bystaan. Hulle lewe 
en denke moet die geloofwaardigheid van die evangelie ondersteun en nie 
ondergrawe nie. Hulle moet blymoedige en vreugdevolle mense wees, wat 
deur middel van hulle persoonlikhede iets van die evangelie kan laat blyk. 
Vir Melanchthon is dit belangrik dat die predikante die leer van die kerk sal 
ken en verstaan, en daarom verhelderend kan verduidelik en aktualiseer. 
Wie hulle nie aan die kerklike leer wil hou nie, kan nie die amp beklee nie, 
aangesien hulle nie die evangelie wil dien nie. Daar kan nie toegelaat word 
dat predikante lidmate met hulle eie persoonlike ‘fantasieé’ en ‘godsdienste’ 
verwar nie. Ampsdraers van die kerk kan nie die ruimte gegun word om 
nuwe 'afgode' te verkondig nie (vgl. Melanchthon [1543] 2011a:85-86; 
[1553] 2010:379-382; Rahner 2017:433-434). 


Melanchthon het in sy akademiese werke en briewe uitvoerig op die amp 
van prediker gekonsentreer. In 'n brief van O9 November 1544 aan Martin 
Seidemann in Mansfeld, het hy 'n goeie aanduiding van die eienskappe gegee 
waaroor 'n bedienaar van die Woord moet beskik. Hy of sy ‘moet 'n redenaar 
wees, die Goddelike leer reg, duidelik, goed-georden en helder uitlê’ (Mundhenk 
et al.2017:99). Om dit te kan doen, moet die predikant 'n goed opgeleide en 
ontwikkelde mens wees. Ter verduideliking tipeer Melanchthon (Mundhenk 
et al. 2017) die verskillende tipe predikante: 

Eerstens: Ongeleerde mense kan nie gestruktureerd leer nie, ook nie gepaste 

gebare maak nie en maak talle inhoudelike foute. Intussen sê hulle min nuttige 


dinge terwyl hulle beledigings aanmekaar ryg. Tweedens: Sekere akademies- 
goed-gevormde predikante praat weer té veel sonder om tot die punt te kom. 


175. Melanchthon verstaan onder die begrip biskop, die kerkleidende instansie. Om weg te beweeg van die 
Roomse biskoppe se magsposisie, stel hy voor dat 'kerkleiding' op 'n totaal ander manier moet plaasvind. 
Volgens Die genotuleerde besluite van die Naumberger konvent (Melanchthon ([1554] 20119:96), kom 
Protestantse kerkleiding neer op die volgende: Omvattende geleerdheid en opvoeding, geordende predikante, 
ʼn konsistorie Cn kerkraadsvergadering) met wêreldlike volmag (om regsooreenkomste aan te gaan), en visitasie 
(amptelike besoeke deur ander predikante wat pastorale en leergesprekke insluit). 

Hulle lê nie uit nie, siteer nie belangrike uitsprake nie en gee nie belangrike 
voorbeelde nie. Met hulle oordrewe taalgebruik, verskil hulle uiteindelik nie veel 
van die ongeleerdes nie [..] Derdens is daar diegene wat van kindsbeen af weet 
watter temas nuttig en noodwendig is, dit kunsvol, met goedgekose woorde 
helder en duidelik voordra. Hulle orden die inhoud en leer die toehoorders 
oor die nuttigheid van die evangelie en die spesifieke punt waaroor dit in die 
verkondiging gaan. Hulle benut goeie aanhalings en voorbeelde. Uiteindelik weet 
die toehoorders wat hulle moet onthou en wat hulle met hulself kan meeneem. 
Hierdie redenaars speel ook met emosies. Hulle wek vrees deur verskriklike 
voorbeelde te noem en hulle wek vertroue deur lewensgebeure voor te hou. 
Op 'n gepaste wyse praat hulle soms oor die wet en soms oor die evangelie, en 
weet om dit op 'n intelligente wyse te onderskei. Om hiertoe in staat te wees 
‘moet jy op geen manier die studie oor die literatuur en die filosofie opgee nie. 
Hierdie studies is ’n groot hulp by die prediking. 'n Geleerde of ontwikkelde 
mens weet beter wat gepas en nuttig is, aangesien hy die materiaal beter kan 
orden en nugterder is in woordkeuse. Die filosofie, egter, help om taal meesterlik 
te hanteer. (op. 101-102) 


Ten spyte van al die persoonlike, menslike eienskappe waaroor 'n predikant 
moet beskik, bly goeie prediking 'n gawe. Melanchthon ([1553] 2010:391) 
beklemtoon die gawe karakter van die prediking, aangesien hy dit duidelik 
wil maak dat die predikant nie 'n staatsamptenaar of 'n besigheidsbestuurder 
is nie. Uitleg van die heilige Skrif berus ook nie op die gesaghebbende 
mening van magsfigure nie, maar op die leiding van die Heilige Gees. 
Prediking kan nie met die koning se gesagvolle uitleg van wette vergelyk 
word nie, aangesien goeie, regte, betekenisvolle verkondiging deur die 
Heilige Gees aan dienaars van Christus as gawe geskenk word. Die prediking 
van 'n egte dienaar van Christus, is dus iets anders as die doen en late van 
magsfigure binne die burgerlike samelewing. Melanchthon het in die laaste 
uitgawe van sy Loci ([1559] 2020a:30, Il. 17-22) daarop gewys dat die 
kentekens van die ware kerk nie net die 'onvervalste verkondiging van die 
evangelie en die regte gebruik van die sakramente' is nie, maar ook die 
‘tekens dat die Heilige Gees op 'n bewonderingswaardige wyse leiding 
[deur die ampsdraers] verskaf” (T..] tamen subinde aliquae significationes 
Spiritus samncti in miranda gubernatione accedunt). Regte, 
belydenisgetroue prediking is dus as 'n gawe van die Heilige Gees, ook deel 
van die kentekens van die kerk. Dit is selde in die verlede raakgelees. Dit is 
om hierdie rede dat Melanchthon weier om die amp van predikant aan ’n 
amptenaar van die staat (of 'n besigheid) gelyk te stel. Die predikant is nie 
'n funksionaris wat volgens voorgeskrewe wette en redelike insigte ’n 
burgerlike organisasie organiseer nie. Predikante word deur die Heilige 
Gees toegerus om die evangelie binne die raamwerk van die Skrif en die 
belydenis uit te lê en te aktualiseer (vol. Melanchthon [1543] 2011a:83-87). 
Met mag, meerderhede en posisie het die verkondiging niks te make nie, 
maar wel met die gawes van die Heilige Gees wat aan hulle gegee word, 
wat die volle spektrum van temas van die Skrif wil dien (vgl. Melanchthon 
[1559] 2020a:32, Il. 18-27). 

E 8.3. Sakramente 


8.3.1. Wat is sakramente? 


Melanchthon ([1521] 1997:322-332) het reeds in die eerste uitgawe van sy Loci 
communes ’n verduideliking gegee wat onder 'sakramente' verstaan moet 
word. Hy gebruik egter nie die woord sakrament in die opskrif nie, maar wel 
die woord teken (‘De signis’). € Melanchthon ([1521] 1997) verduidelik sy 
voorkeur vir die woord teken op die volgende wyse: 
Wat die ander sakramente!” noem, noem ons tekens, óf indien dit u geval, 
sakramentele tekens, aangesien Paulus Christus self 'n sakrament noem. Wanneer 


die woord teken jou nie geval nie, dan kan jy dit seël noem, waardeur die krag van 
die sakramente duideliker tot uitdrukking gebring kan word." (p. 328, Il. 19) 


Dat die tekens of die sakramente noodsaaklik is vir die geloof, staan vas. Die 
evangelie is die belofte van die genade (‘Evangelium promissionem esse 
gratiae’), en naas die evangelie is daar tekens of seëls wat die wil van God 
jeens ons bevestig, en nie net herinner aan wat God ons belowe het nie. Paulus 
verduidelik in Romeine 4 dat dit die wesenskenmerk van die teken is. Hy wys 
daarop dat Abraham deur die geloof geregverdig is, en dat die besnydenis die 
teken is wat sigbaar bewys lewer dat die Here Abraham en sy nageslag 
genadig was en is. Vir Melanchthon is dit nie genoeg dat die tekens ons slegs 
aan God se genade herinner nie - dit is ook 'n vaste versekering van God se 
goeie wil jeens ons.”? Deelname aan die tekens is dus ’n vreugdevolle ervaring. 
Dat die Here sy goeie wil met tekens bevestig, is 'n bekende saak in die Ou 
Testament. Melanchthon dink onder andere aan Gideon (Rig. 6:36-40) wat op 
'n teken van die Here kon steun. Wat egter goed besef moet word, is dat die 
teken self nie regverdig nie - dit is die geloof in die belofte sowel as die teken 


176. Op grond van die Engelse vertaling, blyk dit dat Melanchthon in die 1535-uitgawe van sy Loci ([1535] 
2019190) wel die begrip sakramente en nie tekens nie, as opskrif gebruik het. Inhoudelik praat hy egter 
deurgaans dat die doop en die nagmaal sigbare tekens is wat die geloof in die beloftes van die Here versterk. 
In die 1553-Duitse uitgawe van die Loci, gebruik Melanchthon ([1553] 2010:317) wel die woord sakramente. 


177. Die begrip sacramentum is vermoedelik eerste deur Tertullianus gebruik vir die rites wat met die doop 
en nagmaal te make het. Die begrip kom uit die Romeinse militêre taalidioom en het oorspronklik vaandeleed 
(verbondseed), getrouheidseed en verpligting beteken. Vermoedelik is hierdie begripsbetekenis op die 
doopverpligting van ouers oorgedra. Die Griekse woord geheimenis of misterie, is later in Latynse vertalings 
(van o.a. Ef. 5:32) met sacramentum vertaal. Dus: 'n Griekse begrip is met 'n vreemde Latynse woord vertaal, 
wat die taalgebruik deur die latere eeue bepaal het (vgl. kommentaar van G. Pöhlmann, die vertaler van 
Melanchthon [1521] 1997:328, voetnota 1045). 


178. Melanchthon se eie woorde: ‘Quae alii sacramenta, nos signa apellamus aut, si ita libet, signa sacramentalia. 
Nam sacramentum ipsum Christum Paulus vocat. Quodsi signi nomen displicet, sbpaYac appelles, quo propius 
vias sacramentorum signetur.’ 


179. In die finale weergawe van sy Loci praecipui theologici in 1559, verduidelik Melanchthon ([1559] 2020a:38, 
Il. 14-17) ‘[...] dat 'n sakrament, soos wat ons in die kerk sê, ’n seremonie is, wat deur die evangelie ingestel is, 
sodat dit die getuienis van die belofte aandui, naamlik die beloofde versoening of genade’ (‘Sacramentum nunc 
quidem, ut in Ekklesia loguimur, vocatur ceremonia in Evangelio instituta, ut sit testimonium promissionis, quae 
est Evangelii propria, videlicet promissae reconciliationis seu gratiae’). 

van ondersteuning vir die geloof, wat regverdig is. Die barmhartigheid van 
God word nie deur tekens en seremonies bewys nie; dit ondersteun wel die 
geloof en die vertroue. Volgens Melanchthon is net die doop en die deelname 
aan die tafel van die Here sakramente wat deur Christus self ingestel is. Dit sal 
hieronder verder verduidelik word. 


'n Nuwe argument wat Melanchthon in die 1535-uitgawe van die Loci ([1535] 
2019:191) byvoeg het, is dat deelname aan die sakramentsbediening nie 
redding meebring nie. Die sakramente werk nie ex opere operato nie; met 
ander woorde, deelname bewerk nie outomaties heil nie. Anders gestel: 
Deelname aan die sakramente kom nie op goeie werke neer wat verlossing 
bewerkstellig nie. Sakramente is nie tekens van menslike liefdesdiens nie, maar 
tekens van God se beloftes van vergewing en 'n nuwe lewe. 


In die Duitse weergawe van die Loci (1553), wat eintlik 'n kategismus vir 
gewone lidmate is, voeg hy weereens nuwe argumente by die voriges. Dit 
gaan eerstens oor die belangrikheid van sakramente as openbare handelings. 
Melanchthon ([1553] 2010:317-320) argumenteer dat die Here wil hê dat sy 
Woord in die openbaar gehoor moet word, en dat sy volk, die kerk, van ander 
volke onderskei sal word op grond van hulle doen en late en dit waarna hulle 
luister. Die sakramente wat sigbaar is, is deel van die openbare beeld van die 
kerk, en mense wat wil sien en wil laat sien, moet die sakramente onder oë kry. 
Die tweede nuwe argument wat hy in hierdie boek opper, het met die dwaling 
van die 'wederdopers' te make. Vir hulle is die sakramente goeie werke: Die 
doop beteken vir hulle dat die mens geroepe is tot baie Iyding,'®° terwyl die 
nagmaal daarop dui dat Christene onderling goeie vriende is. Met hierdie 
verstaan, word daar niks gesê oor die beloftes, die geloof en die troos nie - dit 
waaroor die sakramente eintlik gaan. 


In die laaste weergawe van sy leerboek, herhaal Melanchthon die kritiek op 
die dwaling wat op daardie stadium 'n algemene mistasting moes gewees het, 
naamlik dat die nagmaal nie 'n teken van blote onderlinge verbondenheid 
tussen mense is nie. Nadat hy op die algemene leerdwaling van sy tyd (en ook 
weer ons tyd) gewys het, som hy die ware kenmerke van sakramente 
puntsgewys op: Eerstens, is dit tekens van God se goeie wil jeens ons soos in 
sy beloftes van genade opgeneem. Tweedens, dui dit op die onderskeid tussen 
gemeenskappe in terme van wat hulle leer en glo. Deelnemers aan die 
sakramente glo aan die weldade van Christus en vertrou op die genade wat 
dit vir ons inhou. Derdens, is die kerk nie ’n instelling van die donker nie, en dit 
is juis die sakramente wat die openbare gestalte van die kerk demonstreer. 


180. In die laaste weergawe van die Loci stel hy die argument duideliker. Melanchthon ([1559] 2020a: 52, Il. 
24-29) verduidelik dat die dwaling van die 'wederdopers' met die verwerping van die ordening van predikante 
begin. Hulle glo dat pastore nuwe openbarings en helder boodskappe van God kan afdwing deur groot 
kastyding van hulle liggame. Die Evangeliese gelowiges, daarenteen, glo dat God sy goeie wil reeds volledig in 
die beloftes van die evangelie geopenbaar het, en dat dit alleen geglo moet word. 

Vierdens, herinner die sakramente aan die onderlinge verpligtings van lidmate, 
naamlik die plig om dank te betuig teenoor God, en die plig om na mekaar se 
welstand om te sien (vol. Melanchthon ([1559] 2020a:38-54). 


8.3.2. Die doop 


Melanchthon ([1559] 2020a:62, |. 15-72, |. 26) het in die laaste weergawe van 
sy Algemene temas van die teologie, 'n goeie samevatting van sy denke oor 
die ‘doop van klein kindertjies"! (‘de baptismo infantium’) gegee. Hierdie 
paragraaf is 'n samevatting van sy polemiek teen die ‘herdopers’ of die 
“Charismatiese beweging’ van daardie tyd.'82 Sy groot kritiek teen hierdie 
groepering is dat hulle nie die sentrale leerstuk van die evangelie, naamlik die 
regverdigingsleer respekteer nie. Op 'n ander wyse as die Roomse teoloë, glo 
hulle ook aan die regverdiging op grond van die werke. Melanchthon begin 
egter sy polemiek deur daarop te wys dat die doop van kinders onder die 
Kerkvaders nie 'n omstrede tema was nie. Origenes, Cyprianus en Augustinus 
was van die prominente kerkvaders wat die kinderdoop verdedig het. Die 
belangrike vraag is egter: Wat is die teologiese argumente ten gunste van die 
kinderdoop? Die belangrikste argument is, dat die belofte van die genade en 
die ewige lewe nie net vir volwassenes bedoel is nie, maar ook vir kinders 
(Matt 19:14; Mark 10:14). Melanchthon ([1559] 2020a) steun op die ou 
slagspreuk dat: 


[Buite die kerk; dit is, by diegene oor wie die Naam van God nie in die doop 
uitgeroep is nie, en só sonder die evangelie is, sal nie vergewing van sondes en die 
gemeenskap van die ewige lewe ervaar word nie.'® (p. 66, Il. 24-26) 


Omgekeerd beteken die slagspreuk die volgende (Melanchthon [1559] 20203): 


Buite die kerk is daar geen heil nie, dit beteken, dat waar die diens aan die evangelie 
nie duidelik blyk nie, en waar die sakramente nie bedien word nie [kan daar nie 
sprake van heil wees nie]. Die belofte van heil strek tot by die klein kindertjies, en 
daarom is dit noodwendig dat hulle deur die doop in die kerk opgeneem moet 
word, waar namens hulle die Naam van die ewige Vader, Seun en Heilige Gees 
aangeroep word.'8* (p. 68, Il. 18-22) 


81. Die argumente is grootliks uit die Duitse weergawe van sy leerboek (1553) oorgedra na die finale Latynse 
weergawe. In die Duitse weergawe van sy Loci ([1553] 2010:323), gebruik Melanchthon egter die woord jong 
kinders (‘Von der lungenkinder Tauffe’). 


82. Die kenmerke van hierdie groepering sluit die volgende in: hulle staatsvyandigheid, die verwagting van ’n 
duisendjarige vrederyk, en die verwerping van die erfsondeleer, en teologiese geleerdheid. 


83. Melanchthon se eie woorde: 'Certum et hoc est extra Ecclesiam, hoc est, apud eos, super quos non 
est invocatum nomen Dei per baptismum et gui sunt sine Evangelio, non esse remissionem peccarorum et 
societatem vitae aeternae [...]’. 


84. Melanchthon beweer: ‘Extra Ecclesiam non est salus, in die est, ubi nec ministerium Evangelii sonat nec 
Sacramenta administrantur. Ad infantes pertinet promissio salutis: Ergo infantes necesse est inseri Ecclesiae per 
Baptismum, in quo super eos invocatur nomen aeterni Patris, Filii et Spiritus sancti.’ 

Melanchthon ([1559] 2020a:68, |. 26-70, |. 10) herbevestig die tradisionele 
oortuiging dat kinders met die erfsonde bevlek is, en deur die doop nuut 
gebore word, en die belofte ontvang dat ook hulle sondes vergewe word. 
Word die erfsondeleer uit die debat gehaal, is die konsekwensie dat Christus 
nie ook vir die kinders gesterf het nie - en dit is teologies ondenkbaar. Dat 
kinders nie in die belofte van sondevergewing kan of mag deel nie, is ’n 
Christologiese dwaling. Die doop is vir die hele kerk bedoel, en dit sluit die 
kinders in. Dit is vir Melanchthon ([1559] 2020a:72, Il. 1-13) ook onaanvaarbaar, 
dat die belofte en gawes van die Heilige Gees van kinders weerhou kan word. 
Die troos van die teenwoordigheid van die Heilige Gees wat by die doop aan 
kinders belowe word, is iets waarvan ouers hulle kinders nie kan weerhou nie. 
Oor hierdie troos moet ouers die kinders breedvoerig onderrig (val. 
Melanchthon [1559] 2020a:72, Il. 14-26). 


Oor wat die doop inhoudelik beteken,'’ kan daar na Melanchthon se 
verklaring van die doopformule in sy Duitse Loci gekyk word. Melanchthon 
([1553] 2010) verduidelik die doopformule wat die predikant tydens die 
doopplegtigheid uitspreek soos volg: 


Ek doop jou, dit beteken, ek betuig met hierdie doop, dat jy sopas van jou sonde 
skoongewas is, en deur die ware God tot genade en saligheid aangeneem is; Hy wat 
werklik God en [tege/yk] die Vader van Jesus Christus is, en sy Seun Jesus Christus 
en die Heilige Gees; jy is dus tot hierdie hoé genade aangeneem, van sonde en die 
hel verlos, en in die ewige lewe verplaas deur hierdie ware God op grond van die 
verdienste van die Seun Jesus Christus. Die Heilige Gees word ook aan jou gegee 
om nuwe lig en ewige lewe in jou te wek. Daarom is jy gedoop in die Naam, dit is 
in die krag en gebed, van hierdie drie persone, Vader Seun en Heilige Gees [...] wat 
saam die één almagtige God is. (p. 111, II. 12-21) 


8.3.3. Die nagmaal van die Here 


Melanchthon'® het deur die loop van die jare verskillende opskrifte gebruik vir 
die afdeling wat oor die ‘nagmaal’, soos dit algemeen bekend staan, handel. 


185. Een saak wat nie genoeg aandag gekry het nie, is die verband tussen die doop en die werk van die Heilige 
Gees. Vergelyk hiervoor Van den Belt (2011:198-202). 


186. Melanchthon was ’n bemiddelingsfiguur in die binne-Protestantse nagmaalstryd. Hy het probeer om 
formulerings vir Christus se teenwoordigheid by die nagmaal te vind wat Luther en sy volgelinge, sowel as 
Zwingli en Calvyn en hulle volgelinge tevrede kon stel. Dit was veral na die aanvaarding van die Consensus 
Tigurinus in 1549 dat Melanchthon gepoog het om tussen die partye te bemiddel. Hy sou uiteindelik nie slaag 
met sy bemiddelingspogings nie. Die Heidelbergse Kategismus van 1563 was ver van Luther af, terwyl die 
Lutherane Melanchthon (wat via Zacharias Ursinus invloed uitgeoefen het op hierdie kategismus (Scheible 
2014:171) as ’n verskuilde Calvinis beskou het. Die Konkordie-Lutherdom (1577-1580) het aan Luther se verstaan 
van Christus se teenwoordigheid in brood en wyn vasgehou, en het so geen ruimte vir 'n konsensus-formulering 
gebied nie. Melanchthon se unieke bemiddelingspogings sou tog later weer waardering ontlok. Die soeke na 
ekumeniese konsensus in die negentiende eeu, sou op Melanchthon se formulerings terugval. Sou iemand 
soos Calvyn gebly het by die formulerings van die Confessio Augustana Variata van 1540, wat hy persoonlik 
onderteken het, sou die kerkgeskiedenis dalk anders verloop het (vgl. Ehmann 2017:409, 416). 

In die eerste uitgawe van die Loci communes (1521), maak hy van die opskrif 
‘Die deelname aan die tafel van die Here’ (‘De participatione mensae dominf) 
gebruik. In die 1535-uitgawe van die Loci communes Theologici, gebruik hy die 
opskrif 'Die maaltyd van die Here'. In sy Duitse Hoofartikels van die Christelike 
leer (1553), gebruik hy die opskrif “Oor die nagmaal van die Here Christus’ 
(Vom Abendmal des Herrn Christi’). In die laaste uitgawe van sy Loci praecipui 
theologici (1559), gebruik hy die opskrif ‘Die maaltyd van die Here’ (‘De coena 
Domini). Dié verskillende opskrifte wys al klaar daarop dat die nagmaal 
'n meergelaagde aangeleentheid is wat op verskillende perspektiewe en 
argumente berus. Die Nuwe Testament self gee natuurlik aanleiding tot die 
veelvuldige benamings. 


Melanchthon ([1521] 1997:356, Il. 112) begin hierdie afdeling in 1521 met die 
volgende inleidende stelling: 'Die deelname aan die tafel van die Here, dit is, 
die eet van die liggaam van Christus en die drink [van sy] bloed is ’n vaste 
teken van sy genade? Hy herinner dan aan Jesus se woorde in Lukas 22:20 
en Paulus se woorde in 1 Korintiërs 11:25 dat hierdie ete na die kelk van die 
Nuwe Testament heenwys, en dat die deelnemers aan hierdie maaltyd aan die 
evangelie, die boodskap van sondevergewing, herinner word. Om hierdie rede 
is die nagmaal nie ’n offer nie, aangesien dit bloot die belofte van die evangelie 
in die gedagtes wil terugroep. Die volgende belangrike saak wat Melanchthon 
([1521] 1997:358, Il. 113) aanraak, is dat sondes nie weens die blote deelname 
aan die tafelgemeenskap vergewe word nie, maar danksy die geloof; en die 
geloof word deur hierdie teken versterk. Derdens, polemiseer hy teen die 
Roomse misoffer, aangesien daar geglo word dat Christus opnuut aan God 
geoffer moet word - as 'n goeie daad wat regverdiging voor God oplewer. 
Christus het Homself egter volledig geoffer. Ons het en kan geen bydrae 
hiertoe lewer nie, en behoort slegs te glo dat dit vir ons gedoen is. Volgens 
Melanchthon ([1521] 1997:358, Il. 117) bestaan die sin van die sakrament daarin 
dat dit, sodra die gewete begin wankel en daar getwyfel word aan God se 
goeie wil teenoor ons, ons geloof versterk deur deelname aan die tafel van die 
Here. Hy maak ook 'n laaste belangrike opmerking wat vandag weens 'n tekort 
aan predikante weer relevant is. Dit gaan oor die vraag wie die nagmaal mag 
bedien. Volgens Melanchthon ([1521] 1997:360, |. 122-362, |. 124) kan 'n 
predikant, ouderling of diaken die nagmaal bedien. Almal is konings en 
priesters. Die onderskeie funksies wat uitgevoer word, hou met mekaar 
verband, en op voetspoor van Luther, argumenteer hy dat almal op grond van 
die priesterskap van alle gedooptes, die nagmaal kan bedien. Nogtans stel hy 
dat ter wille van goeie orde, hierdie verantwoordelikheid aan spesifieke 
persone oorgedra moet word, naamlik aan hulle wat georden is om die 
verkondiging in die gemeente te behartig. Sou daar dus geen geordende 


187. Melanchthon beweer: ‘Signum gratiae certum est participatio mensae domini, hoc est, manducare corpus 
Christi et bibere sanguinem.’ 

predikant op 'n afgeleë plek beskikbaar wees nie, sou Melanchthon nie ’n 
beswaar gehad het dat ’n verkose ouderling of diaken die nagmaal bedien nie. 


In die 1535-weergawe van die Loci communes, het Melanchthon nuwe 
temas tot sy argumentvoering oor die nagmaal toegevoeg. Nadat hy herhaal 
wat hy reeds in 1521 gestel het, bring hy die onderwerp van voorbereiding 
op die gebruik van nagmaal ter sprake. Melanchthon ([1535] 2019:205-206) 
bevestig die ou gebruik, dat juis diegene wat bewus is van hulle sondes, aan 
die tafel moet kom aansit ter bevestiging van hulle geloof in die belofte van 
sondevergewing en genade. Volgens hom is dit nodig dat die kerk dit 
duidelik aan almal uitspel, aangesien talle glo dat die seremonie 'n goeie 
daad is wat God beindruk, öf dat dit niks met die beloftes te make het nie. 
‘Voorbereiding op nagmaal’ kom dus vir Melanchthon neer op voorbereiding 
op ‘vertroosting van die gewete'. Verder spel hy uit dat die nagmaal gepaard 
moet gaan met danksegging en dankbaarheid - dankbaarheid in die vorm 
van barmhartigheidswerk. Nagmaal sonder diakonaat, is vir Melanchthon nie 
voorstelbaar nie. Melanchthon behandel ook die tema van Christus se 
teenwoordigheid by die nagmaal. Hy doen dit op 'n baie eenvoudige wyse. 
Melanchthon ([1535] 2019:206) is oortuig dat Christus by die nagmaal 
teenwoordig is, aangesien Hy self die gasheer is.'®® Dáár aan die tafel, met 
die nuttiging van brood en wyn, word ons oortuig dat Christus ons liefhet, 
vir ons sorg en red. Hy opper nog een merkwaardige argument, naamlik dat 
die nagmaal nie gesekulariseer (‘verwêrelds’ - sy eie woord) moet word nie. 
Die nagmaal gaan oor Christus, sy beloftes en sy teenwoordigheid, en 
daarom is dit nie te vergelyk met ’n sosiale byeenkoms en ete nie. 


In die Duitse Hoofartikels van die Christelike leer van 1553, raak Melanchthon 
'n onderwerp aan wat vandag vir talle gemeentes rigtinggewend kan wees. 
Dit gaan oor die openbare aard van die erediens, en daarom ook van die 
nagmaal. Melanchthon ([1553] 2010:332-333) benadruk dat die kerklike leer 
en prediking nie ‘Winckelpredigt’ is nie; met ander woorde, dat dit nie in die 
geheim agter geslote deure plaasvind nie. Waar Christene versamel, is dit ’n 
openbare aangeleentheid - almal wat wil hoor en sien, moet dit kan doen. Die 
seremonies van die kerk vind openlik plaas, sodat almal kan hoor en sien wat 
geleer en geglo word. In die nagmaal gaan dit om die lyding, sterwe en 
opstanding van die Seun, Christus, en die weldade wat daaruit vir sondaars 
voortspruit. Die ‘genieting’ Cniessung’) van die maaltyd verskil van heidense 


188. 'n Verwysing na die Wittenbergse Konkordie van 29 Mei 1536 is op hierdie punt gepas. Hierdie dokument 
verwys na 'n konsensus wat tussen die Wittenbergse en ‘oberdeutsche’ teoloë in sake rakende die teenwoordigheid 
van Christus by die nagmaal, bereik is. Die ontwerp is deur Melanchthon en Martin Bucer opgestel. Luther het 
blykbaar ook, ná 'n lang oorredingsproses, die bewoording aanvaar. Die volgende bewoording sou Melanchthon 
([1536] 2011k:22) se standpunt verder in sy loopbaan wees: ‘Ons meen en leer, dat met brood en wyn, die liggaam 
en die bloed van Christus, werklik en wesenlik, daarby is, gegee en ontvang word. Melanchthon sou hierdie 'met 
brood en wyn' in die verwerkte weergawe van die Augsburgse Geloofsbelydenis (Variata 1540) opneem, wat dit 
selfs vir Calvyn moontlik gemaak het om hierdie belydenisskrif te onderteken. 

maaltye, aangesien die nagmaal nie 'n blote herinneringsmaal van ’n 
afgestorwene is nie, maar die viering van die lewe van Christus is wat aan sy 
tafel teenwoordig is. Die teenwoordigheid van die lewende Heer van die kerk 
is wat die wêreld moet aanskou.'#? In die lig hiervan is dit noodsaaklik dat die 
nagmaal gereeld gevier word en dat lidmate die geleenthede sal bywoon. In 
aansluiting hierby, beklemtoon Melanchthon ([1553] 2010:334-338) dat 
danksegging'” vir die troos van die beloftes deel van die nagmaal moet wees. 
Danksegging wys op geloof, die wil tot bekering en 'n nuwe lewenswyse. 
Hierdie 'nuwe lewenswyse’ is niks anders nie as ‘innige vriendskap en 
onderlinge hulp tussen die nagmaalgangers'. Barmhartigheid wat groei uit 
belangstelling en welmenendheid, dra tot die openbare getuienis van die 
nagmaal by. In die lig van hierdie argument beantwoord Melanchthon dan die 
vraag wie tot die nagmaal toegelaat mag word. Vir hom is dit eenvoudig: 
Almal wat bewus is van hulle sonde, uitsien om gesterk te word in hulle geloof 
in die belofte van vergewing en genade, en uit dankbaarheid in liefde teenoor 
hulle naaste wil lewe. 'n Laaste lang argument oor die misoffer van die Roomse 
Kerk (soos ook in Melanchthon [1559] 2020a:90-108) word gelaat, aangesien 
dit te veel ruimte in beslag sal neem. 


In die finale weergawe van sy Belangrikste teologiese temas ([1559] 
2020a:72-96), bied Melanchthon hoofsaaklik 'n opsomming aan van wat hy in 
38 jaar oor die nagmaal geleer het. Slegs enkele punte wat duideliker 
geformuleer is as in die vorige jare, word hier uitgelig. Melanchthon ([1559] 
2020a:74, Il. 17-19) stel dat deelname aan die nagmaal mense herinner aan die 
wil van God soos dit in sy beloftes na vore tree. Die herinnering aan die kern 
van die evangelie kan geloof wek en/of versterk.” Die feit dat die nagmaal in 
die openbaar gevier word, verseker dat die ritueel gereeld herhaal sal word, 
en dat die opdrag van Jesus om sy dood en opstanding te onthou, uitgevoer 
sal word. Die openbare aard van die nagmaal dra by tot die herinnering van 
die hoofsake van die geloof en die uitbreiding van die koninkryk (vgl. 
Melanchthon [1559] 2020a:74, Il. 20-28). In aansluiting hierby meen 
Melanchthon ([1559] 2020a:74, |. 29-76, |. 11) dat gereelde openbare 
nagmaalvierings die weeklikse erediensbywoning sal verbeter. Die omgekeerde 
argument is ook waar: Melanchthon ([1559] 2020a:88, Il. 6-12) beweer dat, 
indien slegs ’n paar mense aan die nagmaal deelneem, en die getalle steeds 


89. Melanchthon ([1557] 2011b:109) het in sy Belydenis van 1557 gestel dat die handelings aan die nagmaalstafel 
nie slegs blote tekens van Christus se bloed en liggaam is nie, en ook nie 'n teken van kerklidmaatskap is nie, 
maar dat Christus werklik en liggaamlik by die nagmaal teenwoordig is. 


90. ‘Danksegging’ (‘eucharistia’) was in vorige eeue die belangrikste element van die nagmaal. Alhoewel 
Melanchthon ([1559] 2020a:84, |. 29-86, |. 2) nie hiervan 'n baie groot saak maak nie, is dit nogtans 'n onmisbare 
element van die nagmaal. 


91. Herinnering impliseer ook nadenke. In hierdie verband het Melanchthon ([1559] 2020a:86, Il. 30-31) die 
volgende belangrike stelling gemaak: 'Die geloof word gevoed en ontvlam deur die nadenke' Cnam fides alitur 
et accenditur cogitatione’). 

stelselmatig afneem, sal hulle ook nie die ander geleenthede bywoon nie. 
Hulle sal later heeltemal van die evangelie vergeet en sodoende sal alles 
mettertyd in duie stort. Die evangelie is nie vir 'n geslote binnekring bedoel 
nie, maar vir die publiek. Openlike, eerbare samekomste’ (‘publicos et honestos 
congressus’) is die beste plek waar die stem van die evangelie moet opklink. 
Dit is hiér by die openbare byeenkomste, waar die kerk in die wêreld gesien 
kan word, en waar dit duidelik kan blyk dat die kerk nie maar net nog ’n 
publieke vereniging is nie. In nog 'n argument wat vandag relevant is, stel 
Melanchthon ([1559] 2020a:76, Il. 12-23) dat die gemeente aan die 
nagmaalstafel weer van God se onmeetlike barmhartigheid bewus word. Die 
implikasie is dat die kerk met sekerheid en in troos verder kan werk, aangesien 
daar geen twyfel kan bestaan dat die Here nie sy kerk in stand sal hou nie. Aan 
die ander kant, sal die twyfel oor die voortbestaan van die kerk al sterker word 
sonder gereelde nagmaalsgeleenthede. Binne die konteks van die debat oor 
die voortbestaan van die kerk, is dit belangrik om te onthou dat Melanchthon 
([1559] 2020a:76, |. 24-78, |. 9) die teenwoordigheid van Christus by die 
nagmaal sterk beklemtoon. Die lewende en teenwoordige Heer sal tog sekerlik 
nie toekyk hoe sy kerk verval nie. Inteendeel, die wete dat die Here in die 
nagmaal teenwoordig is, is die aansporing vir mense om ook teenwoordig te 
wees by die ander samekomste van die gemeente - en só word die voortbestaan 
van die kerk verseker. 


E 8.4. Kerkorde 


In 1.2. word Melanchthon se bydrae tot die ontstaan van die eerste Protestantse 
kerkordes beskryf. Wat in hierdie paragraaf aandag geniet, is sy latere denke 
oor die orde in die kerk. Vanselfsprekend was kerklike orde vir die 
gedissiplineerde en hardwerkende Philipp Melanchthon van uiterste belang. 
Wanorde sou hom tot raserny dryf. Melanchthon was egter 'n teoloog van die 
vryheid (vgl. 7.6.) en daarom moet hierdie paragraaf weer met die veelseggende 
aanhaling uit die Duitse weergawe van sy Loci, oor die verhouding tussen 
kerkordes en vryheid begin word. Melanchthon ([1553] 2010) stel na aanleiding 
van Kolossense 2:16: 

Geen mens het die reg, om buiten God se Woord, ander werke as godsdiens te 

verplig nie. En die gewetens moet hiervan oortuig wees dat menslike maatreëls 

en kerkordes nie vergewing van sondes verdien nie, en [kan nie aanleiding geel 


tot geregtigheid voor God nie. Daarom is dit nie sonde om menslike maatreëls en 
kerkordes agterweë te laat nie. (p. 315, Il. 22-26) 


Melanchthon het die voorstellings van kerklike orde soos wat dit in die 
Skolastiek van sy tyd voorgeskryf is, verwerp. Hy het dit veral teen die talle 
mensgemaakte seremonies van daardie tyd. Rites, rituele en seremonies wat 
mense van hulle vryhede ontneem, en nie tot 'n redelike en verantwoordelike 
geloofslewe bydra nie, moes beëindig word. Volgens Melanchthon ([1559] 
2020a:440, Il. 3-4) moet daar tussen die ‘noodwendige diens aan God’ 

(necessarios cultus Def) en die 'menslik-uitgedinkte bygelowige rites’ 
('commentitias superstitiones’) onderskei word. Melanchthon ([1559] 
2020a:440, |. 13-462, |. 16) meen dat slegs drie riglyne nodig is vir goeie orde 
in die kerk: Eerstens, wette wat deur konings, pouse en biskoppe na eie 
goeddunke op die kerk afforseer word, dra nie wesenlik tot kerklike orde by 
nie. Wette en reëls wat vrye, spontane gebed tot God verhinder, is onkerkordelik. 
Vir Melanchthon is goeie kerklike orde ten diepste 'n geordende gebedspraktyk, 
want waar ernstig en reëlmatig gebid word, is daar orde (Jung 2010a:1112-116). 
Tweedens, rites, rituele en ander kerklike gebruike - al die dinge wat van 
middelmatige belang is - moet vry wees van bygeloof. Hy noem sewe dwalings 
wat vermy moet word: Vasdae waarvan magiese werking verwag word; 
seremonies wat as goeie werke misverstaan word; burgerlike pligplegings wat 
as moreel-verhewe dade beskou word; deelname aan feesgeleenthede wat 
belangriker as die tradisionele kerklike feesdae soos Goeie Vrydag en 
Paassondag beskou word; valse nabootsings van die tien gebooie; rituele wat 
deur biskoppe ingestel is om hulle magsposisie te verstewig; en reëlings van 
biskoppe wat mense van hulle waardigheid ontneem terwyl daar voorgegee 
word dat iets soos die dra van vuil klere Christus behaag. Derdens, die ordereëls 
wat met middelmatige dinge te make het, moenie twis en tweedrag veroorsaak 
nie, maar moet die prediking, aanbidding en geloofsonderrig in die gemeente 
dien en bevorder. Die liturgie en die feesgeleenthede moet die basis van die 
kerklike kategese vorm. Kategese, waar die vader van die huis vir sy kinders 
uit die Bybel voorlees en die moeder die kinders leer bid, is die versekering 
dat daar orde in die gemeente is, en binne hierdie orde kan daar gepreek word 
en die Heilige Gees kan werksaam wees. 


Melanchthon ([1543] 2011a:82) was oortuig dat kerklike dissipline in die 
kerk van die Woord gehandhaaf moes word. Predikers en pastorale versorgers 
wat in leer en lewe die evangelie oneer aandoen, moet 'deur die ban' uit die 
bediening verwyder word. Mense wat hulle aan openbare skandes skuldig 
maak, kan nie ampsdraers van die kerk bly nie, en daar moet volgens die reëls 
van 'n kerkorde teen hulle opgetree word. In die lig van hedendaagse 
arbeidswetgewing klink so 'n uitspraak problematies. Die vraag is egter wat 
Melanchthon met kerklike oordele en strafmaatreëls bedoel het, en of dit 
werklik in stryd met staatswetgewing is. Volgens Melanchthon ([1559] 
2020a:12, |. 25-14, |. 11) moet daar onderskei word tussen staatswette en 
kerkordes. In die staat word daar volgens wette geoordeel, maar in die kerk 
word daar volgens die evangelie en die belydenis geoordeel. Wie hulle nie aan 
die kriteria van die kerk wil onderwerp nie, plaas hulleself buite die kerk - 
minstens die onsigbare, ware kerk van Jesus Christus. Aansprake op materiële 
voordele vorm nie werklik deel van die kerklike oordeel nie, en kan dus 
(onvanpas) in howe afgehandel word. Die vraag bly nogtans: Waarop kom 
Protestantse ordelikheid neer? 'n Kort antwoord word in Die genotuleerde 
besluite van die Naumburger konvent gevind soos wat dit deur Melanchthon 

([1554] 20119:95-96) saamgestel is. Protestantse kerklike orde kom neer op 
planmatigheid in die eredienste. Hiervoor is daar gelykvormigheid in 
gebedspraktyke, die handhawing van die belydenis, gereelde Skriflesings, 
prediking oor die evangelie, gesange (nie noodwendig in Latyn nie) en 
gemeenskapservarings nodig. Verder moet daar nie onnodige veranderings 
plaasvind nie, aangesien dit tot onvergenoegdheid, opstand en selfs die 
veragting van godsdiens kan lei. In Melanchthon ([1558] 2011h:126-127) se 
Advies vir keurvors August van Sakse, waarsku hy egter (vir die hoeveelste 
keer) dat ‘middelmatige dinge’ (die ‘adioaphora’) soos kleredrag, gesange en 
kleiner Christelike feeste nie kerkskeurend op die spits gedryf moet word nie. 
Individue moet ook nie toegelaat word om sinodes byeen te roep om in hierdie 
sake te besleg nie. Kerkrade (konsistories) moet hieroor besluit, terwyl sinodes 
slegs oor belangrike leeraangeleenthede moet beslis (vgl. Melanchthon 
([1558] 2011h:113-115). 


N 8.5. Eenheid in belydenis en kerklike 
ekumene 


8.5.1. Belydenis en die algemeenheid van die kerk 


Die eenheid en die algemeenheid van die kerk was vir Melanchthon van groot 
belang. Beide attribute van die kerk word in ere gehou deur die aanvaarding 
en bewaring van die leer van die Vroeë Kerk, wat in die drie kerklike belydenisse 
tot uitdrukking kom. Onenigheid en sektevorming ontstaan in die kerk wanneer 
daar van die leerbeslissings van die Vroeë Kerk wegbeweeg word, en daar 
onenigheid ontstaan oor die regte gebruik van die sakramente wat deur 
Christus ingestel is - twee dinge wat Melanchthon ten alle koste wou vermy 
(vgl. [1543] 2011a:83-85). 


8.5.2. Eenheid met die Rooms Katolieke Kerk 


Daar bestaan konsensus in die navorsing, dat Melanchthon geen begeerte 
gehad het om die kerk te skeur nie. Roomse teolo& het nooit rede gehad om 
Melanchthon van poging tot kerkskeuring te verdink nie.'”? 'n Goeie, resente 
voorbeeld van die respek wat hy in Roomse kringe geniet, kan in die optrede 
van die vorige pous Benediktus XVI (Joseph Ratzinger) gesien word. Ratzinger 
het in sy tyd as professor in Bonn (1958-1965), nagraadse studente 
aangemoedig om proefskrifte oor Melanchthon te skryf. Hy het geglo dat die 
Lutherse teologie slegs deur die lens van die CA benader kan word. 
Deur hierdie lens word die katolisiteit van die kerk waargeneem en 


192. Volgens die ontwerp van die afskeidsverklaring van die Ryksdag van Augsburg op 22 November 1530, was 
daar slegs twee verskille tussen Melanchthon en die Roomse teoloë, naamlik die mis en die priesterhuwelik (vgl. 
Frank 2017:768). 

gerespekteer, aldus Ratzinger (vgl. Frank 2017:767; Jung 2010b:151). In die 
twintigste eeu het die Roomse teoloë ingesien dat 'n gesprek oor kerklike 
eenheid by die regverdigingsleer moet begin en eindig. Dat daar nooit finale 
Konsensus oor die regverdigingsleer bereik kon word nie, kan nie voor die 
deur van Melanchthon gelê word nie (vol. Van Wyk 2001, 2018). Die tema wat 
kerklike eenheid met die Roomse Kerk in die verlede en hede’ verhoed, is die 
posisie en rol van die pous. Dit lyk nie of daar vordering met hierdie gesprek 
gemaak word nie (vol. Frank 2017:770-771). 


Melanchthon sou enige iets doen om begrip vir die Protestantse insigte te 
bevorder onder Rooms Katolieke. Hy was selfs bereid om sy lewe te waag om 
met die Franse koning gesprek te voer in Parys, om hom te probeer oortuig 
om die vervolging van die Protestante te staak. In 1534 het 18 Protestante op 
die brandstapel in Parys gesterf, en honderde moes inderhaas vlug. Op 15 
Augustus 1535 vra Melanchthon (Mundhenk et al. 2017:61-63) by keurvors 
Johann Friedrich van Sakse toestemming om as 'n privaat persoon na Parys te 
gaan vir 'n gesprek met die koning. Die keurvors staan die versoek egter nie 
toe nie, aangesien hy besef dat Melanchthon nie lewend sal terugkeer nie. Op 
28 Augustus 1535 skryf Melanchthon (Mundhenk et al. 2017:63-64) dan ’n 
persoonlike brief aan koning Frans | en probeer hom oortuig dat die Franse, 
as die geleerdste volk en hy as die geleerdste koning, nie akademiese dispute 
deur geweld moet oplos nie. Openbare, kritiese gesprekvoering pas by 
ontwikkelde mense, terwyl geweld 'n skandvlek op die rede is. 


Die reformatore se aanvanklike bedoeling was nooit kerkskeuring nie. 
Melanchthon het hom vir dekades tydens godsdiensgesprekke beywer vir 
kerklike eenheid. Die gesprek in Regensburg (1541)% tussen Melanchthon en 
Johannes Eck was 'n daadwerklike poging om die breuk tussen die twee 
konfessionele groeperings te herstel. Tot sy groot frustrasie, moes hy agterkom 
dat die Roomse afvaardiging 'alle gematigde voorstelle afgewys het en na 
truuks gesoek het om die godsdiensgesprek te verdeel’ (brief van 19 April 1541 
aan Johannes Gigas) (Mundhenk et al. 2017:81). Terwyl daar talle ernstige 
pogings (soos dié van Sattler 2010) van Roomse kant merkbaar is om die 


193. Pous Paulus Ill wou ná die Ryksdag van Augsburg in 1530 'n algemene konsilie byeenroep, in 'n poging om 
die kerklike eenheid te bewaar. Binne die Smalkaldiese Bond was daar aanvanklik openheid jeens die gedagte. 
Uiteindelik is daar besluit om nie aan so ’n konsilie deel te neem nie. Op 21 Desember 1535 het Melanchthon 
amptelik namens die Bond aan die pouslike verteenwoordiger, Pietro Paolo Vergerio, geskryf dat hulle nie 
onder pouslike voorsitterskap sal vergader nie. Die pous het geen vertroue ingeboesem nie. Melanchthon 
([1535] 2011d:19) het dit ook duidelik gestel dat slegs die Skrif in leeraangeleenthede finale seggenskap kan 
hê. Pouslike menings kan nie bo die Skrif verhef word nie. Hierdie standpunt maak ekumeniese eenheid baie 
moeilik. Melanchthon het verder in 1536 'n traktaat opgestel met die titel: Tractatus de potestate et primatu 
papae. Hierin het hy die status, statuur en funksie van die pous bevraagteken. Sedert hierdie geskrif van 
Melanchthon, het die Protestantse mening oor die pous nog nie verander nie; en dit sal waarskynlik ook nie 
verander nie (vgl. Frank 2017:771). 


194. Melanchthon en Eck het ook tussen November 1540 en Januarie 1541 in Worms godsdiensgesprekke 
gevoer met die bedoeling om die kerklike eenheid te herstel. 

wonde van die verlede te genees, lyk dit nie of daar veel vordering 
gemaak word nie. Walter (2010:108) se droom dat die Roomse Kerk die CA sal 
erken, blyk wensdenkery te wees. 


8.5.3. Onderlinge ekumeniese eenheid 


Melanchthon was die eerste Protestantse teoloog met 'n groot ekumeniese 
bewussyn en verantwoordelikheidsgevoel'* (vgl. Walter 2010). Hy het mense 
rondom hom (soos Johannes Bugenhagen) en diegene jonger as hy (soos 
Johannes Calvyn), beinvloed om met groot ekumeniese sensitiwiteit te werk. 
Hy word tereg as die ‘grootste ekumeniese gestalte van die Reformasietyd’'” 
beskryf (Frank 2017:767). 


'n Goeie voorbeeld van sy ekumeniese ingesteldheid is sy voorwoord in die 
1535-uitgawe van sy Grondbegrippe van die Christelike leer, wat aan koning 
Henry VIII van Engeland opgedra is. Hierdie voorwoord, in die vorm van 'n 
brief, word in Mundhenk et al. (2017:66-68) en in Melanchthon ([1535] 2019:15- 
25) gevind. Melanchthon het egter meermale met Henry VIII gekorrespondeer. 
In die bekende brief van 26 Maart 1539, het Melanchthon (Mundhenk et al. 
2017:73-74) Henry VIII geloof vir sy rol om die ware leer in Engeland in te voer. 
Hy moedig hom aan om alles in sy mag te doen, om te verseker dat die 
Reformasie suksesvol deurgevoer sal word. Hy verduidelik aan hom dat dit sy 
plig is om die pous en sy leer teen te staan. Wanneer hy dit doen, kan hy seker 
wees dat die Here hom en sy ryk sal bewaar teen die bose en tiranne. Hy 
verseker hom ook dat Christelike heersers wat die ware kerk beskerm, die 
ewige loon van die Here sal ontvang. 


Melanchthon het Protestante of Evangeliese Christene regoor Europa met 
raad en trooswoorde ondersteun. Hy het 'n besondere besorgdheid oor die 
groepies Italiaanse Protestante geopenbaar. 'n Belangrike bewys hiervoor is 
sy Brief aan die vors Pietro Lando en die senaat van die Republiek van Venesië 
op 26 Junie 1543. In hierdie brief (Melanchthon [1543] 2011c) bekla hy die feit 
dat die Protestante vervolg word. Hy verwys veral na Baldo Lupetino wat in 
1541 lewenslange tronkstraf opgelê is?” omdat hy Luther se leerstellings 


195. Melanchthon het ongelukkig geen positiewe oordeel oor die leer en godsdienstigheid van die ‘Täufer 
/ ‘Spritualisten’, die Charismatiese beweging van daardie tyd gehad nie, en het daarom geen ekumeniese 
verpligting jeens hulle geopenbaar nie. Dit was hulle verwerping van die kinderdoop, die minagting vir die staat 
en hulle vyandigheid teenoor geleerdheid wat hom afgeskrik het (vgl. Wolgast 2017). In 6.2.2. is daar aandag 
aan hierdie groepering gegee. 


196. Hierdie bewoording gaan terug op die Skandinawiese kerkhistorikus, Jorgen Larsen, se voordrag in 1960 
tydens die herdenking van Melanchthon se sterfdatum 400 jaar gelede. Die redes wat hy aangevoer het vir 
hierdie betiteling, was die ekumeniese aard van sy teologie, sy openheid as mens, sy diplomasie namens die 
Reformasie en sy bereidwilligheid om met ander te onderhandel (vgl. Frank 2017:767). 


197. Lupetino is, nadat hy die Protestantse leer in die tronk verdedig en versprei het, in 1547 ter dood veroordeel 
en in 1555 in 'n rivier verdrink. Lupetino was die neef van Melanchthon se student en latere teenstander, Matthias 
Flacius (vgl. inleiding tot Melanchthon [1543] 2011c:252). 

verdedig het. Melanchthon argumenteer dat ordentlike en ontwikkelde mense 
nie sö met medegelowiges handel nie. Beskaafde mense behandel ander 
Christene nie soos wat hulle in Venesi& doen nie, en daarom versoek hy hulle 
om die vervolging van die Protestante te staak. Christelike regente behoort 
soos God barmhartigheid te openbaar en genade aan mense te betoon wat 
geen kettery verkondig nie. 


Melanchthon het nie gehuiwer om oor konfessionele grense heen (soos ons 
dit vandag ken) ekumenies na kerke en kerkleiers in ander dele van Europa uit 
te reik nie. Sy kontak met Ortodokse kerke word deur pastorale besorgdheid 
en teologiese advies gekenmerk. Kort voor sy dood, op 25 September 1559, 
skryf Melanchthon ([1559] 201le) 'n brief! aan patriarg, Joasaph Il in 
Konstantinopel, in die lig van hulle Iyding onder die Turkse tirannie. Hy herinner 
die patriarg daaraan dat die kerk van Christus altyd soos ’n boot in 'n stormsee 
is, en om hierdie rede moet daar gebid word om die spoedige wederkoms van 
die Here. Hy herinner hom egter ook daaraan dat die Here in die verlede die 
kerk in Tharkien, Asië en Griekeland onder soortgelyke toestande bewaar het. 
Wat belangrik is, is dat die klein kudde, die res wat oorgebly het, die Here 
Jesus Christus in waarheid moet eer en aanbid. Die Here sal elke klein 
gemeentetjie wat in ware aanbidding voor Hom staan, nie aan hulle eie lot 
oorlaat nie. Hy bevestig dat hy aan hom ’n afskrif van die CA stuur, aangesien 
hierdie belydenis met die Niceense Geloofsbelydenis in ooreenstemming is, en 
dat hulle eenheid in die geloof sê geillustreer kan word. 


N 8.6. Die toekoms van die kerk 


Daar is vandag kommer oor die toekoms van die kerk. Tydens werkswinkels, 
vergaderings en berade word planne gesmee om dit wat van die kerk oor is, 
‘te red’. In Melanchthon se tyd was daar dieselfde bekommernis. Dit mag 
insiggewend wees om te lees hoe hy die angs oor die toekoms van die kerk 
benader het. 


Op 03 September 1543 skryf Melanchthon ’n ‘voorwoord’ vir 'n kerkorde 
van Kronstadt wat deur Johannes Honterus opgestel is. Die titel van hierdie 
‘voorwoord’ word in die Duitse vertaling bloot as Voorwoord vir die Kronstadt 
Reformasie'” (Melanchthon [1543] 2011j:276) aangedui. Hy lewer nie 


198. In Mei 1559 het 'n diaken, Demetrius, as afgevaardigde van die Patriarg van Konstantinopel by Melanchthon 
in Wittenberg aangekom, om hom in te lig oor die lyding van hulle kerk onder die Turke. By sy vertrek in 
September, het Melanchthon vir hom ’n brief en 'n afskrif van die CA (in Griekse vertaling) saamgegee vir 
aflewering by die hoof van die Ortodokse Kerk (vgl. inleidende opmerkings by Melanchthon [1559] 2011e:301). 


199. In 1543 publiseer Johannes Honterus 'n reformatoriese kerkorde vir Kronstadt (die huidige Roemenië) en 
Siebenbürgen (deels die huidige Hongarye). Hierdie kerkorde is ook in Wittenberg gedruk. Vir hierdie uitgawe 
het Melanchthon 'n voorwoord geskryf. In die voorwoord konsentreer hy nie op die inhoud van die kerkorde 
nie, maar troos die lesers wat deur die Turke-gevaar bedreig word. Hy verseker hulle op grond van Daniël 7 dat 
Christus sy kerk teen hierdie gevare sal bewaar (vgl. inleiding tot Melanchthon [1543] 2011j:276). 

kommentaar op die inhoud van die kerkorde nie, maar troos die lesers met die 
versekering dat Christus sy kerk onder die mense van die huidige Hongarye en 
Roemenië, nie ten gronde sal laat gaan weens die Turkse invalle nie. Hy wys 
daarop dat die wêreldgeskiedenis nog altyd 'n geskiedenis van opkoms en 
verval van koninkryke was. Geen ryk en geen bedeling hou vir ewig stand nie. 
Koninkryke herstel ook nie tot hulle vorige glorie nie. Meestal is die rede vir die 
verval, straf op sondes. Vanselfsprekend ly die kerk ook onder die verval en 
ondergang van state, maar die kerk (al is dit minstens 'n res) word deur God 
bewaar. God kies altyd weer vir Hom 'n kerk uit, wat onder sy beskerming leef 
te midde van algemene verval. Die kerk bly staande wanneer die diens aan die 
evangelie in stand gehou word. Die kerk in Hongarye sal staande bly wanneer 
daar met ywer aan die leer van die Evangeliese Kerk vasgehou word, en die 
valse leerstellings van die Roomse Kerk beveg word. 


Op 03 September 1543 skryf hy ook 'n Brief aan Matthias Ramser?°° waarin 
hy die leser troos in 'n tyd waar die kerk deur die invalle van die Turke bedreig 
word. Melanchthon ([1543] 2011f) verseker Ramser dat God altyd sy kerk sal 
bewaar en red uit die gevaar - ook in Hongarye. Christus sal nooit toelaat dat 
sy kerk heeltemal verwoes word nie; daar sal altyd 'n groep getroue lidmate 
oorbly. Hy vermaan hom egter om met sy pligte voort te gaan. Hierdie pligte 
behels die pastorale versorging van lidmate, die regte prediking uit die Skrif 
wat aan die belydenisse gebonde is, en die kategetiese onderrig van oud en 
jonk. Die kategese moet op die verduideliking van sentrale bybelse begrippe 
soos geloof, gebed, sonde en regverdiging toegespits wees. Sonder kategese 
is daar ook nie sprake van 'n ware kerk nie (vgl. Rahner 2017:435-437). 


Volgens Melanchthon (in ’n brief van 13 Februarie 1544 aan Justus Menius) 
(Mundhenk et al. 2017), was die kerk nog altyd bedreig. Talle fisiese bedreigings 
is telkens afgeweer en daarom: 

[W]il ons bid, dat die kerk, soos wat God dit destyds op wonderbaarlike wyse 


beskerm het, ook vandag sal bewaar en verdedig, soos wat Christus dit aan sy 
skape belowe het: ‘Niemand sal julle uit my hand ruk nie’ [Joh 10:28]. (p. 93) 


Gebed en vertroue in die Here se leiding, bewaring en beskerming is volgens 
Melanchthon die Christelike manier van doen. In 'n brief op 17 Desember 1546 
aan Joachim Camerarius, herhaal hy sy oortuiging. Melanchthon (Mundhenk 
et al. 2017:108-109) stel dat die 'kerk selfs by die ondergang van ryke en 
heerskappye bestand sal behou’. Hy glo dat God ‘die oorblyfsels van die kerk 
in bewaring sal hou sodat die wetenskaplike navorsing rustig kan voortgaan. 
Melanchthon het die uitdrukking die reste of oorblyfsels van die ware kerk 
aanhoudend gebruik. Wanneer hy berig kry dat mense in die noordelike 


200. Melanchthon skryf in 1543 'n troosbrief aan die stadspredikant van Hermannstadt (vermoedelik in die 
huidige Hongarye) wat om hulp en leiding vra teen die agtergrond van die Turke-bedreiging. Hy verseker 
hom dat God hulle sal bewaar en vermaan hom om net sy plig te doen (vgl. inleiding tot Melanchthon [1543] 
2011f:280). 

gedeeltes van Duitsland nie kans sien om nuwe wetgewing, nuwe rites en ’n 
nuwe geloofsbelydenis te aanvaar nie, het hy tot God gebid dat ’n ‘minderheid 
wel behoue sal bly’ Gin 'n brief aan Martin Bucer op O1Oktober 1548) (Mundhenk 
et al. 2017:123). 


Een van Melanchthon se belangrikste voordragte oor die toekoms van die 
kerk, is sy Sinodale voordrag oor die onderskeid tussen die kerk van God en 
die ryk van die werelo?°' ([1546] 2011). Hierdie troosvolle boodskap bly van 
onskatbare waarde. In 'n tyd van oorlogsdreigemente en kleiner veldslae met 
die gepaardgaande vrese dat die ryk uitmekaar geskeur gaan word, vertroos 
Melanchthon die sinodegangers dat die 'amp van die evangelie' nie in die 
rommel van die verwoeste ryk sal verdwyn nie. God sal nie toelaat dat sy stem 
stil raak en dat mense geen rede meer het om te bid nie. Hy sal ook nie toelaat 
dat teologiese navorsing tot ’n einde kom nie, aangesien die samelewing dan 
in barbarisme sal verval. Melanchthon beroep hom op Jesaja 59 vir sy vertroue 
dat die kerk nie tot niet sal gaan nie. Hy glo dat die goedheid van God stand 
sal hou te midde van sosiale en politieke verval. Melanchthon ([1546] 2011) 
glo dat die kerk: 


'n [Vlersameling van mense is wat die evangelie aanneem. In hierdie versameling 
is God self deur die amp van die evangelie werklik werksaam. Aan diegene wat 
die beloftes van versoening glo word die Heilige Gees en die ewige lewe geskenk. 
(pp. 246-247) 


Die kerk is nie 'n ‘Platoniese idee’ nie, en sy boodskap moet deur die hele 
mensdom gehoor word. God wil ook hê dat sy kerk gesien en herken sal word. 
Hierdie gemeenskap is deur God uitgekies, aangesien die boodskap oor Jesus 
Christus däär geleer en bely word. Diegene wat uitgekies is, is vir ewig uitgekies 
en sal nie weens onrus en oorlog verlore gaan nie. Groot ryke het al in die 
verlede ten gronde gegaan, maar die kerk het voortbestaan. Volgens 
Melanchthon ([1546] 2011:247-250) sal dit in die toekoms weer gebeur. In die 
lig van hierdie belofte, moet daar met navorsing en publikasies voortgegaan 
word sodat mense in die toekoms, op die ashope van die geskiedenis, die 
evangelie kan leer ken en Jesus Christus kan aanbid. Hiervoor is die voortgaande 
ondersteuning van die vorste nodig. 


Melanchthon ([1560] 2020b) het op 28 Januarie 1560 (die vierde Sondag 
ná Epifanie) tydens 'n Sondagoggendvoorlesing (versamel onder die titel 


201. Nadat die godsdiensgesprekke van 1540-1541 misluk het, het keiser Karel V 'n militêre opsie begin oorweeg 
om vrede in sy verdeelde ryk te bring. Oorlog teen die keiser het vrees onder die Protestante laat ontstaan. Nä 
die nederlaag in die 'Geldrisch-Klevischen veldslag' in 1543, waartydens die Protestante Kleve en Keulen verloor 
het, het die keiser met groter selfversekerdheid aan oorlog gedink. In 1544 het hy boonop die ondersteuning 
van die Franse koning gekry. Landgraaf Philipp van Hessen en keurvors Johann Friedrich van Sakse was nä die 
oorwinning oor die hertog van Braunschweig-Wolfenbüttel alleen in die stryd teen die keiser. Op 25 Oktober 
1546 het die nuut-aangestelde administrateur van die Smalkaldiese Bond, August, die broer van hertog Georg 
II van Anhalt, 'n sinodale voordrag gelewer wat deur Melanchthon opgestel is. Die angs om die toekoms van 
die kerk het aandag geniet (vgl. inleiding tot Melanchthon [1546] 2011i:243). 

'Postilla Melanthoniana') gehandel oor Jesus en sy dissipels op die stormagtige 
see (Matt 8:23-27). In hierdie voordrag voor die buitelandse studente, het hy 
weer die tema oor die onsekere toekoms van die kerk aangeraak. Hy 
interpreteer die ‘stormagtige see’, op voetspoor van die Middeleeuse tradisie, 
as die bedreigde situasie van kerk en staat. Die kerk sowel as die staat word 
deur die invalle van die Turke, die dwalings van die ‘Pouskerk’ (‘Papisten’), die 
onderlinge Protestantse struwelinge en die konflikte tussen die keurvorste 
bedreig. Volgens Melanchthon ([1560] 2020b): 

[L]yk dit of Jesus aan die slaap is, nogtans is Hy op die boot; Hy verlaat dit nie en 


red dit te midde van al die onheil [...] hierdie beeld wys dat daar altyd op die leiding 
en behoud van die kerk gereken kan word. (p. 45) 


Melanchthon ([1560]2020b:46-49) plaas hierdie verhaal binne die konteks 
van kruis en versoeking, met die klem op die vraag na die oorsprong van en 
die rede vir die kwaad. Volgens die Christelike geloof en in teenstelling met 
die Epikurisme, tref goed en sleg mense nie per toeval nie. Nie net die goeie 
nie, maar ook die slegte kom uit die hand van God (Jes 45:7). God is wel nie 
die oorsprong van die bose (in terme van skuld) nie, maar Hy kan dit gebruik 
as straf of versoeking. Die belangrike is egter dat die bose onder God se 
beheer bly, en dat Hy deur lyding en versoekings heen nie die mens skade wil 
aandoen nie (Matt 10:30). Die storm is nie uit haat of straf gestuur nie, maar 
om die dissipels te beproef en tot vertroue op te roep. Verder gebruik God die 
storm om aan die kerk te toon dat Hy en sy Seun altyd uitkoms en redding 
gee. Die samehang tussen gebed, geloof, hoop en geduld word uit hierdie 
verhaal geleer. Dit is veral die geduld wat nie deur die twyfel oorwoeker moet 
word nie. Ten slotte wys Melanchthon daarop, dat die Een wat mag het oor die 
wrede natuurverskynsels, slegs die Seun van God kan wees - en om hierdie 
rede moet die kerk nie in wanhoop verval nie. Melanchthon (15601 2020b:50- 
56) sluit sy rede af, deur op die ondergang en redding van state en kulture te 
konsentreer. Net soos by die kerk, gaan kulture en state ook ten gronde, maar 
God stuur altyd weer werktuie om die Christendom te red. Hy vertel kortliks 
die geskiedenis van Otto Ill en Karel die Grote (regeer 768-814 n.C). Dit was 
veral Karel die Grote vir wie hy bewondering gehad het, aangesien hy die 
opvoeding, opleiding en wetenskappe bevorder het. Hy het aangedring op 
prediking in die moedertale en het gehelp om kerklike eiendomme aan te skaf 
en in stand te hou. Die geskiedenis is vir Melanchthon daarom ’n bron van 
hoop en vertroosting en beskerm die menslike gemoed teen pessimisme en 
wanhoop. 


E 8.7. Oorsig 


Hierdie hoofstuk handel oor Melanchthon se ekklesiologie (of die leer oor die 
kerk). Die vraag wat die kerk is en wat die kenmerke daarvan is, word eerstens 
behandel. Die klem val op die kerk wat die evangelie verkondig en die 
sakramente bedien. Die volgende tema handel oor kerklike strukture, 

eiendomme en geldelike bronne. Alhoewel hierdie sake nie tot die kern van 
kerkwees behoort nie, kan die kerk ook kwalik daarsonder klaarkom. Die 
ampte in die kerk, en in die besonder die amp van predikant as verkondiger, 
vertrooster en kategeet, geniet in die tweede paragraaf aandag. Die volgende 
paragraaf handel oor die sakramente van die doop en die nagmaal. Melanchthon 
se unieke, brugbouende uitleg van Christus se teenwoordigheid by die gebruik 
van wyn en brood, geniet besondere aandag. 'n Paragraaf oor kerkordes en 
die orde in die kerk geniet in die vierde paragraaf aandag. Daar word aangetoon 
dat ordelike gebedspraktyk die kern van kerklike orde uitmaak. 'n Lang 
paragraaf oor kerklike eenheid volg. Die gedagte van eenheid in belydenis, 
geniet besondere aandag. Eenheid met die Rooms Katolieke Kerk en 
onderlinge eenheid binne die ekumene, word bespreek. Melanchthon word as 
die eerste groot ekumeniese teoloog van die Protestantisme gehuldig. Die 
hoofstuk word met die altyd-aktuele vraagstelling na die toekoms van die 
kerk afgesluit. Die sekerheid dat Christus sy kerk in krisistye bewaar, word met 
behulp van sy uitgebreide ekumeniese korrespondensie daargestel. 


188 


_Hoofstuk 9 | 
Denkende godsdiens 


Melanchthon was 'n voorstander van denkende godsdiens. Hierdie oortuiging 
word in ons tyd uit verskillende oorde aangeval. In die eerste instansie is 
daar 'n aanval op die gebruik van die rede uit sekere kerklike geledere. Hulle 
meen dat die Protestantse slagspreuk, 'die Skrif alleen', op 'n radikale vorm 
van biblisisme neerkom, wat die gebruik van die verstandsvermoë so ver 
moontlik moet vermy. Dat die eerste reformatore sê ’n teologie nooit in 
gedagte gehad het nie, word blykbaar nie besef nie. In die tweede instansie 
is daar 'n onderwaardering vir die filosofie (en uiteindelik ook van die 
wetenskappe) by sekere teologiese opleidingsinstansies te bespeur. Stilweg 
is filosofie uit die kurrikula verwyder, wat tot ’n dink-onwilligheid in die 
teologie aanleiding gee. Wat wel intussen die oorhand gekry het, is emosies, 
gevoel en drome van resepmatige sukses. Mag die lees van Melanchthon se 
argumente tog die dink-willigheid in die teologie terugbring! Met slegs ’n 
paar bybelse tekste, die gebrek aan denkvaardighede en 'n bietjie gevoel, 
kan die intellektuele waardigheid van die evangelie nie beskerm word nie. 
Laastens: Ten spyte van die filosofie-vyandigheid, word 'n waarheidsteorie 
gevolg, wat meen dat alle waarhede, ook geloofswaarhede, slegs voorlopig 
waar is. Die konsekwensie is dat ons in 'n wêreld van leuens lewe. Wanneer 
die vermoede ontstaan dat almal, ook predikante, ten diepste leuenaars is, is 
ons op 'n ongemaklike plek in die geskiedenis. Dalk kan Melanchthon 
helderheid gee oor waarheid en leuen. 


How to cite: Van Wyk, 1.W.C., 2022, ‘Denkende godsdiens’, in Philipp Melanchthon: Die denker, leermeester 
en opvoeder van die Reformasie, HTS Religion & Society Series, Vol. 12, pp. 189-208, AOSIS Books, Cape 
Town. https://doi.org/10.4102/aosis.2022.BK327.09 


189 


Denkende godsdiens 


E 9.1. Die Skrif alleen? 


Melanchthon het nooit, soos die latere Gereformeerde en Lutherse ortodoksie, 
'n hoofstuk oor Skrifbeskouing in sy Loci gehad nie. Melanchthon sou 
argumenteer dat so iets nie nodig is nie. Die kerk se bemoeienis is primêr met 
die evangelie van Jesus Christus, en net die heilige Skrif as boek is van belang, 
aangesien dit die draer van die evangelie is.2°? Ek is van mening dat dit juis die 
ortodokse Skrifbeskouing is wat die Christelike godsdiens in onguns laat 
verval het. Die oortuiging dat die Skrif, en slegs die Skrif, 'n onfeilbare handboek 
vir geskiedenis, etiek en skeppingsleer is, en dat voortgaande wetenskaplike 
navorsing geen betroubare, aanvullende kennis kan oplewer nie, geniet in die 
een-en-twintigste eeu geen geloofwaardigheid nie. In §2.1.-§2.3. is daar 
alreeds aandag aan enkele sake rakende Skrifhantering gegee. In aansluiting 
daarby, word die volgende aangebied: 'n perspektief op Melanchthon se 
verstaan van die Skrif soos in sy twee belydenisskrifte verwoord en 'n ekskursie 
oor die diktum, ‘die Skrif alleen.’ 


9.1.1. Die Skrif en die belydenisskrifte (1530-1531) 


Melanchthon was die opsteller van twee van die eerste Protestantse 
geloofsbelydenisse, naamlik die CA van 1530?% en die Apo/CA van 


202. In 'n enkele terloopse opmerking, het Melanchthon in ([1524] 2012b:137) sy oorsiggeskrif van 1524 aan die 
landgraaf van Hessen, opgemerk dat in teenstelling tot die Roomse teologie wat op die geskrifte van die vaders 
en die rede steun, hy en Luther versoek dat daar na die Skrif teruggekeer moet word, aangesien die Skrif uit 
God se Gees gebore is, en ons daarom op ’n betroubare wyse oor die leer van die geestelike dinge onderrig. 


203. 'n Kort oorsig oor die ontstaansgeskiedenis van CA en die Apo/CA word hier aan die einde van die boek 
geplaas. Die redes daarvoor is die volgende: Historiese teologie is terugskouend van aard. Ook aan die einde van 
hierdie boek word daar op die stryd van die Reformasie, 14 jaar ná 31 Oktober 1517, teruggekyk. Dit wat op die 
Ryksdag van Augsburg in 1530-1531 gebeur het, was deurslaggewend vir die suksesvolle deurvoering van die 
Reformasie. Die begaafde Melanchthon het as 33-jarige professor met hierdie belydenisskrifte die basis vir 'n 
Evangeliese Kerk gelê, wat nog altyd op akademiese uitnemendheid kon steun. Die teologiese kwaliteit van hierdie 
dokumente sou die Protestantisme op 'n koers van teologiese integriteit, Skrifgetrouheid en geloofsvreugde 
plaas. Terugskouend, moet Melanchthon as een van die grootste gawes aan die Protestantisme gehuldig word. 


Nä die protes deur die 19 evangeliese stede en gebiede tydens die Ryksdag van Speyer in 1529 weens die 
verwerping van die Edik van Worms, het keiser Karel V in 1530 'n ryksdag onder sy eie voorsitterskap in 
Augsburg byeengeroep, in 'n poging om die Protestante te oorreed om na die Roomse Kerk terug te keer. 
Die Protestante se hoop was op die versoek gevestig dat hulle 'n gemeenskaplike geloofsbelydenis aan die 
keiser kon voorlê, wat deur hom en sy raadgewers krities beoordeel sou kon word. Die voorwaarde was dat 
hierdie belydenisskrif in Augsburg geskryf moes word. Aangesien Luther Sakse nie kon verlaat nie en in Coburg, 
die naaste skuilplek aan Augsburg, moes bly, het Melanchthon die verantwoordelikheid gekry vir die skryf 
van die belydenisskrif. Hy het tussen O2 Mei en 23 September 1530 in Augsburg gewoon en aan die opdrag 
gewerk. Hy is wel deur ander evangeliese teoloë sowel as Luther (per brief) van raad en advies voorsien, 
maar hy was die primêre outeur. Hy kon egter wel op die voorarbeid steun wat alreeds gedoen is. 'n Eerste 
weergawe van 'n belydenisskrif is op 16 Maart 1530 aanvaar. Luther het aktief hieraan meegewerk en was 
instemmend oor die ontwerp. Hy het groot lof vir Melanchthon gehad. Die hoofdoel was om aan te dui dat 
die Evangeliese Kerk in ooreenstemming met die één, algemene Christelike kerk en sy belydenisse is, en dat 
die Roomse Kerk op sentrale punte dwaal. Die CA is in Duits en Latyn opgestel. Op 25 Junie 1530 is die Duitse 
weergawe deur Christian Beyer (die Saksiese kanselier) vir die keiser (wat nie Duits magtig was nie) voorgelees. 

1531.2°* Beide hierdie belydenisskrifte is in die korpus van amptelike 
belydenisskrifte van die Lutherse Kerk opgeneem,?® en soos reeds genoem, is 
die CA Variata van 1540 deur Calvyn onderteken. Die interessante is dat 


(voetnota 203 gaan voort...) 

Die Roomse teoloë reageer deur middel van 'n ‘Weerlegging’ Confutatio’). Melanchthon reageer op sy beurt 
met 'n Latynse ‘Apologie’ (‘Apologia’), wat op 22 September aan die keiser aangebied, maar nie in ontvangs 
geneem is nie. Die keiser dring egter daarop aan dat die Confutatio aanvaar moet word. In die agtergrond het 
Melanchthon en Johannes Eck probeer om tot 'n kompromis te kom, wat ongelukkig nie geslaag het nie. Die 
tema van hulle onderhandelings bly ’n uiters relevante saak (wat reeds in Hoofstukke 86 en 87 aandag geniet 
het, maar weer belig moet word), aangesien dit duidelik is dat talle Protestantse predikante vandag nader aan 
Eck as aan Melanchthon staan. Eck kon nie die uitgangspunt van ‘die geloof alleen’ (‘sola fide’) aanvaar nie. 
In 'n poging om wel konsensus te bereik, stel Melanchthon voor dat daar gestel moet word dat ‘regverdiging 
ontvang word op grond van genade en geloof’. Dit het egter gou geblyk dat beide van hulle verskillende 
dinge onder 'genade' verstaan. Volgens Eck verleen die genade aan die mens 'n nuwe kwaliteit (habitus), 
sodat hy werke van liefde kan oplewer, wat uiteindelik regverdiging voor God verseker. Vir Melanchthon, 
daarenteen, is genade die werk van die Heilige Gees wat die regverdigende geloof verseker. Uit dankbaarheid 
vir die regverdigverklaring, pleeg die gelowige dan liefdesdiens, wat nie die basis van redding kan wees nie, 
aangesien dit steeds onvolmaakte werke is (vgl. Jung 2010:47). Op 19 November sluit die samekoms af deur te 
verklaar, dat die CA verwerp is (en dat die ApolCA nie in ontvangs geneem is nie). Na afloop van die Ryksdag 
is die Duitse en Latynse weergawes van die CA deur Georg Rhau in Wittenberg gedruk, en staan as die 'Editio 
princeps’ bekend. Hierdie uitgawe word ook vanuit Dingel (2014) in hierdie boek aangehaal (vgl. Leppin 2014). 


204. Die Apologia Confessionis Augustanae is 'n antwoord op die Confutatio Augustanae Confessionis 
van die Roomse teoloë. Daar word kortweg na die Apologie en die Confutatio verwys. Met die ‘Confutatio’ 
(‘Weerlegging’) het die Roomse teoloë die CA verwerp wat op 03 Augustus 1530 aan die Ryksdag te Augsburg 
voorgelees is. Die Apo/CA het die indelings van die CA gevolg, en op feitlik elke artikel kommentaar gelewer. 
Die teks van die ApolCA is deur Melanchthon opgestel. Kortliks iets oor die voorgeskiedenis: Op 25 Junie 1530 
het vyf vorste en twee rykstede die eerste uitgawe van die CA voorgelê vir oorweging en kommentaar. Middel 
Julie lê die Roomse teoloë hulle ‘Catholica Responsio’ voor. Op 22 Julie 1530 laat keiser Karel V blyk, dat hy nie 
die CA kan aanvaar nie. Op 03 Augustus 1530 word 'n verwerkte weergawe van die ‘Confutatio’ in die naam van 
die keiser bekend gemaak, en die Protestante word beveel om hierdie dokument te onderteken. Hulle begin 
egter dadelik met 'n ‘weerlegging van die weerlegging’. As basis word tekste van Joachim Camerarius en Georg 
Spalatin gebruik. Op 29 Augustus 1530 is daar 'n amptelike opdrag gegee vir die skryf van ’n Apologie. Die 
opdrag word aan Melanchthon oorgelaat. Tydens die Ryksdag protesteer die oudkanselier van Sakse, Brück, 
teen die verwerping van die CA, en eis dat die keiser die eerste weergawe van die Apo/CA in ontvangs neem. 
Sy broer, koning Ferdinand, verbied die keiser om die dokument in ontvangs te neem en om dit te laat voorlees. 
Die ApolCA is dus nooit amptelik oorhandig nie. Melanchthon begin egter dadelik met ’n verbetering van die 
Duitse teks asook 'n Latynse vertaling van die teks. Einde Oktober, ontvang Melanchthon 'n Latynse afskrif 
van die 'Confutatio' (wat tot hier 'n geheime dokument was), en verwerk die Apo/CA nog 'n keer. Veral die 
Artikels IV tot VI wat oor die regverdigingsleer handel, is grondig verwerk. Die arbeid duur tot April 1531. In Mei 
1531 word die eerste uitgawe (‘Editio princeps’) van beide belydenisskrifte gepubliseer. Kort daarna verskyn 'n 
volgende uitgawe, bekend as die ‘Quarttext’. Melanchthon was steeds nie tevrede nie. Luther en Brenz help 
hom om die teks te verbeter. Aan die begin van September was Melanchthon uiteindelik tevrede, en die Latynse 
ApolCA word gepubliseer as die ‘Editio secunda’, ook bekend as die ‘Oktavausgabe’ of die ‘Oktavtext’. Die teks 
van September 1431 geld as die amptelike weergawe, wat tydens die vergadering van die Smalkaldiese Bond in 
Februarie 1537 onderteken is (vgl. Peters 2014). 


205. Die amptelike korpus van Luther se belydenisskrifte staan bekend as die Konkordieboek (Konkordienbuch, of 
Book of Concord) wat in 1580 amptelik in gebruik geneem is (50 jaar nä die voorlees van die CA). Die voorgeskiedenis 
verloop soos volg: Ná 1531 het die Wittenberg-teoloë hulle eie ‘riglyn vir die geloof’ die ‘corpus doctrinae [die 
versameling van leerstellings] genoem. In 1559-1560 het Melanchthon 'n versameling van sy eie geskrifte onder 
die titel, Corpus Doctrinae Philippicum, gepubliseer (CA, ApolCA, Confessio Saxonica, Loci communes en die 
Eksaminering van die kandidate vir die ordening). Toe die voorstel vir die Konkordieformule in 1577-1578 byval 
gevind het, het Jakob Andreae begin om die belydenisgeskrifte wat in algemene gebruik was, te versamel. In 1580 
is die Konkordieboek aanvaar. In 1584 is 'n hersiene vertaling van Nikolaus Selnecker aanvaar (vgl. Kolb 2017). 

Melanchthon nie in die CA of die ApolCA (28 artikels elk) 'n artikel oor die Skrif 
het nie. Daar is dus nie sprake van iets soos 'n ‘Skrifbeskouing’ nie. Vir hom (en 
die ander eerstegeslag-reformatore), het dit oor die evangelie van Jesus 
Christus gegaan. Hierdie evangelie kan net op één plek gevind word, en dit is 
in die Bybel soos wat hulle dit in daardie tyd geken het. Vrae oor die 'gesag' 
en die ‘inspirasie’ van die Skrif was op daardie stadium nie ter sake nie. 


In die Apologie wat uitgebreide kommentaar en verduidelikings oor die 
CA bevat, is daar wel enkele belangrike uitsprake oor hoe die Skrif gelees 
moet word. Hierdie uitsprake is voortdurend in die verskillende uitgawes van 
sy Loci verduidelik. Die eerste belangrike uitspraak kom voor in die artikel 
(art. IV) wat oor die regverdiging handel. Die kern van die evangelie handel 
oor die tema van die regverdiging. Om die goeie nuus oor die regverdiging 
reg te verstaan, moet die twee hooftemas van die Skrif, te wete wet en 
beloftes oor Christus en sy werk, geidentifiseer en onderskei word. Onder 
‘wet’ word die 'sedewet' wat in die tien gebooie saamgevat word, bedoel. 
Wette oor Joodse seremonies en die staatswese is nie ter sake vir die kerk 
nie. Die onderskeid tussen wet en evangelie, moraal en geloof, handeling en 
belofte is die vertrekpunt van die Reformatoriese Skrifverstaan. Indien 
hierdie vertrekpunt nie aanvaar word nie, kan daar nie sprake van ’n 
Reformatoriese omgaan met die Skrif wees nie (vgl. Melanchthon [1530] 
2014b:98-99; [1531] 2014a:267-397). 


Die Reformatoriese verstaan van die Skrif het 'n lang aanloop gehad. Reeds 
by die Disputasie van Leipzig (1519) was daar 'n meningsverskil tussen Luther 
en Eck, oor die gesaghebbendheid van die eksegese van die kerkvaders. 
Melanchthon raak die saak weer in die Apologie (art. IV) aan, waar dit oor die 
regverdigmakende geloof handel. Hier gebruik hy die uitsprake van Ambrosius 
en Augustinus ter ondersteuning van die Reformatoriese verstaan van geloof 
en genade. Hiermee gee Melanchthon te kenne dat Reformatoriese teologie 
met die konsensus ooreenstem, wat in die Vroeë Kerk oor die regte leer 
bestaan het. Vir Melanchthon beteken ‘ekumeniese teologie' 'n teologie wat 
instem tot die teologiese leer waaroor daar eenstemmigheid was binne die 
hoofstroom van die Vroeë Kerk - en daarom behoort die Roomse teoloë met 
hom en Luther saam te stem. 


Die volgende aspek van 'Skrifbeskouing' wat aandag kry, is die tema van 
'Skrifbewyse' vir leeruitsprake - in hierdie geval, die tema van boetedoening 
of bekering (art. XII; vgl. Melanchthon [1530] 2014:106-107; [1531] 2014a:434- 
510). Melanchthon beskou die Bybel nie as 'n versameling leeruitsprake nie; óf 
anders gestel, die leeruitsprake van die kerk word nie as stellings in die Skrif 
aangetref nie. Weereens: die kerklike leer is nie 'n kopie van 'n reeks teksverse 
nie, maar berus nogtans op bepaalde teksverse. Wanneer die kerk poog om te 
leer wat onder 'n bepaalde onderwerp verstaan kan word, moet sodanige leer 
op Skrifgedeeltes berus, sonder dat dit met ’n reeks teksverse bewys word. 

Leeroortuigings wat nie 'n bybelse basis het nie, kan nie as dwingend aanvaar 
word nie, maar die Bybel is ook nie ’n indeks vir kerklike leerstellings nie. 


9.1.2. ‘Sola scriptura’ 


Die gedagte van die ‘Skrif alleen’ [Sola scriptura], wys wel terug op Melanchthon, 
maar die konteks waarin hy dit gesé het sowel as die presiese bewoording en 
bedoeling van hierdie uitspraak, is van belang vir verdere nadenke oor die 
Christelike geloof en leer. Melanchthon (saam met Johann Agricola en ’n 
aantal studente) het Luther en Andreas Bodenstein von Karlstadt na Leipzig 
vergesel vir ’n disputasie,?° wat saam met Johannes Eck tussen 27 Junie en 
15 Julie 1519 plaasgevind het. Die disputasie het oor drie temas gehandel: 
die vrye wil (Eck teen Karlstadt, 27 Junie - O3 Julie), die pouslike gesag, die 
vaevuur, aflate, bekering en vryspraak (Eck teen Luther, 04-14 Julie), en 
die vermo& om goeie werke te doen (Eck teen Karlstadt 14-15 Julie). In die 
disputasie tussen Johannes Eck en Martin Luther oor die pous, het ’n 
ingrypende skuif in teologiese denke na vore getree. Volgens die Middeleeuse 
teologiese tradisie was die pous jure divino [volgens Goddelike reg], die hoof 
van die kerk. Hierdie bewering is vanuit die kerkreg begrond, in kombinasie 
met die wêreldlike reg van daardie tyd. Hierteenoor het Luther gestel dat net 
Christus die hoof van die kerk kan wees. Volgens Luther, kan die primaatskap 
van die pous nie uit die ‘wéreldlike reg’, of die ‘kerkreg’ afgelei word nie. Dit 
mag en kan slegs vanuit die Skrif afgelei en bevestig word. Die 'Skrif alleen', en 
nie die tradisionele kerklike reg nie, moet in 'n belangrike saak soos hierdie die 
deurslag gee. Luther argumenteer dat die primaatskap van die pous nie op 
grond van Matteus 16:18-19 verdedig kan word nie, aangesien so ’n oortuiging 
op 'n verkeerde eksegese van hierdie gedeelte berus. Al het enkele kerkvaders 
die 'Petrus-amp' aan die pous toegeken, het die Skrif, en nie die vaders nie, die 
laaste woord. Die Bybel kan nie vanuit die perspektief van die vaders gelees 
word nie, maar die vaders moet aan die Skrif getoets word. Die hermeneutiese 
tradisie van die kerkvaders is dus nie bo Skriftuurlike kontrole verhewe nie, 
maar daaraan ondergeskik. Die konflik tussen Eck en Luther was dus die stryd 


206. In die Middeleeue en Vroeë Moderne tyd was disputasies die belangrikste manier van akademiese 
gespreksvoering, kennisversameling en die presisering van waarheidsoortuigings. In die teologie is die reëls van 
die logikadosent, Petrus Hispanus (1240), by disputasies gevolg. 'n Respondent (ook 'n proponent genoem) het 
'n aantal stellings van ’n dosent of ’n kerklike verteenwoordiger krities bespreek, en selfs bevraagteken. Binne 
die universiteit was daar drie tipes disputasies, naamlik 'n gewone disputasie wat 'n professor minstens een 
keer per jaar voor die universiteitsgemeenskap en die algemene publiek moes waarneem (publice, solenniter 
et ordinarie), 'n sirkel-disputasie (wat een keer per week binne 'n geslote groep studente moes plaasvind), en 
'n eksamen-disputasie (disputationes examinatoriae) - waartydens doktorale studente hulle ‘proefskrifte’? moes 
verdedig. Die Disputasie van Leipzig (1519) was 'n geleentheid wat oop was vir die universiteitsgemeenskap, 
kerklike verteenwoordigers en die publiek. Dit het daarom nie in 'n universiteitsgebou plaasgevind nie, maar in 
die kasteel van die hertog. Die wêreldlike owerheid het dus die disputasie aangebied, alhoewel die ‘regterlike 
oordeel’ (op aandrang van Luther) deur die teologiese fakulteite van Erfurt en Parys uitgespreek sou word (vgl. 
Dingel 2019). 

om die primaatskap tussen teologiese tradisie en bybelse eksegese. Die 
konsekwensie van Luther se ‘Skrifverstaan’, was dat hy die hele kerklike 
hiërargiese ampstruktuur moes bevraagteken. Hy herinner Eck aan die Vroeë 
Kerk, waar priesters en biskoppe gelyke status geniet het. Dit het hom egter 
na aan die argumente van die veroordeelde ketter, Johannes Hus, gebring, 
wat in 1415 tydens die Konsilie van Konstanz tereggestel is. Eck omskep 
verdediging in aanval, en beskuldig Luther dat hy (net soos Hus), by implikasie 
die gesag van konsilies ondergrawe. Luther hou egter konsekwent by sy 
standpunt en stel dat konsilies wel kan dwaal indien daar besluite geneem 
word wat nie met die Skrif in ooreenstemming is nie. Die belangrike 
paradigmaverskuiwing wat hier plaasgevind het, is dat mensewoord en God 
se Woord onderskei is. Kerkreg is ondergeskik aan bybelse eksegese gestel. 
Sy ‘Erfurt Bybelhumanisme' (Junghans 2019:133) het hom laat glo dat kerklike 
oortuigings, gewoontes, besluite en tradisies nie noodwendig Skriftuurlik 
goed begrond is nie, en daarom krities bevraagteken kan word en opnuut 
Skriftuurlik begrond moet word. Usansie en teologiese tradisie kan nooit die 
laaste woord in die teologie wees nie; die argumente vanuit die Skrif egter 
wel. By die Disputasie van Leipzig, het die breuk tussen die kerkhervormers en 
die Roomse Kerk duidelik plaasgevind - dit sou 'n bietjie later deur Melanchthon 
op skrif gestel word. Die breuk was ten diepste 'n breuk oor teologiese 
metodiek, naamlik die vraag oor die plek en rol van die Skrif in teologiese 
debatvoering (vgl. Dingel 2019; Kohnle 2019:39-46). 


Na afloop van hierdie disputasie, het Melanchthon die eerste 
kerkhervormer geword wat hom stellenderwyse oor die Skrif uitgelaat het 
(juis omdat hy oortuig was dat Luther se argumente geldiger was as dié van 
Eck; Kohnle 2019:41). Op O9 September 1519 het hy aan die vereistes vir ’n 
Baccalaureus biblicus voldoen. Hy het 24 stellings opgestel wat hy in 'n 
disputasie in Wittenberg suksesvol verdedig het. Met stellings 16 en 17 het hy 
die eerste Evangeliese teoloog geword wat stellenderwyse indirek na 'die 
Skrif alleen’ (sola scriptura’) verwys het. Melanchthon ([1519] 2011a) stel: 


16. Vir 'n Christen is dit nie noodwendig, om aan nog ander dinge te glo, buiten die 
dinge wat deur die Skrif betuig word nie. 


17. Die gesag van die konsilies moet geringer geag word as die gesag van die Skrif 
self. (p. 18) 


Met hierdie stellings het Melanchthon bevestig wat Luther in Leipzig 
gedisputeer het, naamlik dat niks heilsnoodwendig kan wees wat nie in die 
Skrif staan nie, byvoorbeeld gehoorsaamheid aan die pous in Rome. Die sola 
scriptura-prinsiep was dus die gevolg van die differensie-hermeneutiek wat 
teenoor die Roomse Kerk gevolg is, en Luther sowel as Melanchthon sou later 
bevestig dat die slagspreuk sola scripura, ‘nie net geldig is nie, maar ook waar’ 
(Leppin 2019:196). Om hierdie slagspreuk vandag ter ondersteuning van 
godsdienstige fundamentalisme in te span, getuig van ’n onreformatoriese 

benadering in die teologie. Reformatoriese teologie is geen denkvyandige 
biblisisme nie, maar denkende teologie wat in 'n kritiese, dog produktiewe 
verhouding tot die filosofie staan. 


E 9.2. Teologie en filosofie 


Melanchthon was 'n bybelse teoloog. Hy was taalkundige, eksegeet, 
sistematiese denker en belyer van die Christelike geloof in ooreenstemming 
met die ekumeniese belydenisse. Dit is vanselfsprekend dat hy die Skrif as die 
basis en bron van die teologie beskou het. Hy kon sonder ’n ‘inspirasieleer’ en 
“n leer oor die foutloosheid van die Bybel klaarkom. Hy as taalkundige, 
eksegeet en dogmatikus, kon egter nie sonder die ‘filosofie’ klaarkom nie, 
aangesien die Christelike godsdiens en teologie, denkend van aard is. Sy 
verstaan van ‘filosofie’ en die nut daarvan vir die kerk en teologie, verdien 
daarom aandag. 


9.2.1. Wat is “filosofie”? 


Volgens Günter Frank (2017:451), was Wilhelm Dilthey en Hans-Georg 
Gadamer die laaste groot filosowe wat aan Melanchthon 'n prominente plek in 
die filosofiegeskiedenis gegee het. Dilthey het hom as 'n bemiddelingsfiguur 
tussen die 'ou teologies-filosofiese sisteem' van die Middeleeue en die 
natuurfilosofie van die sewentiende eeu beskou. Gadamer het aan hom ’n 
ereplek binne die ontwikkeling van die Protestantse hermeneutiek, asook die 
logika en retoriek gegee. Frank se insig om Melanchthon nie aan een of ander 
skool van denke te koppel nie, maar om hom as 'n eklektikus te beskou, wat 
uit verskeie tradisies geput het, word hier gevolg. Verder is dit belangrik om 
drie verskillende filosofiebegrippe (wat grootliks met drie tydperke in sy lewe 
saamval) by Melanchthon te identifiseer: 


1. Filosofie as ‘Philosophia christiana’: Die jong Melanchthon het Erasmus 
se gedagte van ’n ‘Christelike filosofie’ gevolg, wat na Clemens van 
Alexandrië, Johannes Chrysostomus en Augustinus terugverwys. Alhoewel 
die drie kerkvaders die gedagte bruikbaar gemaak het vir die priesterstand, 
het Erasmus sedert 1515 gemeen dat dit vir alle stande toepaslik is. 
Melanchthon was gretig om die filosofie opnuut vir die teologie bruikbaar 
te maak. In sy 1520-voordragte oor Paulus, het Melanchthon egter van 
die 'Pauliniese filosofie’, wat teenoor die Griekse filosofie staan, gepraat. 
Hierdie negatiewe denke oor die filosofie was egter slegs vir ’n kort fase 
(onder invloed van Luther) in Melanchthon se werk teenwoordig. 'n Mens 
moet egter onthou dat hierdie ‘filosofiekritiek’ uit die oortuiging, naamlik 
dat spekulatiewe filosofie weinig waarde vir die politieke werklikhede het, 
gevoed is (wat beide reformatore graag wou verbeter). Verder moet sy 
aanvanklike verstaan van filosofie begryp word teen die agtergrond van 

die humanistiese hervormingsprogram van die artes liberales,°® wat hy uit 
Tübingen na Wittenberg geneem het (vgl. 3.1.4.2.; Frank 2017:452-453). 
Belangrike voordragte in hierdie verband geniet in hierdie en die eerste 
hoofstuk aandag. 

2. Die filosofiebegrip van die Melanchthon-humanisme: Sedert Melanchthon 
sy voorlesing oor die artes liberales in Tübingen (1517) gelewer het, het hy 
klarigheid in sy gemoed gehad dat die kanon met geskiedenis en digkuns 
uitgebrei moes word. In sy intreerede in Wittenberg (1518), het hy hierdie 
hele nuwe kanon van vakke as ‘filosofie’ beskou. Al die wetenskapsvelde 
(vlg. die Stoïsynse indeling) van spraakkunde, natuurkunde en etiek is 
dus deur hom as ‘filosofie’ verstaan. Dit is merkwaardig dat hy die 
moraalwetenskap (etiek) eers later by sy kanon betrek het, deur die 
regsfilosofie en psigologie (eintlik anatomie) daarby te voeg. Dus: die regs- 
en mediese wetenskappe is sedert 1530 ook tot sy verstaan van ‘filosofie’ 
gereken (vgl. Frank 2017:453-455). 

3. Die universeelwetenskaplike filosofiebegrip: In sy voordrag van 1536 oor die 
filosofie, het hy laat blyk dat hy die ‘filosofie’ as 'n universeelwetenskaplike 
dissipline verstaan het. Al die bekende universitêre wetenskappe van sy 
tyd, behalwe die Aristoteliese metafisika, is opgeneem in sy unieke verstaan 
van ‘filosofie’. 'n Mens moet daarom waak om nie eietydse begripsgebruike 
met syne te verwar nie (vgl. Frank 2017:455). 


9.2.2. Geen teologie sonder ‘filosofie’ nie 


In die lig van die raamwerk van 89.21. kan daar nou na 'n seleksie van 
Melanchthon se voordragte gekyk word - voordragte wat die Christelike 
teologie as 'n denkende wetenskap kan belig. 


Melanchthon ([1527] 1989) se eerste sistematiese besinning oor die 
verhouding tussen teologie en filosofie, word in sy Ekskursies oor Paulus se 
brief aan die Kolossense gevind. Vanuit die perspektief van Kolossense 2:8208 
word die selfstandigheid van die teologie teenoor die filosofie beklemtoon. Sy 
polemiek teen die Roomse skolastiek wat Aristoteles se filosofie as wa vir die 
teologie beskou het, is egter nie die hooftema van sy nadenke nie. Sy doelwit 
was om die belangrikheid van die filosofie te beklemtoon, maar om tegelyk 
ook die grense van die filosofie aan te toon. Melanchthon se vertrekpunt is by 
sy bekende onderskeid tussen die twee tipes geregtigheid: die geregtigheid 
van die geloof, en die geregtigheid van die menslike bestaan (of filosofie). 


207. Ter herinnering: Die klassieke artes liberales het bestaan uit die Trivium (grammatika, dialektiek en retoriek) 
en die Quadrivium (wiskunde, geometrie, musiek en astronomie). 


208. Melanchthon vertaal die Latynse weergawe van Kolossense 2:8 soos volg: Videte, ne guis vos depraedetur 
per philosophiam et inanem deceptionem [Sien toe, dat niemand julle beroof (of mislei) deur ’n filosofie en ’n 
leë drogrede nie]. 

Die fokus val hier op die menslike geregtigheid wat God eis, en die grens wat 
vir hierdie vorm van geregtigheid gestel word. Filosofie is die wetenskap van 
die taal, die natuur en die sedes. Die onderwerpe wat bestudeer word, is die 
natuurlike en maatskaplike verskynsels wat op sekerheidsgronde begryp kan 
word. Die filosofie Cn versamelnaam vir die wetenskappe) is 'n egte en goeie 
skepping van God (est vera et bona creatura Dei). Dit is die rasionele 
oordeelvermoë wat God aan die mens skenk ten opsigte van natuur- en sosiale 
fenomene. Dit is 'n betroubare instrument en in staat om die waarheid te ken. 
Paulus (Rom 2:15) het ook geweet dat God se wet in alle mense se harte lewe, 
wat beteken dat alle mense die vermoë het om oor natuurlike en sosiale 
verskynsels oordele te vel in hulle soektog na die waarheid en die goeie. Die 
mens het die gawe ontvang om te tel, te bou en selfs om te genees. Wanneer 
Paulus dan waarsku teen die filosofie, kan dit nie beteken dat hy teen menslike 
vermoëns wat gawes van God is, waarsku nie. Hy kan nie waarsku teen pogings 
om die natuur te leer ken en te verstaan nie, en ook nie om rasioneel uit te 
pluis wat in die beste belang van die samelewing is nie. Dit het die 
wysheidsliteratuur tog ook geleer (Pred 2:13). Melanchthon ([1527] 1989) stel 
samevattend: 
Aangesien alle kunste en wetenskappe wat deur God aan ons gebied word, sy gawes 
is, en ten regte ook só genoem moet word, is [die wetenskappe] 'n uitdrukking van 
eerbied vir God, en verdien daarom om beoefen en geleer te word, in plaas daarvan 
om dit te verag. Soos ek alreeds gestel het, moet 'n mens daaroor duidelikheid hê, 
dat die leer oor die verskynsels van hierdie wêreld, niks met die dogmas van die 
godsdiens te make het nie.?°2 (p. 36) 


Die feit dat die landbou- en mediese wetenskappe weinig (indien enigsins) 
met kerklike leerstellings te make het, beteken nie dat dit boosaardig en 
goddeloos is nie. Die wetenskappe word vir menslike oorlewing benodig en 
moet as sodanig gerespekteer word. Die strewe na volgehoue wetenskaplike 
navorsing word uit die Gees van God gebore (‘Impetus hic sacrae semina 
mentis habet’) (Melanchthon [1527] 1989:40). Selfs goddelike beloftes van 'n 
langer lewe, het Hiskia nie verhoed om nogtans sy medikasie te neem nie (Jes 
38). Gebedsgenesing sonder insette van die mediese wetenskap is vir 
Melanchthon 'n ondenkbaarheid. Hy wys egter op die belangrikheid van 
multidissiplinêre wetenskaplike navorsing. Die mediese wetenskap moet 
byvoorbeeld van die astrologie (gewoon die besef van seisoene wat ’n invloed 
het op verskillende siektetoestande) gebruik maak. 'n Ander voorbeeld het 
met die samehang van fisika en etiek te make. Natuurwetenskaplike kennis 
(soos swaartekragwette) bepaal wat bouers kan doen en nie kan doen nie om 
behuising te verskaf (vgl. Melanchthon [1527] 1989:42-47). Dit klink alles 
vreeslik primitief, maar dieselfde foute word vandag nog herhaal. Ten spyte 


209. Melanchthon stel: 'nam cum artes omnes divinitus nobis ostensae sint Deique dona et sint et vere vocentur, 
pietas guaedam est eas colere ac discere, non contemnere. Si tamen, ut dixi, ita iudices praecipere eas non de 
dogmatibus religionis, sed de corporalibus rebus. 

van die lof wat Melanchthon vir die filosofie het, wys hy egter ook op die 
grense van menslike kennis. Volgens Melanchthon ([1527] 1989:52-64) is daar 
drie redes waarom die filosofie nie oor die waarheidsgehalte van die kerklike 
leerstellings kan oordeel nie, óf anders gestel, waarom die menslike rede nie 
oor die wil van God kan oordeel nie: Eerstens, volgens die filosofie kan God nie 
in beheer van die wêreldgeskiedenis wees nie, aangesien daar te veel 
ongeregtighede voorkom. Volgens menslike oordeel blyk dit dat God se goeie 
wil nie die geskiedenis lei nie. Volgens Melanchthon kan die mens nie oor God 
se wil oordeel nie. God se wil word slegs deur die openbaring in sy Woord en 
die werking van die Heilige Gees geken. In plaas van skeptiese denke, moet 
daar eerder op gedeeltes soos Deuteronomium 5:8, Psalm 103, Spreuke 16, 
Matteus 6, Johannes 5 en Kolossense 1 vertrou word. In die tweede plek 
fouteer die filosofie wanneer dit burgerlike geregtigheid as geregtigheid voor 
God voorhou. Natuurlike deugde en maatskaplike suksesse is in die oë van 
God nog niks nie. Alleen die geloof in Christus maak jou voor God regverdig. 
Dit verhoed en verhinder egter nie die strewe na maatskaplike geregtigheid 
nie. Christene werk mee aan die bevordering van die sosiale moraliteit, en 
onder geen omstandighede ontduik hulle burgerlike verantwoordelikhede nie. 
Derdens, oorskat die filosofie sy vermoë om die sonde te beveg. Slegs danksy 
die werking van die Heilige Gees, word die menslike gees sodanig gereinig, 
dat daar volgens die wil van God gehandel kan word. Dit verhoed die mens 
egter geensins om volgens redelike insigte morele oortuigings, etiese oordele 
en billike wetgewing te volg nie. Die stryd teen die sonde beteken nie dat die 
mens tot niks in staat is nie. Dit gaan hier om twee vraagstukke wat met twee 
verskillende werklikhede te make het. Teologie en filosofie is nie dieselfde nie, 
maar Christene kan nie sonder die filosofie funksioneer nie, en filosowe kan 
nie sonder Christus troosvol sterf nie. Wie nie teologie en filosofie, of evangelie 
en rasionele insigte kan onderskei nie, saai verwarring en onnodige konflik. 
Wie volgens rasionele insigte lewe, het nog nie rede genoeg om nie in God te 
glo nie. 


In 1536 lewer Melanchthon sy tweede belangrike bydrae tot die debat, 
teologie - filosofie. Sy Voordrag oor die filosofie ([1536] 2011c), het die 
omgekeerde benadering gevolg en betoog dat die teologie nie sonder die 
filosofie kan klaarkom nie. In 1536 was sy polemiek teen die wederdopers 
gerig, wat geen waarde aan geleerdheid en intellektuele vorming gekoppel 
het nie. Melanchthon (15361 2011c:133) begin sy voordrag met die bedoeling 
wat hy in gedagte het, naamlik om aan te toon dat die teologie nie net 
grammatikale kennis nodig het nie, maar ook kennis van die ‘filosofie’ - en 
daarmee bedoel hy al die wetenskappe van sy tyd. Nie net die kerk sal hierby 
baat nie, maar ook die ganse samelewing. Melanchthon ([1536] 2011c:134) 
verwag dat die predikante van die kerk geleerde en ontwikkelde mense 
(gebildete Menschen) sal wees, aangesien 'ongeleerde teoloë ’n Ilias van die 
duiwel is’ (dit beteken: 'n bende van booswillige mense). Ongeleerde teoloë is 

‘boosheid vir die kerk’, aangesien die teologie kennis uit al die wetenskappe 
benodig om moeilike vraagstellings te beantwoord. Grammatikale kennis 
alleen, is nie voldoende om ingewikkelde vraagstukke te beantwoord nie (vgl. 
Melanchthon [1536] 2011c:135-136). Die volgende aanhaling (Melanchthon 
[1536] 2011c) verwoord sy argument tot hier: 
Ek ontken glad nie dat die filosofie tot 'n ander soort van leer hoort as die teologie 
nie; ek wil ook nie beide [studievelde] só vermeng soos ’n kok verskillende soorte 
sop saam roer nie, maar ek wil dat die teologie, in omgang met die metode [van 
die filosofie] intellektueel gevorm sal word. Dit is daarom noodwendig dat [die 
teoloog] baie uit die filosofie sal oorneem. Wie hierdie oortuiging nie deel nie, laat 
toe dat die kerk binnegedring word deur [...] 'n twyfelagtige teologie. en ongeleerd 
[of intellektueel swak gevormd] is nie alleenlik die wederdopers nie, wat geen 
kennis van die antieke literatuur en wetenskap het nie, maar ook die karakterlose 
babbelkouse wat geen betroubare kennis verdra nie, alhoewel hulle glansvolle 
toesprake kan hou. Aangesien hulle nie met die verskillende [wetenskaplike] 
metodes vertroud is nie, kan hulle nie die grondwaarhede van [...] beide teologie en 
filosofie verstaan nie. (p. 137) 


Melanchthon ([1536] 2011c:159-140) sluit sy voordrag af, deur weer daarop te 
wys dat goeie, wetenskaplike teologie wat naas die Skrif ook op die filosofie 
steun, tot voordeel van die kerk en die hele samelewing is. Om hierdie tipe 
teologie egter te kan beoefen, is groot liefde vir die kerk en 'n diepe pligsbesef 
nodig. Wie hulle plig elke dag doen - sommiges in die teologie en andere weer 
in die filosofie - verseker die voortbestaan van die kerk en die wetenskappe. 
Soos hy as teoloog die wetenskappe beskerm, sO moet die filosowe die 
wetenskaplike bestudering van die teologie beskerm. 


Een jaar later lewer Melanchthon ([1537] 2011b) sy Voordrag oor Aristoteles. 
Hierdie voordrag is in 'n groot mate 'n voortsetting van die een oor die filosofie. 
Teen hierdie tyd het hy van Luther se negatiewe siening van Aristoteles (wat ten 
diepste eintlik 'n verwerping van die Middeleeuse skolastiek was) wegbeweeg. 
Hy spreek sy groot waardering vir Aristoteles oor en oor uit, en beveel aan dat 
daar selfs op skool aan sy ‘filosofie van waarheid’ aandag gegee moet word. Die 
redes waarom hy Aristoteles so lofwaardig vind, is dat hy eerstens, die samehang 
van alle dinge - en sö van alle wetenskappe - ingesien het. Ook die teologie 
moet besef dat daar nie sonder die ander wetenskappe gevorder kan word nie. 
Hy noem tweedens, dat Aristoteles 'n navolgingswaardige mens was, aangesien 
hy liefdevol, hardwerkend, spraakbegaafd en gewetensvol was - deugde 
waarsonder geen staat suksesvol kan ontwikkel nie. Derdens, het Aristoteles die 
dialektiek, fisika en etiek uitvoerig daargestel. Veral sy metodiek en konklusies 
in argumentvoering is (veral vir skoolkinders) van belang. Laastens beskou hy 
Aristoteles se publikasies as 'n volledige biblioteek. Sonder kennis van hierdie 
biblioteek, sal daar net verwarring wees - ook in die teologie (vgl. Melanchthon 
[1537] 2011b:168-173). 


Die volgende jaar, 1538, lewer Melanchthon ([1538] 2011f) 'n Voordrag oor 
Plato, en versoek die gehoor om Plato ook ywerig te bestudeer. Daar kan by 

Plato geleer word dat die bestudering van die wetenskappe groter maatskaplike 
waarde het, as om oorlog te voer. Volgens Plato hou die tirannie die grootste 
bedreiging vir die mensdom in, en dit is slegs deur die ywerige bestudering 
van al die wetenskappe, dat 'n menswaardige bestaan verseker kan word. 
Filosowe, sonder dat hulle 'n openbare amp beklee, is dus onmisbaar vir 
vreedsame naasbestaan. Die deugde wat Plato bevorder het, is deugde met 
ewigheidswaarde: Om goed te doen ter wille daarvan om goed te doen, sodat 
geregtigheid uiteindelik kan seëvier. Matigheid, sagmoedigheid, en 
vredeliewendheid is by hierdie groot doelwit inbegrepe. Die roofsugtigheid 
van maghebbers is wat bedwing moet word, en dit kan gedoen word deur die 
bevordering van hierdie deugde deur die filosowe. Selfs die teologie kan tot 
op ’n punt positiewe dinge by Plato leer soos dat die doel van die lewe daarin 
bestaan om God te ken en te vereer. Verder kan daar by Plato geleer word, dat 
daar tog voetspore van God in die natuur te vinde is. Daarbenewens kan Plato 
se besef dat alles na die dood nie verby kan wees nie, ook waardeer word. Ten 
spyte van sy lofrede oor Plato, waarsku hy tog dat selfs Plato se filosofie (as 
'n gawe van God) slegs relatiewe waarde het. Hierdie relatiewe waarde van 
Plato se ‘ware filosofie’, vat Melanchthon ([1538] 2011f) op die volgende wyse 
saam: 
Die ware, egte filosofie, dit is die filosofie wat nie van sy eie metode en weg van 
bewysvoering afstand doen nie, het die waarde van 'n Goddelike wet. Dit erken die 
bestaan van God en beoordeel die burgerlike lewenswandel [krities]; dit begryp dat 
ons die onderskeidingsvermoë tussen goed en sleg het wat deur God se beskikking 


aan ons geskenk is; dit erken dat die verskriklike menslike booshede deur God 
bestraf word, en dat daar tekens is van [menslike] onsterflikheid. (p. 159) 


Hoe belangrik hierdie filosofie ook mag wees, dit bied nog steeds nie wat die 
evangelie bied nie, naamlik die vergewing van sondes wat deur die Seun van 
God gewaarborg word. Die menslike gees en rede kan hierdie kennis nie 
vanself oplewer nie. Dit kan slegs deur die verkondiging van die evangelie 
geskenk word. Om hierdie rede, moet teologie en Platoniese filosofie onderskei 
word en nie met mekaar verwar word nie. Onderskeiding van wetenskappe 
neem nie wedersydse respek weg nie. 


9.2.3. ‘Filosofie’ in die gestalte van die 
natuurwetenskappe 


Melanchthon se verstaan van filosofie was só breed dat hy die 
natuurwetenskappe as 'n onderdeel van ‘filosofie’ verstaan het. Die mediese 
wetenskap as deel van die natuurwetenskap, was vir hom wat drie vlae van die 
Pes beleef het, van die uiterste belang. Hy het baie moeite gedoen om 
belangstelling in die mediese wetenskap aan te wakker, en om hierdie 
wetenskap aan die universiteit te bevorder. So vroeg as 1519 het hy al ’n 
voorwoord vir die Wittenbergse medikus, Peter Burckhard, se boek Parva 
Hippocrates tabula, geskryf. Melanchthon was oortuig dat ook die mediese 

wetenskap akademiese vooruitgang sal toon wanneer die bronne van die 
mediese wetenskap herontdek en bestudeer sal word. Vooruitgang in die 
wetenskap, beteken om terug te keer tot die oorspronklike ideale en metodes 
van 'n spesifieke wetenskap, wat in die oorspronklike bronne gevind sal word. 
Vir die mediese wetenskap was die grondleggers en eerste vertalers en 
interpreteerders van hierdie wetenskap soos Hippocrates, Galen en Avicennae, 
van belang. As taalkundige het hy ontdek dat die Middeleeuse vertalings van 
Hippocrates en Galen uiters swak was, en het hy sy studente aangemoedig 
om bron-getroue, idiomaties-verstaanbare vertalings van die belangrikste 
tekste te maak. Melanchthon het 22 akademiese voordragte (declamationes) 
oor die mediese wetenskap gelewer. Hy het ook biografieë oor Hippocrates en 
Galen geskryf. Melanchthon se anatomiehandboek (wat ook tegelyk ’n 
teologiese antropologie en psigologiehandboek is), De anima, is die eerste 
keer in 1540 as Commentarius de anima gepubliseer, en in 1552 as Liber de 
anima voltooi. Vir Melanchthon was die akademiese mediese wetenskap 
hoofsaaklik 'n boekwetenskap. Studente moes in die eerste instansie uit boeke 
kennis oor die liggaam, siektes en geneesmiddels versamel. Empiriese kennis 
was vir hom vanselfsprekend ook belangrik, maar empiriste wat die histories- 
versamelde poel van kennis geringskat, herhaal bloot die foute van die verlede 
en dra tot die verval van die mediese wetenskap by. Die mediese literatuur 
help verder, om die mediese wetenskap as wetenskap te beskerm. Sonder 
kennis van die gepubliseerde mediese geskrifte, kan daar nie op hierdie terrein 
gevorder word nie. Kennis van die teologie is vir die medikus ook belangrik. 
Die wete dat die menslike liggaam die Here se mooiste en mees gekompliseerde 
gawe is, vergroot die werklikheidsverstaan van die gelowige medikus. Die 
omgekeerde argument is vir Melanchthon ook belangrik: Elke goeie teoloog 
sal ook die menslike anatomie bestudeer, aangesien hierdie kennis tot 'n goeie 
begrip van die voorsienigheidsleer bydra. Kennis van die filosofie en die 
natuurwetenskappe dra by tot die natuurlike kennis van God, die regte 
lewensvoering (ad regendos mores) en begrip vir die leer van die kerk (ad 
intelligendam ecclesiae doctrinam). Denkende teologie is 'n teologie wat die 
samehang tussen die verskillende wetenskappe verstaan, sodat die lof van 
God met insig besing kan word (vgl. Helm 2017). Nä hierdie inleidende 
gedagtes, kan daar met groter aandag op ’n seleksie van medies-wetenskaplike 
voordragte gekonsentreer word. 


Melanchthon ([1542] 2012d) se Voordrag oor die natuurwetenskap” is ’n 
goeie beginpunt om sy verstaan van die mediese wetenskap te belig. Die mediese 
wetenskap is volgens Melanchthon 'n onderdeel van die natuurwetenskap. 


210. Hierdie voordrag is op Melanchthon se aandrang geskryf en berus geheel en al op sy argumente, maar is 
waarskynlik deur Joachim Rheticus (1514-1574) uitgeskryf en voorgedra. Hy was, as 'n leerling van Kopernikus, 
'n kenner van die astronomie en wiskunde. In sy geskrif, Narratio prima, het hy aangevoer dat die nuwe 
heliostatiese astrologie nie met die Skrif in botsing is nie. Daar moet dus aanvaar word dat Melanchthon (vgl. 
inleiding tot [1542] 2012d:91) nie in Kopernikus 'n bedreiging vir die teologie gesien het nie. 

Hierdie wetenskap is egter 'n wetenskap van omvattende geleerdheid en 
opvoeding, wat die menslike bestaan vergemaklik. Enige ongeleerde mens kan 
daarom nie 'n mediese praktisyn wees nie, aangesien sê 'n persoon baie skade 
kan aanrig. Nogtans moet daar groot respek wees vir ‘huisvroukennis’, aangesien 
moeders op grond van oorgelewerde raat tog in talle gevalle siek mense kan 
help. ‘Algemene huishoudelike mediese kennis’ is nuttig, maar kan nie op 
‘wetenskaplike kennis’ aanspraak maak nie (vgl. Melanchthon [1542] 2012d:94-96). 
Die rede waarom mediese kennis op natuurwetenskaplike navorsing moet berus, 
het volgens Melanchthon met 'n breër werklikheidsverstaan te make. Die 
algemene etiek en 'n leerstelling soos God se voorsienigheid, kan by wetenskaplike 
kennis baat vind. Die natuurwetenskap verhinder die ‘dom argument’ dat die 
ganse lewe uit blote toeval bestaan. Die natuurwetenskap help die denkende 
mens om die lewe in 'n komplekser samehang (wat die teologie insluit) te verstaan. 
Melanchthon ([1542] 2012d:97) wys byvoorbeeld daarop dat die kerkvaders 
(SOOS Gregorius van Nazianz) se uitleg van die skeppingsverhaal op die 
wetenskaplike navorsingsresultate van daardie tyd gesteun het. Die teologie, die 
‘hemelse wetenskap’, kan nie sonder die ‘Bildung’ (die breë wetenskaplike 
geleerdheid en kulturele ontwikkeling) funksioneer nie. ‘Bildung’ omvat nie alleen 
'n omvattende woordeskat nie, maar ook 'n omvangryke skat van feitekennis. 
Geen redevoerder kan net op spraaksaamheid staatmaak nie, maar moet ook van 
relevante feite gebruik maak. Die teoloog (predikant) behoort 'n ontwikkelde 
mens te wees, wat ook van natuurwetenskaplike en mediese insigte en feite 
gebruik maak. Studie, navorsing en ondersoekende ywer, is die ‘weermagdiens 
van die teoloog’ (Melanchthon [1542] 2012d:99). 


Naas voortdurende natuurwetenskaplike navorsing, is die bestudering van 
die geskiedenis van die mediese wetenskap noodsaaklik vir die ontwikkeling 
en vooruitgang van 'n mediese fakulteit. Melanchthon ([1548] 2012a) se 
voordrag oor Die lewe van Avicenna,?" is ’n belangrike bydrae in hierdie 
verband. Melanchthon begin sy rede met die argument dat die wêreld die 
skouterrein van God se wysheid en voorsienigheid is. Die natuur lewer nie 
slegs voedsel vir die mens nie, maar ook medisyne vir die siektes. Die 
wetenskaplike bestudering van die natuur is daarom belangrik vir oorlewing 
en vir gesondheid. Die mediese wetenskap is vir Melanchthon 'n lofwaardige 
wetenskap, aangesien die mensdom nie daarsonder kan klaarkom nie. Die 
Grieke het 'n groot bydrae gelewer tot die vestiging en ontwikkeling van die 
mediese wetenskap, maar hulle kan nie alleen alle krediet kry nie. Talle volke, 
veral die Arabiere, se bydrae moenie onderskat word nie. Veral die Arabiese 
skrywer, filosoof en medikus, Avicenna, verdien om bestudeer te word. Hy is in 
1145 in Edessa in Noord-Sirië gebore. Hy het by 'n huisleraar dialektiek, 


211. Die Lewe van Avicenna, 'n beroemde medikus, is waarskynlik op 13 November 1548 voorgedra tydens die 
promosiegeleentheid van Guarus Wigand wat naas Jakob Milich, die enigste promovenda uit die jare 1548-1549 
was (vgl. inleiding tot Melanchthon [1548] 2012a:323). 

geometrie en astronomie studeer. Op 18-jarige ouderdom het hy na Alexandrië 
verhuis om Egiptiese geneeskunde te bestudeer. Hy studeer onder die 
medikus, Rhazes, filosofie en medisyne, en leer by hom om hierdie twee 
vakgebiede as één te bestudeer. Rhazes se leer was egter meer empiries as 
filosofies. Hy leer egter by hom om na die oorspronklike geskrifte van 
Hippocrates en Galen terug te keer. In die Spaanse stad, Cordoba, ontdek hy 
die geleerde Averroes, wat hom inlei in die regte verhouding tussen filosofie 
en geneeskunde, wat op die geskrifte van Hippocrates en Galen teruggaan. 
Terug in Alexandrië laat hy die geskrifte van Hippocrates, Galen en Ptolemaeus 
in Arabies vertaal. Die Duitse keisers, Lothar en Friedrich Il, het hierdie Arabiese 
tekste weer in Latyn laat vertaal. Nadat Avicenna genoeg oor die Egiptiese 
geneeskunde geleer het, keer hy na sy geboorteland terug as outeur van 
mediese handboeke. Hy probeer om Egiptiese geneeskunde daar bekend te 
stel aan die hand van die insigte van Galen. Die eindproduk: nuwe mediese 
insigte aan die hand van die oorspronklike ideale en riglyne van die Griekse 
mediese wetenskap. Avicenna het veral klem gelê op die samehang van 
siektetoestande, asook die kenmerke en oorsake van siektes. Aangesien 
Avicenna se Arabiese geskrifte nie gou in Latyn vertaal is nie, is hy nie 'n 
bekende in die mediese kringe nie. Melanchthon moedig sy studente egter 
aan om wel die vertaalde werke te bestudeer, aangesien die ou, oorspronklike 
bronne van ’n wetenskap tot meer en groter innovasie lei as die sinnelose 
herhaling van dieselfde, sogenaamde ‘nuwe’ idees. Vooruitgang in die mediese 
wetenskap kom, deur die bestudering van die bronne van hierdie wetenskap, 
en nie deur die verwaarlosing daarvan nie (vgl. [1548] 2012:329-332). 


Melanchthon ([1550] 2011d) se Voordrag oor die dele en die bewegings van 
die hart op 30 Desember 1550 was, histories beskou,?” ’n baie belangrike 
bydrae tot die mediese wetenskap, sowel as die teologie. Melanchthon begin 
sy voordrag voor die mediese studente met 'n trinitaries-geformuleerde 
gebed oor die wonders van die Skepper. Die menslike hart is een van die groot 


212. Hierdie voordrag van Melanchthon is deur Jakob Milich tydens 'n promosieplegtigheid van die Fakulteit 
Geneeskunde in Wittenberg voorgedra. Die voordrag is in 1551 in Wittenberg gepubliseer. Naas sy mediese 
hoofwerk, Commentarius de anima (1540), het Melanchthon 22 akademiese voordragte oor die mediese 
wetenskap gelewer. Sy oorhoofse doelwit was om die ‘ars medica’ in samehang met die teologie, daar te stel. 
Die mediese wetenskap is vir hom 'n middel om kennis oor God te bevorder. Naas lofredes oor die mediese 
wetenskap, konsentreer hy ook op die gemeenskapsgesondheid van die stad en spesifieke anatomiese 
vraagstellings (waarvan hierdie voordrag 'n goeie voorbeeld is). Melanchthon was nie slegs 'n kenner van 
die antieke geneeskunde nie (Galen en Hippocrates), maar was ook op hoogte van die nuwe navorsing. In 
1543 publiseer Andreas Vesal sy De humani corporis fabrica, wat die anatomie radikaal verander. Hy maak 
die outopsie (die selfbeskouing) die vertrekpunt van die anatomie. Voor hierdie publikasie is daar hoofsaaklik 
gesteun op die kennis van dierlike liggame. Vesal se bestudering van die menslike liggaam, ontbloot die foute 
van Galen se anatomie. Melanchthon was verplig om sy handboek in die lig van die nuwe kennis, aan te pas. 
In 1552 publiseer Melanchthon die tweede weergawe van sy handboek onder die titel, Liber de anima. Hierdie 
voordrag was die voorloper van die hersiene handboek. Gemeet aan die mediese kennis van vandag, was Vesal 
en Melanchthon se insigte maar primitief, maar dit was die beginpunt van nuwe mediese navorsing, sonder om 
die band met die teologie te verbreek (vgl. inleiding tot Melanchthon [1550] 2011d:115-116). 

wonders wat bestudeer moet word. Anatomie as vakwetenskap, lewer nie 
slegs ’n bydrae tot die bevordering van gesondheid nie, maar dit dra ook by 
tot ’n dieper kennis oor God se voorsienigheid. Die bestudering van die hart 
beveg die dwase filosofiese mening dat alles na toeval teruggevoer kan word. 
Die hart is die setel van lewe, die woonplek van die siel en die oorsprong van 
die menslike affekte. Die hart is 'n komplekse orgaan en sy funksionering en 
samehang met ander organe soos die brein, bly 'n misterie. Melanchthon 
([1550] 2011d:119-123) deel sy anatomiese kennis van die hart (wat berus op 
die nuwe insigte van Andreas Vesal) met sy studente. Hy verduidelik hoe die 
hart lyk, waar dit geposisioneer is, wat die funksies van die hartkamers of 
ventrikels is en hoe dit met die longe en brein saamwerk. Vanselfsprekend was 
die anatomiese kennisvlakke in die sestiende eeu nog uiters beperk. Wat wel 
vandag nog van waarde is, is sy filosofies-teologiese uitsprake oor die 'hart 
van die mens'. Eerstens, is die hart die bron van lewe. Sonder 'n goed- 
funksionerende hart word die liggaam koud en sterf. Tweedens, kan die brein 
nie sonder die hart funksioneer nie. Sintuiglike indrukke, waarnemings van 
bewegings en algemene denke sal nie moontlik wees, sonder 'n funksionerende 
hart nie. Derdens, is die hart die setel van menslike affekte (emosies, drange 
en die wil). Vreugde en droefheid is die 'stemming van die hart’ - maar daar is 
vreugde wanneer God ‘in die hart woon’. Spanning en angs word aan die hart 
gevoel, en só is die hart nie bloot 'n orgaan van die liggaam nie - die hart raak 
al die fasette van menslike bestaan. Daar behoort harmonie tussen hart en 
verstand te wees. Sonder die belangrikste insig in die lewe (dat God bestaan 
en vir ons goed wil wees), kan die hart nie egalig klop nie. Wat belangrik is in 
hierdie verband, is dat insig op oortuiging moet berus en nie onder dwang 
moet swig nie. Die hart moet daarom die brein help om teen die 'despotiese' 
te veg, en die ‘demokratiese’ te bevorder. Godsdienstige insig berus op vryheid 
van argumentvoering, en nie op die dwang van wetgewing nie. Die ‘tirannieke 
hart’ is nie alleenlik die vyand van geloof nie, maar ook die oorsprong van die 
bose. Die hart moet dus vir die lewe-gewende Gees van God geopen word, 
sodat die evangelie geglo en die mens se hand van lewensvernietiging bewaar 
kan word (vgl. Melanchthon [1550] 2011:124-127). 


Melanchthon ([1555] 20120) se Voordrag oor die mediese kuns,” is ’n 
belangrike bydrae tot die verhouding tussen teologie en die mediese 
wetenskap. Melanchthon ([1555] 2012c:333-336) begin sy argumentvoering 
deur 1 Korintiërs 6:20 sê te vertaal, dat daar aan die menslike liggaam eer 
betoon moet word. Om die eie liggaam te eer, beteken om die liggaam goed 
te versorg en gesond te hou. Die menslike liggaam is deel van God se goeie 
en wyse skepping, en verdien alle respek. Die menslike liggaam is die woonplek 


213. Die lesing is deur Jakob Milich op 23 April 1555 namens Melanchthon voorgedra, tydens die 
promosieplegtigheid van drie dokters uit Halle, te wete Kaspar Wilhelm, Johann Dumerich en Christoph 
Schenitz (vgl. inleiding tot Melanchthon [1555] 2012c:333). 

van God en ’n toonbeeld van God se versorging. Die menslike liggaam moenie 
geskend word nie; nie deur die swaard, of drankmisbruik of verkeerde 
medikamente nie, sodat God deur die ongeskonde liggaam ge&er kan word. 
Melanchthon opper hierdie inleidende argument, aangesien hy twee punte wil 
opper: Eerstens, dat mense nie onverskillig moet staan jeens hulle eie 
gesondheid nie; en tweedens, dat die kuns van genesing beskut moet word. 
Melanchthon bied die volgende lys van dinge aan wat uiteindelik skadelik is vir 
die gesondheid van die liggaam: drankmisbruik, ongesonde kos, die speel met 
wapens, prostitusie, onbekende medikasie, ensovoorts. Hy verdedig die 
gebruik van plante met genesingskrag, en verdedig ook die ‘homeopate’, 
aangesien hulle gawes van God aan die mensdom is. Hy beskryf homeopatie 
as 'n aktiwiteit wat die wysheid en goedheid van God bestudeer. Die medikasie 
wat hulle aanbeveel, dien die gesondheid van mense en die eer van God, 
aangesien God op hierdie wyse vir die mensdom sorg (hy verwys na Sirag 
38:1-15 wat stel dat God die geneesheer en die geneesmiddels voorsien). 
Hierdie aktiwiteit sien hy as die ‘eerste leerskool van die mensdom’, aangesien 
God se goedheid in brokstukkies ontdek en geleer word. Die ‘tweede leerskool 
is die kerk, waar die volle goedheid van God in Jesus Christus ontdek en geleer 
word. In hierdie twee leerskole is die regte verhouding tussen die 
natuurwetenskap en teologie daargestel. Die natuurwetenskappe (wat 
geneeskunde insluit) kan volgens Melanchthon, nooit die vyand van die geloof 
en die teologie wees nie. Beide wetenskappe werk met die voorsienigheid en 
goedheid van die Here - elk volgens 'n eie metode. Gelowiges mag daarom 
nooit die geneeskunde gering ag nie. Dokters en hulle medisyne is gawes van 
God, wat eerbiedig moet word. Trouens, die mediese wetenskap is die getroue 
bondgenoot van elke lidmaat wat oud en siek word. Die Skepper bly die gewer 
van die lewe en nuwe lewe, maar Hy gee ook geneesmiddels wat kundig 
aangewend moet word (vgl. Melanchthon [1555] 2012c:337-842).24 


9.2.4. Geloof en ontwikkeling 


In 81.5. en 83.1.4. is daar reeds ’n aantal opmerkings oor die verband tussen 
geloof en 'Bildung' gemaak. Dit is nodig dat daar in die laaste hoofstuk na 
hierdie tema teruggekeer word, aangesien Melanchthon se teologie as 
‘Gebildeter Glaube’ (Jung 2011:15) getipeer kan word. Die Duitse woord, 
'Bildung', beskryf die totale intellektuele, kulturele en sedelike vorming van 
mense. Dit is 'n verwysing na die vlak van karaktervorming waarna 'n persoon 
en 'n gemeenskap streef. Melanchthon het daarna gestreef om teologie ’n 
wetenskap van intellektuele, kulturele en sedelike karaktervorming te maak. 


214. In sy Voordrag oor die samekoms van die keiser en die pous in Bologna in 1530, het Melanchthon ([1559] 
2011e:265-268) selfs keiser Karel V geloof as 'n man wat die wetenskappe (insluitend die mediese wetenskap) 
verdedig en bevorder het. Hy was selfs bereid om hom te vergewe, omdat hy nie kant gekies het in die stryd 
met Rome, en nie die CA aanvaar het nie. 


205 


Denkende godsdiens 


Die predikante van die kerk wat aan die universiteit opgelei is, moes geleerde 
mense wees. Hulle moes die tale ken, goeie redenaars en skrywers wees, 
belangstelling in al die ander wetenskappe getoon het, ’n liefde vir musiek en 
die digkuns gehad het, en voorbeeldig gelewe het volgens die etiese eise van 
die Skrif, die filosofie en die regswetenskap. Dit is hartseer om te sien dat 
hierdie oorspronklike ideale van die reformatore al meer en meer in die niet 
verdwyn. Die intellektuele verval van die kerk dra ruim by tot die agteruitgang 
van die kerk in ons tyd. Die ware krisis van die kerk is die gebrek aan ‘Bildung’, 
wat op talle terreine waarneembaar is. Volgens Melanchthon moet die 
Christelike geloof deur 'Bildung' ondersteun word, selfs al spruit die geloof nie 
daaruit voort nie. 'Bildung' is vir die kerk noodwendig, alhoewel dit nie 
heilsnoodwendig is nie. Geen teologie kan sonder omvattende menslike 
ontwikkeling gedy nie, en die voortbestaan van die kerk word deur lae vlakke 
van beskawingsontwikkeling bedreig. Onderontwikkelde mense het nie ’n 
goeie kans om die kerk vir lang periodes in stand te hou nie. Intellektuele en 
kulturele ontwikkeling is nie van geloof afhanklik nie, maar kan ook nie werklik 
daarsonder nie, aangesien die mens nie bestem is om 'n eendimensionele 
wese te wees nie (vol. Jung 2011). 


Kritici sal seker argumenteer dat die ontwikkelingsideale van die sestiende 
eeu nie meer aktuele waarde het nie. Jan-Hendrik Olbertz (2010), 'n pedagoog 
en Melanchthon-kenner, wys egter op die blywende waarde van Melanchthon 
se ideale. Die oorspronklike betekenis van ‘Bildung’ dui op 'n ingewikkelde beeld 
wat deur handewerk voltooi moet word. ‘Bildung’ is daarom 'n proses wat nooit 
algeheel afgehandel kan word nie. Dit is vandag belangrik om op die onderskeid 
tussen kennis en 'Bildung' te wys. Dat kennis nodig is, is vanselfsprekend, maar 
die mens bestaan nie op grond van kennis en feite alleen nie. Indien kennis nie 
omvattende menslike ontwikkeling steun nie, baat die samelewing maar min. 
Om slegs oor feitekennis te beskik, het min waarde. Om te leer hoe om feite te 
versamel is een ding; die ander ding is om te leer wat om met feite te maak, en 
hoe dit gebruik moet word. Informasie is vandag ruim beskikbaar, maar wat 
moet ons daarmee maak? Uiteindelik bly Melanchthon se drie begrippe van 
‘Verstand’ (vermoë om kennis te versamel), ‘Verständnis’ (begrip van inligting 
wat beskikbaar gestel word) en ‘Verständigung’ (onderlinge menslike begrip op 
grond van bronne van kennis), nog steeds die ideale waarna gestreef moet 
word - vandag dalk dringender as 500 jaar gelede. 


E 9.3. Die agste gebod en die waarheid van die 
Christelike godsdiens 

Melanchthon het in die 1535-uitgawe van sy Loci begin om 'n kort verklaring 

van die dekaloog aan te bied. Die agste gebod wat ’n verbod op leuens plaas, 


beskerm volgens hom (Melanchthon [1535] 2019:94) regsprosesse, wetlike 
ooreenkomste en plegtige beloftes. Gehoorsaamheid aan hierdie gebod 

beskerm die liggaam, die huwelik en besittings. Sonder respek vir die waarheid, 
kan die samelewing nie vreedsaam funksioneer nie. 


In die Duitse weergawe van sy Loci (1553), het hy ’n omvattender verklaring 
van die agtste gebod aangebied. Melanchthon ([1553] 2010:222-225) 
verduidelik dat die opdrag ‘jy mag geen valse getuienis gee nie’, in die eerste 
instansie met die praat van die waarheid in howe te make het. Die verbod op 
leuens en die praat van die waarheid gaan dus hand aan hand. Die evangelie 
en waarheid is volgens Melanchthon ook onlosmaaklik ineengevleg. Hy verwys 
na Johannes 8:26, Matteus 5:37 en Maleagi 3:6 om te illustreer dat die begrip, 
waarheid, 'n belangrike begrip in die Christelike godsdiens is. Die waarheid 
moet gepraat word, sleg moenie goed genoem word nie en God se openbaring 
in Jesus Christus is met waarheid omklee. Wanneer die waarheid nie onderling 
gepraat word nie, en daar nie respek vir die waarheid van die evangelie is nie, 
kan die samelewing en die kerk nie bestaan nie. Gehoorsaamheid aan hierdie 
gebod is 'n goeie daad. Dit impliseer dat daar nie vir ander gelieg word nie, 
dat daar nie onwaarhede oor ander versprei word nie, en dat daar in die 
wetenskap na nét die waarheid gesoek sal word. Melanchthon ([1553] 
2010:223, Il. 25-29) wys ook daarop dat sofistery - dit is ’n lewe van voorgee, 
'n lewe van leuenagtige gespog oor dinge wat nie bestaan nie (soos wie en 
wat mense is en wat hulle besit) - ook 'n oortreding van hierdie gebod is. 
Samevattend stel hy dat die oortredings van hierdie gebod vier grade van 
erns beslaan: Die eerste graad is waar mense willens en wetens nie die 
waarheid praat nie. Tweedens, Sofistery gaan ook daaroor dat mense 
byvoorbeeld voorgee dat hulle nie vir bepaalde dienste en goedere kan betaal 
nie, terwyl dit nie die waarheid is nie. Mense kan ook voorgee dat hulle iets sou 
gedoen het, terwyl hulle die teenoorgestelde gedoen het. Die derde graad het 
met doelbewuste verkeerde oordele oor mense en hulle nalatenskap te make. 
Om die verlede doelbewus nie volgens erkende waarheidskriteria voor te stel 
nie, kom ook neer op die vertel van leuens. Die vierde graad is waar iemand 
doelbewus in ’n situasie ingelei word, waar die persoon eer of finansiële verlies 
kan ly (vgl. Melanchthon [1553] 2010:224, |. 8-225, |. 23). 


In die laaste Latynse weergawe van sy Loci, voeg Melanchthon ([1559] 
2018:248, |. 30-250, |. 7) ook die ‘misleiding van verderflike leerstellings wat 
op grond van onsinnige en lawwe fantasie& ontstaan het’ (‘Violant enim hoc 
praeceptum omnes corruptelae doctrinarum, quae fiunt fraude aut petulantia 
ingeniorum ...) by sy lys van oortredings. Hy beklemtoon ook weer die bedrog 
wat by saketransaksies plaasvind, as voorbeelde van oortredings van die 
agtste gebod. Op hierdie wyse illustreer hy die belangrikheid van twee sake, 
naamlik die regte leer en die goeie funksionering van die ekonomie. In die 
gedeelte oor die natuurwet, beklemtoon Melanchthon ([1559] 2018:262, |. 
23-264, |. 2) daarom dat alle redelike mense behoort te besef dat die 
samelewing nie op grond van leuens en halwe waarhede kan funksioneer nie. 
In die eerste instansie, kan die reg nie funksioneer as die waarheid nie 

gerespekteer word nie. Verder kan die wetenskap (en hy verwys spesifiek na 
die mediese wetenskap) ook nie vorder, wanneer valshede as waarhede 
voorgehou word nie. Die beskerming en die bevordering van die waarheid is 
bestaansnoodwendig - en in godsdienstige taal beteken dit om die agtste 
gebod te gehoorsaam. In die gedeelte oor die bekering (die Buße), word ’n 
laaste woord oor die agtste gebod gevind. Hier wys Melanchthon ([1559] 
2020:160, Il. 15-19) op die menslikheidsfaktore wat aanleiding gee tot die 
begeerte om leuens te vertel, óf om leunagtig op te tree. Volgens hom verdedig 
mense valshede en vertel hulle leuens, op grond van haat, woede, die plesier 
aan ongeregtigheid, ang,s asook die genot van voorgee en spog. Sö, erken 
Melanchthon, het die liefde vir die leuen en die skuheid vir die waarheid diep 
‘sielkundige’? wortels, wat iets van die verborge skadukant van menswees 
verklap. Melanchthon sou heftig protes aangeteken het teen hedendaagse 
slagspreuke soos ‘die Christelike waarheid is voorlopig’, en die ‘waarheid is 
relatief’. Die verheerliking van leuens en halwe waarhede, het nie in Melanchthon 
se denkwêreld bestaan nie, en behoort ook nie in ons denke en lewenshouding 
te bestaan nie. 


E 9.4. Oorsig 


Hierdie hoofstuk handel oor die Christelike godsdiens as denkende godsdiens. 
Die tema is ter sake, aangesien daar 'n aanslag uit drie oorde op die denkende 
aard van teologie is. Eerstens, word die Reformatoriese slagspreuk van sola 
scriptura deur 'n teologiese groepering misverstaan, wat vermoed dat die 
gebruik van die Bybel rasionele denke geringskat. Tweedens, is daar stilweg 
afskeid geneem van die filosofie in die teologiese opleiding. Derdens, word 
rasionaliteit verdag gemaak deur 'n groepering, wat meen dat die Christelike 
geloof verdedig kan word, deur dit as 'n gevoelsgodsdiens voor te hou. In die 
lig hiervan, word voorts nagegaan hoe Melanchthon sola scriptura verstaan 
het. Daar word aangedui dat Melanchthon, as die eerste sistematiese denker 
van die Reformasie, nie iets soos 'n Skrifbeskouing geken het nie, aangesien 
die evangelie en nie 'n boek vir hom nie, sentraal gestaan het. Die tweede 
paragraaf handel oor die verhouding tussen geloof en denke, of teologie en 
filosofie. Vir Melanchthon was teologie nie denkbaar sonder filosofie nie, en 
geloof was vir hom denkende geloof. Melanchthon het onder ‘filosofie’ al die 
wetenskappe verstaan. Sy openbare voorlesings oor die wetenskappe, in die 
besonder die mediese wetenskap, geniet aandag. Die gedagte van kulturele, 
intellektuele en morele ontwikkeling (‘Bildung’) geniet weereens aandag, 
aangesien Melanchthon se teologie, 'n teologie van die ontwikkelde mens is. 
Die hoofstuk word afgesluit met sy gedagtes oor die waarheid van die 
Christelike godsdiens, in die lig van die mening dat waarheid, ook 
geloofswaarhede, relatief en voorlopig is. Die vraagstelling word hanteer, deur 
na Melanchthon se uitleg van die gebod oor die praat van die waarheid te kyk. 

Chronologiese oorsig oor Melanchthon se lewe en werke.?'6 


E 1453-1518 


1453 
- 06 April. Verowering van Konstantinopel. Istanboel word hoofstad van die 
Ottomaanse/Osmaanse Ryk. 


1466 
- Geboorte van Erasmus van Rotterdam. 


1483 
- Geboorte van Martin Luther. 


1484 
- Geboorte van Huldrych Zwingli. 


1497 

-16 Februarie. Gebore in Bretten, naby Heidelberg, as die oudste van vyf 
Kinders van die wapenvervaardiger en -handelaar in die Palts, Georg 
Schwarzerdt en sy vrou, Barbara. 


1502 
- Stigting van die Universiteit van Wittenberg. 


1508 

- 17 Oktober. Sy oupa, Reuter, sterf. Philipp is 11 jaar oud. 

- 27 Oktober. Sy vader sterf op 49. 

- November. Hy besoek die Latynskool van Pforzheim. Hy toon liefde vir Latyn 
en Grieks. 


1509 

- 15 Maart. Hy ondergaan ’n 'humanistiese doop’ deur Johannes Reuchlin wat 
sy van Schwarzerdt (swartgrond/-aarde) vergrieks tot Melanchthon. 

- 10 Julie. Geboorte van Johannes Calvyn. 

- 14 Oktober. Registrasie aan die Universiteit Heidelberg as 12-jarige kind. 

- Hendrik VIII koning van Engeland tot en met 1547. 


1511 
- 10 Junie. Behaal Baccalaureus artium in via antigua as 14-jarige. 
- Eerste bundel Latynse gedigte gedruk.?” 


216. Vir volledige, gedetailleerde inligting kyk na Frank (2017) en Scheible (2016:327-346). Inligting oor persone 
en gebeure van belang word ook hier verskaf. 


217. Slegs 'n seleksie van sy geskrifte word aangedui, aangesien sy oeuvre heeltemal te groot is vir volledigheid. 

1512 
- 17 September. Registrasie aan die Universiteit Tübingen. 
- Vyfde Lateraanse Konsilie (1512-1517). 


1513 
- Leo X pous tot en met 1521. 


1514 
- 25 Januarie. Behaal Magister artium as 17-jarige. 


1518 

- Mei. Insitutiones Graecae grammaticae (Griekse grammatika. Verbeter in 
1520.) Was tot 1734 voorgeskryf in Duitse skole. 

- Julie. Beroep as 21-jarige na Universiteit Wittenberg as professor in Grieks. 

- 25 Augustus. Aankoms in Wittenberg. 

- 28 Augustus. Intreerede. 


E 1519-1529 


1519 

- Keiser Maximilian | sterf. Karel V word keiser van die Heilige Romeinse Ryk 
van die Duitse nasie. 

- 27 Junie. Begelei Luther na die Disputasie van Leipzig. 

- 09 September. Verdedig sy stellings vir die graad Baccalaureus biblicus in 'n 
disputasie. 

- 19 September. Behaal die graad Baccalaureus biblicus. 
- Eerste uitgawe van die Retoriek (nuwe weergawe in 1525). 
- Een onderdeel van die Retoriek word apart gepubliseer as De sacris 

concionibus (homiletiek - konsentrasie op die hervorming van die sedes). 


1520 
- 26-27 November. Tree in die huwelik met Katharina Krapp jr. 
- Eerste uitgawe van die Dialektiek (verbeter in 1521. 


1521 
- Begin van 'n lewenslange vriendskap met Joachim Camerarius. 
- Ryksdag van Worms. 
- 29 September. Vier die eerste keer die nagmaal met brood en wyn (word 
deur sommiges beskou as die aanvang van die Reformasie). 
- Loci communes (eerste weergawe / prima aetas), die eerste Protestantse 
geloofsleer/dogmatiek). 


1522 

- 24 Augustus. Geboorte van sy dogter, Anna. 

- Sy peetpa, Johannes Reuchlin, sterf. 

- Hadrianus VI (van Utrecht) pous tot en met 1523. 
- Ryksdag van Nürnberg. 

1523 
- 18 Oktober 1523-April 1524. Rektor. 
- Clemens VII pous tot en met 1534. 
- Begin met Deklamationen (openbare voorlesings). 180 is behou. 


1525 
- 21 Februarie. Geboorte van sy seun, Philipp. 
- 10 Mei. Grafrede vir keurvors Frederik die Wyse. 
- Eerste nagmaalstryd tussen Luther en Zwingli (1525-1529). 
- Latynse grammatika. 
- Grondtrekke van die retoriek (eerste druk van hierdie nuwe weergawe). 


1526 

- Stigting van ’n skool in Nürnberg met hoë akademiese standaarde. 

- 10 Januarie. Studie- en eksaminerings-ordinansies vir skole en universiteite. 
- Begin van visitasies in Sakse. 

- Augustus. Eerste Ryksdag van Speyer. 


1527 

- 06 Julie-O9 Augustus. Visitasie in Weida (Thüringen). 

- 25 November. Geboorte van sy seun, Georg, in Jena. 
Eerste uitgawe van die Kommentaar op Kolossense. 


1528 
- 20 Oktober-22 November. Visitasie in Weimar. 
- 23 November-18 Desember. Visitasie in Gotha. 
- 19 Desember-O2 Januarie 1529. Visitasie in Eisenach. 
- Hervorm die skoolsisteem in Sakse. 
- Onderrig van die visitatore. 
- Verwerking van sy Dialektiek. 


1529 
- 15 Augustus. Sy seun Georg sterf weens die Pes. 
- Die akademiese aktiwiteite word voorlopig na Jena verskuif. 
- Op 19 April 'protesteer' (Protestatio) die evangeliese gebiede op die Tweede 
Ryksdag van Speyer. Roomse teoloë verwys nou na hulle as ‘Protestante’. 
- Wene word deur die Turke beset. 
- Oktober. Die godsdiensgesprekke in Marburg oor die nagmaal misluk. 
- Sententia veterum (stellings oor die nagmaal. Kritiek op Zwingli.) 
- Eerste uitgawe van die Romeinebriefkommentaar. 
- Eerste uitgawe van die Spreukekommentaar. 
- De officiis concionatoris (verwerkte weergawe van sy homiletiek - 
konsentreer op Reformatoriese prediking). 
- In ethica Aristotelis commentarius Philipp, Melanchto (eerste uitgawe van 
Kommentaar op Aristoteles se etiek). 

E 1530-1540 


1530 
- 24 Februarie. Kroning van Karel V in Bologne. 
-25 Junie 1530. Oorhandiging van die Augsburgse Geloofsbelydenis 
(Confessio Augustana). 
- Uitgebreide uitgawe van die Romeinebriefkommentaar. 
- Commentarii in aliquot libros Aristotelis (Politiek van Aristoteles). 
- Of Christene met 'n goeie gewete voor 'n hof mag verskyn, en die regspleging 
nodig het? (Polemiek teen Charismatiese beweging.) 


1531 
- 19 Julie. Geboorte van sy dogter, Magdalena. 
- 27 Februarie. Stigting van die Smalkaldiese Bond. 
- 11 Oktober. Zwingli sterf. 
- Apologie van die Confessio Augustana. 
- Elementa rhetorices (Grondbegrippe van die retoriek, finale weergawe). 


1532 
- 18 Augustus. Grafrede vir keurvors Johann Friedrich |. 
- April. In primum, secundum, tercium et quintum Ethicorum commentarii 
(Kommentaar op Aristoteles se Nikomachiese etiek). 
- Nuwe uitgawe van die Romeinebriefkommentaar. 


1533 
- Eerste promosies in teologie. Opsteller van regulasies vir doktorsgrade. 


1534 
- Paulus Ill pous tot en met 1549. 
- Afskeiding van die Engelse Kerk van Rome. 
- Spreekwoord-versameling 
- Enarratio brevis concionum libri Salomonis (Kommentaar op Spreuke). 


1535 

- Dekaan. 

- Geleenthede om Frankryk en Engeland na die Reformasie oor te wen. 

- Keurvors Johann Friedrich verbied hom om na Frankryk te reis weens ’n 
nuwe uitbraak van die Pes. 

- Die universiteit word weer na Jena verskuif. 

- Die universiteit neem die ordening van predikante oor. 
- Algemene teologiese temas (eerste uitgawe, tweede reeks / secunda 

aetas). 


1536 
- Sy dogter, Anna, trou met Georg Sabinus. 
- Erasmus van Rotterdam sterf. 
- Dekaan in die Duitse wintersemester. 
- 29 Mei. Wittenbergse Konkordie (ooreenkoms oor die nagmaal). 

1537 
- Reis na Schmalkalden vir 'n Bondsvergadering. 
- Tractatus de potestate et primatu papae en verder ook De potestate et 
iurisdictione episcoporum (Oor die geweld en heerskappy van die pous). 


1538 
- Rektor in die Duitse somersemester. 
- Philosophiae moralis epitome (Filosofiese etiek, gebaseer op lesings van 
1529-1532 oor Aristoteles en Cicero). 
- Chronicon Carionis (Wêreldgeskiedenis, verwerking van die ontwerp van 
sy studentemaat, Johannes Carion; Caspar Peucer voltooi die werk ná 
Melanchthon se dood). 


1539 
- Reis na Frankfurt vir die Vergadering van die Vorste. Ontmoet Calvyn. 
- Godsdiensgesprek in Leipzig. 

- Oor die kerk en die gesag van die Woord van God. 

- Oor die amp van die vorste. 


1540 
- Ineenstorting in Weimar weens die bigamie van graaf Philipp van Hessen. 
- Godsdiensgesprekke in Hagenau en Worms. 
- Die Confessio Augustana Varlata. Oorhandiging op 28 November (met die 
uitdeel van brood en wyn is Christus teenwoordig). 
- Romeinebriefkommentaar (nuwe uitgawe). 
- De anima (Antropologie). Verwerking in 1553. 


E 1541-1546 


1541 

- Godsdiensgesprekke in Worms (14-17 Januarie) en Regensburg (13 Maart-05 
Augustus). 
- Oor die haat op die Sophistiek. 


1542 

- Verblyf in Bonn saam met Bucer ter ondersteuning van die hervormingspogings 
van die aardsbiskop van Keulen. 
- Laaste uitgawe van die Retoriek. 


1543 
- Derde weergawe / tertia aetas van die Belangrikste teologiese temas (Loci 
praecipui theologici). 
- Kommentaar op Daniël (verbeterde uitgawes in 1558 en 1560). 


1544 
- Ryksdag van Speyer. 
- Die familie Sabinus verhuis na Königsberg. 

1545 
- Ryksdag van Worms. 
- Konsilie van Trente (eerste sessie, 1545-1547). 
- Wittenbergse Reformasie (vir die Ryksdag van Worms). 


1546 

- 18 Februarie. Luther sterf. 

- 19 Februarie. Herdenkingsrede oor Luther. Eerste verwysing na die 95-stellings 
teen die aflaat. 

- 22 Februarie. Lyksrede tydens Luther se begrafnis. 

- 20 Julie. Smalkaldiese Oorlog begin. 

- 18 Oktober-18 Oktober 1548. Dekaan. Lesings word in Oktober gestaak en 
universiteit sluit in November. 

- 12 November. Vlug eers na Zerbst en dan na Nordhausen as gevolg van die 
Smalkaldiese Oorlog. 


E 1547-1564 


1547 

- Sy dogter, Anna Sabinus, sterf in Königsberg ná 'n ongelukkige huwelik van 
10 jaar. 

- 24 April. Slag van Mühlberg. Keiser Karel V wen die oorlog. Johann Friedrich 
van Sakse en Phillip van Hessen in gevangenis. 

- 06 Junie. Moritz van Sakse word keurvors en herwin Wittenberg. 

- Julie. Terugkeer na Wittenberg ná die oorlog. 

-18 Oktober. Caspar Cruciger word as nuwe rektor gekies. 

- 24 Oktober. Die Universiteit heropen en Philipp hervat sy lesings. 
- Erotemata Dialectices (laaste verwerkte weergawe van die Dialektiek). 


1548 
- 15 Mei. Augsburgse Interim. Die Protestantisme word beperk. 
- Adiafora-stryd begin. 


1549 
-14-20 Januarie. Bevestig Anna Camerarius in die huwelik met Esrom Rudinger. 
- Leipziger Interim. 
- Stryd met Michael Osiander begin (duur tot 1566). 
- Consensus Tigurinus, Calvyn en Bullinger distansieer hulle van Luther oor die 
nagmaal. 
- Handboek vir Fisika (in samewerking met Paul Eber. Gesprek oor 
Kopernikaanse wêreldbeeld.) 


1550 
- Julius Ill pous tot en met 1555. 
- Ethicae doctrinae elementa et enarratio libri quinti Ethicorum. (Finale 
weergawe van Filosofiese etiek. Kommentaar oor boeke I-II! en V van 
Aristoteles se etiek.) 


234 


Aanhangsel A: Lewensoorsig 


1551 
- Confessio Saxonica (Julie in opdrag van keurvors August van Sakse vir 
deelname aan die Konsilie van Trente). 


1552 
- Reis na Nürnberg. 
- Vorste-oorlog. Die keiser word verslaan. 
- 02 Augustus. Die Verdrag van Passau. Die Protestantisme word weer geduld. 
- Tweede nagmaalstryd. Breuk tussen konfessies. 
- Examen ordinandorum (dogmatiekhandboek vir eksamenkandidate. 
Oorspronklik 'n bylaag tot die Kerkorde van Mecklenburg.) 
- Quaestiones aliquot Ethicae, de luramentis, excommunicatione et allis 
casibus obscuris explicata in lectione Ethica (laaste boek oor die etiek). 


1553 

-03 April. Sy ‘famulus’ (huiskneg en sekretaris) sedert sy aankoms in 
Wittenberg, Johannes Koch, sterf. 

- Maria Tudor koningin van Engeland tot en met 1558. 
- Die Duitse weergawe van die Loci. 
- Finale weergawe van De anima (Antropologie). 


1554 
- 09-26 September. Skoolvisitasie in Grimma, Meißen en Pforta. 


1555 
- 25 September. Augsburgse godsdiensvrede (wie se gebied, dié se godsdiens). 
- Paulus IV pous tot en met 1559. 

- Laaste weergawe van die Spreukekommentaar. 


1556 
- Afdanking van keiser Karel V. Sy broer, Ferdinand, word die nuwe keiser en 
sy seun, Philipp Il, word koning van Spanje. 
- Romeinebriefkommentaar (laaste weergawe. Vorige weergawes 1532 en 
1540). 


1557 

- Van Augustus tot Desember. Reise na Worms en Heidelberg. Laaste poging 
om met die Roomse Kerk te versoen deur godsdiensgesprekke. 

- 11 Oktober. Sy vrou, Katharina, sterf in alleenheid in Wittenberg. Haar graf het 
nie behoue gebly nie. Hulle was vir 36 jaar gelukkig getroud. 


1558 
- 21 September. Karel V sterf. 
- Elizabeth | koningin van Engeland tot en met 1603. 
- 12 Augustus. Tweede weergawe van die stadsgeskiedenis van Wittenberg. 


1559 
- Pius IV pous tot en met 1565. 

- Eerste Nasionale Sinode van die Gereformeerde Kerk in Parys. 
- Laaste uitgawe van die Loci praecipui theologici. 
- Laaste uitgawe van die Kolossense kommentaar. 
- Corpus Doctrinae Philippicum / Christianae (voorloper van die 
Konkordieboek). 
- Initia doctrinae physicae. (Inleiding tot die fisika). 


1560 

- 19 April. Melanchthon sterf. 

-21 April. Melanchthon word langs Martin Luther in die Kasteelkerk in 
Wittenberg begrawe. 


1563 
- Heidelbergse Kategismus. Melanchthon se invloed via sy student, Zacharias 
Ursinus. 


1564 
- Calvyn sterf. 


1580 
- Konkordieboek, 'n opname van drie van Melanchthon se belydenisskrifte. 


1598 
- Edik van Nantes. 


1621 
- Dogma oor die verbaalinspirasie van die Skrif (stryd duur tot 1629). 


1860 

- 300-jarige herdenking van sy sterfdag. Oprigting van standbeeld op die 
markplein van Wittenberg langs dié van Luther. In sy regterhand is die CA en 
sy linkerhand is op sy bors wat saam met die geboë hoof op 'n gebedshouding 
dui. 

Bron: Foto geneem deur dr. Gafie van Wyk, in Regensburg, Duitsland, datum ongespesifiseer, gepubliseer met toestemming van 
dr. Gafie van Wyk. 


FIGUUR A-1: Die huis waarin die godsdiensgesprek tussen Philipp Melanchthon en Johannes Eck in 1541 in 
Regensburg plaasgevind het. 

Persoonsregister 


Ambrosius, Aurelius (340-397; biskop van Milaan). 

Ambrosius van Alexandri& (212-250; Egiptiese teoloog). 

Andreae, Jakob (1528-1590; professor in Tübingen, samesteller van die Konkordieboek). 
Anselmus van Canterbury (1033-1109; begronder van die Roomse skolastiek). 
Aristophanus (445-385 v.C.; Griekse komedie-digter, Athene). 

Aristoteles (384-322 v.C.; Griekse filosoof, beinvloed die Roomse skolastiek). 
Augustinus, Aurelius (354-430; biskop van Hippo, kerkvader). 

Avicenna (1126-1198; Persiese geneeskundige, wiskundige en filosoof). 


Avius (a Vio), Johannes (1520-1582; oudgelowige teoloog, geskrifte teen die Reformasie, 
domprediker in Worms). 


Bartolus (Bartolus de Saxoferrato, 1313-1357; invloedryke Italiaanse juris, wie se geskrifte sedert 
die 15de eeu standaardwerke in regsonderrig en regspleging was). 


Baumgartner, Hieronymus (1498-1565; studeer in Wittenberg, doseer patristiek in Nürnberg, 
stadsraadslid). 


Beyer, Christian (1482-1535; 1510 promoveer in die regte, 1512 dekaan Fakulteit Regte in Wittenberg, 
1528 sekretaris [kanselier] van die keurvors van Sakse, 1530 lees die Duitse weergawe van die 
CA vir die keiser voor). 


Biel, Gabriel (1418-1495; laat-Skolastiese teoloog in Tübingen). 
Bonaventura (1217-1274; skolastieke teoloog). 
Bording, Jakob (1511-1560; professor in geneeskunde in Rostock). 


Brenz, Johannes (1499-1570; sedert 1535 reformator van Württemberg, 1537 medewerker aan 
hervorming van die Universiteit van Tübingen). 


Bretschneider, Johannes (1514-1577; studeer in Wittenberg, geneesheer en apteker in Danzig). 


Brück, Hans / Gregor (1485-1557; bemiddelaar tussen reformatore en keurvors van Sakse, opsteller 
van die 'Protes' tydens die Ryksdag van Speyer in 1529, medestigter van die Universiteit van 
Jena in 1547). 


Bucer, Martin (1491-1551; reformator van Strassburg, bevorder die Reformasie in Nederland, 
Engeland en Frankryk, vlug na Cambridge in 1548). 


Bugenhagen, Johannes (1485-1558; handhaaf sedert 1521 voorlesings oor Psalms in Wittenberg, 
predikant van stadskerk sedert 1523, opsteller van kerkordes vir Noord-Duitsland en 
Denemarke). 


Caesar, Gaius Julius (100-44 v.C; Romeinse veldheer en staatsman, word diktator en word 
uiteindelik vermoor). 


Calvyn, Johannes (1509-1564; reformator van Geneve). 
Camerarius, Anna (11573; eggenote van Joachim, vriendin van Melanchthon). 


Camerarius, Joachim (1500-1574; humanis, professor in Grieks in Leipzig sedert 1541, vriend van 
Melanchthon). 


Camerarius, Johannes (1531-1592; seun van Joachim en Anna, studeer in Königsberg). 

Cassianus, Julius (160; enkratiese teoloog, omstrede skrywer oor kuisheid en die huwelik). 

Cato, Marcus Porcius (234-199 v.C; Romeinse staatsman, bekend as die ‘sensor’). 

Chalkondyles, Laonikos (1423-1490; Griekse geskiedskrywer). 

Chrysostomus, Johannes (347-407; aardsbiskop van Konstantinopel, Griekse kerkvader). 

Cicero (Marcus Tullius Cicero, 106-43 v.C; Romeinse staatsman en kenner van die Griekse filosofie). 

Clemens van Alexandri& (150-215; ook genoem Alexandrinus, apologeet, bevorder klassieke, 
antieke opvoeding binne die Christendom). 


Crugicer, Caspar sr. (1504-1548; Bybelvertaler, predikant in Leipzig). 
Cyprianus van Kartago (200-258; biskop, kerkvader). 

Damascenus, Johannes (650-754; die laaste kerkvader). 

Dietrich, Veit (1506-1549; teoloog en predikant van Nürnberg). 
Dilthey, Wilhelm (1833-1911; Duitse filosoof). 


Eberhard im Bart (1445-1496; graaf, dan later hertog van Württemberg, stigter van die Universiteit 
Tübingen). 


Eck / Maier / Mayer, Johannes (1486-1543; Roomse teoloog, promoveer in 1510 in Freiburg en 
word professor in Ingolstadt, opsteller van kritiek op CA, ewige vyand van Melanchthon). 


Epikurius (341-271 v.C.; Griekse filosoof, vader van ateisme volgens reformatore). 


Erasmus, Desiderius van Rotterdam (1466-1536; groot humanistiese geleerde, 1509 promoveer 
in teologie in Itali&, 1516 Griekse uitgawe van die Nuwe Testament, aanvaar nie die Reformasie 
nie). 

Eusebius (ca. 260-339; biskop van Caesarea, kerkhistorikus). 

This book is authored by seasoned scholar and writer. The book represents an authentic 
and original debut on Philipp Melanchthon (1497 - 1560), a genius in church history and 
pioneer in European intellectual epistemological transformation. The title of the book, 
Philipp Melanchthon: Die denker, leermeester en opvoeder van die Reformasie says it all. 
Melanchthon, was with Martin Luther, the most influential reformer of the church during 
the 16th century. He was also a reformer of university education, especially theological 
studies, as well as the school system in Germany. He was responsible for a theological 
Curriculum that includes Greek, Hebrew, and philosophy. He, as a professor of Greek at 
the University of Wittenberg since 1518, was the author of the first generally accepted 
Protestant confession, known as the ‘Confessio Augustana' (1530). Melanchthon also 
wrote, in 1519, the first Protestant commentaries on Paul's letter to the Romans, as well as 
the first Protestant handbook in systematic theology in 1521. He was the main negotiator 
of the Protestant movement at the diets and religious discussions with the Roman Catholic 
Church. He is known as the ‘teacher of Germany and Europe’ and is respected as the 
father of the ecumenical movement. This book is the first on Melanchthon by a South 
African scholar. It does not follow any interpretation-tradition. It is based on the author's 
own reading of the primary sources, with the South African background, church 
environment, and socio-political challenges in mind. 


—— OO 


This book gives the first introduction to the life and work of Philipp Melanchthon in 
a South African language. While Melanchthon is well-known as the friend and younger 
colleague of the Wittenberg Reformer Martin Luther, he deserves to be understood in his 
own right as a brilliant humanist, biblical scholar, pedagogue, and philosopher. The book 
begins with a survey of the life of Melanchthon. From a young age, Philipp was predestined 
to a career as a scholar and teacher. Next to Luther’s fiery temperament, Melanchthon 
provided the necessary calmness and irenicism that helped the Reformation movement 
gain broader acceptance within the German Empire and beyond. The main substance of 
the book discusses Melanchthon’s understanding of the Christian doctrine, under such 
headings as Scripture, anthropology, eschatology, soteriology, and the Christian life. 
Typical of his approach is that he includes discussions and insights from various schools 
of ancient philosophy. Key to understanding Melanchthon’s theology is seeing its practical 
and spiritual focus. Throughout his life, Melanchthon discovered the power of prayer, and 
practiced it not only in his private life but also in his public writings. At several places, the 
author comments on the lasting relevance of Melanchthon for church, academia and 
society today. Throughout the book, the author shows an admirable command of the 
original sources, and quotes directly from a broad array of Melanchthon’s writings. The 
book provides a well-informed and rich introduction to the life and work of this teacher 
of the church. 


Prof. Dr Dolf te Velde, Department of Systematic Theology, 
Theologische Universiteit Kampen, Kampen, the Netherlands 

